(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΓ΄

Παρασκευή, 12 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ. Ρουσόπουλου, σελ.
3. Ανακοινώνεται ότι τη συνεδρίαση παρακολουθούν σπουδαστές και σπουδάστριες από τη Σχολή Εθνικής Άμυνας, με επικεφαλής τον Διευθυντή Σπουδών της Σχολής Ταξίαρχο κ. Δημήτριο Μπίτση, μαθητές από το Δημοτικό Σχολείο Αστυπάλαιας, το 5ο Δημοτικό Σχολείο Σαλαμίνας, το ιδιωτικό Γυμνάσιο «Ελληνογερμανική Αγωγή», το 3ο Δημοτικό Σχολείο Βούλας, το 1ο Δημοτικό Σχολείο Καρπάθου, το Γυμνάσιο Αρχαγγέλου Ρόδου, το 1ο και 2ο Δημοτικό Σχολείο Ηρακλείου Κρήτης, το Δημοτικό Σχολείο Σκαλανίου Ηρακλείου Κρήτης, το Δημοτικό Σχολείο Αγίου Ευστρατίου του Νομού Λέσβου, το Γυμνάσιο Καρυάς Λευκάδας (λυκειακές τάξεις), το 1ο Δημοτικό Σχολείο Πρέβεζας, το Δημοτικό Σχολείο Παντοκράτορα Πρέβεζας και από το 2ο Δημοτικό Σχολείο Λάρισας, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 15 Απριλίου 2024, σελ.
3. Συζήτηση επικαίρων ερωτήσεων:
 α) Προς τον Υπουργό Εξωτερικών με θέμα: «Η συνεχιζόμενη στήριξη της Ελλάδας προς το Ισραήλ παρά τις εντεινόμενες κατηγορίες εις βάρος του κράτους αυτού περί κατάφωρης παραβίασης των αρχών του Διεθνούς Δικαίου», σελ.
 β) Προς τον Υπουργό Αγροτικής Ανάπτυξης και Τροφίμων με θέμα: «Αποκατάσταση του καταστραφέντος ζωικού κεφαλαίου των κτηνοτρόφων στη Θεσσαλία λόγω της κακοκαιρίας DANIEL», σελ.
 γ) Προς την Υπουργό Εργασίας και Κοινωνικής Ασφάλισης με θέμα: «Για τους όρους εργασίας στο εργοστάσιο ΧΗΤΟΣ ΑΒΕΕ», σελ.
 δ) Προς τον Υπουργό Παιδείας, Θρησκευμάτων και Αθλητισμού:
 i. με θέμα: «Ορισμός Γενικού Διευθυντή της Εθνικής Βιβλιοθήκης της Ελλάδος κατά παρέκκλιση του ν. 5062/2023», σελ.
 ii. με θέμα: «Να σταματήσει εδώ και τώρα η κλιμακούμενη επιχείρηση εκφοβισμού, οι απειλές με διώξεις και η προσπάθεια τρομοκράτησης των εκπαιδευτικών για τον δίκαιο αγώνα, που κάνουν, υπερασπίζοντας τα μορφωτικά δικαιώματα των μαθητών τους», σελ.
 iii. με θέμα: «Αναγκαία η αντιμετώπιση με μόνιμο τρόπο των ελλείψεων σε σχολικούς νοσηλευτές και σε ειδικό βοηθητικό προσωπικό, για να πάψει κάθε σχολικό έτος η αγωνία και η ταλαιπωρία των οικογενειών με μαθήτριες και μαθητές με αναπηρία ή και με χρόνια πάθηση», σελ.
 iv. με θέμα: «Θα εξεταστεί η αξιοποίηση της μεθόδου «sliding in» για τα παιδιά με επιλεκτική αλαλία;»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας», σελ.
2. Κατάθεση σχεδίου νόμου:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού: «Μέτρα για τη διαφύλαξη και την ανάδειξη της άυλης πολιτισμικής κληρονομιάς, την προστασία και ενίσχυση του ελληνικού τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας στο πλαίσιο της διαφύλαξης και της ανάδειξης της άυλης πολιτιστικής κληρονομιάς, ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΑΦΙΛΗΣ Α. , σελ.

Β. Επί των επικαίρων ερωτήσεων:
 ΑΝΑΓΝΩΣΤΟΠΟΥΛΟΥ Α. , σελ.
 ΓΕΡΑΠΕΤΡΙΤΗΣ Γ. , σελ.
 ΔΕΛΗΣ Ι. , σελ.
 ΈΞΑΡΧΟΣ Ν. , σελ.
 ΚΑΖΑΜΙΑΣ Α. , σελ.
 ΚΕΛΕΤΣΗΣ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΑΚΡΗ Ζ. , σελ.
 ΣΠΑΝΑΚΗΣ Β. , σελ.

Γ. Επί του σχεδίου νόμου του Υπουργείου Υγείας:
 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Μ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΠΟΣΤΟΛΑΚΗΣ Ε. , σελ.
 ΑΥΛΩΝΙΤΗΣ Α. , σελ.
 ΒΡΕΤΤΑΚΟΣ Γ. , σελ.
 ΒΡΕΤΤΟΣ Ν. , σελ.
 ΓΕΩΡΓΙΑΔΗΣ Σ. , σελ.
 ΓΙΑΤΣΙΟΣ Ι. , σελ.
 ΔΑΒΑΚΗΣ Α. , σελ.
 ΔΗΜΟΣΧΑΚΗΣ Α. , σελ.
 ΔΟΥΡΟΥ Ε. , σελ.
 ΘΕΜΙΣΤΟΚΛΕΟΥΣ Μ. , σελ.
 ΚΑΖΑΜΙΑΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΜΕΡΟΣ Γ. , σελ.
 ΚΑΡΑΜΠΑΤΣΩΛΗ Κ. , σελ.
 ΚΑΤΡΙΝΗΣ Μ. , σελ.
 ΚΑΤΣΩΤΗΣ Χ. , σελ.
 ΚΟΝΤΟΤΟΛΗ Μ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΑΜΠΡΟΥΛΗΣ Γ. , σελ.
 ΛΙΒΑΝΟΣ Μ. , σελ.
 ΛΙΝΟΥ Α. , σελ.
 ΜΠΙΜΠΙΛΑΣ Σ. , σελ.
 ΜΠΟΥΜΠΑΣ Κ. , σελ.
 ΝΙΚΗΤΙΑΔΗΣ Γ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΦΙΛΗΣ Α. , σελ.
 ΠΟΛΑΚΗΣ Π. , σελ.
 ΠΟΥΛΟΥ Π. , σελ.
 ΡΑΠΤΗ Ζ. , σελ.
 ΣΤΑΡΑΚΑ Χ. , σελ.
 ΤΣΙΜΑΡΗΣ Ι. , σελ.
 ΤΣΙΡΩΝΗΣ Σ. , σελ.
 ΦΕΡΧΑΤ Ο. , σελ.
 ΦΩΤΙΟΥ Θ. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΨΥΧΟΓΙΟΣ Γ. , σελ.

Δ. ΠΑΡΕΜΒΑΣΕΙΣ:
 ΚΕΛΛΑΣ Χ. , σελ.
 ΠΟΛΑΚΗΣ Π. , σελ.
 ΧΑΤΖΗΔΑΚΗΣ Δ. , σελ.
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΓ΄

Παρασκευή 12 Απριλίου 2024

Αθήνα, σήμερα στις 12 Απριλίου 2024, ημέρα Παρασκευή και ώρα 9.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Πέτρο Παππά, Βουλευτή Κιλκίς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων, επιτρέψτε μου να ανακοινώσω στο Σώμα το δελτίο επίκαιρων ερωτήσεων της Δευτέρας 15 Απριλίου 2024:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 911/2-4-2024 επίκαιρη ερώτηση του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Δικαιοσύνης, με θέμα: «Δηλώσεις Υπουργού Δικαιοσύνης για το έγκλημα των Τεμπών. Επέμβαση στην ανεξάρτητη δικαιοσύνη».

2. Η με αριθμό 914/2-4-2024 επίκαιρη ερώτηση του Βουλευτή Χαλκιδικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Απόστολου Πάνα προς τον Υπουργό Υγείας, με θέμα: «Επιχειρησιακή ετοιμότητα ΕΚΑΒ Χαλκιδικής».

3. Η με αριθμό 937/8-4-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Παρασκευής Δάγκα προς τον Υπουργό Υγείας, με θέμα: «Για την αναστολή λειτουργίας της ειδικής μονάδας βραχυθεραπείας στο Γενικό Νοσοκομείο Αθηνών (ΓΝΑ) ʺΑΛΕΞΑΝΔΡΑʺ».

4. Η με αριθμό 921/4-4-2024 επίκαιρη ερώτηση της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου προς τον Υπουργό Προστασίας του Πολίτη, με θέμα: «Οι γυναίκες καλύπτονται από το δόγμα του Νόμου και της Τάξης, ναι ή όχι;»

5. Η με αριθμό 924/4-4-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς την Υπουργό Κοινωνικής Συνοχής και Οικογένειας, με θέμα: «Σημαντικά υψηλός ο κίνδυνος φτώχειας στην Ελλάδα».

6. Η με αριθμό 943/8-4-2024 επίκαιρη ερώτηση της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών, με θέμα: «Το μπάζωμα του τόπου του εγκλήματος στα Τέμπη».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 912/2-4-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Υποδομών και Μεταφορών, με θέμα: «Τεράστιες καθυστερήσεις στις αποκαταστάσεις των ζημιών στον Δήμο Νοτίου Πηλίου».

2. Η με αριθμό 917/2-4-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας Γιαννακοπούλου προς τον Υπουργό Προστασίας του Πολίτη, με θέμα: «Η Κυβέρνηση δεν μπορεί να παρακολουθεί απλά να οξύνεται το φαινόμενο των γυναικοκτονιών, αρκούμενη σε αναποτελεσματικά και αποσπασματικά μέτρα».

3. Η με αριθμό 938/8-4-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας, με θέμα: «Να καλυφθούν οι υπερεπείγουσες ανάγκες σε αναισθησιολόγους στο ʺΒενιζέλειοʺ ΓΝ Ηρακλείου Κρήτης».

4. Η με αριθμό 930/5-4-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης, με θέμα: «Η απουσία του βάσιμου λόγου απόλυσης απελευθερώνει την εργοδοτική αυθαιρεσία, με συνέπεια την απόλυση εργαζομένων εξαιτίας αποτυχημένων επιχειρησιακών σχεδίων».

5. Η με αριθμό 928/5-4-2024 επίκαιρη ερώτηση του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς τον Υπουργό Περιβάλλοντος και Ενέργειας, με θέμα: «Πυροπροστασία ακινήτων εντός και πλησίον δασικών εκτάσεων με ατομική ευθύνη των πολιτών ζητάει η Κυβέρνηση».

6. Η με αριθμό 913/2-4-2024 επίκαιρη ερώτηση του Βουλευτή Ηλείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Διονύσιου Καλαματιανού προς τον Υπουργό Προστασίας του Πολίτη, με θέμα: «Πότε θα ρυθμίσετε το νομοθετικό πλαίσιο για τις ναυτικές φωτοβολίδες που συνεχίζουν να αφαιρούν ζωές;»

7. Η με αριθμό 918/3-4-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Εθνικής Οικονομίας και Οικονομικών, με θέμα: «Να αρθεί η αδικία σε βάρος των συνταξιούχων που συνέχισαν να εργάζονται, σε σχέση με τις αποδοχές που έλαβαν, μέρος των οποίων το ΓΛΚ ζητά ως αχρεωστήτως καταβληθείσες».

8. Η με αριθμό 940/8-4-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Κλιματικής Κρίσης και Πολιτικής Προστασίας, με θέμα: «Να παρθούν άμεσα μέτρα αντιμετώπισης των προβλημάτων των πλημμυροπαθών των χωριών της Φαρκαδόνας και των Μεγάλων Καλυβίων του Νομού Τρικάλων».

9. Η με αριθμό 933/8-4-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Εθνικής Οικονομίας και Οικονομικών, με θέμα: «Λειτουργία και ρόλος της Τράπεζας της Ελλάδος».

10. Η με αριθμό 927/5-4-2024 επίκαιρη ερώτηση της Βουλευτού Τρικάλων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μαρίνας Κοντοτόλη προς τον Υπουργό Επικρατείας, με θέμα: «Να κηρυχθεί η 28η Φεβρουαρίου στα Τρίκαλα και σε όλη τη Θεσσαλία ως ημέρα τιμής και μνήμης των πενήντα επτά νεκρών συμπολιτών μας στο δυστύχημα των Τεμπών».

11. Η με αριθμό 919/3-4-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας, με θέμα: «Τεράστιες καθυστερήσεις στο αποχετευτικό δίκτυο της Ανατολικής Αττικής».

12. Η με αριθμό 929/5-4-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Περιβάλλοντος και Ενέργειας, με θέμα: «Μεγάλη καθυστέρηση στην παροχή οικονομικών κινήτρων για εσωτερικές συνδέσεις αποχέτευσης».

13. Η με αριθμό 920/4-4-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Εθνικής Οικονομίας και Οικονομικών, με θέμα: «Η επιλεκτική επαναφορά των μειωμένων συντελεστών του ΦΠΑ σε πέντε μόνο νησιά του ανατολικού Αιγαίου πλήττει καίρια και άμεσα την οικονομία της Καλύμνου - Απαιτείται επαναξιολόγηση του μέτρου».

14. Η με αριθμό 931/5-4-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Εκτός εγκεκριμένου χρονοδιαγράμματος το έργο Νεάπολη - Άγιος Νικόλαος του Βόρειου Οδικού Άξονα Κρήτης (ΒΟΑΚ)».

15. Η με αριθμό 926/5-4-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας, με θέμα: «Επιτακτική ανάγκη να δοθεί εύλογος χρόνος για την ομαλή υλοποίηση του προγράμματος ʺΕΞΟΙΚΟΝΟΜΩ 2021ʺ».

16. Η με αριθμό 932/5-4-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Τι προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου Αεροδρομίου Καστελίου;»

17. Η με αριθμό 941/8-4-2024 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Υγείας, με θέμα: «Ανεξήγητη μεταβολή τεχνικών προδιαγραφών για τη συμμετοχή εργαστηρίων στο πρόγραμμα εξετάσεων για διάγνωση καρκίνου του τραχήλου της μήτρας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 759/6-12-2023 αναφορά του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Υγείας, με θέμα: «Άδικες κατηγορίες για διακόσιους γιατρούς του Νοσοκομείου Αγρινίου».

2. Η με αριθμό 1184/14-2-2024 αναφορά του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Υγείας, με θέμα: «Έλλειψη φαρμάκων ψυχιατρικών ασθενών».

3. Η με αριθμό 2200/8-12-2023 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εσωτερικών, με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης».

4. Η με αριθμό 3197/153/14-2-2024 ερώτηση και αίτηση κατάθεσης εγγράφων του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ -Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «ΝΔ: η άριστη στον σχεδιασμό που ευνοεί την ενεργοποίηση ρητρών αποζημιώσεων».

Κυρίες και κύριοι συνάδελφοι, προχωρούμε τώρα στη συζήτηση του σημερινού δελτίου των επικαίρων ερωτήσεων

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 12 Απριλίου 2024 και οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 942/8-4-2024 επίκαιρη ερώτηση θα απαντηθεί από τον Υπουργό Εξωτερικών κ. Γεώργιο Γεραπετρίτη.

Οι υπ’ αριθμόν 916/2-4-2024 και 935/8-4-2024 επίκαιρες ερωτήσεις και οι υπ’ αριθμόν 2730/22-1-2024 και 2917/30-1-2024 ερωτήσεις κατά άρθρο 130 παράγραφος 5 του Κανονισμού της Βουλής θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 934/8-4-2024 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Βασίλειο - Πέτρο Σπανάκη.

Και τέλος η υπ’ αριθμόν 936/8-4-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».

Θα ξεκινήσουμε με την τρίτη με αριθμό 942/8-4-2024 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εξωτερικών, με θέμα: «Η συνεχιζόμενη στήριξη της Ελλάδας προς το Ισραήλ παρά τις εντεινόμενες κατηγορίες εις βάρος του κράτους αυτού περί κατάφωρης παραβίασης των αρχών του Διεθνούς Δικαίου».

Θα απαντήσει ο Υπουργός Εξωτερικών κ. Γεώργιος Γεραπετρίτης.

Τον λόγο έχει ο κ. Αλέξανδρος Καζαμίας για δύο λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Καλημέρα, κύριε Υπουργέ.

Την περασμένη εβδομάδα συμπληρώθηκαν έξι μήνες από την έναρξη του πολέμου στη Γάζα, στη διάρκεια του οποίου παραπάνω από τριάντα τρεις χιλιάδες άτομα έχασαν τη ζωή τους. Οκτώ χιλιάδες υπολογίζονται ότι είναι νεκροί κάτω από τα ερείπια. Και έχουν επίσης υπάρξει περί τις εβδομήντα πέντε χιλιάδες τραυματίες, ίσως και παραπάνω. Ένας πολύ μεγάλος αριθμός αυτών των νεκρών είναι παιδιά, όπως γνωρίζετε.

Το κράτος του Ισραήλ έχει δεχτεί πολύ σκληρή κριτική από πολλά μέλη της διεθνούς κοινότητας για παραβιάσεις του Ανθρωπιστικού Διεθνούς Δικαίου και για τη διάπραξη ειδεχθών εγκλημάτων πολέμου, όπως είναι η εθνοκάθαρση και η γενοκτονία. Όπως είχα την ευκαιρία να επισημάνω σε προηγούμενη επίκαιρη ερώτηση που σας έκανα μετά τις 26 Ιανουαρίου, το Διεθνές Δικαστήριο της Χάγης έκρινε ότι η προσφυγή που έκανε η Νότιος Αφρική κατά του Ισραήλ είναι βάσιμη και ζήτησε από το Ισραήλ τον Ιανουάριο να λάβει όλα τα μέτρα στη δύναμή του για να αποτρέψει όλες τις πράξεις που εμπίπτουν στο άρθρο 2 της σύμβασης της γενοκτονίας.

Έκτοτε και η ειδική απεσταλμένη του ΟΗΕ για τα ανθρώπινα δικαιώματα στα κατεχόμενα παλαιστινιακά εδάφη κ. Φραντσέσκα Αλμπανέζε δήλωσε στο Συμβούλιο Ανθρωπίνων Δικαιωμάτων του ΟΗΕ ότι: «Το κατώφλι που υποδηλώνει στην επιτροπή το έγκλημα της γενοκτονίας έχει υπερβληθεί». Δηλαδή υπάρχει και εδώ αναγνώριση ότι λαμβάνει χώρα γενοκτονία στη Γάζα. Και ζήτησε μάλιστα η κ. Αλμπανέζε να επιβληθεί εμπάργκο όπλων κατά του Ισραήλ.

Η Πλεύση Ελευθερίας ήδη από τον περασμένο Οκτώβριο προτείνει στην ελληνική Κυβέρνηση να λάβει δραστικά μέτρα προς την κατεύθυνση της άσκησης πραγματικής πίεσης πάνω στο Ισραήλ. Ωστόσο, στην ενημέρωση που μας έκανε στη Βουλή στις 20 Φεβρουαρίου, ο Υπουργός Εθνικής Άμυνας μας μίλησε για υψηλή αμυντική συνεργασία με το Ισραήλ και μάλιστα πρότεινε το Ισραήλ ως κράτος πρότυπο, το οποίο θα πρέπει να μας δίνει παράδειγμα για τον τρόπο με τον οποίο κι εμείς θα πρέπει να υιοθετούμε αλλαγές στην αμυντική πολιτική μας.

Και σας ερωτώ, κύριε Υπουργέ, παραμένει το Ισραήλ φιλικό κράτος για την Ελλάδα σήμερα; Και γιατί ως τώρα η ελληνική Κυβέρνηση δεν έχει διακόψει τη στενή στρατιωτική συνεργασία με την κυβέρνηση Νετανιάχου στο πλαίσιο άσκησης διπλωματικών πιέσεων για τον τερματισμό της ανθρωπιστικής καταστροφής στη Γάζα;

Το δεύτερο ερώτημα, που είναι γενικότερο, είναι αν υφίσταται ηθική διάσταση στην ελληνική εξωτερική πολιτική και, αν ναι, σε ποιο σημείο η ελληνική Κυβέρνηση θέτει το όριο της διεθνούς παραβατικότητας ενός κράτους, προκειμένου να αρχίσει να επανεξετάζει τις διπλωματικές σχέσεις της Ελλάδας με αυτό;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Ευχαριστώ, κύριε καθηγητά, για την επίκαιρη ερώτηση. Αναγνωρίζουμε την ευαισθησία την οποία και προσωπικά έχετε για τα θέματα της Μέσης Ανατολής, έχοντας υπηρετήσει και επιστημονικά το κεφάλαιο αυτό.

Ήθελα επί της αρχής να τοποθετηθώ ότι είχαμε εχθές την ευκαιρία στο πλαίσιο του Εθνικού Συμβουλίου Εξωτερικής Πολιτικής του άρθρου 82 παράγραφος 4 του Συντάγματος να έχουμε μια μακρά και νομίζω παραγωγική συζήτηση, η οποία αφορούσε τόσο την ενημέρωση εκ μέρους μου των μελών του συμβουλίου όσο και την ανταλλαγή απόψεων σχετικά με τα ζητήματα που αφορούν την εξωτερική μας πολιτική, τη διπλωματική μας θέση, στο πλαίσιο του πολέμου που εξελίσσεται σήμερα στη Γάζα.

Κύριε καθηγητά, η στάση της Ελλάδος στον πόλεμο στη Γάζα ήταν εξαρχής πολύ καθαρή, ήταν πολύ συνεπής και στηριζόταν σε έναν και μόνο άξονα, που είναι η πιστή, αυστηρή, εφαρμογή του Διεθνούς Δικαίου. Εξαρχής τοποθετηθήκαμε ότι υφίσταται το δικαίωμα αυτοάμυνας, εντός των ορίων που θέτει το Διεθνές Δίκαιο και ιδίως το ανθρωπιστικό δίκαιο. Τοποθετηθήκαμε ότι δεν πρέπει να ταυτίζεται η παλαιστινιακή τρομοκρατική οργάνωση Χαμάς με τον παλαιστινιακό λαό. Αναφερθήκαμε στο ότι δεν πρέπει να υφίσταται εργαλειοποίηση ούτε των αμάχων και βεβαίως ούτε των προσφύγων. Και βεβαίως εμμείναμε στη θέση της Ελλάδας -στην πάγια θέση της Ελλάδας- ότι θα πρέπει το παλαιστινιακό ζήτημα να λυθεί στο πλαίσιο των αποφάσεων του Συμβουλίου Ασφαλείας του Οργανισμού Ηνωμένων Εθνών, που αναφέρεται στην ίδρυση παλαιστινιακού κράτους στα σύνορα προ του 1967 και με πρωτεύουσα την Ανατολική Ιερουσαλήμ. Η θέση μας αυτή παραμένει αμετακίνητη.

Η πίεση η οποία θα πρέπει να ασκηθεί προς την κατεύθυνση του Ισραήλ έτσι ώστε να παραμείνει εντός του πεδίου του Διεθνούς Δικαίου είναι διαρκής, ασκείται από τους διεθνείς οργανισμούς, ασκείται από τα κράτη-μέλη και νομίζω ότι αυτό οφείλει να αναδεικνύεται.

Από την άλλη πλευρά, εκείνο το οποίο πρέπει να πούμε είναι ότι η ελληνική εξωτερική πολιτική υποστηρίζει τα εθνικά δίκαια και στηρίζεται στο ηθικό κεφάλαιο του Διεθνούς Δικαίου. Η αναφορά σας περί των ηθικών αρχών που πρέπει να διέπουν την εξωτερική πολιτική αντιλαμβάνομαι ότι έχει ένα βασικό έρεισμα, ότι θα πρέπει η εξωτερική αυτή πολιτική να στηρίζεται σε κανόνες, να έχει ως βάση το Διεθνές Δίκαιο και να μην έχει συναλλακτικό χαρακτήρα.

Θέλω να επισημάνω, κύριε καθηγητά, ότι η δική μας θέση σε σχέση με τον πόλεμο στη Γάζα είναι μια θέση αρχής και παραμένει θέση αρχής. Για δε το ζήτημα των διπλωματικών σχέσεων το οποίο αναφέρετε, στο κατά πόσον θα πρέπει η Ελλάδα να επανεξετάσει τις διπλωματικές της σχέσεις με το Ισραήλ, όπως είχα την ευκαιρία εκτενώς να αναφερθώ και χθες, θα σας πω το εξής: Οι διπλωματικές σχέσεις με το Ισραήλ δεν έχουν διακοπεί από καμμία ευρωπαϊκή χώρα, οι οποίες, παρά τη θέση αρχής που διατηρούν οι περισσότερες εξ αυτών, εξακολουθούν να διατηρούν διπλωματικές σχέσεις, πολλώ δε μάλλον, κύριε καθηγητά, που διπλωματικές σχέσεις με το Ισραήλ εξακολουθούν να έχουν ακόμη και σήμερα χώρες του αραβικού κόσμου οι οποίες είχαν αναπτύξει σχέσεις με το Ισραήλ, όπως κατ’ εξοχήν η Αίγυπτος και η Ιορδανία, οι οποίες επιτελούν έναν διαμεσολαβητικό ρόλο σήμερα.

Χάρις, ακριβώς, σε αυτή τη στάση αρχής, η Ελλάδα είναι σήμερα ικανή να συνομιλεί με όλα τα μέρη, να έχει μία παραγωγική στάση και να μπορεί να έχει έναν ουσιαστικό ρόλο στις συζητήσεις που γίνονται, όχι μόνο για τη διακοπή των εχθροπραξιών, που είναι το άμεσο ζητούμενο, όσο επίσης και για την αντιμετώπιση της προϊούσας ανθρωπιστικής κρίσης, αλλά βεβαίως και της λύσης της επόμενης μέρας, η οποία θα πρέπει να είναι στο πλαίσιο του Συμβουλίου Ασφαλείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γεραπετρίτη.

Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, είπατε ότι η ελληνική πολιτική στηρίχθηκε από την αρχή στην αυστηρή εφαρμογή του Διεθνούς Δικαίου. Και η δική μας άποψη, φοβάμαι, είναι ότι η ελληνική Κυβέρνηση υιοθετεί μια χαλαρή εφαρμογή του Διεθνούς Δικαίου -στον βαθμό που την υιοθετεί- όσον αφορά τη συγκεκριμένη περίπτωση του πολέμου στη Γάζα. Και αναφέρομαι σε ορισμένα στοιχεία, τα οποία οι απαντήσεις που λαμβάνουμε από την Κυβέρνηση είτε παραγνωρίζουν είτε παρακάμπτουν.

Για παράδειγμα, στις 5 Απριλίου ο Γενικός Γραμματέας του ΟΗΕ, ο κ. Γκουτέρες, μίλησε ευθαρσώς και ρητά για συλλογικά αντίποινα στη Γάζα. Συλλογικά αντίποινα είναι ένα από τα ειδεχθέστερα εγκλήματα πολέμου. Αυτό έκαναν οι ναζί στα Καλάβρυτα στη διάρκεια της κατοχής. Και κατηγορείται από τον Γενικό Γραμματέα του ΟΗΕ, κύριε Υπουργέ, το Ισραήλ γι’ αυτό το πράγμα.

Σας είπα προηγουμένως -και το τονίζω ξανά- ότι η ειδική απεσταλμένη του ΟΗΕ, η κ. Αλμπανέζε, στα κατεχόμενα εδάφη γύρισε και ανέφερε στον ΟΗΕ ότι, κατά την άποψή της, συντελείται γενοκτονία. Μιλάμε για τον σημαντικότερο ίσως διεθνή οργανισμό, τον ΟΗΕ. Αυτές είναι σοβαρές αποδείξεις ότι η διεθνής κοινή γνώμη είναι αντιμέτωπη με μια πολύ ακραία κατάσταση εδώ. Και αν θέλουμε να μιλάμε για αυστηρή εφαρμογή του Διεθνούς Δικαίου, θα πρέπει να λαμβάνουμε υπ’ όψιν μας αυτές τις δηλώσεις και πάρα πολλές άλλες και του Διεθνούς Δικαστηρίου, νομίζω.

Στην περίπτωση τώρα των διπλωματικών σχέσεων, στις οποίες αναφερθήκατε, από την Ευρωπαϊκή Ένωση δεν υπάρχουν χώρες που έχουν εξετάσει ή διακόψει τις διπλωματικές σχέσεις τους με το Ισραήλ, όμως έχουν υπάρξει μέχρι τώρα μία σειρά από χώρες εκτός της Ευρωπαϊκής Ένωσης, εκ των οποίων αρκετές σύμμαχες χώρες, που έχουν διακόψει τις διπλωματικές σχέσεις με το Ισραήλ, ακριβώς λόγω της καταστροφής που συντελείται στη Γάζα από την 7η Οκτωβρίου. Τώρα, δηλαδή, το κάνανε. Και η Ιορδανία, στην οποία αναφερθήκατε, πιστεύω ότι είναι ένα από τα κράτη τα οποία ανακάλεσαν τον πρεσβευτή τους από το Ισραήλ. Οπότε, σύμμαχες χώρες, με τις οποίες έχουμε καλές σχέσεις, έχουν λάβει τέτοια αυστηρά μέτρα.

Στην περίπτωσή μας, όχι μόνο δεν κάνουμε κάτι τόσο ακραίο, αλλά συνεχίζουμε μια άριστη συνεργασία. Δεν χαλαρώνουμε καν τις διπλωματικές σχέσεις. Σας είπα ότι ο Υπουργός Εθνικής Άμυνας μας παρουσίασε το Ισραήλ ως μοντέλο. Χθες, ο Υπουργός Υγείας, ο κ. Γεωργιάδης -και σήμερα πάλι θα έρθει να μας πει τα ίδια-, μας αναφέρει το Ισραήλ ως μοντέλο για το σύστημα υγείας και το επισκέπτεται εν μέσω αυτής της κατάστασης, ενώ υπάρχουν πάρα πολλά άλλα κράτη που έχουν πολύ καλύτερα συστήματα υγείας, τα οποία θα μπορούσε να είχε επισκεφθεί. Και απ’ όλα αυτά, επισκέπτεται το Ισραήλ.

Και επίσης, υπάρχει μια πρωτοβουλία εντός της Ευρωπαϊκής Ένωσης, από τον Πρωθυπουργό της Ισπανίας, με σκοπό την άμεση αναγνώριση του παλαιστινιακού κράτους ως ανεξάρτητου κράτους. Και αυτή η πρωτοβουλία έχει τη στήριξη άλλων τριών κρατών-μελών της Ευρωπαϊκής Ένωσης -της Ιρλανδίας, της Σλοβενίας και της Μάλτας- και ο Πρωθυπουργός της Ισπανίας κάνει επίσκεψη σε έξι νέες ευρωπαϊκές χώρες -της Ευρωπαϊκής Ένωσης, δηλαδή- για να τις εντάξει σε αυτή την ομάδα κρατών. Και η επίσκεψή του δεν περιλαμβάνει την Ελλάδα. Προφανώς, έχει λάβει σαφές μήνυμα ότι η Ελλάδα δεν ενδιαφέρεται να κάνει ούτε και αυτό το μικρό βήμα για να ασκήσει πίεση.

Επομένως διαχωρίζω -το έχω κάνει στο παρελθόν και το ξανακάνω τώρα- τη δική σας προσωπική ευαισθησία και τη δραστήρια παρουσία που είχατε όσον αφορά το ανθρωπιστικό μέρος αυτής της υπόθεσης σχετικά με τις σημαντικές προσπάθειες. Αλλά η Κυβέρνηση, συνολικά, νομίζουμε ότι έχει μια στάση που αποδέχεται την πολιτική του Ισραήλ στη Γάζα και θέλει το Ισραήλ να ξέρει ότι μπορεί να κάνει τα πάντα στη Γάζα χωρίς να χάνει φίλους. Αυτό το πράγμα δίνει το πράσινο φως. Και οι ιστορικές και ηθικές ευθύνες που έχει η Κυβέρνηση Μητσοτάκη γι’ αυτό είναι τεράστιες και θα τις κουβαλάει για πάντα.

Επομένως η άποψη της Πλεύσης Ελευθερίας είναι ότι η Κυβέρνηση πρέπει να λάβει πιο δραστικά μέτρα, περιλαμβανομένης και της εξέτασης της διακοπής διπλωματικών σχέσεων με το Ισραήλ.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε. Ευχαριστώ, κύριε καθηγητά.

Με κάθε σεβασμό θα μου επιτρέψετε να πω ότι η στάση αρχής αλλά και το εθνικό όφελος επιτάσσει η Ελλάδα να διατηρήσει τη σχέση που έχει με τα κράτη της περιοχής, περιλαμβανομένου του Ισραήλ, βεβαίως της Παλαιστίνης, αλλά και όλων των παρακείμενων και γειτονικών κρατών. Είναι η στάση αυτή η οποία έχει πιστωθεί, κύριε καθηγητά, από όλα τα κράτη της περιοχής αλλά και επίσης με τα εμπλεκόμενα κράτη, και το Ισραήλ και την κυβέρνηση της Παλαιστινιακής Αρχής.

Θα ήθελα να επισημάνω κάτι, επειδή αναφέρατε ότι υπολείπεται η στάση της Ελλάδας στο διεθνές στερέωμα. Εγώ δεν θα αναφερθώ στη δική μου στάση σε αυτό, θα καταλήξω με αυτό. Θα ήθελα να επισημάνω ότι η Ελλάδα συντάχθηκε με το ψήφισμα της Γενικής Συνέλευσης του Οργανισμού Ηνωμένων Εθνών σχετικά με την κατάπαυση του πυρός και την παροχή απρόσκοπτης ανθρωπιστικής βοήθειας, συντάχθηκε με όλες τις αποφάσεις του Συμβουλίου Εξωτερικών Υποθέσεων της Ευρωπαϊκής Ένωσης που καλούν για μία άμεση διακοπή των εχθροπραξιών και έχει ήδη αναλάβει πολλαπλές πρωτοβουλίες, τόσο σε σχέση με την Παλαιστίνη και το Ισραήλ όσο και με Ιορδανία, Αίγυπτο, Σαουδική Αραβία και Ηνωμένες Πολιτείες. Το αμέσως επόμενο διάστημα θα επισκεφθώ τις χώρες του Κόλπου ακριβώς στο πλαίσιο των καλών υπηρεσιών που προσφέρει η χώρα.

Είναι, κύριε καθηγητά, ακριβώς η στάση αυτή αρχής και ευθύνης η οποία μας επιτρέπει αυτή τη στιγμή να έχουμε ένα σημαντικό διπλωματικό κεφάλαιο και να εισφέρουμε θετικά όχι μόνο στο ζήτημα της διακοπής των εχθροπραξιών και της ανθρωπιστικής βοήθειας που πρέπει να παρέχεται, αλλά ακόμη και στα ζητήματα που αφορούν την επόμενη μέρα στη Μέση Ανατολή.

Και θα μου επιτρέψετε να πω ότι η διακοπή των διπλωματικών σχέσεων είναι ένα εντελώς σημαντικό ζήτημα, το οποίο δεν θα πρέπει να το λαμβάνουμε ελαφρά τη καρδία. Όταν καμμία χώρα της Ευρωπαϊκής Ένωσης, καμμία χώρα από τις ευρύτερες, από τις χώρες της ευρύτερης περιοχής, και καμμία από τις ισχυρές χώρες δεν έχουν λάβει τέτοια πρωτοβουλία, νομίζω ότι δεν θα απέβαινε προς όφελος της χώρας, αλλά δεν θα απέβαινε και προς όφελος του ίδιου του παλαιστινιακού ζητήματος.

Και θα κλείσω με το εξής. Γνωρίζετε ότι εγώ έχω υποδεχθεί στην Ελλάδα τον Παλαιστίνιο Υπουργό Εξωτερικών, έχω επισκεφθεί ο ίδιος τη Ραμάλα, έχω ήδη ταξιδέψει πολλές φορές στην περιοχή. Δεν θα σας πω πράγματα τα οποία δεν είναι εύκολο να ανακοινωθούν δημόσια. Είχαμε την ευκαιρία να τα πούμε αναλυτικώς χθες. Θα παραμείνω, όμως, στις δηλώσεις του ίδιου του Παλαιστίνιου Υπουργού Εξωτερικών, όταν προσήλθε στην Ελλάδα και στις δηλώσεις τις οποίες έκανε αμέσως μετά τη συνάντηση την οποία είχαμε. Και από αυτό ας κρίνετε και ας κρίνουν και όσοι μάς παρακολουθούν σήμερα εάν η Ελλάδα έχει ή δεν έχει μια στάση αρχής και ωφέλιμη στο παλαιστινιακό.

Είναι οι δηλώσεις του Παλαιστίνιου Υπουργού Εξωτερικών Ριγιάντ αλ Μάλικι στις 15 Φεβρουαρίου του 2024, λιγότερο από δυο μήνες πριν: «Εγώ πράγματι σφίγγω το χέρι του Υπουργού Εξωτερικών της Ελλάδας, γιατί πάντα έχει μαζί του πρωτοβουλίες, ιδέες και πάντα σκέπτεται πώς να σώσει όλους αυτούς τους ανθρώπους, πώς να σταματήσει ο πόλεμος, πώς να προσφέρει τις ανθρωπιστικές βοήθειες και πώς πραγματικά να τελειώσει ο πόλεμος αυτός. Πιστεύω ότι ο Υπουργός είναι μαζί μας, σκέφτεται πιστά, έμπιστα πώς να βρει λύσεις έξω από κάθε πλαίσιο, για να σταματήσουν όλοι αυτοί οι πόλεμοι. Δράττομαι της ευκαιρίας να ευχαριστήσω τον αδελφό μου Υπουργό Εξωτερικών για όλες αυτές τις προσπάθειες που καταβάλλει. Σφίγγω το χέρι του, για να συνεργαστούμε μαζί, για να πετύχουμε τους στόχους που θέλουμε».

Εάν θεωρείτε ότι αυτό δεν είναι η απόδειξη ότι η Ελλάδα εισφέρει με τρόπο δίκαιο, έντιμο και πιστό στο Διεθνές Δίκαιο και το ανθρωπιστικό δίκαιο, τότε θα μου επιτρέψετε να έχω μία αμφιβολία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γεραπετρίτη.

Θα συνεχίσουμε με τη δεύτερη με αριθμό 936/8-4-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Αποκατάσταση του καταστραφέντος ζωικού κεφαλαίου των κτηνοτρόφων στη Θεσσαλία λόγω της κακοκαιρίας ʺΝτάνιελʺ».

Θα απαντήσει ο Υφυπουργός Αγροτικής Ανάπτυξης και Τροφίμων κ. Σταύρος Κελέτσης.

Παρακαλώ, κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ως γνωστό, κύριε Υπουργέ, τα έντονα πλημμυρικά φαινόμενα που είχαμε στη Θεσσαλία τον περασμένο Σεπτέμβριο είχαν ως συνέπεια, πέρα από την απώλεια συνανθρώπων μας, τεράστιες καταστροφές σε υποδομές και κατοικίες, την απώλεια τεράστιου ποσοστού του ζωικού κεφαλαίου, αλλά και καταστροφές στην αγροτική παραγωγή, σε αγροτικές και κτηνοτροφικές εγκαταστάσεις.

Τώρα, περίπου επτά-οκτώ μήνες μετά τις καταστροφές και τις απώλειες σε αρκετές περιπτώσεις ολοκληρωτικά του ζωικού κεφαλαίου αλλά και των εγκαταστάσεών τους, οι κτηνοτρόφοι στην περιοχή της Θεσσαλίας, στις πληγείσες περιοχές, στα κομμάτια της Θεσσαλίας που επλήγησαν, βρίσκονται σε αδιέξοδο. Και αυτό, γιατί οι εξαγγελίες της Κυβέρνησης το φθινόπωρο για πλήρη αποκατάσταση όχι μόνο δεν προχώρησαν, δεν προχωρούν, αλλά, όπως καταγγέλλουν και οι ίδιοι οι παραγωγοί, για να αποζημιωθούν, θα πρέπει πρώτα να αντικαταστήσουν τα ζώα με δικούς τους οικονομικούς πόρους, με χρήματα δικά τους, που δεν τα έχουν, και στη συνέχεια να προσκομίσουν τα τιμολόγια αγοράς, για να επιστραφούν τα ποσά που καταβάλανε και αυτό ενδεχομένως και τμηματικά.

Πέρα από αυτό, όμως, προέκυψε κι ένα ζήτημα με το Μέτρο 5.2 για την αναπλήρωση του ζωικού κεφαλαίου και την αποκατάσταση των ζημιών στις σταβλικές εγκαταστάσεις, που στην ουσία αποκλείει την πλειοψηφία των κτηνοτρόφων που διαθέτουν πρόχειρα καταλύματα, και η αντικατάσταση καταλυμάτων του ζωικού κεφαλαίου κ.λπ. είναι επιλέξιμη, με την προϋπόθεση της μετατροπής των καταλυμάτων σε αδειοδοτημένες κατασκευές. Και πολύ καλά γνωρίζετε ότι η αποπεράτωση αυτού του γραφειοκρατικού όγκου του απαιτεί ένα μεγάλο, αρκετά μεγάλο, διάστημα, δεκαοκτώ μήνες και βάλε, και στην καλύτερη περίπτωση που μπορούν να μαζέψουν τα δικαιολογητικά κ.λπ..

Τώρα όλα τα παραπάνω και αυτή η εξέλιξη δημιουργούν και αβεβαιότητα και αδιέξοδα στους κτηνοτρόφους της περιοχής. Συσσωρεύονται συγχρόνως οικονομικά προβλήματα, προκειμένου να αντεπεξέλθουν και οι ίδιοι στις ανάγκες των οικογενειών τους, στην ίδια τους τη ζωή, που έχει ανατραπεί.

Και φυσικά -το τονίζουμε και στην επίκαιρη ερώτηση- αντίστοιχη περίπτωση, όχι με μεγάλες απώλειες σε ζωικό κεφάλαιο, αλλά κυρίως με τις σταβλικές εγκαταστάσεις, που υπάρχει και εκεί το πρόβλημα με το Μέτρο 5.2, είναι στις πυρόπληκτες περιοχές του Έβρου και της Εύβοιας.

Συνεπώς τα ερωτήματα, κύριε Πρόεδρε, είναι αν θα ενταχθεί το σύνολο των κτηνοτρόφων στο Μέτρο 5.2 και να μην ισχύσουν οι ασφυκτικοί όροι της χρηματοδότησης του μέτρου, ώστε να μπορέσουν οι κτηνοτρόφοι στη Θεσσαλία αλλά και στις υπόλοιπες περιοχές να αποκαταστήσουν χωρίς καμμία δική τους επιβάρυνση το ζωικό κεφάλαιο αλλά και τις καταστραφείσες εγκαταστάσεις τους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Λαμπρούλη.

Κύριε Κελέτση, έχετε τον λόγο για τρία λεπτά.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Αντιπρόεδρε και συνάδελφε, πράγματι, οι καταστροφές που προκλήθηκαν από τον «Ντάνιελ» στη Θεσσαλία ήταν πάρα πολύ μεγάλες και πράγματι πολλοί, πάρα πολλοί, αγρότες μας και κτηνοτρόφοι και μελισσοκόμοι περιήλθαν σε δύσκολη κατάσταση. Σε αυτό συμφωνούμε και είναι αλήθεια. Δεν είναι, όμως, αλήθεια αυτό το οποίο είπατε, ότι επτά-οκτώ μήνες μετά η Κυβέρνηση εγκατέλειψε τους αγρότες και τους κτηνοτρόφους, δεν έχει κάνει τίποτε και δεν υλοποίησε αυτές τις εξαγγελίες που είχε κάνει. Και θα σας εξηγήσω. Θα τα πάρουμε με τη σειρά.

Πρώτα απ’ όλα, σε σχέση με τις αποζημιώσεις του ΕΛΓΑ, θα περιοριστώ στη Θεσσαλία, γιατί η επίκαιρη ερώτησή σας αφορά τη Θεσσαλία. Στις 8 Νοεμβρίου, δεκαεννιά μόλις μέρες μετά το κλείσιμο της διαδικασίας υποβολής των αιτήσεων, μετά από δύο παρατάσεις, τις οποίες είχαν ζητήσει οι ίδιοι οι ενδιαφερόμενοι και έδωσε το Υπουργείο, καταβλήθηκε ως προκαταβολή σε δύο χιλιάδες τριάντα πέντε κτηνοτρόφους -μιλάω μόνο για την κτηνοτροφία- της Θεσσαλίας το ποσό των 16.528.449 ευρώ. Αυτό μόλις σε δεκαεννιά μέρες μετά το κλείσιμο των αιτήσεων. Και αυτό ήταν η προκαταβολή. Ο σχεδιασμός μας είναι μέχρι τον Ιούλιο να έχει γίνει η πλήρης εκκαθάριση.

Επιπλέον να τονίσω ότι, ενώ η τιμή βάσης, δηλαδή η τιμή που υπήρχε στον κατάλογο του κανονισμού του ΕΛΓΑ για τα βοοειδή, παραδείγματος χάριν, ήταν 500 ευρώ, αυξήσαμε το ποσό αυτό στα 800 ευρώ. Ενώ στα αιγοπρόβατα η τιμή ήταν 100 ευρώ, το κάναμε 125 ευρώ και για τα βελτιωμένα, από 125 ευρώ, 150 ευρώ.

Από την κρατική αρωγή, δεύτερη πηγή αποζημίωσης, καταβλήθηκαν στην περίπτωση των πολύ σοβαρών ζημιών στις κτηνοτροφικές εγκαταστάσεις, πάλι για την Περιφέρεια Θεσσαλίας, 6 εκατομμύρια ευρώ σε χίλιους διακόσιους ενενήντα επτά δικαιούχους κτηνοτρόφους. Συνολικά στη Θεσσαλία, από αυτή την αιτία καταβλήθηκαν 69,82 εκατομμύρια σε είκοσι πέντε χιλιάδες εννιακόσιους ενενήντα τέσσερις δικαιούχους, δηλαδή αγρότες, γεωργούς και κτηνοτρόφους.

Επιπλέον, πάλι από την κρατική αρωγή, για επιχορήγηση 70% για ζημιές που έγιναν σε επιχειρήσεις και του αγροτικού τομέα, δηλαδή και κτηνοτροφικές μονάδες, που αφορούσαν στον μηχανολογικό εξοπλισμό, τις πρώτες ύλες, τα εμπορεύματα και τα οχήματα, καταβλήθηκαν 2 εκατομμύρια σε τετρακόσιους εβδομήντα οκτώ αγρότες και κτηνοτρόφους.

Επιπλέον να τονίσω ότι υπήρξε πρόνοια και με νομοθετικές ρυθμίσεις προχωρήσαμε στην αναστολή των φορολογικών υποχρεώσεων, στην αναστολή πράξεων αναγκαστικής εκτέλεσης, στην τριετή απαλλαγή από ΕΝΦΙΑ, στη ρύθμιση και αναστολή των ασφαλιστικών εισφορών.

Επιπλέον, 15,8 εκατομμύρια ευρώ δόθηκαν από το Αποθεματικό Γεωργικό Ταμείο σε περιπτώσεις που αφορούσαν πάλι και στην κτηνοτροφία και τη μελισσοκομία, για εκείνες τις περιπτώσεις που δεν υπήρχε υποχρέωση ασφάλισης από τον ΕΛΓΑ. Για τους χοίρους, παραδείγματος χάριν, δώσαμε 160 ευρώ στο ζώο και στις χοιρομητέρες 600 ευρώ. Ταυτόχρονα καλύψαμε τις όρνιθες, καλύψαμε τους ινδιάνους και στις μέλισσες από αυτή την πηγή 15 ευρώ ανά κυψέλη.

Σε σχέση με το Μέτρο 5.2, πολύ σύντομα θα πω τα εξής. Το μέτρο αυτό τι αφορά; Αφορά στην πλήρη αποκατάσταση με κάλυψη 100% από ευρωπαϊκά χρήματα που αφορούσαν στην περίοδο 2014 - 2022. Είναι μέτρο ύψους συνολικά 45 εκατομμυρίων. Μιλάμε για αποκατάσταση, λοιπόν, των ζημιών ζωικού κεφαλαίου και εγκαταστάσεων από φυσικές καταστροφές και αφορά κτηνοτρόφους - μελισσοκόμους. Ξεκίνησε ήδη η υποβολή των αιτήσεων και είναι μέχρι το τέλος Απριλίου. Επαναλαμβάνω, κάλυψη 100%.

Ποια είναι η σκοπιμότητα αυτού του μέτρου; Η σκοπιμότητα είναι οι κτηνοτρόφοι μας και οι μελισσοκόμοι, πρώτον, να μείνουν στο επάγγελμά τους, δεύτερον, να μείνουν στον τόπο τους. Επιπλέον, οι κτηνοτροφικές μονάδες και οι εγκαταστάσεις που θα δημιουργηθούν να γίνουν σε σύγχρονες βάσεις. Είναι αυτό που είπαμε, αυτή την καταστροφή να τη δούμε ως μια ευκαιρία, προκειμένου να ξαναχτίσουμε την αγροτική μας οικονομία, την κτηνοτροφία μας, τη μελισσοκομία μας σε νέες σύγχρονες βάσεις.

Γι’ αυτό, αλλά όχι μόνο γι’ αυτό, υπάρχει και ένα πλαίσιο ασφυκτικό από την Ευρωπαϊκή Ένωση, γιατί αυτά γίνονται σε εφαρμογή του κανονισμού της Ευρωπαϊκής Ένωσης που αφορά ακριβώς στην αποκατάσταση από φυσικές καταστροφές. Γι’ αυτό και το πλαίσιο είναι ασφυκτικό και έχει πολύ-πολύ συγκεκριμένες προϋποθέσεις. Γι’ αυτό και οι μη αδειοδοτημένες μονάδες, πράγματι, δεν είναι επιλέξιμες.

Οι πρόχειρες εγκαταστάσεις, όμως, είναι επιλέξιμες, εφόσον -όπως το είπατε, άλλωστε- μετατραπούν σε σύγχρονες εγκαταστάσεις και μπορούν να μετατραπούν, αφού η κάλυψη θα είναι 100%. Άρα, λοιπόν, κανένας δεν αποκλείεται. Όλοι είναι επιλέξιμοι, αρκεί να θέλουν να μπουν σε μια σύγχρονη μορφή κτηνοτροφίας.

Τα υπόλοιπα θα τα πω στη δευτερολογία μου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε συνάδελφε, έχετε τον λόγο για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, αναφέρατε νούμερα περί αποζημιώσεων κ.λπ.. Οι ίδιοι οι κτηνοτρόφοι δηλώνουν στη Θεσσαλία ότι είναι ξεχασμένοι. Δεν το λέμε εμείς. Εμείς μεταφέρουμε την κραυγή, την αγωνία τους και τα προβλήματα που μας θέτουν και τα φέρνουμε, αξιοποιώντας και τη διαδικασία του κοινοβουλευτικού ελέγχου, προκειμένου να πιεστεί -να το πω έτσι- και η Κυβέρνηση να πάρει μέτρα.

Και αυτά τα νούμερα που αναφέρατε για την αποζημίωση ανά ζώο, κατηγορίες κ.λπ. είναι πολύ πίσω από τις πραγματικές τιμές που θα κληθούν οι κτηνοτρόφοι να πληρώσουν για να αγοράσουν ένα ζώο.

Για να αναπληρώσει, συγκεκριμένα, κτηνοτρόφος στην Καρδίτσα τετρακόσια πρόβατα που έχασε, θέλει ένα κεφάλαιο 30.000 ευρώ με 40.000 ευρώ. Πού θα τα βρει; Σας το μεταφέρω επί λέξει, όπως μας το είπε σε περιοδεία που είχαμε. Και άλλα παραδείγματα τέτοια υπάρχουν πάρα πολλά και τα ξέρετε.

Όμως, πού θα βρει αυτά τα λεφτά; Διότι αυτό χρειάζεται. Χρειάζεται ενίσχυση, κρατική αρωγή, κρατική χρηματοδότηση, για να μπορέσει να αγοράσει το ζωικό κεφάλαιο, για να μπορέσει να μπει στη διαδικασία της παραγωγής, να παράξει γάλα, κρέας και πάει λέγοντας. Και εδώ χάθηκε η μία περίοδος, όπως προείπα, γαλακτοκομική και κρεατοπαραγωγική και πάει όπως πάει το πράγμα. Διότι είπατε ότι δόθηκαν προκαταβολές. Ακόμα και οι αποζημιώσεις ή το σύνολο αυτό, τέλος πάντων, που σχεδιάζετε να δώσετε θα κλείσει ενδεχομένως τον Ιούνιο. «Πέταξε το πουλάκι», να το πω έτσι. Θα χαθεί και η δεύτερη περίοδος και μέχρι τότε τι γίνονται τα χρέη, οι υποχρεώσεις τους; Εδώ μέχρι και ΕΝΦΙΑ τους στέλνουν, με σπίτια διαλυμένα, κατεστραμμένα! Να μην πούμε για τιμολόγια ΔΕΗ, που πάνε συνεχώς λογαριασμοί. Να μην ανοίξουμε αυτή την κουβέντα γενικότερα.

Σε ό,τι αφορά το Υπομέτρο 5.2 για την αναπλήρωση του ζωικού κεφαλαίου ή την αποκατάσταση των σταβλικών εγκαταστάσεων, λειτουργεί αποτρεπτικά, με βάση αυτά που προβλέπει, και χρειάζεται οι κτηνοτρόφοι να καταθέσουν, προκειμένου να μπουν στη διαδικασία. Αυτό που ζητούν οι κτηνοτρόφοι είναι ποιο; Να έχουν τα χρήματα, τη δυνατότητα του να έχουν τα χρηματικά ποσά στη διάθεσή τους -να το πω έτσι απλά-, προκειμένου να κάνουν αυτές τις επενδύσεις, είτε στους στάβλους και τις σταβλικές εγκαταστάσεις αφορά αυτό είτε την αγορά του ζωικού κεφαλαίου.

Το μέτρο με όλα αυτά που προβλέπει είναι αποτρεπτικό για το 90% και πλέον. Οι ίδιοι το λένε σε συνελεύσεις, σε περιοδείες που κάνουμε, σε συνελεύσεις των ίδιων. Είναι μεγάλο το ποσοστό. Εσείς επιμένετε, καλύπτεσθε -αν θέλετε να το πω έτσι- πίσω από την ευρωπαϊκή οδηγία, το κονδύλι τι προβλέπει κ.λπ.. Πώς θα λυθεί το πρόβλημα, γενικότερα το γραφειοκρατικό κομμάτι που είπα και στην πρωτολογία.

Μετά, υπάρχουν ζητήματα, για παράδειγμα, με φορολογική και ασφαλιστική ενημερότητα, που δεν μπορούν να αντεπεξέλθουν, λόγω όλης αυτής της ιστορίας που προηγήθηκε. Ακόμα και οι κτηνοτρόφοι με άδεια πρόχειρου καταλύματος δεν μπορούν να κάνουν παρεμβάσεις οι οποίες θα επιδοτηθούν στους στάβλους τους που έχουν υποστεί ζημιές. Για την αγορά του ζωικού κεφαλαίου είναι απαραίτητη η άδεια λειτουργίας κατά την υποβολή της αίτησης ή θα πρέπει να υπάρχει κατά την υποβολή των αιτημάτων πληρωμών.

Το τρίτο ζήτημα είναι ότι ακόμη δεν έχουν αναρτηθεί όλα τα πορίσματα από τον ΕΛΓΑ και, ως εκ τούτου, δεν γνωρίζουν τον ακριβή αριθμό των ζώων για τον οποίο αναγνωρίστηκε η απώλεια, η ζημιά, ώστε να υποβληθεί αίτημα ένταξης στο Υπομέτρο 5.2. Και βέβαια, παραβλέπετε το γεγονός ότι οι κτηνοτρόφοι δεν έχουν την οικονομική δυνατότητα. Το επαναλαμβάνω για πολλοστή φορά. Το ξέρετε και στην ουσία, χωρίς κάλυψη της χρηματοδότησης της αγοράς των ζώων, αδυνατούν να προπληρώσουν. Και τώρα, όντως, ναι, είναι επτά-οκτώ μήνες, θα γίνει και χρόνος και πάει λέγοντας, από ό,τι καταλαβαίνουμε.

Λοιπόν, παραμένει αυτή η τραγική κατάσταση. Αποζημιώσεις δεν έχουν πάρει οι αγρότες για χιλιάδες στρέμματα, που παραμένουν και πλημμυρισμένα. Πέρα από τα μπάζα, τα σκουπίδια κ.λπ., που είναι εστίες μόλυνσης, είναι και οι υποδομές κατεστραμμένες και οι δρόμοι, που δεν είναι αγροτικοί και δεν υπάρχουν.

Σε συνδυασμό, λοιπόν, με τα υπόλοιπα προβλήματα που, έτσι και αλλιώς, αντιμετωπίζουν οι αγρότες, αλλά και οι κτηνοτρόφοι σε όλη τη χώρα, με το υψηλό κόστος παραγωγής και τις χαμηλές τιμές πώλησης των προϊόντων τους, μιλάμε κυριολεκτικά για ζητήματα, αφ’ ενός μεν υγείας και, κυρίως, επιβίωσης. Αυτό βάζουν. Και εδώ πρέπει να γίνουν άμεσες παρεμβάσεις από την Κυβέρνηση σε αυτή την κατεύθυνση, να βοηθηθούν, να ενισχυθούν, για να μπορέσουν όσο το δυνατόν πιο γρήγορα να ξεκινήσουν να ενταχθούν -να το πω έτσι- εκ νέου στην παραγωγική διαδικασία.

Ειλικρινά, κύριε Υπουργέ, δεν γίνεται να αντέξουν. Το λένε ότι δεν αντέχουν άλλο. Δεν αντέχουν. Και βέβαια, όλη αυτή η κατάσταση τους οδηγεί, αν όχι μαθηματικά, στο ξεκλήρισμα, τον αφανισμό και την εγκατάλειψη της κτηνοτροφίας, με ό,τι αυτό συνεπάγεται και για τους ίδιους και τις οικογένειές τους, αλλά και για τις παραγωγικές δυνατότητες της χώρας μας στο ζήτημα της κτηνοτροφίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Αντιπρόεδρε.

Κύριε Υπουργέ, έχετε τον λόγο. Αυτό με τον ΕΝΦΙΑ πάντως είναι σημαντικό. Πρέπει να προσεχθεί για αυτές τις περιοχές.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε Αντιπρόεδρε, πράγματι όταν ένας άνθρωπος είναι γεωργός, κτηνοτρόφος, επαγγελματίας ή επιχειρηματίας, οτιδήποτε και να είναι, και συνταξιούχος να είναι, όταν βγαίνει από μια τέτοια καταστροφή όπου έχει πλημμυρίσει το σπίτι του, έχουν αχρηστευτεί ενδεχομένως όλες οι εγκαταστάσεις του, όλο το βιος του, πράγματι περιέρχεται σε μια δύσκολη κατάσταση. Το ερώτημα είναι το κράτος εάν έκανε και τι έκανε προκειμένου να αντεπεξέλθει σε αυτή τη δύσκολη κατάσταση για να στηρίξει αυτούς τους ανθρώπους.

Αναρωτιέμαι, λοιπόν, εάν ποτέ ξανά στη νεότερη ιστορία της χώρας υπήρξε από την πλευρά του ελληνικού κράτους τέτοια στήριξη σε παρόμοιες περιπτώσεις. Και το λέω αυτό –και μπορεί να σας φαίνεται υπερβολικό- τονίζοντας ότι για πρώτη φορά οι άνθρωποι αυτοί αποζημιώνονται από τρεις διαφορετικές πηγές χωρίς η αποζημίωση από τη μία να δημιουργεί ζητήματα συμβατότητας για την αποζημίωση από την άλλη. Δηλαδή αποζημιώνονται για την ίδια ζημία από τον ΕΛΓΑ -σας είπα ότι πήραν τις προκαταβολές και θα πάρουν ολόκληρο το ποσό-, αποζημιώνονται από την κρατική αρωγή και έρχεται το κράτος, με μέτρο της Ευρωπαϊκής Ένωσης, με το εργαλείο 52, πέρα από αυτά τα οποία πήραν, να τους πει: «Ό,τι κάνεις από δω και πέρα ή αποκατάσταση ή κάτι άλλο οτιδήποτε και καινούργιο ακόμη και μεγαλύτερο, με επέκταση κ.λπ., θα έχει κάλυψη 100%. Θα τα πάρεις όλα. Θα σου το κάνει το κράτος.»

Δεν νομίζω ότι έχουμε ξαναδεί παρόμοιο μέτρο τουλάχιστον κατά τη Μεταπολίτευση. Μου είπατε: «Και πού θα τα βρουν τα λεφτά;» Εύλογο ερώτημα. Γι’ αυτό ακριβώς το Υπουργείο ήρθε σε επαφή με την Τράπεζα Πειραιώς κατ’ αρχάς, αυτό θα γίνει με τον ΕΛΓΑ το επόμενο διάστημα και με τις υπόλοιπες τράπεζες, έτσι ώστε να διευκολύνει -και υπήρξε μία συμφωνία- στην περίπτωση αυτή όλους τους δικαιούχους με δανειοδότηση με πολύ ευνοϊκούς όρους, ώστε να πάρουν τα χρήματα, να υλοποιήσουν το πρόγραμμα έναντι εκχώρησης απαιτήσεως προς την τράπεζα, ώστε τα χρήματα που ήταν να πάρουν από το μέτρο να τα πάρει η τράπεζα.

Άρα, και το θέμα της χρηματοδότησης το έχουμε λυμένο. Τώρα, αν στην πράξη δημιουργηθούν κάποια ζητήματα, είναι λογικό κάθε φορά να υπάρχουν κάποιες λεπτομέρειες, κάποιες ιδιαίτερες περιπτώσεις όταν πάμε να εφαρμόσουμε κάτι. Θα υπάρχουν. Από το Υπουργείο, όμως, πάντοτε δείχνουμε διάθεση να τις επιλύουμε επιτόπου. Όταν μας τις επισημαίνουν, πέφτουμε πάνω στο πρόβλημα και τις επιλύουμε.

Οι όροι της πρόσκλησης, δυστυχώς, δεν μπορούν να ξεπεραστούν, δεν μπορούμε να τις υπερβούμε, γιατί επαναλαμβάνω βάσει του κανονισμού 1305/2013 της Ευρωπαϊκής Ένωσης, αφορά την αποκατάσταση. Είναι πολύ συγκεκριμένο το αντικείμενο. Δηλαδή αφορά την αποκατάσταση ζημιών από φυσικές καταστροφές και οι όροι που μπαίνουν είναι πάρα πολύ συγκεκριμένοι. Πρέπει να τηρηθούν δηλαδή τα κοινοτικά πρότυπα σε σχέση με την κτηνοτροφία, σε σχέση με οτιδήποτε πάει να ανασυσταθεί.

Σχετικά με τα πρόχειρα καταλύματα, απλά σας διαβάζω ότι στο πρώτο κεφάλαιο, παράγραφος 4 λέει: «Η αποκατάσταση των πρόχειρων καταλυμάτων δεν είναι επιλέξιμη στην παρούσα δράση. Η αντικατάστασή τους, όμως, είναι επιλέξιμη υπό την προϋπόθεση της μετατροπής τους είτε σε συμβατικές κατασκευές είτε σε εγκαταστάσεις θερμοκηπιακού τύπου». Άρα και γι’ αυτές τις πρόχειρες εγκαταστάσεις έχει υπάρξει πρόνοια.

Σε ό,τι αφορά τον ΕΝΦΙΑ να σας πω πως δεν μπορώ να καταλάβω τον λόγο για τον οποίο υπήρξαν τέτοιου είδους προβλήματα, διότι εμείς έχουμε νομοθετικά λύσει το ζήτημα και η απαλλαγή από τον ΕΝΦΙΑ είναι ένα από τα μέτρα τα οποία έχουμε πάρει. Εάν στην πράξη κάποια υπηρεσία ή κάποιο σύστημα δεν έχει ενημερωθεί, θα το δούμε και πρέπει να δώσουμε λύση. Έχετε δίκιο σε αυτό, θα πρέπει να δώσουμε λύση.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Θα συνεχίσουμε με την πρώτη με αριθμό 934/8-4-2024, επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας «Κομουνιστικού Κόμματος Ελλάδος» κ. Νικόλαου Έξαρχου προς την Υπουργό Εργασίας και Κοινωνικής Ασφάλισης με θέμα: «Για τους όρους εργασίας στο εργοστάσιο “ΧΗΤΟΣ ΑΒΕΕ”».

Θα απαντήσει ο Υφυπουργός Εργασίας και Κοινωνικής Ασφάλισης κ. Βασίλειος - Πέτρος Σπανάκης.

Κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Η επιχείρηση «ΧΗΤΟΣ» στα Γιάννενα συστηματικά τα προηγούμενα χρόνια υποχρέωνε τους εργαζόμενους να εργάζονται παράνομα επί εξαήμερο και επταήμερο για ορισμένο χρονικό διάστημα, κυρίως τους καλοκαιρινούς μήνες, κάτω φυσικά από απειλές και με δεδομένο ότι η ανεργία ήταν σε πάρα πολύ υψηλά επίπεδα, μεγαλύτερη από τις περισσότερες περιοχές της χώρας, χωρίς φυσικά τη δική τους συναίνεση. Οι ίδιοι εργαζόμενοι για το υπόλοιπο έτος όλα τα χρόνια εργαζόντουσαν πενθήμερο είτε γιατί η σύμβασή τους το προέβλεπε και το προβλέπει ρητά είτε γιατί ως καθιερωμένη πρακτική επί πολλά έτη έχει καταστεί ο όρος της ατομικής τους σύμβασης.

Μετά από την ψήφιση του νόμου που ενέταξε τα εργοστάσια εμφιάλωσης νερών σε συνεχή λειτουργία, η επιχείρηση «ΧΗΤΟΣ ΑΒΕΕ» «βαφτίστηκε» συνεχούς λειτουργίας, χωρίς να είναι και ούτε καν να προτίθεται να γίνει για όλο το έτος. Απόδειξη είναι ότι οι εργαζόμενοι εξακολουθούσαν να εργάζονται επί πενθήμερο μέχρι την προηγούμενη εβδομάδα, οπότε η επιχείρηση ανακοίνωσε ότι θα αλλάξει το πρόγραμμα εργασίας. Ανάρτησε μονομερώς πρόγραμμα για τους εργαζόμενους που θα εργάζονται ακόμα και επταήμερο, χωρίς καν να μπει στη διαδικασία να προχωρήσει σε διαβούλευση με το σωματείο που υπάρχει, καίτοι το σωματείο έχει επανειλημμένα ζητήσει διαβούλευση γι’ αυτό το θέμα.

Επίσης, με συνέλευση του σωματείου τους οι εργαζόμενοι διεμήνυσαν ξεκάθαρα στην εργοδοσία ότι δεν είναι διατεθειμένοι να εργαστούν κάτω από αυτές τις συνθήκες, δηλαδή δουλειά για επτά συνεχόμενες ημέρες με κυλιόμενα ωράρια. Μάλιστα, αυτό το επιβεβαίωσαν και με τη δίωρη στάση εργασίας, που είχε καθολική συμμετοχή, την 1η Απριλίου. Αντί, λοιπόν, η εργοδοσία να αφουγκραστεί τα προβλήματα των εργαζομένων, προχώρησε σε απειλές εναντίον του προέδρου του σωματείου και έφτασε μάλιστα στο σημείο να απαιτήσει από τον ίδιο τη διάλυση του σωματείου. Δηλαδή είχαμε και ωμή παρέμβαση στα εσωτερικά του σωματείου.

Το πρόγραμμα εργασίας του Απριλίου περιλαμβάνει εξαήμερη και επταήμερη εργασία, χωρίς τη συναίνεση κανενός εργαζόμενου. Στην πραγματικότητα προσπαθεί με τον βούρδουλα να επιβάλει τη διευθέτηση του χρόνου εργασίας από την πίσω πόρτα, αφού δεν έχει την συναίνεση ούτε του σωματείου ούτε των εργαζομένων, αφού το εργοστάσιο δεν είναι, ούτε πρόκειται να γίνει, συνεχούς λειτουργίας, αλλά θέλει να εξαντλήσει τους εργαζόμενους ιδιαίτερα τους καλοκαιρινούς μήνες.

Σε κάθε περίπτωση δεν μπορεί κανένας εργαζόμενος να υποχρεωθεί να δεχτεί την κατάργηση της πενθήμερης εργασίας από Δευτέρα έως Παρασκευή. Είναι άλλωστε προφανές ότι το ίδιο εργοστάσιο που όλο τον χρόνο λειτουργεί επί πενθήμερο με τους εργαζόμενους, δεν μπορεί να λειτουργήσει επί επταήμερο με τους ίδιους εργαζόμενους και με δεδομένο ότι αυξάνει τον κύκλο εργασιών του, αφού έχει εξασφαλίσει νέα άδεια υπεράντλησης που αγγίζει τις εκατόν είκοσι χιλιάδες κυβικά επιπλέον.

Άρα, τι μέτρα προτίθεται να λάβει η Κυβέρνηση ώστε να μην εφαρμοστούν αυτά τα εξαντλητικά ωράρια πέραν του σαραντάωρου εβδομαδιαίως και του πενθημέρου; Να τηρήσει η επιχείρηση τους όρους των συμβάσεων εργασίας και των ατομικών όρων εργασίας των εργαζομένων; Να μην επιβληθεί εξαήμερη και επταήμερη εργασία; Θα επιτρέψει τη διευθέτηση του χρόνου εργασίας χωρίς την συγκατάθεση των εργαζομένων;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Έξαρχε.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ πάρα πολύ για την ερώτησή σας. Δεν σας κρύβω ότι τη διάβασα με κάθε λεπτομέρεια. Όμως, οφείλω να σας πω ότι στο κέντρο της πολιτικής της Κυβέρνησης της Νέας Δημοκρατίας είναι ο εργαζόμενος. Αν ανατρέξετε ή εσείς ή η νομική υπηρεσία ή οι νομικοί σας σύμβουλοι, θα διαπιστώσει κανείς ότι δύο νόμοι –ο ν.1892/1990 και ο ν.5053/2023- οι οποίοι εξασφαλίζουν τα εργασιακά δικαιώματα, τα δικαιώματα στην εργασία και την προστασία γενικότερα του εργαζόμενου, έχουν ψηφιστεί επί κυβερνήσεων Νέας Δημοκρατίας.

Ο δε ν.1892/1990 έχει ψηφιστεί την 31-7-1990 επί κυβερνήσεως Κωνσταντίνου Μητσοτάκη και ο ν.5053/2023 επί κυβερνήσεως Κυριάκου Μητσοτάκη. Άρα, λοιπόν, θα ήθελα να ξεκαθαρίσουμε ότι αυτή η Κυβέρνηση φέρνει διατάξεις και νόμους που προστατεύουν πάνω από όλα και πρώτα από όλα τον εργαζόμενο.

Διαβάζοντας, λοιπόν, την ερώτησή σας, θέλω να σας πω ότι ένας ικανοποιημένος εργαζόμενος μπορεί να είναι περισσότερο αποδοτικός, με αποτέλεσμα τη σημαντική συμβολή του στην αύξηση της παραγωγικότητας στην επιχείρηση, την ενίσχυση της κινητικότητας στην αγορά και σε γενικότερο πλαίσιο και στην επίτευξη της οικονομικής προόδου σε ένα ευρύτερο επίπεδο. Εμείς τι θέλουμε; Θέλουμε να πάει μπροστά η οικονομία και για να πάει μπροστά η οικονομία πρέπει να είναι ευχαριστημένος ο εργαζόμενος.

Με την ερώτησή σας αναφέρεστε σε μία επιχείρηση η οποία δραστηριοποιείται στον χώρο της παραγωγής μεταλλικού νερού και άλλων εμφιαλωμένων νερών και η οποία κατά την τελευταία τετραετία, σύμφωνα με τα στοιχεία της Επιθεώρησης Εργασίας, παρουσιάζει σημαντική αύξηση ύψους 42% του εργατικού δυναμικού της. Απορώ πώς είναι δυνατόν μία επιχείρηση με τις αποκαλούμενες από εσάς αντεργατικές συμπεριφορές να έχει το 2019 τριακόσιους σαράντα δύο εργαζόμενους και σήμερα να εργάζονται εκεί τετρακόσιοι ογδόντα έξι εργαζόμενοι και μάλιστα, σύμφωνα με το σύστημα «ΕΡΓΑΝΗ», σε δώδεκα διαφορετικές εγκαταστάσεις.

Ειδικότερα, σε ό,τι αφορά την ερώτησή σας, επιτρέψτε μου να σας υπενθυμίσω ότι με την ψήφιση του ν.5053/2023 και συγκεκριμένα του άρθρου 27 επεκτάθηκε η δυνατότητα εργασίας κατά τις Κυριακές και τις αργίες και σε άλλες επιχειρήσεις, οι οποίες μεταξύ άλλων δραστηριοποιούνται στην εμφιάλωση φυσικού μεταλλικού νερού, στην παραγωγή αναψυκτικών, με παρασκευή προϊόντων εμφιάλωσής τους και λοιπά. Τη δυνατότητα αυτή, με την ψήφιση του ν.5053/2023 απέκτησε και η επιχείρηση, στην οποία αναφέρεστε λόγω του αντικειμένου της δραστηριότητάς της, δηλαδή, την παραγωγή μεταλλικού νερού και άλλων εμφιαλωμένων νερών.

Επιπλέον, στο άρθρο 25 του ίδιου νόμου ρυθμίζεται η δυνατότητα απασχόλησης την έκτη ημέρα σε επιχειρήσεις εκμετάλλευσης συνεχούς λειτουργίας που εφαρμόζουν το σύστημα εβδομαδιαίας –προσέξτε!- πενθήμερης εργασίας, το τονίζω.

Ωστόσο, για το άρθρο 25 θέλω να πω ότι πολύ σύντομα -από την 1η Ιουλίου- θα είναι έτοιμο και το πληροφοριακό σύστημα «ΕΡΓΑΝΗ».

Σύμφωνα με τα δεδομένα από την Υπηρεσία της Ανεξάρτητης Αρχής Επιθεώρησης Εργασίας, η επιχείρηση στην οποία αναφέρεστε έχει γνωστοποιήσει ότι εφαρμόζει σύστημα πενθήμερης εβδομαδιαίας εργασίας, δηλαδή, ημέρες εργασίας από Δευτέρα έως Κυριακή, με δύο συνεχόμενες κυλιόμενες ημέρες ανάπαυσης, όπως ορίζει η νομοθεσία μας, κάτι το οποίο διαπιστώθηκε -και αυτό δεν το άκουσα να το λέτε- ότι εφαρμόζεται μετά από επιτόπιο έλεγχο στις εγκαταστάσεις της επιχείρησης –πότε;- την 1η Απριλίου του 2024.

Ακολούθως, το αρμόδιο Τμήμα της Επιθεώρησης Εργασιακών Σχέσεων σε έλεγχο που διενήργησε, ο οποίος αφορούσε στην οργάνωση του χρόνου εργασίας του συνόλου του προσωπικού σε μία συγκεκριμένη εγκατάσταση, για την πρώτη εβδομάδα του Απριλίου του 2024 –δηλαδή τώρα, πριν από λίγες ημέρες- διαπίστωσε την απασχόληση δεκατριών εργαζομένων με εξαήμερη εργασία και για τον λόγο αυτό συνέταξε και απέστειλε στη συγκεκριμένη επιχείρηση που αναφέρεστε νέο δελτίο ελέγχου με το οποίο ζητά, πρώτον, την παροχή εξηγήσεων για την απασχόληση κατά την έκτη ημέρα της εβδομάδας, δεύτερον, την προσκόμιση στοιχείων των σχετικών ατομικών συμβάσεων εργασίας -των συγκεκριμένων εργαζομένων, δηλαδή- και τρίτον, τις αποδείξεις πληρωμής με τα αντίστοιχα τραπεζικά καταθετήρια του μηνός Απριλίου για τους εν λόγω δεκατρείς εργαζόμενους.

Περισσότερα, γιατί ξεπέρασα τον χρόνο, θα πω στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε συνάδελφε, κύριε Έξαρχε, έχετε τον λόγο για τρία λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Έτσι είναι τα πράγματα, κύριε Υπουργέ, περίπου έτσι, όπως τα είπατε. Ισχύει αυτό που είπατε για τον κύκλο εργασιών της συγκεκριμένης επιχείρησης. Δεν αμφιβάλλαμε ποτέ ότι είναι μια μεγάλη επιχείρηση. Μάλιστα, ο Πρωθυπουργός πέρυσι που την επισκέφθηκε τέτοιο μήνα είπε ότι είναι η μεγαλύτερη επιχείρηση φυσικού μεταλλικού νερού στην Ευρώπη και εκεί δεσμεύτηκε ότι θα βοηθήσει η Κυβέρνηση της Νέας Δημοκρατίας και θα στηρίξει τέτοιες επιχειρήσεις. Επίσης, ο Πρωθυπουργός πέρυσι τον Απρίλιο είδε χαμογελαστά πρόσωπα και καλοπληρωμένους εργάτες στη συγκεκριμένη επιχείρηση.

Έναν χρόνο μετά δεν είναι τόσο χαμογελαστοί οι εργαζόμενοι, κύριε Υπουργέ, ούτε τόσο καλοπληρωμένοι. Όχι μόνο δεν υπογράφει συλλογική σύμβαση εργασίας η εργοδοσία, αλλά προσπαθεί να επιβάλλει επταήμερο με το ζόρι, χωρίς τη συναίνεση των εργατών, επταήμερο! Γιατί, κύριε Υπουργέ; Δεν ξέρω πώς τα μετράτε εσείς, αλλά αυτό εδώ πέρα δεν είναι πενθήμερο. Ούτε είναι πενθήμερο σαραντάωρο, είναι επταήμερο πενηνταεξάωρο. Δεν ξέρω η δική σας αριθμητική τι λέει.

Άρα, λοιπόν, είναι ένα ωράριο εξαντλητικό, το οποίο το έχουν δουλέψει οι εργάτες τα προηγούμενα χρόνια. Και με αποφάσεις γενικών τους συνελεύσεων -και μάλιστα προχθές, μιας και επικαλεστήκατε την επιθεώρηση της 1ης Απριλίου- είχαν στάσεις εργασίας σε όλες τις βάρδιες για αυτό ακριβώς το ζήτημα, δεν συναινούν. Είναι άλλο πράγμα η επταήμερη λειτουργία του εργοστασίου και είναι άλλο πράγμα η επταήμερη λειτουργία με τον ίδιο εργαζόμενο, τελείως διαφορετικά πράγματα.

Από εκεί και πέρα, πώς θα γίνει δηλαδή η πενθήμερη επταήμερη; Θα κλωνοποιηθούν οι εργαζόμενοι; Μετά, δεν παίρνουμε υπ’ όψιν τα ατυχήματα;

Κύριε Υπουργέ, δύο μέρες πέντε νεκρούς! Πέντε νεκρούς οικοδόμους είχαμε σε δύο μέρες! Μπορεί να φανταστεί κανείς επτά μέρες συνεχόμενες βράδυ να δουλεύει εργάτης στο εργοστάσιο; Επτά μέρες συνεχόμενες; Μπορεί να φανταστεί κανείς τις φυσικές αντοχές; Τσακίζετε το πενθήμερο, κατά τη γνώμη μας και βεβαίως, όλοι αυτοί οι νόμοι που είπατε έτσι είναι. Και άλλους θα ψηφίσετε, γιατί είναι προαπαιτούμενα του Ταμείου Ανάκαμψης, είναι προαπαιτούμενα για να εκταμιευτούν οι δόσεις για τους μεγαλοεπιχειρηματίες. Και φυσικά, είναι οι καλές οι οδηγίες της Ευρωπαϊκής Ένωσης, όποτε θέλουν οι εργοδότες δουλειά, όσο θέλουν χωρίς συλλογικές συμβάσεις, μισθοί που να φτάνουν για δεκαπέντε μέρες τον μήνα και το πενθήμερο, φυσικά, να γίνεται επταήμερο.

Και εδώ γίνεται διευθέτηση, κύριε Υπουργέ. Και σε αυτό πρέπει να πάρετε θέση. Γίνεται διευθέτηση, δεν είναι συνεχούς λειτουργίας το εργοστάσιο. Το είπαμε και στην αρχή, λειτουργεί μόνο για λίγους μήνες, για όσους θέλουν οι εργοδότες, κυρίως, τους καλοκαιρινούς και φαίνεται ότι αυτό σας ξέφυγε στον νόμο, δεν το προβλέψατε αυτό το πράγμα.

Και φυσικά, ούτε μπορούμε να δεχθούμε τις απειλές της εργοδοσίας ότι όποιος δεν έρθει Σαββατοκύριακο για δουλειά θα απολυθεί. Δηλαδή, όποιος δεν έρθει για δουλειά επταήμερο απολύεται. Από πότε ισχύουν αυτά; Από ποιον νόμο; Και αν είναι νόμιμο τώρα, αν πάρουμε αυτή την υπόθεση ότι είναι νόμιμο –που δεν είναι ούτε με τον δικό σας νόμο είναι νόμιμο, γιατί θέλει υπογραφή του εργαζόμενου ή από το ίδιο το σωματείο να συναινέσει- για πριν, για όλα τα προηγούμενα χρόνια που ήταν παράνομο και οι εργαζόμενοι διεκδικούν τις αποζημιώσεις τους και η εργοδοσία σφυρίζει αδιάφορα, για αυτό τι θα κάνετε;

Άρα, λοιπόν, εδώ φαίνεται καθαρά -κατά τη γνώμη μας και πρέπει οι ίδιοι οι εργάτες να βγάλουν συμπεράσματα- ότι απέναντί τους έχουν ένα κράτος εχθρικό, ένα κράτος αντιλαϊκό, αντεργατικό, που ψηφίζει με τις κατευθύνσεις της Ευρωπαϊκής Ένωσης, γιατί τέτοιες είναι αυτές οι κατευθύνσεις, τέτοιοι είναι αυτοί οι νόμοι για τα συμφέροντα των εργοδοτών.

Φυσικά, οι εργάτες έχουν τον τρόπο τους, το έχουν αποδείξει και με τις στάσεις εργασίας και με τις απεργίες. Το ίδιο θα πρέπει να κάνουν και τώρα με την απεργία που είναι μπροστά και θα το κάνουν δηλαδή, στις 17 Απριλίου και την 1η Μαΐου.

Νομίζω ότι το ερώτημα είναι συγκεκριμένο, κύριε Υπουργέ. Εδώ γίνεται διευθέτηση του χρόνου εργασίας και νομίζω ότι σε αυτό πρέπει να πάρετε θέση. Αν είναι να πάμε στην Επιθεώρηση Εργασίας, θα πάμε στην Επιθεώρηση Εργασίας. Όταν είναι να πάμε στον ΟΜΕΔ, θα πάμε στον ΟΜΕΔ. Όταν θα καθίσουμε να συζητήσουμε με τους εργοδότες, θα το κάνουμε. Τώρα οι εργάτες μού ανέθεσαν να θέσω αυτά τα ερωτήματα στον Υπουργό Εργασίας. Γι’ αυτό είμαστε εδώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, αυτό που θέλω να σας απαντήσω και να απαντήσω στην καθεμία και στον καθένα εργαζόμενο είναι ότι η Κυβέρνηση αυτή δεν θα κάνει καμμία έκπτωση στην τήρηση της νομοθεσίας. Και μάλιστα, στα ζητήματα της υγείας και ασφάλειας των εργαζομένων που είναι της αρμοδιότητάς μου θέλω να σας πω ότι πέραν του ότι προχωράμε με την Υπουργό σε τροποποίηση του πλαισίου και πολύ σύντομα θα έχουμε νέες ανακοινώσεις, δεν θα κάνουμε καμμία έκπτωση στα ζητήματα της υγείας και ασφάλειας των εργαζομένων.

Από την άλλη όμως, κύριε συνάδελφε, δεν μπορούμε να υποβαθμίζουμε και να υποτιμάμε μία σοβαρή προσπάθεια που γίνεται από εκατοντάδες ελεγκτές υγείας και ασφάλειας της Επιθεώρησης Εργασίας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Πού είναι αυτό;

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Και γνωρίζετε πάρα πολύ καλά ότι γίνεται μία εξαιρετική δουλειά σε όλους τους κλάδους εργασίας. Θα ήθελα, επίσης, να συμπληρώσω ότι στην καταπολέμηση της «μαύρης» εργασίας δίνουμε έναν μεγάλο αγώνα με πολλά ταυτόχρονα μέτρα, κάτι που επίσης ξέρετε.

Δεύτερον, ξέρετε πάρα πολύ καλά ότι όταν ήρθαμε στο τιμόνι αυτής της χώρας, παραλάβαμε έναν κατώτατο μισθό στα 650 ευρώ. Σήμερα μπορούμε να κοιτάμε στα μάτια την κάθε εργαζόμενη και τον κάθε εργαζόμενο και να λέμε ότι εμείς πήγαμε τον κατώτατο μισθό στα 830 ευρώ, με σκοπό να τον πάμε στα 950 ευρώ, όταν ο μέσος μισθός έχει ξεπεράσει τα 1.250 ευρώ. Και γνωρίζετε πάρα πολύ καλά ότι οι περισσότερες εκ των επιχειρήσεων της Ηπείρου καταβάλλουν μισθό που είναι πάνω από τον κατώτατο μισθό. Και αυτό το γνωρίζετε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Το γνωρίζουμε!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Πρωταρχικό μέλημα της οικονομικής μας πολιτικής είναι η αύξηση του διαθέσιμου εισοδήματος. Στην παρούσα στιγμή και συγκυρία αυτό έχει μεγαλύτερη αξία, διότι έχουμε έναν εισαγόμενο και έναν προσωρινό πληθωρισμό που πρέπει να αντιμετωπίσουμε. Άρα η αύξηση του διαθέσιμου εισοδήματος για εμάς αποτελεί προτεραιότητα.

Στην ερώτησή σας, λοιπόν, αναφερθήκατε και σε απειλές του εργοδότη κατά του προέδρου του σωματείου. Οφείλω, λοιπόν, να ξεκαθαρίσω το εξής αναμφισβήτητο. Η συνδικαλιστική ελευθερία αποτελεί ένα συνταγματικώς κατοχυρωμένο δικαίωμα των εργαζομένων στο άρθρο 23, παράγραφος 1 του Συντάγματος. Περαιτέρω, η ανεμπόδιστη άσκησή του διασφαλίζεται και στα άρθρα 14 έως 18 του ν.1264, όπως ισχύει σήμερα, με τις τροποποιήσεις που επέφερε ο ν.4808/2021 της Κυβερνήσεως Μητσοτάκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επιτρέψτε μου να ολοκληρώσω, κύριε Πρόεδρε.

Στις διατάξεις αυτές προβλέπεται ότι σε περίπτωση παρακώλυσης του δικαιώματος αυτού από τον εργοδότη ή τον εκπρόσωπό του ή από οποιονδήποτε τρίτο επιβάλλονται στο πρόσωπο αυτό κυρώσεις και η αρμοδιότητα για τον έλεγχο και την εφαρμογή των διατάξεων ανήκει στην ανεξάρτητη αρχή της Επιθεώρησης Εργασίας.

Από τα επίσημα στοιχεία που έλαβα από την Επιθεώρηση Εργασίας, αυτή τη χρονική στιγμή βρίσκεται σε εξέλιξη η επίλυση μιας εργατικής διαφοράς, η οποία συζητήθηκε τη Δευτέρα 8 Απριλίου με αντικείμενο την παρεμπόδιση της συνδικαλιστικής δράσης και εφόσον διαπιστωθεί ότι πράγματι συνέβη κάτι τέτοιο, επαναλαμβάνω εφόσον διαπιστωθεί, θα επιβληθούν τα προβλεπόμενα στον νόμο πρόστιμα προς την επιχείρηση.

Επιπλέον, το αρμόδιο τμήμα επιθεώρησης εργασιακών σχέσεων από το 2019 έως και σήμερα κατά τη διάρκεια δεκαέξι ελέγχων που πραγματοποίησε στο υπό την εποπτεία του παράρτημα της επιχείρησης για παραβάσεις που διαπίστωσε επέβαλε έξι διοικητικές κυρώσεις ύψους 16.200 ευρώ, ενώ πραγματοποιήθηκε πλέον της προαναφερόμενης μία ακόμη μόνο διαδικασία επίλυσης της εργατικής διαφοράς, κατά την οποία υπεβλήθη και μηνυτήρια αναφορά.

Όσον αφορά στο δεύτερο ερώτημά σας, σας αναφέρω ότι αν ο εργοδότης έχει ανάγκη πρόσθετης απασχόλησης του εργαζομένου για κάποιον έκτακτο λόγο που αφορά στην επιχείρηση, ο εργαζόμενος μπορεί να αρνηθεί την παροχή των εργασιών του, εφόσον όμως η άρνησή του δεν είναι αντίθετη και με την καλή πίστη, όπως προβλέπει και το άρθρο 659 του Αστικού Κώδικα.

Ακόμα, με το άρθρο 25 του ν.5053/2023 και την προσθήκη του 182 γ΄ στον κώδικα του ατομικού εργατικού δικαίου διασφαλίσαμε ότι κατά την εξαίρεση απασχόλησης την έκτη ημέρα της εβδομάδας σε επιχειρήσεις ή εκμεταλλεύσεις συνεχούς λειτουργίας που εφαρμόζουν σύστημα πενθήμερης -επαναλαμβάνω, πενθήμερης!- εβδομαδιαίας εργασίας πρώτον, ο εργαζόμενος δεν θα εργάζεται περισσότερο από οκτώ ώρες, δεύτερον, απαγορεύεται κατά την ημέρα αυτή η πραγματοποίηση υπερεργασίας ή υπερωρίας και τρίτον, το ημερομίσθιο καταβάλλεται προσαυξημένο κατά 40%. Και στην περίπτωση -προσέξτε!- που η απασχόληση της έκτης ημέρας συμπέσει να είναι Κυριακή, λόγω της συνεχούς λειτουργίας, ο εργαζόμενος λαμβάνει πλέον της προσαύξησης του 40% και προσαύξηση 75%. Αυτά είναι τα δεδομένα και αυτά εξασφαλίσαμε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ήμαρτον, κύριε Υπουργέ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Από εκεί και πέρα, εγώ κατανοώ ότι βρισκόμαστε μπροστά στις ευρωεκλογές, όπως κατανοώ ότι πρέπει να «σηκώσετε» για τους δικούς σας λόγους κάποια ζητήματα. Όμως, η πολιτική μας για τη διασφάλιση των εργασιακών δικαιωμάτων δεν έχει να κάνει με εκλογές.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Εσύ το κάνεις τώρα αυτό!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Έχει να κάνει με τη φιλοσοφία μας και με την αντίληψη που έχουμε για το εργατικό δυναμικό της χώρας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε, σας παρακαλώ!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ήμαρτον, κύριε Πρόεδρε!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Θα πρέπει, επίσης, να αναλογιστείτε ότι την τελευταία πενταετία που στο τιμόνι της χώρας είναι ο Κυριάκος Μητσοτάκης οι επιχειρήσεις έχουν αυξηθεί πάνω από σαράντα χιλιάδες και είναι μικρές, μεσαίες και μεγάλες επιχειρήσεις, ενώ έχουμε πάνω από τετρακόσιες χιλιάδες νέες θέσεις εργασίας. Και αυτό το έχει πετύχει η Κυβέρνηση της Νέας Δημοκρατίας!

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ήμαρτον!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Γιατί φωνάζουν έτσι, κύριε Πρόεδρε; Για όνομα του Θεού!

**ΠΡΟΕΔΡΕΥΩΝ (Βασίλειος Βιλιάρδος):** Δυστυχώς δεν απαγορεύεται να φωνάζει κανείς.

Και τώρα προχωράμε στη δεύτερη με αριθμό 916/2-4-2024 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου προς τον Υπουργό Παιδείας, Θρησκευμάτων και Αθλητισμού με θέμα: «Ορισμός Γενικού Διευθυντή της Εθνικής Βιβλιοθήκης της Ελλάδος κατά παρέκκλιση του ν.5062/2023».

Θα απαντήσει η Υφυπουργός Παιδείας Θρησκευμάτων και Αθλητισμού κ. Ζωή Μακρή.

Ορίστε, κυρία συνάδελφε, έχετε τον λόγο για δύο λεπτά για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Καλημέρα, κυρία Υφυπουργέ.

Μετά τον θάνατο του αείμνηστου Φίλιππου Τσιμπόγλου, Γενικού Διευθυντή της Εθνικής Βιβλιοθήκης, του οποίου πραγματικά τιμούμε τη μνήμη για το τεράστιο έργο που έκανε στην Εθνική Βιβλιοθήκη και εξασφάλισε μαζί με τους ανθρώπους της βιβλιοθήκης τη μεταφορά της σε ένα κολοσσιαίο έργο και την περαιτέρω ανάπτυξή της, βρισκόμαστε πάλι στην προκήρυξη της θέσης του γενικού διευθυντή γι’ αυτή την εμβληματική –πιστεύω ότι συμφωνούμε όλοι- βιβλιοθήκη της Ελλάδας, που είναι η Εθνική Βιβλιοθήκη.

Σύμφωνα με τον νόμο που η δική σας Κυβέρνηση ψήφισε, δηλαδή τον ν.5062/2023, τα νομικά πρόσωπα κατηγοριοποιούνται και σύμφωνα με την πράξη του Υπουργικού Συμβουλίου ΦΕΚ 199/Α΄/2023 ορίστηκε ότι η Εθνική Βιβλιοθήκη της Ελλάδας ανήκει στην ομάδα Α΄ του εν λόγω νόμου.

Όπως προβλεπόταν και από τον νόμο του 2017, ο Γενικός Διευθυντής της ΕΒΕ είναι δημόσιος λειτουργός και διορίζεται για τετραετή θητεία. Επιλέγεται δε από την Κυβέρνηση, από τον Υπουργό Παιδείας, μετά την κατάταξη από συνεντεύξεις και όλες τις διαδικασίες. Η επιλογή, λοιπόν, ανήκει στην Κυβέρνηση.

Στο άρθρο 5 παράγραφος 2 του ίδιου νόμου ορίζεται ότι για τη συμμετοχή στη διαδικασία του παρόντος απαιτείται πτυχίο ή μεταπτυχιακό ή διδακτορικός τίτλος σπουδών, εργασιακή εμπειρία για πέντε τουλάχιστον έτη σε συνάφεια προς την προκηρυσσόμενη θέση.

Τέλος, το άρθρο 15 παράγραφος 3 αναφέρει ότι οι εκκρεμείς διαδικασίες επιλογής διοικήσεων κατά τη δημοσίευση του παρόντος, ανεξαρτήτως της υποβολής ή μη υποψηφιοτήτων, καταργούνται και οι σχετικές θέσεις επαναπροκηρύσσονται εντός ενός μηνός από τη δημοσίευση της πράξης του Υπουργικού Συμβουλίου κ.λπ..

Αυτό που θέλω να σας ρωτήσω, κυρία Υφυπουργέ, είναι το εξής: Γιατί, ενώ ο νόμος του 2023 αναφέρει ρητώς ότι επαναπροκηρύσσονται μετά την πράξη Υπουργικού Συμβούλιου ακόμα και οι θέσεις που έχουν προκηρυχθεί, στην περίπτωση της Εθνικής Βιβλιοθήκης ακολουθείται ο νόμος του 2017 και όχι αυτός του 2023.

Επειδή νομίζω ότι συμφωνούμε και το Υπουργείο Παιδείας και εμείς όλοι ότι με την Εθνική Βιβλιοθήκη της Ελλάδας δεν μπορεί κανείς να παίξει, θα ήθελα να αναφερθείτε ειδικά στο θέμα που αφορά τη συνάφεια και ο νόμος του 2023 είναι ρητός και κατηγορηματικός.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Καλημέρα, κυρία συνάδελφε.

Στην ερώτησή σας –τη γραπτή τουλάχιστον- λέτε με έναν τρόπο δεικτικό ότι ακυρώνουμε και αναιρούμε τον ν.5032/2023 και ερωτάτε, επίσης, αν είμαστε διατεθειμένοι να τον εφαρμόσουμε αλά καρτ.

Θα σας παραθέσω, κυρία συνάδελφε, όλα εκείνα τα στοιχεία τα οποία αποδεικνύουν ότι ούτε αναιρούμε ούτε ακυρώνουμε ούτε αλά καρτ εφαρμόζουμε τον νόμο.

Βεβαίως, έρχομαι αμέσως στην περίπτωση για την οποία ελέγχεται το Υπουργείο μας. Η Εθνική Βιβλιοθήκη της Ελλάδος –εννοείται ότι προσυπογράφω απολύτως τα θετικά σχόλια που κάνετε- είναι νομικό πρόσωπο δημοσίου δικαίου και εποπτεύεται από το Υπουργείο μας. Σύμφωνα με τον ν.3149/2003, όργανα της Διοίκησης της Εθνικής Βιβλιοθήκης της Ελλάδος είναι το Εφορευτικό Συμβούλιο και ο Γενικός Διευθυντής και ορίζονται σύμφωνα με τον νόμο που σας ανέφερα, τον ν.3149/2003, όπως ισχύει και κατά παρέκκλιση των ρυθμίσεων του ν.4369/2016.

Συγκεκριμένα, για τη θέση του Γενικού Διευθυντή της Εθνικής Βιβλιοθήκης της Ελλάδας, για την οποία είναι και η ερώτηση, να σας πω ότι είναι θέση πλήρους και αποκλειστικής απασχόλησης. Ο γενικός διευθυντής είναι δημόσιος λειτουργός και διορίζεται για τετραετή θητεία, ανανεώσιμη μόνο μία φορά και επιλέγεται ως εξής: Εκδίδεται δημόσια προκήρυξη από τον Υπουργό Παιδείας, καλούνται οι ενδιαφερόμενοι να υποβάλουν σχετική αίτηση με τα απαιτούμενα δικαιολογητικά, αναφέρονται στην προκήρυξη τα τυπικά και ουσιαστικά προσόντα που πρέπει να διαθέτει ο γενικός διευθυντής και η μέθοδος αξιολόγησης των υποψηφίων. Προσδιορίζονται στην προκήρυξη τα καθήκοντα, οι υποχρεώσεις και η αμοιβή του διευθυντή.

Για την επιλογή του συγκροτείται πενταμελής ειδική επιτροπή αξιολόγησης. Τα μέλη αυτής της επιτροπής ορίζονται με απόφαση του Υπουργού Παιδείας ως εξής: Σύμβουλος του Ανωτάτου Συμβουλίου Επιλογής Προσωπικού, του ΑΣΕΠ, ως Πρόεδρος. Υποδεικνύεται από τον Πρόεδρο του ΑΣΕΠ ένας Σύμβουλος του Νομικού Συμβουλίου του Κράτους που υποδεικνύεται από τον Πρόεδρο του Νομικού Συμβουλίου του Κράτους και τρία μέλη του Εκπαιδευτικού Συμβουλίου της Εθνικής Βιβλιοθήκης που υποδεικνύονται από το Εφορευτικό Συμβούλιο.

Η επιτροπή συντάσσει αξιολογικό πίνακα κατάταξης του συνόλου των υποψηφίων με βάση τα τυπικά και ουσιαστικά προσόντα, αλλά και την προσωπικότητα και τη συγκρότηση, όπως εκτιμώνται μετά από την προφορική συνέντευξη. Υποβάλλει η επιτροπή εισήγηση στον Υπουργό Παιδείας για την επιλογή. Και, τέλος, ο Υπουργός με την απόφασή του επιλέγει ως γενικό διευθυντή έναν από τους τρεις πρώτους υποψηφίους που περιλαμβάνονται στον πίνακα της ειδικής επιτροπής αξιολόγησης.

Γι’ αυτό, λοιπόν, η πλήρωση της θέσης του γενικού διευθυντή εκδόθηκε με τον τρόπο που σας είπα, με τη διαδικασία που σας ανέφερα, στις 2-11-2023 σύμφωνα με τις διατάξεις που σας ανέφερα στην αρχή.

Ο λόγος για τον οποίον, κυρία συνάδελφε, ακολουθήσαμε στην προκήρυξη αυτές τις διατάξεις και όχι τον ν.5062/2023, με τον οποίον τέθηκε σε ισχύ ένα νέο θεσμικό πλαίσιο για την επιλογή διοικήσεων στον δημόσιο τομέα, είναι ο εξής: Το πεδίο εφαρμογής του ν.5062/2023 περιλαμβάνει τους προέδρους, συμπεριλαμβανομένων και των προέδρων των διοικητικών συμβουλίων, είτε έχουν εκτελεστικές αρμοδιότητες είτε όχι, τους αντιπροέδρους, τους διοικητές, τους αναπληρωτές διοικητές, τους υποδιοικητές, τους διευθύνοντες και εντεταλμένους συμβούλους των νομικών προσώπων που αναφέρονται στην ΠΥΣ 31/23.

Η απάντηση που πήραμε από το ΥΠΕΣ στο πλαίσιο της δικής σας ερώτησης είναι ότι, όντως, όπως και εσείς αναφέρετε, η Εθνική Βιβλιοθήκη περιλαμβάνεται στην ομάδα Α΄ της συγκεκριμένης ΠΥΣ και εμπίπτει στο πεδίο εφαρμογής του ν.5062/2023, όσον αφορά στο εφορευτικό συμβούλιο το οποίο ορίζεται με απόφαση του Υπουργού Παιδείας, καθώς και στις θέσεις του προέδρου και αντιπροέδρου, όχι όσον αφορά στη θέση του γενικού διευθυντή, η οποία δεν εμπίπτει στο πεδίο εφαρμογής αυτού του νόμου.

Άρα ορθώς ακολουθήσαμε αυτή τη διαδικασία και όχι χαριστικά ή αναιρώντας ή αλά καρτ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο σπουδαστές και σπουδάστριες από τη Σχολή Εθνικής Άμυνας, με επικεφαλής τον Διευθυντή Σπουδών της Σχολής Ταξίαρχο κ. Δημήτριο Μπίτση.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κυρία Αναγνωστοπούλου, έχετε τον λόγο για τη δευτερολογία σας για τρία λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, από το 2003 με τον ν.3149 που ιδρύθηκε η ΕΒΕ ως νομικό πρόσωπο δημοσίου δικαίου και ορίστηκαν τα δύο όργανα διοίκησης, ο Γενικός Διευθυντής και το Εφορευτικό Συμβούλιο, για λόγους ιστορικής συνέχειας επιλέχθηκε η ίδια ονομασία για τα δύο όργανα, όπως υπήρχαν για δεκαετίες από το 1943. Πιστεύω ότι συμφωνούμε σε αυτό. Και πάντα ο Γενικός Διευθυντής της Εθνικής Βιβλιοθήκης είχε ρόλο και Διευθύνοντα Συμβούλου. Ξέρετε πολύ καλά ότι αυτός ήταν που πήγαινε σε δικαστικές, εξωδικαστικές διαδικασίες, κ.λπ..

Δεν άλλαξε η ονομασία για λόγους ιστορικής συνέχειας. Όμως, εγώ θα σας πω κάτι άλλο. Στον ίδιο νόμο του 2023 ούτε εφορευτικό συμβούλιο αναφέρεται. Το εφορευτικό συμβούλιο λέγεται «διοικητικό συμβούλιο», αν δεν κάνω λάθος. Εδώ βλέπουμε ότι στο εφορευτικό συμβούλιο ακολουθείτε τη διαδικασία του νόμου του 2023 και δεν την ακολουθείτε για τον γενικό διευθυντή. Η ΕΒΕ είναι μέσα στον νόμο του 2023. Αναφέρεται ρητά και κατηγορηματικά στον νόμο του 2023 στην κατηγορία Α΄.

Δεν μπορείτε, λοιπόν, να μου λέτε ότι δεν εμπίπτει ο γενικός διευθυντής, στον τίτλο του οποίου εμπεριέχονται όλες οι αρμοδιότητες του διευθύνοντα συμβούλου.

Όμως, τώρα, για να μην αρχίσουμε μία διελκυστίνδα ανάμεσα σε ονομασίες ποια είναι αυτή και τι είναι, εγώ θέλω να ρωτήσω ευθέως ένα πράγμα, για να είμαστε σίγουροι γιατί αφορά την εμβληματική βιβλιοθήκη της χώρας. Η επαγγελματική εμπειρία του γενικού διευθυντή, οι σπουδές του, όλη η επαγγελματική του διαδρομή, θα έχει συνάφεια με το έργο της Εθνικής Βιβλιοθήκης; Αυτή είναι η δικιά μου η ερώτηση και αυτή είναι η αγωνία μου, γιατί δεν μπορούμε να παίξουμε με αυτόν τον εμβληματικό θεσμό, διότι σας λέω μόνο ένα παράδειγμα. Θα μπορεί ένας άλλος άνθρωπος να ανταποκριθεί, ο οποίος δεν έχει εμπειρία από βιβλιοθήκες; Διότι, ξέρετε, ο αείμνηστος Τσιμπόγλου ήταν επί πολλά χρόνια στη Βιβλιοθήκη του Πανεπιστημίου της Κύπρου. Στην ουσία την έφτιαξε τη Βιβλιοθήκη του Πανεπιστημίου της Κύπρου. Επειδή είχα τη μεγάλη χαρά να είμαι τότε καθηγήτρια και το ήξερα, στην Εθνική Βιβλιοθήκη μετέφερε όλη αυτή την τεράστια εμπειρία.

Χωρίς, λοιπόν, καμμία αντιδικία θέλουμε να είμαστε ως Αντιπολίτευση σίγουροι ότι η Εθνική Βιβλιοθήκη θα είναι σε χέρια ανθρώπου, που έχει σχέση με τη βιβλιοθηκονομία, με τις βιβλιοθήκες γενικώς και δεν είναι απλώς ένας διευθύνων σύμβουλος ο γενικός διευθυντής.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Ορίστε, κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πάρα πολύ, κύριε Πρόεδρε.

Θα ήθελα να πω στην συνάδελφο ότι πράγματι επειδή είναι εξαιρετική η αποστολή της ΕΒΕ, καλό είναι να μην υπονομεύουμε εκ των προτέρων επιλογές ούτε να υπονομεύουμε, αν μου επιτρέπετε –έχουμε και οι δύο εμπειρία και στη διοίκηση και στις επιλογές προσώπων- μια επιλογή, που γίνεται αξιοκρατικά με βάση τα ισχύοντα, ανθρώπων. Βεβαίως, ο προκάτοχός του ήταν εξαιρετικός. Κανείς δεν το αμφισβητεί αυτό. Αυτό δεν σημαίνει ότι είναι και ο μοναδικός. Υπάρχουν κι άλλοι άνθρωποι που έχουν και συνάφεια και γνώση και διάθεση και αν επιλεγούν με τρόπο αξιοκρατικό, θα προσφέρουν και θα βοηθήσουν σε αυτό το εμβληματικό έργο.

Θεωρώ –και επιτρέψτε μου, το λέω πολύ προσεκτικά γιατί ξέρω το γνήσιο ενδιαφέρον σας, δεν το αμφισβητώ- ότι δεν χρειάζεται εκ των προτέρων να υπονομεύουμε. Εδώ είμαστε, αν κάτι διαπιστωθεί ως παρατυπία, ο έλεγχος είναι δεκτός, ευπρόσδεκτος και εννοείται ότι θα διορθωθεί.

Σε κάθε περίπτωση, η εφαρμογή του προηγούμενου νόμου δίνει τα εχέγγυα της αξιοκρατικής επιλογής. Το ότι το Υπουργείο Εσωτερικών που ήταν και το Υπουργείο που νομοθέτησε και είχε την πρωτοβουλία, δίνει την ερμηνεία ότι δεν περιλαμβάνεται, πιστοποιεί ότι εμείς κινηθήκαμε σύμφωνα με τον νόμο. Δεν έγινε ούτε ευθεία ούτε εκ πλαγίου παραβίαση ούτε αναίρεση ούτε αλά καρτ εφαρμογή. Εδώ είμαστε να παρακολουθήσουμε με προσοχή το έργο της Εθνικής Βιβλιοθήκης να συνεχιστεί, να αναδειχθεί και αν τυχόν εσείς διαπιστώσετε κάτι το οποίο εκφεύγει των αρμοδιοτήτων ή της νομιμότητας, θα απαντήσουμε ευχαρίστως στις δικές σας αιτιάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Προτού συνεχίσουμε, να υπενθυμίσω ότι παρακολουθούν τη συνεδρίασή μας πενήντα δύο σπουδαστές και σπουδάστριες από τη Σχολή Εθνικής Άμυνας, με επικεφαλής τον Διευθυντή Σπουδών της Σχολής, τον Ταξίαρχο κ. Δημήτριο Μπίτση.

Θέλω να σας ενημερώσω ότι παρακολουθείτε μία διαδικασία κοινοβουλευτικού ελέγχου, όπου ερωτά ένας Βουλευτής και ο αντίστοιχος Υπουργός απαντά στις ερωτήσεις του συγκεκριμένου Βουλευτή. Γι’ αυτό και δεν βλέπετε την Αίθουσα γεμάτη. Αυτή είναι η διαδικασία και αυτή παρακολουθείτε τώρα.

Θα συνεχίσουμε με την πρώτη με αριθμό 935/8-4-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελήπρος τον ΥπουργόΠαιδείας, Θρησκευμάτων και Αθλητισμού, με θέμα: «Να σταματήσει εδώ και τώρα η κλιμακούμενη επιχείρηση εκφοβισμού, οι απειλές με διώξεις και η προσπάθεια τρομοκράτησης των εκπαιδευτικών για τον δίκαιο αγώνα, που κάνουν, υπερασπίζοντας τα μορφωτικά δικαιώματα των μαθητών τους».

Κύριε συνάδελφε, έχετε τον για δύο λεπτά για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ.

Ποιοι είναι όλοι αυτοί, κύριε Πρόεδρε, που χωρίς καμμία ουσιαστική στήριξη κρατάνε όρθια τα σχολεία αυτής της χώρας; Είναι οι χιλιάδες εκπαιδευτικοί, κυρία Υπουργέ, της πρωτοβάθμιας και της δευτεροβάθμιας εκπαίδευσης. Είναι όλοι αυτοί που καθημερινά παλεύουν να ξεπεράσουν τις δυσκολίες και να ανταποκριθούν στον παιδαγωγικό τους ρόλο. Και όλα αυτά, παρά τις τεράστιες ελλείψεις σε εκπαιδευτικό προσωπικό, ακόμη και τώρα, λίγους μήνες πριν τη λήξη του σχολικού έτους.

Είναι όλοι αυτοί, που μαζί με τους μαθητές τους ζουν μία σχολική καθημερινότητα μέσα σε ακατάλληλες και πολύ συχνά επικίνδυνες κτηριακές υποδομές. Είναι όλοι αυτοί οι χιλιάδες εκπαιδευτικοί, που έρχονται αντιμέτωποι κάθε ημέρα με τα οξυμένα μαθησιακά, κοινωνικά και πλείστα άλλα προβλήματα μέσα στα σχολεία. Βλέπουν μπροστά τους και μάχονται πραγματικά με όλα αυτά τα φαινόμενα κοινωνικής βίας, που εμφανίζονται όλο και πιο συχνά τώρα τελευταία ως αντανάκλαση βέβαια εκείνων των μεγάλων προβλημάτων που γεννιούνται και υπάρχουν εκτός του σχολείου.

Είναι όλοι αυτοί οι χιλιάδες κάθε χρόνο αναπληρωτές εκπαιδευτικοί, κυρία Υπουργέ, που για χρόνια γυρίζουν όλη την Ελλάδα, στηρίζοντας με προσωπικό, οικογενειακό και οικονομικό κόστος το δημόσιο σχολείο. Και αφού κάποιοι από αυτούς, μετά από τόσους κόπους, έγιναν «μόνιμοι»-δόκιμοι, αμείβονται με 740 ευρώ τον μήνα. Όμως, αντί να τους μονιμοποιήσετε άμεσα, τους ταλαιπωρείτε κι άλλο.

Πώς απαντάτε σε όλα αυτά ως Κυβέρνηση; Όχι μόνο δεν απαντάτε, αλλά με τη λεγόμενη αξιολόγηση, κύριε Πρόεδρε, επιχειρεί η Κυβέρνηση να μετατρέψει το σχολείο σε ακόμα πιο άδικο, σε ακόμα πιο βαρετό, εμπορευματοποιημένο φυσικά σχολείο, κατηγοριοποιημένο, με τους γονείς να βάζουν ακόμα πιο βαθιά το χέρι στην τσέπη -όλοι το ξέρουν αυτό- και τους εκπαιδευτικούς, βεβαίως, να μαθαίνουν λίγα και σκόρπια πράγματα στα παιδιά, σύμφωνα με τα δικά σας προγράμματα, να ψάχνουν για χορηγούς -αλίμονο!- και να μην μπορούν να αντεπεξέλθουν οικονομικά, έτσι ώστε να είναι πιο ευάλωτοι και άρα και πιο πειθήνιοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ και πάνω από τρία χρόνια -και κλείνω, κύριε Πρόεδρε- είναι πλήρης η αποτυχία της Κυβέρνησης να πείσει για τις στοχεύσεις της, τις αντιεκπαιδευτικές και αντιπαιδαγωγικές, με τη λεγόμενη αξιολόγηση. Και αυτό την έχει αναγκάσει, σας έχει αναγκάσει, κυρία Υπουργέ, να καταφεύγετε μονάχα σε εκβιασμούς και σε απειλές. Τίποτα άλλο δεν κάνετε ως προς το ζήτημα αυτό τα τελευταία χρόνια.

Γι’ αυτό και επειδή έχει δημιουργηθεί μια πολύ άσχημη κατάσταση μέσα στα σχολεία, σας ρωτάμε: Τι σκοπεύετε να κάνετε, έτσι ώστε να αποσυμφορηθεί αυτή η κατάσταση, που εσείς έχετε δημιουργήσει με την πολιτική σας στα σχολεία;

Ζητούμε δύο πράγματα: Να βγουν επιτέλους όλες οι διαπιστωτικές πράξεις για όλους τους νεοδιορισμένους, που είχαν ξεκινήσει να βγαίνουν από κάποιες διευθύνσεις και εσείς τις σταματήσετε, ζητούμε δηλαδή να μονιμοποιηθούν επιτέλους. Γιατί, αν και είναι διορισμένοι, δεν έχουν μονιμοποιηθεί.

Και βέβαια, ζητούμε να παγώσει κάθε πλευρά της «αξιολόγησης» -σε εισαγωγικά η λέξη αξιολόγηση, κατηγοριοποίηση είναι- και να αρχίσετε μια ουσιαστική συζήτηση με τους εκπαιδευτικούς και τις ομοσπονδίες τους, να ανακοινώσετε μόνιμους διορισμούς, τους αναγκαίους που πρέπει να γίνουν σήμερα, μιας και στη φετινή χρονιά οι αναπληρωτές εκπαιδευτικοί έχουν ξεπεράσει τους πενήντα δύο χιλιάδες.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κυρία Υφυπουργέ, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Καλωσορίζω και τον συνάδελφο στην εβδομαδιαία συνάντησή μας. Κάθε εβδομάδα έχουμε μία ερώτηση από τον κ. Δελή και δεν το λέω αρνητικά αυτό.

Κοιτάξτε, θα μπορούσα μονολεκτικά να σας πω και να τελειώσει εκεί η απάντησή μου, ότι ναι, η αξιολόγηση θα γίνει και ότι δεν είναι προσχηματική, δεν είναι κατηγοριοποίηση, είναι αξιολόγηση και θα την κάνουμε.

Θα σας πω, σε ό,τι αφορά τον αφορισμό σας ότι η Νέα Δημοκρατία απέτυχε στην εκπαιδευτική πολιτική, ότι το εκπαιδευτικό πρόγραμμα ήταν αυτό που είχε τεθεί υπ’ όψιν του ελληνικού λαού και μάλιστα από τον ίδιο τον Πρωθυπουργό, άρα και αυτό, μεταξύ των άλλων, εγκρίθηκε για την εφαρμογή του.

Δεν ξέρω ποιος σας μεταφέρει την εικόνα ότι στα σχολεία είναι ασφυκτική κατάσταση και δεν είναι καλή. Νομίζω ότι εάν έχετε μια επαφή πιο ειλικρινή, πιο άμεση, χωρίς παρωπίδες κομματικές, θα δείτε ότι τα πράγματα δεν είναι απολύτως έτσι. Εμείς, όμως, θα θέλαμε και το ΚΚΕ στην προσπάθεια που κάνουμε για την εκπαίδευση συμπαραστάτη και όχι υπονομευτή όλων των ενεργειών που κάνουμε.

Τώρα, να έρθουμε στην ερώτηση, γιατί με παρασύρετε κάθε φορά να κάνουμε και ιδεολογικές προσεγγίσεις. Σε ό,τι αφορά τη μονιμοποίηση, ποιο είναι το θεσμικό πλαίσιο, το οποίο ισχύει στην περίπτωση αυτή;

Είναι, λοιπόν, ο ν.4823/2021 και με αυτόν μονιμοποιούνται οι εκπαιδευτικοί και τα μέλη του ειδικού εκπαιδευτικού και βοηθητικού προσωπικού. Εκεί προβλέπεται η διαδικασία της αξιολόγησης. Εάν κριθεί σε ένα από τα πεδία Α1, Α2 ή Β ή Α,Β -αυτά είναι τα πεδία- κατά τη διάρκεια της δοκιμαστικής περιόδου ως μη ικανοποιητική η παρουσία του εκπαιδευτικού, η διαδικασία επαναλαμβάνεται τα επόμενα δύο έτη.

Νομίζω ότι παρέλκει να πω, κύριε Πρόεδρε, και θα κουράσω το Σώμα, εάν αναφέρω τι είναι το πεδίο Α, που είναι το διδακτικό, το παιδαγωγικό έργο κ.λπ.. Νομίζω ότι αυτά είναι τεχνικές λεπτομέρειες, που μπορώ να τις παραλείψω και για την οικονομία του χρόνου.

Άρα, λοιπόν, κύριε συνάδελφε, γίνεται η αξιολόγηση των δοκίμων σε όλα τα πεδία και όπως είπα, η μονιμοποίηση γίνεται, εάν το πόρισμα της αξιολόγησης είναι εξαιρετικό, πολύ καλό ή ικανοποιητικό. Και βεβαίως, δεν γίνεται, εάν σε ένα από αυτά τα πεδία αποτύχει. Και όσον αφορά στην αξιολόγηση, το γεγονός ότι αυτή επαναλαμβάνεται είναι, γιατί ο στόχος είναι παιδευτικός, βελτιωτικός και όχι τιμωρητικός. Φαντάζομαι ότι δεν θα θέλατε να απολυθούν αυτοί οι εκπαιδευτικοί, που για κάποιον λόγο, ενδεχομένως και ανώτερο των δυνάμεών τους, δεν είναι ικανοποιητικοί.

Σε ό, τι αφορά τώρα τη μονιμοποίηση των δοκίμων, η διαδικασία αυτή είναι σε εξέλιξη. Έχουν εκδοθεί τέσσερις εγκύκλιοι το τρέχον σχολικό έτος, τον Οκτώβριο του 2023, τον Ιανουάριο του 2024, τον Φεβρουάριο του 2024, τον Μάρτιο του 2024, όπου δίδονται οδηγίες και διευκρινίσεις για την αξιολόγηση. Μέχρι τη λήξη του τρέχοντος διδακτικού έτους προβλέπεται να έχει ολοκληρωθεί η αξιολόγηση σε όλα τα πεδία, για όλους τους δόκιμους εκπαιδευτικούς, με τη συνέπεια και τον τρόπο που σας είπα.

Εκείνο το οποίο επίσης έχει σημασία, είναι ότι η μονιμοποίησή τους θα έχει αναδρομική ισχύ. Θέλω να σας θυμίσω -γιατί απάντησα στην προηγούμενη Βουλή, πάλι σε δική σας ερώτηση- ότι παρ’ ότι δεν είχαν μονιμοποιηθεί, με ειδική διάταξη του Υπουργείου τους είχε δοθεί η δυνατότητα να συμμετέχουν σε όλες τις κρίσεις και σε όλες τις προκηρύξεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε Δελή, έχετε τον λόγο για τη δευτερολογία σας για τρία λεπτά.

**ΙΩΑΝΝΗΣ ΔΕΛΗΣ:** Στην πρωτολογία της η κυρία Υπουργός επικαλέστηκε με εύσχημο τρόπο, με έμμεσο, το 41% των εκλογών. Μονάχα που αυτό φαντάζει αρκετά μακρινό.

Όσο για την εικόνα στα σχολεία, ξέρετε, μάλλον εσείς την αγνοείτε, κυρία Υπουργέ, και αυτό δεν είναι και τόσο καλό ή κάνετε πως την αγνοείτε. Γιατί η κατάσταση στα σχολεία είναι πιεστική και το γνωρίζετε. Αυτή την πίεση την έχετε δημιουργήσει εσείς με τις αλλεπάλληλες εκφοβιστικές σας εγκυκλίους. Γιατί; Διότι εξακολουθείτε να επιμένετε και αξιοποιείτε, χρησιμοποιείτε και εκβιάζετε μάλλον τους νεοδιοριζόμενους, προκειμένου να περάσετε την αντιεκπαιδευτική σας αξιολόγηση.

Επιμένετε, δηλαδή, ως Κυβέρνηση να βαδίζετε στον ίδιο ολισθηρό δρόμο του αυταρχισμού, του εκφοβισμού και των εκβιασμών απέναντι στους εκπαιδευτικούς, που κάθε ημέρα δίνουν και την ψυχή τους στα σχολεία. Έχετε δημιουργήσει -θα το ξαναπούμε- με δική σας ευθύνη, με ευθύνη της Κυβέρνησής σας, μια αφόρητη, πιεστική κατάσταση διοικητικού αυταρχισμού, που υπονομεύει -ξέρετε, μιλάμε για σχολεία- το τόσο αναγκαίο παιδαγωγικό κλίμα για κάθε σχολείο.

Η πραγματικότητα που ζουν, κυρία Υπουργέ, οι εκπαιδευτικοί, οι γονείς, οι μαθητές είναι ότι τελικά το δικό σας Υπουργείο είναι αυτό που παρακωλύει, που εμποδίζει την ομαλή λειτουργία των σχολείων με τα αντιεπιστημονικά και αντιπαιδαγωγικά μέτρα που παίρνει, καθώς τον τελευταίο καιρό, τα τελευταία τρία χρόνια, κάθε λίγο και λιγάκι το Υπουργείο σας εκδίδει και μία εγκύκλιο την οποία κραδαίνει και επισείει βεβαίως ως μπαμπούλα ποινών, μέσω του άρθρου 56 του ν.4823/2021 της δικής σας Κυβέρνησης, στην προηγούμενη θητεία της.

Τελευταίο απαράδεκτο παράδειγμα -και το γνωρίζετε πολύ καλά- είναι ότι απειλούνται με αντικατάσταση όσα στελέχη εκπαίδευσης, διευθυντές και διευθύντριες σχολείων, καθώς και προϊστάμενες και προϊστάμενοι νηπιαγωγείων, παρακωλύουν ή αρνούνται την αξιολόγηση. Συνεχίζετε δηλαδή κανονικά και εσείς στα βήματα της γνωστής τροπολογίας Γεροβασίλη από το 2017, από την κυβέρνηση του ΣΥΡΙΖΑ, τότε, η οποία προέβλεπε ότι όσοι αξιολογητές δεν αξιολογούσαν τους υφισταμένους τους, θα έμεναν εκτός διαδικασίας επιλογής προϊσταμένων. Εσείς τους απειλείτε με ποινές και με πειθαρχικά μέτρα -ουσιαστικά η τροπολογία Γεροβασίλη ήταν μια ανταπεργία, περί αυτού επρόκειτο- παρ’ ότι γνωρίζατε και εσείς ότι στις πρόσφατες γενικές συνελεύσεις τους ήταν χιλιάδες οι εκπαιδευτικοί -πραγματικά εντυπωσιακή η συμμετοχή τους, συμμετοχή εθελοντική- στις συλλογικές αποφάσεις των σωματείων και των ομοσπονδιών τους να συνεχίσουν αυτήν την απεργία - αποχή από αυτήν την αντιεκπαιδευτική και απαράδεκτη αξιολόγηση.

Στην ουσία τι κάνει η Κυβέρνησή σας, κυρία Υπουργέ;

Αμφισβητείτε το δικαίωμά τους να υλοποιούν τις αποφάσεις των συλλογικών συνδικαλιστικών οργάνων τους.

Αμφισβητείτε δηλαδή -και αυτό είναι επικίνδυνο- το δικαίωμα των εργαζομένων στην απεργία.

Ξέρετε όμως κάτι; Ματαιοπονείτε. Και άλλοι πολλοί πριν από εσάς προσπάθησαν να εμποδίσουν τους αγώνες των εργαζομένων για το δίκιο και το συμφέρον του λαού, μα δεν τα κατάφεραν. Έτσι θα γίνει και με εσάς, γιατί τελικά όλος αυτός ο αυταρχικός κατήφορος στον οποίο κατρακυλάτε, δεν φανερώνει δύναμη, αλλά την ίδια σας την αδυναμία, την αδυναμία σας να πείσετε γι’ αυτήν τη δήθεν αξιολόγηση στα σχολεία, που όλοι πια καταλαβαίνουν ότι όχι μόνο δεν πρόκειται να τα βελτιώσει στο ελάχιστο, αλλά, το αντίθετο, θα μετατρέψει και τη σχολική γνώση, εκτός από λειψή και φτωχή, και σε ακόμα πιο ακριβοπληρωμένο εμπόρευμα για τους γονείς και τους εκπαιδευτικούς βέβαια σε άβουλους εκτελεστές εντολών και κυνηγούς χορηγών. Αυτό θέλετε.

Πώς, λοιπόν, μετά από αυτά να πείσετε για την αξιολόγηση και τα καλά της; Γι’ αυτό και απειλείτε συνέχεια τους εκπαιδευτικούς. Μάθετε όμως κάτι, δεν ξέρω αν το γνωρίζετε: Στην εκπαίδευση τίποτα δεν μπορεί να προχωρήσει με απειλές και εκβιασμούς. Γιατί τελικά ξέρετε τι λέει ο λαός; Δάσκαλος σκυφτός, κυρία Υπουργέ, αμόρφωτος λαός. Γι’ αυτό και -έννοια σας- δεν θα σας περάσει. Θα το δείτε και στην απεργία της Τετάρτης που έρχεται, όπως το είδατε και στην απεργία στις 28 του Φλεβάρη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κυρία Υφυπουργέ, έχετε τον λόγο για τη δευτερολογία σας για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Εγώ άκουσα το ιδεολογικό μανιφέστο με σεβασμό, όπως κάνω πάντοτε άλλωστε με τον κ. Δελή, που βρίσκει ευκαιρία να ξεδιπλώνει την πολιτική του κόμματός του και καλά κάνει. Σε κάθε περίπτωση εγώ, όπως σταθερά και πάγια κάνω, θα απαντώ στις ερωτήσεις τις οποίες μου κάνετε.

Θα σας απαντήσω, λοιπόν, όπως το είπα και στην πρωτολογία μου, ότι η διαδικασία της αξιολόγησης είναι σε εξέλιξη, δεν πρόκειται να γίνει κανένα πάγωμα και καμμία κατάργηση. Θα σας πω όμως με αφορμή αυτά που αναφέρατε για τους σκυφτούς δασκάλους, που κανείς δεν τους θέλει σκυφτούς, ότι εμείς στο Υπουργείο έχουμε μεγαλύτερο σεβασμό απ’ ό,τι έχετε εσείς, μεγαλύτερη εμπιστοσύνη και δεν πιστεύουμε ότι οι δάσκαλοι είναι σκυφτοί. Θα σας πω επίσης ότι οι δάσκαλοί μας το ξέρουν καλύτερα απ’ ό,τι ενδεχομένως κάποιοι οι οποίοι αμφισβητούν, ότι η υποχρέωσή τους είναι να εφαρμόζουν τους νόμους, δεν είναι στη διακριτική τους ευχέρεια. Αυτό το περνούν και στα παιδιά και το διαμορφώνουν. Αυτό είναι νόμος του κράτους. Θα τον εφαρμόσουν, όπως τον εφαρμόζετε και εσείς και εμείς σε όλες μας τις δραστηριότητες.

Μια εκπαιδευτική κοινότητα που κατ’ εξοχήν αξιολογεί, θα αξιολογηθεί, με βελτιωτικό, όχι τιμωρητικό ή οιονδήποτε άλλο χαρακτήρα, με τις ιδιαιτερότητες που έχει το έργο του εκπαιδευτικού. Είναι διαφορετική η αξιολόγηση απ’ ό,τι στον υπόλοιπο δημόσιο τομέα και επιβεβλημένη. Και θα επαναλάβω ότι είναι υποχρέωση και υπηρεσιακό καθήκον, το οποίο βεβαίως όταν δεν γίνεται, έχει και ορισμένες συνέπειες. Αυτό ισχύει για τους εκπαιδευτικούς και τα μέλη του ειδικού εκπαιδευτικού και βοηθητικού προσωπικού.

Με ρωτάτε για τους διορισμούς. Θα σας πω τη διαδικασία. Πρώτα ολοκληρώνονται οι μεταθέσεις με βάση τα υφιστάμενα κενά, όπως γίνονται γνωστά στο Υπουργείο και σε συνεννόηση με τα συναρμόδια Υπουργεία Εσωτερικών και Οικονομικών, με βάση δηλαδή και τους πόρους που υπάρχουν, ανακοινώνονται οι διορισμοί και γίνονται και εν συνέχεια όταν υπάρχουν κενά και οι προσλήψεις των αναπληρωτών. Θα σας πω ότι ήδη έχει σταλεί έγγραφο στις περιφερειακές διευθύνσεις εκπαίδευσης της πρωτοβάθμιας και εξετάζονται εισηγήσεις για να συσταθούν και καινούργιες οργανικές θέσεις που χρειάζονται ενδεχομένως.

Θα πω για πολλοστή φορά ότι έχουμε είκοσι οκτώ χιλιάδες επτακόσιους διορισμούς, τους πρώτους μετά από δώδεκα χρόνια. Οι τέσσερεις χιλιάδες επτακόσιοι εξ αυτών είναι στην ειδική αγωγή -οι πρώτοι στα εκπαιδευτικά χρονικά-, σχεδόν χίλιοι εξακόσιοι διορισμοί μελών ειδικού εκπαιδευτικού και βοηθητικού προσωπικού. Αυτό είναι κάτι το οποίο οφείλετε να μας το πιστώσετε, είναι πραγματικότητα, οι αριθμοί δεν διαψεύδουν. Το έργο συμπληρώνεται βεβαίως από τους αναπληρωτές που νομίζω ότι θα συμφωνήσουμε ότι δίνουν απόθεμα ψυχής για να κάνουν καλά τη δουλειά τους. Ας τελειώσουμε με αυτό. Οι εκπαιδευτικοί κάνουν καλά τη δουλειά τους και το Υπουργείο τούς βοηθά, τους δίνει τα εργαλεία με τον καλύτερο δυνατό τρόπο. Και όντως η εκπαίδευση στέκεται -και στην πανδημία αποδείχθηκε αυτό- και είναι και ζωντανή, όρθια και είναι και καλή εκπαίδευση χάρη στους εκπαιδευτικούς μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την πρώτη με αριθμό 2730/22-1-2024 ερώτηση του κύκλου των αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Αναγκαία η αντιμετώπιση με μόνιμο τρόπο των ελλείψεων σε σχολικούς νοσηλευτές και σε ειδικό βοηθητικό προσωπικό, για να πάψει κάθε σχολικό έτος η αγωνία και η ταλαιπωρία των οικογενειών με μαθήτριες και μαθητές με αναπηρία ή και με χρόνια πάθηση».

Παρακαλώ πολύ, κύριε συνάδελφε, έχετε τον λόγο για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρία Υπουργέ, σας ευχαριστώ που ήρθατε, αλλά η ερώτησή μου είχε πολλά ερωτήματα και είναι δύσκολο να απαντηθούν όλα. Θα προσπαθήσετε όμως νομίζω. Απλώς όλα αυτά δεν μπορείτε να τα πείτε στον χρόνο που έχετε. Αυτή είναι η χαρά του Υπουργού στα δύο λεπτά!

Πάμε τώρα όμως στα συγκεκριμένα ζητήματα όσον αφορά το νοσηλευτικό και βοηθητικό προσωπικό στα σχολεία υπάρχουν ελλείψεις, κενά περίπου στο 80%.

Θα σας πω με ποια αφορμή έκανα την ερώτηση γιατί έχει αξία. Σε ένα μικρό χωριό της Γορτυνίας υπάρχουν, αν δεν κάνω λάθος, δεκαπέντε παιδάκια. Μια μαμά είναι όλη μέρα στο σχολείο γιατί το παιδί της έχει σακχαρώδη διαβήτη και χρειάζεται κάποιος να είναι εκεί. Έψαξα το θέμα και σας έκανα την ερώτηση γιατί νομίζω ότι η κοινωνία μας μπορεί να αντιμετωπίσει με το βοηθητικό προσωπικό πολλά προβλήματα.

Δεύτερον, δεν έχω καταλάβει το εξής: Το Υπουργείο μπορεί να αντιμετωπίσει αυτά τα ζητήματα, αφού δεν έχει νοσηλευτές, με τη στήριξη της μητέρας. Η μητέρα φεύγει από κάπου για να καθίσει όλη μέρα με το παιδί της. Αυτή η μάνα πάει και κάθεται εκεί επτά, οκτώ ώρες. Το παιδί της χρειάζεται την περίθαλψη. Δεν υπάρχει κάποιος άλλος. Αυτές οι μανάδες δεν είναι μία ή δύο, είναι δεκάδες εκατοντάδες. Ποιο είναι το κοινωνικό κράτος όταν σε αυτή τη μαμά πρώτον δεν της παρέχει μία μικρή βοήθεια και στήριξη στο να ξέρει τι κάνει εκείνη τη στιγμή και δεύτερον κάθεται όλη μέρα για το παιδί της και δεν την βοηθάς, όταν δεν έχεις νοσηλευτή, λόγω έλλειψης προσωπικού;

Άρα εκτός από τα ερωτήματα, εδώ είναι το ουσιαστικό: Μπορεί να απαντήσει το Υπουργείο Παιδείας σε αυτούς τους ανθρώπους, στις ειδικές ιδιαίτερες περιπτώσεις, οι οποίοι ταλαιπωρούνται και θέλουν να βοηθήσουν τα παιδιά τους, να τους υποστηρίξει αφού το βοηθητικό και νοσηλευτικό προσωπικό είναι σε έλλειψη τουλάχιστον στο 80% και στην Αρκαδία;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Κυρία Υφυπουργέ, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Πολύ σωστά ο κύριος συνάδελφος είπε ότι δεν θα μπορέσω να απαντήσω σε όλα αυτά τα ερωτήματα στον περιορισμένο χρόνο που έχω. Άλλωστε και εκείνος δεν μπόρεσε να αναπτύξει τη δική του ερώτηση. Επειδή όμως πρέπει να δοθεί απάντηση, θα μου επιτρέψετε, κύριε Πρόεδρε, εγώ να απαντώ σε αυτά τα ερωτήματα τα γραπτά γιατί είναι και κατατεθειμένα, για να μην φανεί ότι το αποφεύγω.

Απλώς να θυμίσω στον συνάδελφο την ευαισθησία την επιβαλλόμενη -δεν το λέω για να μας δοθεί έπαινος- του Υπουργείου: Σε αντίστοιχη ερώτηση την προηγούμενη τετραετία το θέμα λύθηκε και θυμάμαι ότι σας είχε προξενήσει ιδιαίτερη ικανοποίηση όπως και σε εμάς που το αναδείξατε.

Να μην επαναλάβω, λοιπόν, για τους είκοσι οκτώ χιλιάδες επτακόσιους διορισμούς -τα είπα στην προηγούμενη απάντησή μου- που είναι και μέλη ειδικού εκπαιδευτικού και ειδικού βοηθητικού προσωπικού, που έγιναν για πρώτη φορά στα εκπαιδευτικά χρονικά στην ειδική αγωγή και εκπαίδευση. Θα απαντήσω στις τέσσερις πρώτες ερωτήσεις του συναδέλφου ότι βεβαίως κάνουμε την εντατική προσπάθεια για τους μόνιμους διορισμούς, όπως προανέφερα. Σε ό,τι αφορά τα μόνιμα μέλη ειδικού εκπαιδευτικού και βοηθητικού προσωπικού στην ειδική αγωγή και εκπαίδευση από επτακόσια οκτώ τον Μάρτιο του 2020, κύριε Πρόεδρε, έγιναν δύο χιλιάδες διακόσια τριάντα δύο τον Μάρτιο του 2024, δηλαδή η αύξηση ήταν πάνω από 200%.

Ειδικότερα, από τον Μάρτιο του 2020 μέχρι σήμερα έχουν διοριστεί πεντακόσιοι δεκαεπτά σχολικοί νοσηλευτές, διακόσια δύο μέλη ειδικού βοηθητικού προσωπικού, συνολικά επτακόσια δεκαεννέα μέλη στη γενική εκπαίδευση της χώρας. Έχουν επίσης διοριστεί εκατόν ογδόντα τέσσερις σχολικοί νοσηλευτές, τετρακόσια πέντε μέλη ειδικού βοηθητικού προσωπικού, συνολικά πεντακόσια ογδόντα εννέα μέλη στην ειδική αγωγή και εκπαίδευση της χώρας.

Έχω στη διάθεση του συναδέλφου τρία αρχεία -θα τα καταθέσω στα Πρακτικά- και υπάρχουν αντίστοιχα αντίγραφα και για εσάς, κύριε συνάδελφε, σε αυτόν τον φάκελο, ώστε να τα επεξεργαστούν οι συνεργάτες σας και να δουν τα ακριβή νούμερα, γιατί όντως δεν επαρκεί ο χρόνος. Για να μην κάνετε καν τον κόπο να καταφύγετε στα Πρακτικά της Βουλής τα έχω σε φάκελο ξεχωριστό για εσάς όπου απαντώ στις ερωτήσεις σας.

Διευκρινίζω, λοιπόν, ότι διορισμοί διενεργούνται μόνο στις ΣΜΕΑΕ. ΣΜΕΑΕ είναι οι Σχολικές Μονάδες Ειδικής Αγωγής και Εκπαίδευσης. Εκεί έχουν συσταθεί και κατανεμηθεί οργανικές θέσεις Σχολικών Νοσηλευτών και Ειδικού Βοηθητικού Προσωπικού και διορίζονται και στα ΕΠΑΛ με την ιδιότητα ΠΕ 87.09 των Βρεφονηπιοκόμων. Κάθε χρόνο δηλώνονται από τους διευθυντές των σχολείων τα κενά των ειδικοτήτων. Ενδεχομένως σε όσους παρακολουθούν, κύριε Πρόεδρε, να φαίνεται λίγο ασυνάρτητο αυτό που λέω, αλλά είναι η απάντηση στις ερωτήσεις του συναδέλφου, για να μην υπάρξει κενό. Τα κενά δηλώνονται στη Διεύθυνση Ειδικής Αγωγής του Υπουργείου, αφού ακολουθηθεί η διαδικασία με τις διευθύνσεις εκπαίδευσης κ.λπ.. Εγκρίνουμε τα λειτουργικά κενά και υποστηρίζουμε τους μαθητές με τρεις τουλάχιστον φάσεις ανά κλάδο. Προσλαμβάνουμε αναπληρωτές, ωρομίσθιους εκπαιδευτικούς, μέλη ειδικού εκπαιδευτικού και βοηθητικού προσωπικού, με βάση τα λειτουργικά κενά που έχουν δηλωθεί.

Για το σχολικό έτος 2023 - 2024 πραγματοποιήσαμε προσλήψεις πενήντα δύο χιλιάδων τριακοσίων ενενήντα τεσσάρων αναπληρωτών εκπαιδευτικών και μελών ειδικού εκπαιδευτικού και βοηθητικού προσωπικού σε τέσσερις φάσεις και σε δύο φάσεις με ειδικές προσλήψεις. Οι προσλήψεις στην πρώτη φάση ήταν πέντε χιλιάδες εκατόν σαράντα μία, στη δεύτερη δύο χιλιάδες είκοσι έξι, στην τρίτη εννιακόσιες τριάντα, στην τέταρτη πεντακόσιες πενήντα τέσσερις, στην πρώτη ειδική πρόσκληση διακόσιες είκοσι δύο, στη δεύτερη διακόσιες πενήντα δύο. Ακολούθησε άλλη μια πρόσληψη και στη συνέχεια άλλη μια πρόσληψη ειδικού νοσηλευτή στο εκκλησιαστικό σχολείο, δυο προσλήψεις ψυχολόγων στη Σιβιτανίδειο Δημόσια Σχολή Τεχνών και Επαγγελμάτων. Συνολικά, πανελλαδικά εννιά χιλιάδες εκατόν είκοσι εννέα μόνιμα και αναπληρωματικά μέλη ειδικού εκπαιδευτικού και βοηθητικού προσωπικού για τη στελέχωση των σχολείων.

Ενεργοί αναπληρωτές του κλάδου Σχολικών Νοσηλευτών και Νοσηλευτικής δύο χιλιάδες τετρακόσιοι είκοσι πέντε, ενεργοί αναπληρωτές του κλάδου ειδικού βοηθητικού προσωπικού και του κλάδου βοηθών βρεφοκόμων - παιδοκόμων δύο χιλιάδες πεντακόσιοι πενήντα τέσσερις. Συνολικά τέσσερις χιλιάδες εννιακόσιοι εβδομήντα εννέα, όπως αποτυπώνεται στο τέταρτο αρχείο που θα σας δώσω και έχω και στη διάθεση και της Βουλής, αλλά και του συναδέλφου και ένα πέμπτο αρχείο για τη δεύτερη ειδική πρόσληψη, στην οποία αποτυπώνονται τα κενά που δόθηκαν για κάλυψη ανά περιφέρεια, ανά διεύθυνση εκπαίδευσης, ανά περιοχή, κλάδο, ανά τύπο κενού. Και θέλω να πω, ειδικά για την περιοχή του Προέδρου κ. Κωνσταντινόπουλου, ότι στις σχολικές μονάδες της Αρκαδίας υπάρχουν πέντε κενά σχολικών νοσηλευτών στην Πρωτοβάθμια Εκπαίδευση Αρκαδίας και τρία κενά στη Διεύθυνση της Δευτεροβάθμιας Εκπαίδευσης.

Συγκεντρώνουμε τα λειτουργικά κενά, τα κατανέμουμε και ο τρόπος που γίνεται η κατανομή, με βάση και τις οικονομικές δυνατότητες από τα προγράμματα ΕΣΠΑ και το πρόγραμμα ΠΔΕ, αποτυπώνεται στο έκτο αρχείο, που έχω επίσης στη διάθεση της Βουλής και του συναδέλφου.

Όσον αφορά τα κενά τα οποία δεν καλύφθηκαν -γιατί αυτό έχει σημασία, κύριε Πρόεδρε και εσείς σε αυτό επικεντρωθήκατε- δεν υπήρξε ενδιαφέρον από υποψηφίους και κάποια κενά προέκυψαν και από τους αναπληρωτές οι οποίοι δεν ανέλαβαν υπηρεσία. Στη δευτερολογία θα πω και τους αριθμούς, που ενδεχομένως θα διασκεδάσουν την αγωνία σας εάν υπάρχουν διαθέσιμοι νοσηλευτές γιατί το σύστημα το εκπαιδευτικό αυτό το προβλέπει.

Ευχαριστώ για την ανοχή, κύριε Πρόεδρε.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε συνάδελφε, έχετε τον λόγο για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κυρία Υπουργέ, θα δω τις απαντήσεις. Το βασικό ζητούμενο είναι ότι τώρα πρέπει να μιλήσουμε σε ένα επίπεδο στην ίδια γλώσσα. Αν μου λέτε εσείς αυτά που έχουν γράψει οι υπηρεσίες και εγώ σας λέω τα δικά μου δεν θα συναντηθούμε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αφού με ρωτήσατε σας απάντησα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ναι, απλώς πρέπει να καταλήξουμε κάπου.

Εγώ σας λέω ας πάρουμε για παράδειγμα την Αρκαδία, υπάρχουν οκτώ κενά. Αυτά τα οκτώ κενά είναι οκτώ διαφορετικά πράγματα: είναι άνθρωποι, οικογένειες, παιδιά, και υπάρχουν προβλήματα. Εγώ κατανοώ ότι μπορεί να μη βρούμε νοσηλευτές. Το κατανοώ. Η απάντηση όμως δεν είναι να κατανοήσουμε εμείς εδώ πέρα, που εμείς δεν το αντιμετωπίζουμε το πρόβλημα, αλλά είναι πώς θα το λύσουμε για τους ανθρώπους αυτούς που έχουν το πρόβλημα.

Ποια είναι η λύση σε αυτό; Είναι απλές οι λύσεις. Οι οικογένειες των ανθρώπων που μπορούν να το αναλάβουν αυτό. Ποιος νοσηλευτής θα πάει στο Νεοχώρι Γορτυνίας; Για πείτε μου. Όμως αυτό αφορά ένα παιδί, μια οικογένεια. Άρα έρχομαι και σας λέω: Το κράτος πολύ απλά πρέπει να δώσει στη μητέρα αυτή -η οποία κάνει μια δουλειά που έπρεπε να την κάνει το κράτος- τη δυνατότητα να μάθει να αντιμετωπίζει, μέσα από το δημόσιο ΚΕΚ που υπάρχει στο νοσοκομείο, για έναν μήνα, να της δώσει τη δυνατότητα να μάθει για να μπορεί να παρέχει υπηρεσίες με ασφάλεια στο παιδί της. Γιατί έτσι κι αλλιώς τις παρέχει τις υπηρεσίες. Και δεύτερον, το κράτος να έρθει σε αυτούς τους ανθρώπους και να τους υποστηρίξει. Θα πλήρωνε έναν νοσηλευτή. Αυτό είναι το κοινωνικό κράτος. Αν μου πείτε τώρα ότι λείπουν οκτώ, αλλά δεν έχουμε τη δυνατότητα ή οτιδήποτε, θα σας πω ότι είναι οκτώ ξεχωριστά προβλήματα για τους ανθρώπους αυτούς. Για εμάς είναι ένας αριθμός μέσα στη μεγάλη εικόνα, που πολύ σωστά λέτε: «Εμείς προσπαθήσαμε τόσο, οι προηγούμενοι προσπάθησαν λιγότερο, οι επόμενοι πιθανόν να προσπαθήσουν περισσότερο», αλλά αυτά τα παιδιά και αυτές οι οικογένειες ταλαιπωρούνται.

Δηλαδή αν είναι οκτώ στην Αρκαδία, είναι τετρακόσια σε όλη την Ελλάδα το λιγότερο, για να μη σας πω παραπάνω. Το ξέρετε ότι έρχομαι με καλή πρόθεση, ούτε σας λέω: «Γιατί δεν βρήκατε τους νοσηλευτές;». Μα, δεν τους βρίσκουμε τους νοσηλευτές, δεν έχουμε νοσηλευτές να βρούμε. Άρα πρέπει να βρούμε bypass τρόπους να το λύσουμε το θέμα. Σας κάνω κριτική γιατί αυτό το κράτος, εμείς όλοι που υπηρετούμε εδώ το δημόσιο συμφέρον, δεν έχουμε την κοινή λογική να πούμε ότι αφού δεν έχουμε αυτή τη δυνατότητα και αυτή η μάνα κάθεται από το πρωί στις 8 μέχρι τις 2 το μεσημέρι γιατί το παιδί της θα πέσει κάτω και δεν θα υπάρχει κάποιος να το αντιμετωπίσει, θα πρέπει να της έχουμε δώσει και τη δυνατότητα να μάθει πώς θα το αντιμετωπίσει –γιατί είναι για έξι, επτά, δέκα χρόνια αυτό- και δεύτερον, να την υποστηρίξουμε οικονομικά σε αυτή την προσπάθεια που κάνει.

Κυρία Υπουργέ, σας λέω απλά πράγματα. Θα επανέλθω. Να μου απαντήσετε. Πραγματικά πιστεύω ότι μπορούμε να το λύσουμε. Δεν έχει χρώματα κόμματος αυτό.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Παρακαλώ πολύ, κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν θα διαφωνήσουμε ότι το πρόβλημα υπάρχει, δεν θα διαφωνήσουμε ότι είστε και ευαίσθητος. Δεν την μονοπωλείτε την ευαισθησία, νομίζω και εσείς ο ίδιος το είπατε,…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Όχι βέβαια, προς Θεού.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):**…ούτε εγώ εκλαμβάνω την τοποθέτησή σας ως κριτική, αλλά ως γνήσιο και ειλικρινές ενδιαφέρον. Και το ότι εγώ σας ανέφερα τα κενά και τους λόγους της απουσίας είναι ακριβώς για να εξηγήσω πώς είναι η πραγματικότητα. Με πολλή χαρά άκουσα κάποιες υποδείξεις που κάνατε, δεν υπάρχει καμμία αμφιβολία ότι μπορούμε να το συζητήσουμε. Δεν μπορώ να δεσμευτώ ότι αυτά θα υλοποιηθούν, αλλά υπάρχει ένα πρόβλημα που και ένα παιδί να αφορά, κύριε Πρόεδρε, και πάλι είναι ζωτικό πρόβλημα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Χαίρομαι που το λέτε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Έχω όμως εγώ τον άχαρο ρόλο να απαντήσω σε όλα τα ερωτήματα της ερώτησής σας και θα επανέλθω, κύριε Πρόεδρε, όσο μπορώ πιο σύντομα.

Όσον αφορά στην πέμπτη ερώτηση για τη φαρμακευτική αγωγή, που είναι ας πούμε το επικάλυμμα όλων αυτών που είπατε με ιδιαίτερη ευαισθησία, υπάρχει εγκύκλιος του Υπουργείου με θέμα: «Φαρμακευτική αγωγή μαθητών εντός σχολικού ωραρίου», έχει εκδοθεί το 2010, και δίνονται άδειες σε γονείς, με όλα αυτά που αναφέρατε για τη δυσκολία που έχουν οι γονείς, γιατί ενδεχομένως δεν μπορούν και όλοι οι γονείς να διαθέσουν τόσο χρόνο για να είναι στα σχολεία, ανεξάρτητα από το αν τους δώσουμε οικονομικό βοήθημα ή τους εκπαιδεύσουμε.

Το έκτο ερώτημα του κυρίου συναδέλφου είναι για τις προπαρασκευαστικές ενέργειες να καλύπτονται τα κενά πριν την έναρξη του σχολικού έτους. Πράγματι αυτό γίνεται. Γίνεται ορθολογική κατανομή των προσλήψεων, με βάση τα κενά τα οποία διατίθενται, με βάση τις διαθέσιμες πιστώσεις από το πρόγραμμα ΕΣΠΑ και ΠΔΕ, γίνεται ο σχετικός προγραμματισμός, ιδιαίτερα και για την εξειδικευμένη υποστήριξη για τα παιδιά τα οποία έχουν ανάγκη αυτής της εκπαιδευτικής και επιστημονικής υποστήριξης.

Για το έβδομο ερώτημα σε ό,τι αφορά τους τομείς και τις ειδικότητες των επαγγελματικών λυκείων καθορίζεται με την απόφαση του ν.4386 η αντιστοιχία των τομέων στη δεύτερη τάξη των επαγγελματικών λυκείων με τις ειδικότητες της τρίτης τάξης. Υπάρχουν εννέα συνολικά τομείς στους οποίους αντιστοιχούν τριάντα πέντε ειδικότητες της τρίτης τάξης, εκεί συμπεριλαμβάνεται -αυτό αφορά και στην ερώτηση του κυρίου Προέδρου- ο τομέας υγείας πρόνοιας ευεξίας στον οποίο εντάσσονται οι ειδικότητες βοηθός νοσηλευτή, βοηθός ιατρικών βιολογικών εργαστηρίων, βοηθός βρεφονηπιοκόμων, βοηθός φυσικοθεραπευτή και άλλες ειδικότητες.

Σε ό,τι αφορά τους αποφοίτους, γιατί ρώτησε ο κύριος Πρόεδρος εάν υπάρχουν απόφοιτοι οι οποίοι θα καλύψουν τα κενά τα οποία θα προκύψουν και στο μέλλον, και φαίνεται ότι αυτά τα κενά είναι και αυξανόμενα, οι απόφοιτοι της ειδικότητας βοηθός νοσηλευτή των ΕΠΑΛ και ΠΕΠΑΛ κατά το σχολικό έτος 2022-2023 ήταν 2422 και 1411 της ειδικότητας βοηθός βρεφονηπιοκόμων.

Δεν σημαίνει, κύριε Πρόεδρε, και ότι όλοι αυτοί θα θελήσουν να υπηρετήσουν το δημόσιο. Πάντως έχει σημασία και ο αριθμός.

Κατά το σχολικό έτος 2023-2024 ο συνολικός αριθμός των ενεργών μαθητών της τρίτης τάξης της ειδικότητας βοηθός νοσηλευτή ΕΠΑΛ και ΠΕΠΑΛ είναι τρεις χιλιάδες διακόσιοι δέκα και στους βρεφονηπιοκόμους είναι δύο χιλιάδες διακόσιοι είκοσι επτά. Οι καταρτιζόμενοι των σχολών ανώτερης επαγγελματικής κατάρτισης, έτσι τους λέμε τώρα μετά και την πρώτη νομοθετική πρωτοβουλία που είχαμε ως Υπουργείο για την αναβάθμιση της επαγγελματικής εκπαίδευσης και κατάρτισης -υπάρχει μια διαδικασία γραφειοκρατική- αποκτούν το δίπλωμα, συμμετέχουν στις εξετάσεις από όπου παίρνουν την πιστοποίηση. Υπάρχει και το συμβούλιο της σύνδεσης με την παραγωγή και την αγορά εργασίας, που σε κάθε περιφέρεια κάνει διάγνωση των αναγκών που υπάρχουν -αυτές είναι απαντήσεις στην ερώτηση αν υπάρχει ανάλογο δυναμικό- και υποβάλλονται και εισηγήσεις στο κεντρικό συμβούλιο για τους τομείς, ειδικότητες, μαθήματα, προγράμματα και δραστηριότητες που πρέπει να λειτουργήσουν. Επίσης υπάρχει το ετήσιο σχέδιο δράσης, σύμφωνα με την καινούργια νομοθετική πρωτοβουλία που πήραμε που είναι απαραίτητο. Συνυπάρχουν λοιπόν κέντρα επαγγελματικής εκπαίδευσης και κατάρτισης παντού. Η φιλοδοξία είναι αυτά να ενταχθούν και να δημιουργηθεί από ένα, εξήντα τουλάχιστον σε όλη την Ελλάδα.

Ευχαριστώ και πάλι για την ανοχή, κύριε Πρόεδρε.

Ευχαριστώ και τον συνάδελφο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα ολοκληρώσουμε με τη δεύτερη με αριθμό 2917/30-1-2024 ερώτηση του κύκλου των αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού με θέμα: «Θα εξεταστεί η αξιοποίηση της μεθόδου ʺsliding inʺ για τα παιδιά με επιλεκτική αλαλία;».

Παρακαλώ πολύ, κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Επειδή, κύριε Πρόεδρε, πριν ήμουν πολύ προσεκτικός στον χρόνο, αλλά βλέπω ότι είμαι ο τελευταίος, θα μου δώσετε λίγο παραπάνω χρόνο, γιατί είναι ένα θέμα το οποίο νομίζω ότι έρχεται για πρώτη φορά στη Βουλή.

Θέλω να σας πω ότι και αυτό που σήμερα έφερα να συζητήσουμε στη Βουλή, κυρία Υπουργέ και κύριοι συνάδελφοι, είναι ένα θέμα το οποίο έχει να κάνει με εμπειρία, το γνώρισα μέσα από εμπειρία. Και επειδή ξέρω, νομίζω ότι το καταλαβαίνουν όλοι εδώ, όσοι ακούν για παιδιά το τι συμβαίνει στο σχολείο, το πώς ζουν την πίεση, το άγχος, το στρες, μετά και ειδικά τα θέματα που δημιουργήθηκαν από την υγειονομική κρίση τα τελευταία χρόνια, μερικές φορές τρομάζω για το πώς μπορούμε αυτά τα θέματα να τα διαχειριστούμε και αν μπορούμε να τα διαχειριστούμε. Δηλαδή έχουμε τη δυνατότητα, μπορούμε σε όλα τα επίπεδα, οικογένεια, σχολείο, κοινωνικές δομές;

Ένα από αυτά τα θέματα είναι που ανέδειξε και έχει ο Σύλλογος Επιλεκτικής Αλαλίας. Τι είναι αυτό; Φαίνεται, λέει, με βάση τα στοιχεία, ότι δεν είναι κάτι μόνο στην Ελλάδα. Είναι γύρω στο 2% των παιδιών. Ποια είναι τα συμπτώματα; Αδυναμία να μιλήσουν άνετα χωρίς να έχουν προβλήματα με τη γλώσσα. Η διαταραχή δεν σχετίζεται με ντροπή, κακομεταχείριση, τραύμα, μαθησιακή δυσκολία. Προκαλεί έντονο άγχος που προκαλείται με τις κοινωνικές επαφές. Αυτό σε όλο τον κόσμο για να διαγνωστεί θεωρήθηκε η καταλληλότερη μέθοδος η sliding in, η οποία είναι από το 1997. Ακολουθείται μια συγκεκριμένη διαδικασία. Υπάρχει συγκεκριμένη μέθοδος. Βασικό, που νομίζω ότι το ζούμε τον τελευταίο καιρό, είναι τα παιδιά να νιώθουν άνετα να μιλάνε. Νομίζω σχεδόν όλες οι οικογένειες -παλιά στην Ελλάδα δεν ήταν κάτι ας το πούμε «νορμάλ»- πολλά παιδιά χρειάζονται την ψυχολογική υποστήριξη και νομίζω συμβαίνει σχεδόν σε πάρα πολλές οικογένειες και το βλέπουμε.

Θέλω να σας ρωτήσω, κυρία Υπουργέ, σε πρώτη φάση, γιατί πρέπει να υπάρξει έγκαιρη διάγνωση, τι προτίθεται να κάνει το Υπουργείο σε αυτό το θέμα. Έχει πρόγραμμα πάνω σε αυτό; Τι σκέφτεται για τη γνωστή μέθοδο η οποία δεν είναι να χρησιμοποιηθεί πρώτη φορά στην Ελλάδα, αλλά χρησιμοποιείται και σε άλλες χώρες;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Κωνσταντινόπουλο.

Κυρία Υπουργέ, πριν απαντήσετε, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθητές και μαθήτριες και πέντε εκπαιδευτικοί συνοδοί από το Δημοτικό Σχολείο Αστυπάλαιας.

Η Βουλή σάς καλωσορίζει και σας εύχεται καλή επιτυχία.

(Χειροκροτήματα απ’ όλες τις πτέρυγες της Βουλής)

Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, δεν ξέρω πόσο πολλά είναι τα περιστατικά. Θα σας πω ότι όταν ήμουν στο δημοτικό είχα συμμαθητή που από την πίεση της οικογένειάς του να είναι καλός μαθητής όταν έμπαινε στην τάξη δεν μιλούσε. Δεν ήταν επιλεκτική αλαλία. Στο διάλειμμα ήταν ένα φυσιολογικό παιδί και μέσα στην τάξη δεν μιλούσε. Με τα χρόνια αυτό το παιδί, βεβαίως, εξελίχθηκε και κατέλαβε και μια από ανώτατες διοικητικές θέσεις εδώ, στην Αθήνα. Δεν ξέρω αν είναι αυτή η περίπτωση που αναφέρετε, δεν είμαι και γιατρός, δεν μπορώ να αξιολογήσω.

Με αφορμή τη δική σας ερώτηση, γιατί είχε υποβληθεί, αναβλήθηκε και δεν είχε γίνει κοινοβουλευτικός έλεγχος, ανακάλυψα ότι και στο φιλικό μου περιβάλλον μια οικογένεια που βίωσε πρόσφατα μια απώλεια ένα από τα παιδιά της έχει αυτό το θέμα. Δηλαδή είναι κάτι που ενώ οι εκπαιδευτικοί στις ερωτήσεις που έκανα για να σας απαντήσω μου είπαν τα τελευταία δώδεκα χρόνια μία διαγνωσμένη περίπτωση είχαν –όχι όλοι, κάποιοι που ρώτησα- φαίνεται ότι ίσως δεν είναι τόσο σπάνιο όσο φανταζόμαστε. Σε κάθε περίπτωση, όπως είπαμε και πριν, δεν έχει σημασία ο αριθμός. Σημασία έχει κάθε περίπτωση να αντιμετωπίζεται.

Εντάσσονται και εδώ -και πάλι, επαναλαμβάνω, εγώ έχω τον άχαρο ρόλο να λέω τι προβλέπεται θεσμικά και τι γραφειοκρατικά- στην ειδική αγωγή και εκπαίδευση, ακολουθούνται και εδώ οι ίδιες διαδικασίες. Η μέθοδος την οποία αναφέρατε, από την έρευνα που έκανα που δεν είναι πλήρης, σε κάποια ΚΕΔΑΣΥ, δεν είναι μια έρευνα η οποία έχει γίνει γνωστή εδώ. Παρ’ όλα αυτά εκείνο που μπορώ να σας πω είναι ότι θα το υποδείξω με βάση και την ερώτησή σας και την αναλυτική ανάλυση που κάνατε. Όλα τα εργαλεία τα ιατρικά, όλα τα εργαλεία αντιμετώπισης τέτοιων περιπτώσεων, οι οποίες είναι ίσως και πρωτόγονες, ίσως και τώρα διευρύνονται, δεν τις ξέραμε στο παρελθόν, δεν τις ανιχνεύαμε, δεν τις αναδεικνύαμε -δεν είμαι σε θέση να πω για ποιον λόγο- ίσως και να μην υπήρχαν, σε κάθε περίπτωση η υποστήριξη γίνεται με τον ίδιο τρόπο που γίνεται η ένταξη και η συμπερίληψη όλων των μαθητών με τη διεπιστημονική επιτροπή που υπάρχει στα σχολεία, με τον σύμβουλο της εκπαίδευσης, με τα ΚΕΔΑΣΥ τα οποία κάνουν τις ανάλογες αξιολογήσεις, εκδίδουν την έκθεση, καταρτίζουν και σχεδιάζουν ένα εξατομικευμένο πρόγραμμα εκπαίδευσης, συμμετέχει ψυχολόγος, κοινωνικός λειτουργός εκτός από τους εκπαιδευτικούς ειδικής αγωγής των κλάδων φιλολόγων, μαθηματικών ή φυσικών επιστημών, διαπιστώνεται το είδος και ο βαθμός της ψυχοκοινωνικής δυσκολίας, οι κλίσεις, τα ενδιαφέροντα, πιθανές μαθησιακές δυσκολίες, το κατάλληλο εκπαιδευτικό υλικό, η αλλαγή του σχολικού πλαισίου και, όπως σας είπα, καταρτίζεται και ένα πρόγραμμα εξειδικευμένο το οποίο υποστηρίζεται από ένα κατάλληλα στελεχωμένο τμήμα ένταξης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κυρία Υπουργέ, πολύ σωστά είπατε ότι σε πολλά πράγματα στο παρελθόν δίναμε μια αόριστη λύση στο χωριό μας, μια σκέψη για το τι είναι αυτό. Μετά ήρθε η επιστημονική κοινότητα και βρήκε την απάντηση. Εδώ τώρα μιλάμε για κάτι συγκεκριμένο. Επειδή μου είπατε ότι και εσείς στο οικογενειακό σας περιβάλλον, φαίνεται τώρα ότι δεν μπορεί να υπάρχει σε όλον τον άλλο κόσμο και να μην υπάρχει στην Ελλάδα. Άρα υπάρχει και η μέθοδος. Έχει πάλι ανακαλυφθεί σε όλον τον υπόλοιπο κόσμο η μέθοδος η οποία κάνει τη διάγνωση. Δεν χρειάζεται να την ανακαλύψουμε εμείς. Πολλές φορές στην Ελλάδα, για καλή μας τύχη, πολλά πράγματα δεν χρειάζεται να τα ανακαλύψουμε. Άρα πρέπει να υπάρξει πρωτόκολλο που να αφορά το συγκεκριμένο ζήτημα;

Εγώ χαίρομαι που είπατε ότι θα το θέσετε. Παραδείγματος χάριν, υπάρχει πρόταση η οποία δεν είναι από εμένα, αλλά από τον Ελληνικό Σύλλογο Επιλεκτικής Αλαλίας για την αξιοποίηση της μεθόδου sliding in. Εγώ απλώς έφερα εδώ ένα ζήτημα το οποίο συμβαίνει στον καθέναν, το οποίο το είδα μπροστά μου. Ξέρω αυτούς που ασχολούνται με αυτό το ζήτημα. Κατάλαβα ότι είναι ένα θέμα το οποίο πολλές φορές η επιστημονική κοινότητα και οι άνθρωποι αυτοί είναι πολύ πιο μπροστά από το κράτος. Μας παρέχουν όμως αυτές τις πληροφορίες.

Εγώ θα επανέλθω και στα δύο ζητήματα, κυρία Υπουργέ. Δηλαδή μόλις φύγετε από δω οι συνεργάτες μου θα τα πάρουν όλα αυτά, που σας ευχαριστούμε πάρα πολύ που μας στείλατε, και την επόμενη εβδομάδα θα καταθέσουμε ερώτηση για να δούμε τι λένε οι επιστήμονες του Υπουργείου Παιδείας για αυτά τα θέματα. Δεν το ζητάω από εσάς. Καταλαβαίνω ότι υπάρχουν επιστήμονες οι οποίοι θα απαντήσουν.

Απλώς θέλω να σας πω -εγώ έχω και παιδιά που είναι τώρα σε αυτές τις ηλικίες- νομίζω ότι τουλάχιστον για αυτούς τους γονείς που θέλουν πραγματικά να βοηθήσουν τα παιδιά τους, που πραγματικά δεν μπορούν να βρουν απάντηση σε αυτά τα ζητήματα, πρέπει να τους βοηθήσουμε. Καταλαβαίνετε, βλέπετε τι συμβαίνει με τη βία στα σχολεία με τα παιδιά. Είναι πολλά παιδιά τα οποία αντιμετωπίζουν διάφορα προβλήματα σε αυτή την κρίσιμη φάση. Νομίζω ότι το Υπουργείο Παιδείας πρέπει να παίξει έναν σημαντικό ρόλο. Να το βάλει στη προτεραιότητά του, σε συνεργασία με αυτούς τους ανθρώπους, εφόσον είναι επιστημονικά τεκμηριωμένο σε όλο τον άλλο κόσμο, ώστε να μπορέσουμε να βοηθήσουμε τα παιδιά, τις οικογένειες και το ίδιο το σχολείο.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο συνάδελφο.

Τον λόγο έχει η κυρία Υπουργός.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα επαναλάβω λοιπόν, ολοκληρώνοντας, ότι και για την επιλεκτική αλαλία ισχύει ό,τι ισχύει για την ειδική εκπαίδευση. Θα σας πω ότι εγώ δεν είμαι σαν εσάς ιατρός, οπότε δεν έχω την ευκολία να σχολιάσω και να εκφράσω την άποψή μου, αλλά σας βεβαιώνω ότι είναι κάτι το οποίο θα το λάβουμε σοβαρώς υπ’ όψιν. Οιαδήποτε υπόδειξη, οιοσδήποτε τρόπος αντιμετώπισης μιας περίπτωσης η οποία αντιμετωπίζεται, φαίνεται, με επιτυχία στο εξωτερικό εννοείται θα ληφθεί υπ’ όψιν και από την ελληνική πολιτεία.

Σε κάθε περίπτωση η συμπεριληπτική εκπαίδευση, η συμπεριληπτική αγωγή είναι στις προτεραιότητες και θέλω να πιστεύω ότι καλώς βαδίζουμε επικαιροποιώντας πάντα, λαμβάνοντας υπ’ όψιν και παρατηρήσεις σαν αυτή. Ανεξάρτητα από τον αριθμό των μαθητών και μαθητριών τους οποίους αφορά, ανεξάρτητα από τη βαρύτητα ή όχι η ευθύνη της πολιτείας είναι να παρέχει τα καλύτερα δυνατά όπλα. Μέχρι τώρα όμως συμπεριλαμβάνεται και η επιλεκτική αλαλία με την παρατήρηση που σας έκανα ότι δεν είναι τόσο συχνή. Μακάρι να εξαλειφθεί.

Εσείς έχετε ευαισθησία γιατί έχετε παιδιά. Εγώ σας βεβαιώ ότι τα παιδιά μου που είναι μεγάλα μου έδωσαν δύο εγγόνια, οπότε την έχω για τα εγγόνια μου την ευαισθησία. Εδώ είμαστε να συνεργαστούμε και στη διάθεσή σας και τα στοιχεία τα οποία κατέθεσα στην προηγούμενη ερώτησή σας στη Βουλή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κατόπιν ολιγόλεπτης διακοπής, θα συνεχίσουμε με νομοθετική εργασία, σύμφωνα με τη συμπληρωματική ημερήσια διάταξη.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας».

Τον λόγο έχει ο Βουλευτής του ΣΥΡΙΖΑ κ. Ευάγγελος Αποστολάκης για επτά λεπτά.

Παρακαλώ, κύριε συνάδελφε.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Κύριε Πρόεδρε, κυρίες και κύριοι συνάδελφοι, σήμερα συζητάμε ένα νομοσχέδιο που φέρνει η Κυβέρνηση και που για άλλη μια φορά έρχεται σε αντίθεση με την κοινωνία και τους πολίτες. Το νομοσχέδιο αυτό, λοιπόν, έχει τίτλο: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας».

Η δημόσια υγεία είναι ένα συνταγματικώς κατοχυρωμένο δημόσιο αγαθό και το ήδη διαλυμένο ΕΣΥ καλείται να λειτουργήσει με όρους ιδιωτικού συμφέροντος. Η δημόσια υγεία και το δικαίωμα πρόσβασης σε αυτήν είναι ένα πολύ σοβαρό ζήτημα που ρυθμίζεται από το Σύνταγμα και τις επιταγές του, το οποίο θυμίζω, καλούμαστε εμείς πρώτοι από όλους, να το υπερασπιζόμαστε. Η Κυβέρνηση θεωρεί ότι με το να εισάγεις σε ένα δημόσιο σύστημα υγείας εργαλεία του ιδιωτικού τομέα, εφαρμόζοντας το αποτυχημένο νέο δημόσιο μάνατζμεντ του παρελθόντος, θα μπορέσει να βελτιώσει την ποιότητα των υπηρεσιών που αυτό καλείται να παρέχει στους πολίτες της χώρας μας. Δεν γνωρίζει άραγε, ότι κατά το παρελθόν χώρες που προσπάθησαν με την εισαγωγή τέτοιων εργαλείων να αναδιατάξουν τα δημόσια συστήματα υγείας απέτυχαν, καθώς αποδείχτηκαν πιο κοστοβόρα, χρονοβόρα και χαμηλότερης ποιότητας;

Το ερώτημα εάν η δημόσια υγεία μπορεί να παρέχεται με αγοραίους όρους άμεσα ή έμμεσα έχει ήδη απαντηθεί και σε άλλες χώρες, οι οποίες ήρθαν αντιμέτωπες με τις καταστροφικές συνέπειες της επιλογής τους.

Το άρθρο 1 ενισχύει, σύμφωνα με την Κυβέρνηση, το ΕΣΥ, επιτρέποντας στους γιατρούς να ασκούν παράλληλα και το ιδιωτικό τους έργο. Η υγεία εμπορευματοποιείται για άλλη μια φορά και εξυπηρετεί την αγορά και τους ιδιώτες πάντα σε βάρος των νοικοκυριών. Άλλωστε, εσείς οι ίδιοι είχατε καταργήσει με το άρθρο 10 του ν.4999/22 την ΠΑΠ, Πλήρη και Αποκλειστική Απασχόληση. Στον ΣΥΡΙΖΑ ήδη έχουμε δεσμευτεί ότι θα καταργήσουμε αυτή τη διάταξη και θα επαναφέρουμε την ΠΑΠ.

Δεύτερον, σε ό,τι αφορά τη λειτουργία των απογευματινών ιατρείων, διαφωνούμε κάθετα, καθώς αποτελούν προθάλαμο και μορφή ιδιωτικοποίησης της δημόσιας υγείας, καθώς η μέχρι τώρα εφαρμογή της μάς έχει δείξει ότι η υγεία απευθύνεται στους έχοντες και οι πληβείοι θα περιμένουν τη σειρά τους αν κάποτε έρθει.

Η πρόταση του ΣΥΡΙΖΑ είναι αμειβόμενη ολοήμερη εργασία στα νοσοκομεία, τα οποία είναι ήδη υποστελεχωμένα, λειτουργούν χάρη στις φιλότιμες, θα έλεγα, ηρωικές προσπάθειες του ιατρικού προσωπικού και του νοσηλευτικού προσωπικού και ταυτόχρονα οι χαμηλές αμοιβές είναι αποτρεπτικές για την πρόσληψη γιατρών στο ΕΣΥ, όπως διαπιστώνεται από το μειωμένο ενδιαφέρον στις προκηρύξεις θέσεων ιατρικού προσωπικού.

Γίνεται, λοιπόν, αντιληπτή η στόχευση της Κυβέρνησης για ιδιωτικοποίηση της δημόσιας υγείας με σκοπό την εξυπηρέτηση των σχετικών συμφερόντων, όπως άλλοτε έχει αποδείξει με αντίστοιχες νομοθετικές πρωτοβουλίες για ιδιωτικοποίηση και άλλων δημόσιων αγαθών, όπως αυτό της παιδείας με το πρόσφατο παράδειγμα των ιδιωτικών πανεπιστημίων.

Θυμίζω τα καθόλου συμβολικά μνημονιακά χαράτσια. Ένα ευρώ ανά παραπεμπτικό για εξετάσεις, τρία ευρώ ανά παραπεμπτικό για απεικονιστικές, καθώς και η χρέωση πέντε ευρώ συν ΦΠΑ υπέρ των φαρμακοποιών, όταν εμβολιάζουν κατά του COVID-19, διόλου ευκαταφρόνητο ποσό, όπως καταλαβαίνουμε για τους χαμηλοσυνταξιούχους στη σημερινή κοινωνία ακρίβειας που ζούμε.

Προσωπικά εγώ λόγω καταγωγής μου από την Κρήτη, έχω διαπιστώσει τη συστηματική υποβάθμιση και απαξίωση των γενικών νοσοκομείων της Κρήτης. Είναι γεγονός η υποστελέχωση συγκεκριμένων ειδικοτήτων ιατρικού καθώς και νοσηλευτικού προσωπικού. Ενδεικτικά αναφέρομαι στην υπάρχουσα κατάσταση του Γενικού Νοσοκομείου Ρεθύμνου και προς τούτο έχω υποβάλλει κατά καιρούς ερωτήσεις στο Υπουργείο Υγείας για ζητήματα υποστελέχωσης και ασφαλούς λειτουργίας, χωρίς έως τώρα να έχουν δοθεί απαντήσεις ή λύσεις και κατά συνέπεια επίλυση στα χρονίζοντα προβλήματα.

Μάλιστα σε μια πρόσφατη περιοδεία στην Κρήτη με τον Πρόεδρο του ΣΥΡΙΖΑ Στέφανο Κασσελάκη, διαπιστώσαμε από τις επισκέψεις μας σε όλα τα νοσοκομεία του νησιού την τραγική κατάσταση που έχει δημιουργηθεί από την υποστελέχωση και την υποχρηματοδότηση, κάτι που φυσικά συμβαίνει στα νοσοκομεία όλης της επικράτειας.

Στις κατ’ ιδίαν συναντήσεις μας με φορείς και απλούς πολίτες εκφράστηκε ο προβληματισμός και η οργή τους για τις δυσχέρειες πρόσβασης στην ιατρική περίθαλψη. Βρήκαμε άνθρωπο ο οποίος περίμενε έξι ώρες στα επείγοντα.

Κάτι το οποίο θα έπρεπε να μας προβληματίζει, κυρίες και κύριοι επίσης, είναι το σύστημα λειτουργίας σε επίπεδο διακομιδών αέρος και θαλάσσης από νησιωτικές περιοχές, αλλά και η οργάνωση των δομών υγείας στα νησιά. Όλοι θυμόμαστε τους συμπολίτες μας που μεταφέρθηκαν με καρότσες αγροτικών ή δεν διακομίστηκαν εγκαίρως και κατέληξαν. Κρίσιμες υποδομές για την επιβίωση των νησιωτών αλλά και υποδομών συνδεδεμένων με την υγεία αλλά και την εθνική ασφάλεια, έχουν πέσει στον Καιάδα από την Κυβέρνηση.

Ο ΣΥΡΙΖΑ στηρίζει τις προκηρύξεις για μόνιμες θέσεις διασωστών ΕΚΑΒ με τα κατάλληλα κίνητρα από την πολιτεία, περισσότερα ασθενοφόρα και πλωτά μέσα, ώστε να μπορούν οι διακομιδές να γίνονται εγκαίρως, να δοθούν ειδικά κίνητρα προσέλκυσης του προσωπικού σε άγονες δυσπρόσιτες νησιωτικές περιοχές. Ο ΣΥΡΙΖΑ - Προοδευτική Συμμαχία στηρίζει τη δημόσια και δωρεάν υγεία με ένα σύστημα υγείας ενισχυμένο που θα λειτουργεί ως πυλώνας της ελεύθερης πρόσβασης στην ιατροφαρμακευτική περίθαλψη που θα απολαμβάνουν όλοι χωρίς κανένα φραγμό, αφού το αγαθό της υγείας δεν υπόκειται στους νόμους της αγοράς, της προσφοράς και της ζήτησης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τρεις εκπαιδευτικοί συνοδοί από το 5ο Δημοτικό Σχολείο Σαλαμίνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα από το ΠΑΣΟΚ - Κίνημα Αλλαγής κ. Γεώργιος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εγώ θέλω να εκφράσω κατ’ αρχάς την ικανοποίησή μου για τη συνέπεια που επέδειξε ο κ. Γεωργιάδης. Αναφέρομαι στο άρθρο 39.

Είχαμε συζητήσει εδώ πριν από δύο μήνες μια επίκαιρη ερώτηση όπου του έθετα το ζήτημα του ακτινοθεραπευτικού στη Ρόδο. Δεσμεύτηκε ότι θα προχωρήσει στην αλλαγή που απαιτείται με το ιδιοκτησιακό καθεστώς. Το έκανε, προβλέπεται στο άρθρο 39. Ωστόσο, κύριε Υπουργέ και να το μεταφέρετε, είχα βάλει ακόμη τρία ζητήματα που πρέπει να τα δείτε, γιατί αν δεν τα δείτε, το 2030 δεν θα έχουμε ακόμη ακτινοθεραπευτικό.

Το ένα είναι η αλλαγή του οργανισμού του νοσοκομείου. Αν δεν αλλάξει ο οργανισμός, αν δεν προβλεφθούν νέες θέσεις γιατρών νοσηλευτών, δεν μπορεί να λειτουργήσει κανένα ακτινοθεραπευτικό. Δεύτερον, η μελέτη περιβαλλοντικών όρων, που συνήθως παίρνει αρκετό χρόνο. Και το τρίτο, η πρόβλεψη για δεύτερη γραμμή γραμμικού επιταχυντή, διότι με έναν μόνο εξοπλισμό, αν χαλάσει, μηχανικοί δεν θα υπάρχουν για να το φτιάξουν στην Ρόδο, θα δημιουργηθούν ουρές. Ούτως η άλλως στα Δωδεκάνησα έχουμε διακόσιες πενήντα χιλιάδες κατοίκους και η πρόβλεψη είναι για κάθε εκατόν σαράντα χιλιάδες να υπάρχει ένα ακτινοθεραπευτικό κέντρο.

Επισημαίνω αυτά να τα δείτε. Εσείς εποπτεύετε τα νοσοκομεία. Μην λέτε ότι δεν μας τα έστειλε το νοσοκομείο. Εσείς εποπτεύετε, εσείς πρέπει να το ελέγχετε. Πέντε χρόνια κυβερνάτε. Και γιατί έπρεπε μετά από πέντε χρόνια να γίνει αυτή η στοιχειώδης και απλή αλλαγή, που γίνεται σήμερα, με το άρθρο 39. Ο ίδιος ο Πρωθυπουργός το είχε υποσχεθεί. Και ερχόμαστε τώρα να κάνουμε ένα πρώτο βήμα. Εύχομαι να ακολουθήσουν και τα άλλα βήματα.

Να υπεισέλθω, όμως και στα ζητήματα που σχετίζονται περισσότερο επί της αρχής με το νομοσχέδιο και ιδίως τα ιδεολογικοπολιτικά, που έθεσε χθες ο κ. Γεωργιάδης, ο οποίος φρόντισε να οριοθετήσει ιδεολογικά τα πράγματα, λέγοντας: «Μόνο το ΚΚΕ έχει διαφορετική άποψη. Το ΚΚΕ θέλει τα πάντα κρατικοποιημένα. Συνεπώς, εμείς και το ΚΚΕ κάνουμε προτάσεις. Μια άλλη άποψη, μια άλλη πρόταση δεν άκουσα».

Τον βόλευε τον κ. Γεωργιάδη να οριοθετήσει έτσι τα πράγματα και εσείς, κύριε Θεμιστοκλέους, που κάποτε είχατε και κάποια επαφή με τον χώρο μας. Είμαι βέβαιος ότι ξέρετε πολύ καλά ότι δεν ήταν ακριβώς έτσι.

Και να τοποθετηθώ πάνω σε αυτό: Τι πιστεύουμε εμείς; Εμείς, λοιπόν, πιστεύουμε σε ένα αμιγές Εθνικό Σύστημα Υγείας. Τι σημαίνει αυτό το πράγμα; Σημαίνει κατ’ αρχάς ότι θέλουμε κτηριακές εγκαταστάσεις, στελεχωμένα νοσοκομεία, κέντρα υγείας, τοπικά ιατρεία, με γιατρούς και νοσηλευτές και με κατάλληλο εξοπλισμό. Το ένα είναι αυτό.

Το δεύτερο: Εμείς πιστεύουμε ότι κάθε πολίτης, από τον Έβρο μέχρι το Καστελόριζο, δικαιούται δωρεάν επαρκούς, αξιοπρεπούς, ταχείας παροχής υγείας.

Αυτά πιστεύουμε εμείς. Να τα οριοθετήσουμε και να δούμε εσείς, ακριβώς, τι κάνετε;

Στελεχώνετε τα νοσοκομεία; Προχωράτε σε κτηριακές εγκαταστάσεις; Βάζετε τα χρήματα και επενδύετε στους μηχανολογικούς εξοπλισμούς; Πήρατε από το Ταμείο Ανάκαμψης, όπως εμείς σας είχαμε προτείνει, 10% από τον προϋπολογισμό του για να επενδύσετε σε αυτόν τον τομέα; Σε καμμία περίπτωση, δεν το κάνατε.

Δεύτερον, εμείς λέμε «δωρεάν». Το κάνετε αυτό; Θα πρέπει να πληρώνουν μέχρι και 2.000 ευρώ για τα χειρουργεία;

Τρίτον, δίνετε πολύ μεγάλο βάρος στον ιδιωτικό τομέα υγείας. Ποιοι έχουν πάρει, κυρίες και κύριοι συνάδελφοι, σήμερα τα μεγάλα νοσοκομεία από τα ιδιωτικά; Τα funds. Αυτά που ο λαός μας ευφυώς ονομάζει «κοράκια». Υπάρχουν funds που δεν αποβλέπουν αποκλειστικώς και μόνο στο κέρδος, στο πώς εντός επτά ετών θα πάρουνε πίσω τα χρήματά τους;

Και για να καταλάβετε, εγώ απεύχομαι να βρεθεί κάποιος από εμάς στη θέση να πρέπει να πληρώσει λογαριασμό σε ιδιωτικό νοσοκομείο. Πηγαίνετε να δείτε τις αγωγές που έχουν κατατεθεί από ασφαλιστικές εταιρείες κατά μεγάλων νοσοκομείων επειδή δεν αναγνωρίζουν τους τεράστιους λογαριασμούς που δίνουνε τα ιδιωτικά νοσοκομεία στους ασθενείς και καλούνται οι ασφαλιστικές εταιρείες να πληρώσουνε. Μεταξύ τους, δηλαδή, το μεγάλο κεφάλαιο έχει αρχίσει να συγκρούεται, γιατί δεν αποδέχονται τις τιμές αυτές.

Άρα, εδώ έχουμε μια τεράστια διαφορά προσέγγισης και θα πρέπει να καταλάβετε ότι πέρα από τις θέσεις του ΚΚΕ -που μπορεί να διαφωνούμε, αλλά τις σεβόμαστε- πέρα από τις δικές σας θέσεις -που ιδεολογικά δεν είναι ξεκάθαρες, γιατί δεν λέτε την πραγματικότητα στον λαό- υπάρχουν και οι θέσεις της σοσιαλδημοκρατίας, υπάρχουν και οι θέσεις του κράτους πρόνοιας. Υπάρχουν και οι θέσεις του Εθνικού Συστήματος Υγείας που θεμελίωσε ο Ανδρέας Παπανδρέου με τον Γιώργο Γεννηματά.

Αυτές είναι οι δικές μας θέσεις και είναι ξεκάθαρες. Και να φροντίσει ο κ. Γεωργιάδης να μη βάζει τα στεγανά κατά πώς τον βολεύει για να μην αντιληφθεί πραγματικά ο κόσμος τι πιστεύει ο καθένας μας.

Τώρα, σε ό,τι αφορά στις προτάσεις, γιατί ο κ. Γεωργιάδης ζήτησε να έχουμε προτάσεις, είπε πως δεν άκουσε προτάσεις από εμάς. Θα πω κατ’ αρχάς ότι χάσαμε περίπου είκοσι χιλιάδες γιατρούς που έφυγαν στο εξωτερικό τα τελευταία χρόνια. Γιατί τους χάσαμε; Διότι μειώθηκε ο μισθός τους, περίπου, κατά 40%. Δεν έφυγαν τυχαία αυτοί οι άνθρωποι. Έφυγαν γιατί υπήρχαν πάρα πολύ σοβαροί οικονομικοί λόγοι. Τι κάνετε, όμως, εσείς προκειμένου να έρθουν αυτοί οι άνθρωποι; Κάνετε κάποια προσπάθεια; Αυξάνετε τον μισθό; Δίνετε κίνητρα στους γιατρούς, κίνητρα ουσιαστικά, πραγματικά;

Στη Ρουμανία, που έχει το ίδιο ΑΕΠ με εμάς, διπλασιάστηκε ο μισθός. Έφτασε ένας γιατρός να λαμβάνει μισθό επιμελητή Β΄ σήμερα, περίπου 4.000 ευρώ και δείτε τι δίνουμε εμείς στο Εθνικό Σύστημα Υγείας σε ένα δικό μας γιατρό. Δίνετε κίνητρα επιστημονικά; Δίνετε κίνητρα οικιστικά, δηλαδή να μπορεί κάποιος να πάει στην επαρχία και να έχει ένα σπίτι να μείνει, που δεν βρίσκουν σπίτια οι γιατροί να μείνουν όταν πηγαίνουν στην επαρχία και στην περιφέρεια;

Άρα, αν δεν δώσετε κίνητρα, αν δεν αυξήσετε τους μισθούς, αν δεν πιστέψουν πραγματικά οι γιατροί ότι έχουν έναν λόγο να πάνε σε κάποιο νοσοκομείο, δεν θα πάνε. Και τώρα, με αυτό το σύστημα που εσείς πάτε να εφαρμόσετε ξέρετε τι θα γίνει; Θα φεύγουν από την περιφέρεια οι γιατροί γιατί ιδιωτική ιατρική στην περιφέρεια σε πολύ λίγα μέρη υπάρχει. Θα έρχονται στο κέντρο και έτσι θα αποστεωθούν από ιατρικής πλευράς και όλες οι περιφερειακές περιοχές, όλα τα περιφερειακά ιατρεία, όλα τα περιφερειακά νοσοκομεία.

Δεν πρέπει να ξεχνάτε ότι οι χώρες της Ευρωπαϊκής Ένωσης διαθέτουν το 80% για την ιατρική δαπάνη για κάθε πολίτη.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε με αυτό, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Ολοκληρώνω, κύριε Πρόεδρε.

Εμείς εδώ στην Ελλάδα διαθέτουμε 60% έως 62%. Αυξήστε, επιτέλους, τις δαπάνες. Μην αφήνετε τον Έλληνα εγκαταλειμμένο. Δεν μπορεί ο Έλληνας να πληρώνει τις περισσότερες ιατρικές δαπάνες σε ολόκληρη την Ευρώπη. Είναι αδικία και αυτή οφείλεται στη δική σας πολιτική.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η κ. Ρένα Δούρου από τον ΣΥΡΙΖΑ.

Παρακαλώ, κυρία συνάδελφε, έχετε τον λόγο.

**ΕΙΡΗΝΗ (ΡΕΝΑ) ΔΟΥΡΟΥ:** Κύριε Πρόεδρε, κυρίες και κύριοι συνάδελφοι, διαβάζω: «Λυπάμαι πάρα πολύ, λυπάμαι βαθιά. Ήταν ένα μέρος σωτήριο γιατί αυτές οι εξετάσεις και αυτές οι ακτινοβολίες στα ιδιωτικά ιατρεία κοστίζουν χιλιάδες ευρώ. Αλλά δεν ήταν μόνο τα χρήματα, δεν ήταν μόνο η ζωή μου που σώθηκε, ήταν η αξία αυτών των καταπληκτικών γιατρών».

Μου τα έστειλε μια γυναίκα, μια νέα γυναίκα, που σώθηκε χάρη στη μονάδα βραχυθεραπείας του Νοσοκομείου «Αλεξάνδρα», αυτήν που έκλεισε την προηγούμενη εβδομάδα η σημερινή Κυβέρνηση. Νομίζω ότι τα λίγα αυτά λόγια συμπυκνώνουν το νόημα του δημοσίου συστήματος υγείας, που κωφεύει -αν μου επιτρέπετε την επιλογή του ρήματος- η Κυβέρνηση αυτή, συνεπής στις επιθέσεις που κάνει στο Εθνικό Σύστημα Υγείας και στους λειτουργούς της τα τελευταία τριάντα χρόνια αδιαλείπτως.

Κυρίες και κύριοι συνάδελφοι, έντεκα χρόνια και σαν να μην πέρασε μια μέρα. Το 2013 δίναμε αγώνα για να μην κλείσουν τα νοσοκομεία και να μη διαλυθεί η πρωτοβάθμια φροντίδα υγείας από τη δυτική Αθήνα ως τις ακριτικές περιοχές της πατρίδας μας.

Τότε, βέβαια, είχαμε απέναντι τη συγκυβέρνηση της Νέας Δημοκρατίας με το ΠΑΣΟΚ.

Σήμερα, έχουμε την Κυβέρνηση της Δεξιάς, με πολύ ΠΑΣΟΚ μέσα, κύριε Νικητιάδη, η οποία ακόμα και μέσα στην πανδημία -διότι δεν ξεχνούμε όλοι σε τούτο τον μικρό, τον μέγα τόπο- υποστήριζε πως δεν θα πετάξουμε λεφτά και στις ΜΕΘ. Ίδιος ο στόχος τότε, πριν έντεκα χρόνια, ίδιος και τώρα, η υπονόμευση του δημοσίου συστήματος υγείας. Είναι πάγια ατζέντα της Δεξιάς, μιας Δεξιάς που και πριν σαράντα χρόνια απέρριπτε τη δημιουργία του Εθνικού Συστήματος Υγείας. Τι και αν ακόμα οι νεοφιλελεύθερες ομογάλακτες κυβερνήσεις άλλων κρατών-μελών της Ευρωπαϊκής Ένωσης στράφηκαν στα δημόσια συστήματα υγείας, μόλις πρόσφατα, όταν χρειάστηκε να αντιμετωπίσουμε την πανδημία του κορωνοϊού, τι και αν όλοι είμαστε ίσοι στην αρρώστια!

Διότι εγώ -και πολλοί και πολλές- δεν θυμάμαι τους έχοντες στα δύσκολα του κορωνοϊού να πηγαίνουν στα ιδιωτικά νοσοκομεία. Τους θυμάμαι να προστρέχουν -και ορθώς- σε νοσοκομεία ιστορικά, όπως ο «Ευαγγελισμός».

Στην Ελλάδα, λοιπόν, έχουμε μια συνεπή, δεν είναι ανίκανη -διαφωνώ ακόμα και με αγαπημένους μου συντρόφους και συντρόφισσες- η Δεξιά αυτή. Είναι συνεπής, συνεπέστατη, που αντιμετωπίζει την αρρώστια ως ευκαιρία για τα κέρδη ιδιωτικών συμφερόντων και κέρδη, βεβαίως, που θα είναι σε βάρος του δημοσίου συστήματος υγείας. Είναι μια Δεξιά συνεπής, που απαξιώνει με κάθε τρόπο το Εθνικό Σύστημα Υγείας.

Και τελευταίο παράδειγμα, όπως ακούστηκε και από τον εισηγητή μας και από άλλους συναδέλφους, τα απογευματινά επί πληρωμή χειρουργεία, που, όπως ακούσαμε από χείλη κυβερνώντων -που θα έπρεπε να μείνουν άλαλα, αλλά κατέστησαν τα δικά μας χείλη άλαλα- το κάνουν για να νομιμοποιήσουν το φακελάκι. Αυτά δεν λύνουν κανένα πρόβλημα των δημοσίων νοσοκομείων. Απλώς, με συνέπεια, μετατρέπουν την ιατρική φροντίδα σε εμπορική συναλλαγή, όπως ακριβώς, δηλαδή, αντιμετωπίζει την υγεία η Κυβέρνηση, όχι ως κοινωνικό αγαθό, αλλά απλώς ως ένα εμπόρευμα, με όρους προσφοράς-ζήτησης-κερδών.

Άρα, έχουμε ένα νομοσχέδιο που απλώς εμπαίζει και παραπλανά τους πολίτες. Ήταν χαρακτηριστικές εχθές οι αψιμαχίες του αρμόδιου Υπουργού με Πρόεδρο κόμματος. Μόνο που θα μου επιτρέψετε να σας πω, ως Ευρωπαία Ελληνίδα γυναίκα πολίτης, ήταν αψιμαχίες τηλεπωλητών και δεν συζητούσαν για τον ΦΠΑ αλοιφών και αρχαίας ελληνικής γραμματείας, παραχαράσσοντας ιστορία. Συζητούσαν με χυδαιότητα επί το ύψιστου αγαθού, που ήταν η υγεία μας. Αλλιώς, θα ήταν νούμερο σε επιθεώρηση.

Δεν είναι τυχαίο, λοιπόν, όπως ανέφερε και πριν από λίγο και ο κ. Αποστολάκης, ότι τον τόνο σε αυτό το νομοσχέδιο τον δίνει το πρώτο άρθρο, που αφορά στην εμπέδωση της κουλτούρας των άμεσων πληρωμών στον τομέα της υγείας και που μετατρέπει το Εθνικό Σύστημα Υγείας σε ένα βαθιά ταξικό σύστημα.

Γι’ αυτό και εμείς, κύριοι της κυβερνώσας παράταξης, καταγγέλλουμε και αυτόν τον νόμο, που μαρτυρά τη συστηματική και διόλου τυχαία αδιαφορία της Κυβέρνησης για τις δομές υγείας από τον Έβρο ως τη δυτική Αθήνα, αδιαφορία για τα δημόσια νοσοκομεία, για τις ΤΟΜΥ στους δήμους της δυτικής Αθήνας, αδιαφορία για τα κέντρα υγείας στο Περιστέρι, στο Αιγάλεω, στο Χαϊδάρι, αδιαφορία για τις διαμαρτυρίες των συλλόγων εργαζομένων, που δεν μπορούν να χορτάσουν με χειροκροτήματα της 1ης και 2ης Υγειονομικής Περιφέρειας, που καταγγέλλουν τη συνειδητή υποβάθμιση των δομών υγείας της δυτικής Αθήνας από μια Κυβέρνηση που δεν προσλαμβάνει υγειονομικό προσωπικό, αδιαφορεί για τις υποδομές του ΕΣΥ.

Θα αφήσω τα ζητήματα των προσλήψεων στους επόμενους συναδέλφους. Διότι κάποιοι τόσες ώρες εχθές και σήμερα αρέσκονται να μας θυμίζουν ότι μιλούν με αριθμούς και την πραγματικότητα, μόνο που έλκουν την ιδεολογική τους αφετηρία από τη δημιουργική λογιστική του κ. Σημίτη και τους καταλαβαίνουμε. Όμως και τα νούμερα στις προσλήψεις τέτοια είναι.

Δεν είναι τυχαίο, λοιπόν, ότι η ερώτησή μου και αίτημα κατάθεσης εγγράφων για την υποβάθμιση των υποδομών του Νοσοκομείου «Αγία Βαρβάρα» παραμένει αναπάντητη από τις 31 Οκτωβρίου του 2023. Καμμία απάντηση στα έξι ερωτήματα που θέτω για τις υποδομές του νοσοκομείου. Καμμία απάντηση και στην ερώτησή μου από τις 15 Νοεμβρίου πέρυσι για την υποβάθμιση της πρωτοβάθμιας υγείας στη δυτική Αθήνα, για την εγκατάλειψη και την αδιαφορία. Μόνο που καμμία απάντηση σημαίνει, ουσιαστικά, κανένα ενδιαφέρον. Και μαρτυρά αυτή η στάση το πόσο περιφρονεί η Κυβέρνηση το Σύνταγμα, που κατοχυρώνει την ισότιμη πρόσβαση στο δημόσιο αγαθό της υγείας.

Εμείς, κυρίες και κύριοι συνάδελφοι της Νέας Δημοκρατίας, έχουμε δείξει έμπρακτα πως εννοούμε τη στήριξη στο Εθνικό Σύστημα Υγείας, χωρίς να χρησιμοποιήσουμε ως άλλοθι τους δημοσιονομικούς περιορισμούς των μνημονιακών ετών. Το αποδείξαμε, λοιπόν, τα έτη 2015-2019 και το αποδείξαμε και στη διοίκηση στην Περιφέρεια Αττικής από τη Δύναμη Ζωής, όταν επιλέξαμε -ξαναλέω- σε περίοδο σκληρής λιτότητας να στηρίξουμε, σε συνεργασία με το Υπουργείο Υγείας, με 100 εκατομμύρια ευρώ το δημόσιο σύστημα υγείας στην Αττική, από την αγορά σύγχρονου τεχνολογικού εξοπλισμού για όλα τα νοσοκομεία στην Αττική έως την αγορά εξήντα ασθενοφόρων και τη στήριξη με προσλήψεις, που πάγωσαν από τη Δεξιά Κυβέρνηση, της λειτουργίας πενήντα τεσσάρων τοπικών μονάδων υγείας στην Αττική.

Για αυτή, μάλιστα, την προσφορά μας, το 2019, ο εκλεκτός σας -γιατρός ορκισμένος στον όρκο του Ιπποκράτη- μας απείλησε και με απείλησε με δικαστήρια, γιατί δήθεν σπαταλούσα τα χρήματα της περιφέρειας, ενώ έπρεπε να τα κάνω πολιτιστικές εκδηλώσεις.

**ΠΑΥΛΟΣ ΠΟΛΑΚΗΣ:** Στις κορδέλες πήγαινε, πάντως!

**ΕΙΡΗΝΗ (ΡΕΝΑ) ΔΟΥΡΟΥ:** Ομολόγησε, όμως, κύριε Πολάκη, μια αλήθεια τότε, ότι η Δεξιά θεωρεί σπατάλη την επένδυση στο δημόσιο σύστημα υγείας.

**ΠΑΥΛΟΣ ΠΟΛΑΚΗΣ:** Για τον Πατούλη μιλάμε. Πες το!

**ΕΙΡΗΝΗ (ΡΕΝΑ) ΔΟΥΡΟΥ:** Κυρίες και κύριοι συνάδελφοι, όμως, δεν είμαστε όλοι και όλες ίδιες.

Για εμάς, η επένδυση σε ένα σύγχρονο, αναβαθμισμένο και αξιόπιστο Εθνικό Σύστημα Υγείας δεν είναι πεταμένα λεφτά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και τελειώνοντας, κύριε Πρόεδρε -και σας ευχαριστώ- να σας το πω λίγο πώς το σκέφτεστε εσείς, μπας και συνεννοηθούμε εδώ και δυο ημέρες. Ακούστε: Για να ζούμε και να μην πληρωνόμαστε υπερωρίες, για να πηγαίνουμε να μαζεύουμε ελιές, όπως μας είπε ο αρμόδιος Υπουργός Οικονομικών, πρέπει να μη νοσούμε. Θέλετε την ελληνική κοινωνία, σε τελευταία ανάλυση ζωντανή, για να δουλεύει για τα συμφέροντα τα οποία υπηρετείτε!

Για εμάς, λοιπόν, το Εθνικό Σύστημα Υγείας δεν μπαίνει σε ζύγι. Είναι επένδυση στη ζωή. Σημαίνει καθολική και ισότιμη κάλυψη των υγειονομικών αναγκών, σημαίνει την προτεραιότητα που θα κάνει πράξη μια αυριανή προοδευτική διακυβέρνηση στα ηνία της χώρας.

Και θα σας πω και κάτι άλλο.

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώστε.

**ΕΙΡΗΝΗ (ΡΕΝΑ) ΔΟΥΡΟΥ:** Και με τα δημόσια πανεπιστήμια και με το Εθνικό Σύστημα Υγείας, όπως θύμισα, τα σαράντα χρόνια πριν, τα τριάντα δύο χρόνια πριν, θέλετε να πάρετε ρεβάνς απέναντι στην αριστερή δημοκρατική παράταξη. Όσες φορές και να το επιχειρήσατε, στην πρόσφατη πολιτική ιστορία του τόπου, οι αγώνες και το όραμα της αριστερής προοδευτικής παράταξης σας γύρισε αυτή την πικρή εκδίκηση εναντίον σας. Θα γίνει και τώρα αυτό.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το Κομμουνιστικό Κόμμα της Ελλάδας ο κ. Κατσώτης Χρήστος.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρία Δούρου, σας θυμίζω το 2013, όταν βρεθήκαμε στο «Λοιμωδών» Αγίας Βαρβάρας, σε αντίθεση με την πολιτική τότε της Κυβέρνησης της Νέας Δημοκρατίας-ΠΑΣΟΚ-ΛΑΟΣ κ.λπ., που έκλεινε τα νοσοκομεία, ότι είχατε δεσμευτεί και εσείς ότι, αν διαδεχθείτε την κυβέρνηση, θα το ανοίξετε. Όμως, ποτέ δεν το ανοίξατε. Άρα, λοιπόν, αυτό πρέπει να το θυμάστε και εσείς και πρέπει να το ξέρει και ο ελληνικός λαός.

Οι δημοτικές, λοιπόν, παρεμβάσεις όλων των κυβερνήσεων, τόσο της Νέας Δημοκρατίας όσο του ΣΥΡΙΖΑ και του ΠΑΣΟΚ, για την υγεία ήταν και είναι συνεχείς. Κάθε κυβέρνηση, ακόμη και του ίδιου κόμματος, συνεχίζει από εκεί που σταμάτησε η προηγούμενη την προσαρμογή στις αποφάσεις και οδηγίες της Ευρωπαϊκής Ένωσης και στον τομέα της υγείας. Όλο αυτό το νομοθετικό πλαίσιο αποδείχτηκε ότι ήταν θανατηφόρο για τον λαό και χρυσοφόρο για το μεγάλο κεφάλαιο.

Αποτέλεσμα αυτής της πολιτικής είναι οι πάνω από τριανταεπτά χιλιάδες νεκροί την περίοδο της πανδημίας, οι θάνατοι από άλλες ασθένειες, γιατί τα νοσοκομεία μετατράπηκαν σε μιας νόσου και δεν γίνονταν οι θεραπείες, αλλά και η έγκυρη διάγνωση που θα έσωζε ζωές. Αποτέλεσμα αυτής της πολιτικής είναι οι ατελείωτες λίστες για χειρουργικές επεμβάσεις, που ξεπερνούν και τα δύο χρόνια, με τους ασθενείς να υποφέρουν, αφού δεν αντιμετωπίζεται το πρόβλημα της υγείας τους. Αποτέλεσμα αυτής της πολιτικής η μεγάλη αναμονή για ραντεβού με γιατρό και εργαστηριακές εξετάσεις. Αποτέλεσμα η οριακή λειτουργία των νοσοκομείων, που και αυτή οφείλεται στην τεράστια, κοπιώδη προσπάθεια των λίγων γιατρών και νοσηλευτών. Αποτέλεσμα, επίσης, η έλλειψη ιατρικού-τεχνολογικού εξοπλισμού, αναγκαίου για την έγκαιρη διάγνωση.

Αποτέλεσμα, όμως, αυτής της πολιτικής είναι και τα αμύθητα κέρδη των εμπόρων της υγείας τους οποίους υπηρετείτε. Ο κύκλος εργασιών των ιδιωτικών δομών υγείας, κυρίως πρωτοβάθμιας, αγγίζει τα 500 εκατομμύρια ευρώ, με τέσσερις μεγάλες ιδιωτικές εταιρείες να απορροφούν το 40% αυτού του τζίρου.

Δεν φτάνει αυτή η αμύθητη κερδοφορία στις πλάτες του λαού. Με το νομοσχέδιο εισάγεται νέο χαράτσι σε κάθε ασθενή 3 ευρώ για κάθε απεικονιστική εξέταση και 1 ευρώ για κάθε εξέταση βιολογικών υλικών στους ιδιώτες επιχειρηματίες. Μάλιστα, με το συνολικό ποσό που θα συγκεντρώνει το κράτος θα επιδοτεί απευθείας στους ομίλους υγείας, αφού θα αφαιρείται από τα ποσά που οι ίδιοι πρέπει να επιστρέφουν στον ΕΟΠΥΥ, το λεγόμενο clawback. Σύμφωνα με όσα στοιχεία είναι διαθέσιμα, αν υπολογιστούν τα 3 ευρώ ανά συνταγή για μαστογραφίες, μαγνητικές τομογραφίες, αξονικές, μιλάμε για τουλάχιστον 5,5 εκατομμύρια ευρώ, τα οποία από τις τσέπες των ασθενών θα πάνε απευθείας στους ομίλους υγείας. Εκτός αυτού, καθιερώνεται το αίσχος με τα επί πληρωμή απογευματινά χειρουργεία με τιμοκατάλογο από 300 έως 2.000 ευρώ, η συμμετοχή των ασθενών σε γενόσημα φάρμακα και άλλα.

Άρα, ο τίτλος του νομοσχεδίου «…ενίσχυση του Εθνικού Συστήματος Υγείας» είναι παραπλανητικός, είναι ψευδεπίγραφος, είναι σε πλήρη διάσταση με το περιεχόμενο το οποίο αφορά στην παραπέρα ενίσχυση της επιχειρηματικής δράσης. Απογειώνετε τη λειτουργία του δημόσιου συστήματος υγείας ως επιχείρησης. Καταργείτε την πλήρη και αποκλειστική απασχόληση. Ενισχύετε τις πληρωμές των ασθενών. Νομιμοποιείτε το φακελάκι. Στην ίδια κατεύθυνση και η πολιτική σας στην πρωτοβάθμια φροντίδα υγείας, αυτή της περαιτέρω ιδιωτικοποίησης και μετατροπής της υγείας σε πανάκριβο εμπόρευμα με τις τραγικές συνέπειες για τον λαό. Στα κέντρα υγείας μειώνεται διαρκώς ο αριθμός των γιατρών. Σμπαραλιάζονται δομές. Αυξάνονται τα κέρδη των ιδιωτών.

Η ΕΛΣΤΑΤ στην ετήσια απογραφή των θεραπευτηρίων και κέντρων υγείας για το 2022 αποτυπώνει την πολιτική συρρίκνωσης της δωρεάν παροχής υγείας για τον λαό παράλληλα με τη γιγάντωση του ιδιωτικού τομέα στην πρόληψη. Συγκεκριμένα, στα κέντρα υγείας ο αριθμός του ιατρικού προσωπικού που απασχολείται παρουσίασε μείωση κατά 4,3% το 2022 σε σχέση με το 2021. Σύμφωνα με τα στοιχεία, υπάρχουν τριακόσια έντεκα κέντρα υγείας χωρίς να διευκρινίζεται, βέβαια, πόσα από αυτά είναι σε πλήρη λειτουργία, πόσα λειτουργούν είκοσι τέσσερις ώρες το εικοσιτετράωρο και επτά ημέρες την εβδομάδα. Πρόκειται για αριθμό κέντρων υγείας ελάχιστο σε σχέση με τις ανάγκες. Αυτό τροφοδοτεί και το φρακάρισμα των εφημεριών στα νοσοκομεία, αφού ο λαός δεν έχει πού να απευθυνθεί και αναγκάζεται να τρέχει στα επείγοντα ακόμα και για κρυολόγημα.

Τα παραπάνω αποκαλυπτικά στοιχεία συνδέονται με την αυξημένη νοσηρότητα του πληθυσμού, τη μη έγκαιρη διάγνωση ασθενειών που θα μπορούσαν να αντιμετωπιστούν με καλύτερους όρους. Για παράδειγμα, στην Αττική των τριών εκατομμυρίων οκτακοσίων χιλιάδων κατοίκων αντιστοιχούν μόλις πενήντα επτά υποστελεχωμένα κέντρα υγείας, ενώ στο βόρειο Αιγαίο δέκα κέντρα υγείας και στη δυτική Μακεδονία μόλις έντεκα. Η Κοινοβουλευτική Ομάδα του ΚΚΕ έχει καταθέσει αρκετές ερωτήσεις και για την κατάσταση των κέντρων υγείας με τη διεκδίκηση μέτρων αντιμετώπισης, πρόσφατα για τα κέντρα υγείας του Νότιου Τομέα της Αθήνας.

Σύμφωνα με έκθεση της ΕΛΣΤΑΤ το 23,6% του πληθυσμού δεν μπορεί να υποβληθεί σε ιατρικές εξετάσεις ή θεραπεία που πραγματικά χρειάζεται, ενώ τουλάχιστον το 30% δεν μπορεί να πληρώσει τον οδοντίατρο. Χωρίς γιατρό μένει το 49% των φτωχών και χωρίς οδοντίατρο το 69,5%. Οι δημόσιες δομές πρωτοβάθμιας φροντίδας υγείας έχουν συρρικνωθεί από το 2009 έως σήμερα κατά 40%. Το προσωπικό, το ίδιο διάστημα, περιορίστηκε στο μισό. Μόνο την περίοδο της πανδημίας 2020-22 το ιατρικό προσωπικό των κέντρων υγείας της χώρας μειώθηκε κατά 9%. Οι γενικοί γιατροί στη χώρα είναι μόλις 0,44 ανά χίλιους κατοίκους. Από τους εξήντα έξι χιλιάδες διακόσιους ενενήντα γιατρούς μόλις έξι χιλιάδες, το 9%, εργάζονται στις δημόσιες δομές πρωτοβάθμιας φροντίδας υγείας, ενώ οι ιδιώτες είναι περίπου τριάντα επτά χιλιάδες πεντακόσιοι.

Οι γιατροί των κέντρων υγείας καλούνται να αντιμετωπίσουν σοβαρά περιστατικά, όπως εμφράγματα, τροχαία, εγκεφαλικά, λοιμώξεις, μέχρι και γέννες, έχοντας στη διάθεσή τους μόνο τα ακουστικά, άντε και ένα καρδιογράφημα, χωρίς να υπάρχουν -στις περισσότερες περιπτώσεις- τα αυτονόητα,, όπως ακτινολογικό και μικροβιολογικό εργαστήριο, αλλά και όπου υπάρχουν, λειτουργούν κάποια πρωινά, καθώς δεν υπάρχει προσωπικό για όλες τις βάρδιες, όλες τις ημέρες.

Η Κυβέρνηση απαντά στα αιτήματα για πλήρη στελέχωση και χρηματοδότηση περί άγονων προκηρύξεων, ενώ έχει φροντίσει να αποβούν άγονες, αφού διατηρεί μισθούς-ψίχουλα, απαράδεκτες εργασιακές συνθήκες και παράλληλα στρώνει το έδαφος, για να πατήσουν πιο γερά πόδι στην πρωτοβάθμια φροντίδα υγείας οι επιχειρηματικοί όμιλοι της υγείας.

Όχι, κύριοι, δεν πρόκειται για κάποια αστοχία ή κακοδιαχείριση, αλλά συνειδητή υλοποίηση της στρατηγικής της Ευρωπαϊκής Ένωσης, που θέλει την υγεία του λαού εμπόρευμα. Με βάση τα στοιχεία, τη δεκαετία 2010-2020 σε ολόκληρη την Ευρωπαϊκή Ένωση η πολιτική της οδήγησε σε μείωση της αναλογίας γιατρών ανά χίλιους κατοίκους, σε μείωση των νοσοκομείων μέσω συγχωνεύσεων και ξεχαρβάλωμα των σχέσεων εργασίας των υγειονομικών με αύξηση της ελαστικής απασχόλησης και της προσωρινής εργασίας, αύξηση των συμπράξεων δημόσιου και ιδιωτικού τομέα και μετατροπή των κρατικών μονάδων υγείας σε ανώνυμες εταιρείες ή νομικά πρόσωπα ιδιωτικού δικαίου. Από την άλλη, αυξήθηκαν ραγδαία οι ιδιωτικές δαπάνες υγείας, μειώθηκαν οι κρατικές δαπάνες ιδιαίτερα αυτών για την πρόληψη.

Η πολιτική της Ευρωπαϊκής Ένωσης, των ελάχιστων δικαιωμάτων, οδήγησε σε ένα ελάχιστο πακέτο παροχών υγείας πρόληψης και ιατροφαρμακευτικής περίθαλψης για λίγους και για λίγο. Έτσι κάθε λαϊκή ανάγκη συνθλίβεται στη ζυγαριά του κόστους-οφέλους. Η αποκατάσταση της υγείας του λαού θεωρείται κόστος. Αυτή είναι η Ευρωπαϊκή Ένωση. Υπάρχει μόνο, για να εξασφαλίζει τα συμφέροντα των ευρωπαϊκών μονοπωλίων τσακίζοντας κάθε λαϊκό δικαίωμα με τις κατευθύνσεις και αποφάσεις της σε όλους τους τομείς της ζωής μας, οδηγίες και αποφάσεις της που όλοι σας ψηφίζετε χωρίς καν συζήτηση. Για τα κέρδη των λίγων θυσιάζονται οι ζωές των πολλών.

Για το ΚΚΕ η υγεία είναι κοινωνικό αγαθό και όχι εμπόρευμα. Στη ζωή δεν μπαίνει τιμοκατάλογος. Καλούμε τον λαό να καταδικάσει την πολιτική σας, να συμπορευτεί στον αγώνα για αύξηση της κρατικής χρηματοδότησης στην υγεία, μαζικές προσλήψεις μόνιμου προσωπικού πλήρους και αποκλειστικής απασχόλησης, μονιμοποίηση όλων των οριστικά ελαστικά εργαζομένων, κατάργηση όλων των πληρωμών και συμμετοχών των ασθενών στην ιατρική και φαρμακευτική περίθαλψη, κατάργηση των επί πληρωμή απογευματινών χειρουργείων.

Καλούμε τον λαό να συμμετέχει μαζικά στην απεργία στις 17 Απρίλη και την απεργία της Πρωτομαγιάς. Στις Ευρωεκλογές μπορεί και πρέπει να στείλει πανευρωπαϊκό μήνυμα αντεπίθεσης στηρίζοντας το ΚΚΕ, το μόνο που συγκρούεται με την πολιτική της Ευρωπαϊκής Ένωσης, της διακρατικής, ιμπεριαλιστικής οικονομικής, πολιτικής και στρατιωτικής ένωσης των μονοπωλίων, που είναι αντίθετη με τα συμφέροντα της εργατικής τάξης και των άλλων λαϊκών στρωμάτων. Η ψήφος στο ΚΚΕ, η αποδυνάμωση των κομμάτων της Ευρωπαϊκής Ένωσης θα είναι η ευχάριστη έκπληξη που μπορεί να βγάλει η κάλπη στις 9 του Ιούνη.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και δύο συνοδοί εκπαιδευτικοί από το ιδιωτικό Γυμνάσιο «Ελληνογερμανική Αγωγή».

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθήτριες και μαθητές και ένας συνοδός εκπαιδευτικός από το 3ο Δημοτικό Σχολείο Βούλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα από το ΠΑΣΟΚ - Κίνημα Αλλαγής η κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα είμαστε στο τέταρτο νομοσχέδιο του Υπουργείου Υγείας από τότε που ανέλαβε η Κυβέρνηση με τίτλο για ένα ισχυρό Εθνικό Σύστημα Υγείας. Και με αφορμή το ισχυρό Εθνικό Σύστημα Υγείας, θέλω να ξεκινήσω υπενθυμίζοντας τον ν.1397/1983 με τον οποίο ορίστηκε η δημιουργία του Εθνικού Συστήματος Υγείας και ο οποίος χαρακτηριστικά αναφέρει: «Το κράτος έχει την ευθύνη για την παροχή των υπηρεσιών υγείας στο σύνολο των πολιτών. Οι υπηρεσίες υγείας παρέχονται ισότιμα σε κάθε πολίτη, ανεξάρτητα από την οικονομική, κοινωνική και επαγγελματική του κατάσταση, μέσα από ενιαίο και αποκεντρωμένο εθνικό σύστημα υγείας». Είναι μια διάταξη με βαθιά πολιτικό περιεχόμενο και με ευρύτατη απήχηση. Θεωρώ ότι είναι το σημαντικότερο νομοθέτημα των πρώτων χρόνων διακυβέρνησης της χώρας από το ΠΑΣΟΚ με τον Παρασκευά Αυγερινό που το ξεκίνησε και τον Γιώργο Γεννηματά που το έκανε πράξη.

Τι να καθίσουμε να συγκρίνουμε τώρα; Μια απαξίωση από μέρους σας και μια διαστρέβλωση του Εθνικού Συστήματος Υγείας στον βωμό του κέρδους και των συμφερόντων. Αντιλαμβανόμαστε το απλό, ότι επί των ημερών σας το νοσοκομείο, τόσο απλά, δεν είναι το κατάλληλο μέρος για να είσαι άρρωστος, γιατί την αρρώστια την αισθανόμαστε, την υγεία πάλι δεν την αισθανόμαστε καθόλου.

Αρχικά θέλω να μεταφέρω την εικόνα που επικρατεί στον τόπο μου, στην Αιτωλοακαρνανία. Η κατάσταση στα νοσοκομεία και στα κέντρα υγείας είναι απογοητευτική. Συγκεκριμένα, στο Νοσοκομείο Αγρινίου υπολειτουργεί η ΜΕΘ -από τις έξι κλίνες λειτουργούν μόνο οι δύο- καθώς και ο μαγνητικός τομογράφος. Επίσης, τα επείγοντα περιστατικά και τα εργαστήρια, ιδίως το μικροβιολογικό, είναι στα όρια της κατάρρευσης τα τελευταία τρία χρόνια. Τα κενά στις οργανικές θέσεις των γιατρών αντί να μειώνονται, αυξάνονται.

Σύμφωνα με τον παλιό κανονισμό λειτουργίας του Νοσοκομείου Αγρινίου για το ιατρικό προσωπικό προβλέπονταν δεκαοκτώ κενές θέσεις. Με τον νέο κανονισμό, οι κενές θέσεις ανέρχονται στις πενήντα. Παρ όλα αυτά, προκήρυξη δεν έχει βγει ούτε καν για τις παλιές θέσεις.

Το Νοσοκομείου Μεσολογγίου αντιμετωπίζει διαχρονική υποβάθμιση, υποχρηματοδότηση και υποστελέχωση. Το 45% του ιατρικού προσωπικού και του νοσηλευτικού είναι επικουρικό, αφημένο κι αυτό στο έλεος του Θεού να λειτουργεί με το φιλότιμο των εργαζομένων.

Σχετικά με τα κέντρα υγείας στον Νομό Αιτωλοακαρνανίας, τον μεγαλύτερο σε έκταση νομό στη χώρα, θα ήθελα να πω πως είναι σε άθλια κατάσταση. Στο Κέντρο Υγείας της Άνω Χώρας της Ορεινής Ναυπακτίας από το καλοκαίρι του 2023, λόγω συνταξιοδοτήσεων και μη αναπλήρωσής τους, δεν υπάρχει ούτε διευθυντής ούτε οδηγός και η διοίκησή του απλά ανατέθηκε στο Κέντρο Υγείας Ναυπάκτου. Από το Κέντρο Υγείας Ναυπάκτου ως την Ορεινή Ναυπακτία είναι μιάμιση ώρα διαδρομή. Το αποτέλεσμα είναι σε ένα από τα πιο απομακρυσμένα χωριά του νομού μου και από τα πιο τουριστικά χωριά το καλοκαίρι να μην υπάρχει η δυνατότητα ούτε καν της βασικής πρωτοβάθμιας φροντίδας.

Πάμε τώρα να δούμε την εικόνα σε επίπεδο χώρας. Σύμφωνα με τον ΟΟΣΑ η Ελλάδα έχει τον χαμηλότερο αριθμό νοσηλευτών κατά κεφαλήν μεταξύ των χωρών της Ευρωπαϊκής Ένωσης. Αντιστοιχούν 3,8 νοσηλευτές ανά χίλιους κατοίκους, έναντι 9,2 νοσηλευτών που έχουν οι άλλες χώρες. Να πάμε και στους μισθούς; Βρισκόμαστε στις τελευταίες θέσεις, μεταξύ άλλων ευρωπαϊκών χωρών, βάσει των μισθών που εισπράττουν οι ειδικευόμενοι γιατροί σε κάθε χώρα.

Και σας ρωτώ: Τώρα που δεν υπάρχουν έντονοι δημοσιονομικοί περιορισμοί και απαγόρευση προσλήψεων και το οικονομικό επιτελείο κάνει λόγο για δημοσιονομικό χώρο και παροχές, τουλάχιστον έτσι διατυμπανίζετε, τι δικαιολογία έχετε προκειμένου να μην προχωράτε σε αυξήσεις μισθών και προσλήψεις προσωπικού; Τι σας εμποδίζει, επιπλέον, να απλοποιήσετε τη διαδικασία προσλήψεων και πόσο κοστίζει, τελικά, η θέσπιση κινήτρων για ιατρικό και νοσηλευτικό προσωπικό τόσο στις ορεινές, όσο και στις νησιωτικές μας περιοχές, ώστε να μην έχουμε άγονες προκηρύξεις;

Πάμε και στην πρωτοβάθμια υγεία; Δεν πρέπει επιτέλους να δοθεί έμφαση στη στήριξη της πρωτοβάθμιας φροντίδας, ώστε να μην πιέζονται τόσο τα νοσοκομεία τα οποία και σήμερα που μιλάμε είναι σε οριακή κατάσταση h λειτουργία τους;

Όσο για τα απογευματινά ιατρεία, αναρωτιέμαι: Αφουγκράζεστε την κοινωνία; Ήδη οι πολίτες αντιδρούν πάρα πολύ έντονα στα απογευματινά χειρουργεία, ένα μέτρο που αποτελεί ισχυρό πλήγμα στην αρχή της ισονομίας και της ίσης πρόσβασης των πολιτών στο σύστημα υγείας. Και το κυριότερο είναι το εξής. Είναι κοινωνικά χυδαίο να ζητάτε από τους ασθενείς, που έχουν πληρώσει αιματηρές ασφαλιστικές εισφορές και πάρα πολύ σκληρούς φόρους, να δώσουν ξανά μέχρι και το ποσό των 2.000 ευρώ για να χειρουργηθούν και χωρίς να διασφαλίζετε ότι δεν θα μεταφέρονται χειρουργεία στην απογευματινή λίστα.

Η εφαρμογή των απογευματινών χειρουργείων τη δεδομένη συγκυρία και με τον συγκεκριμένο τρόπο αποδεικνύεται ότι είναι ο δούρειος ίππος που θα οδηγήσει στην είσοδο ιδιωτών στις δημόσιες δομές υγείας.

Αυτό εξάλλου κάνει και το άρθρο 7 του νομοσχεδίου που λέει για την έξοδο των γιατρών του Εθνικού Συστήματος Υγείας στον ιδιωτικό τομέα είτε με την παροχή υπηρεσιών σε εταιρείες ως σύμβουλοι που σχετίζονται με τον τομέα της υγείας, είτε με το να διατηρούν, επίσης, ιδιωτικό ιατρείο αλλά και να χειρουργούν σε ιδιωτικές κλινικές παράλληλα.

Και πέραν από το γεγονός ότι ένας γιατρός που θα κάνει όλα αυτά παράλληλα, σίγουρα δεν θα μπορεί να έχει την καλύτερη απόδοση, επιπλέον χτίζετε ένα σύστημα υγείας για ιδιώτες γιατρούς που θα αξιοποιούν τα σύγχρονα μηχανήματα και τις δομές στα δημόσια νοσοκομεία τα οποία έχει πληρώσει ο μέσος Έλληνας πολίτης. Δυστυχώς, αυτή θα είναι η τύχη του Εθνικού Συστήματος Υγείας. Δεν μπορώ πραγματικά να αντιληφθώ τα θετικά αποτελέσματα από τη δημιουργία αυτών των γιατρών δύο ταχυτήτων.

Όλα, όμως, τα παραπάνω, αγαπητοί συνάδελφοι, προϋποθέτουν μια διαφορετική αντίληψη από το σημερινό μοντέλο διακυβέρνησης και τις πολιτικές του. Απαιτείται ένα μοντέλο με επίκεντρο τον άνθρωπο. Εσείς είστε πολύ μακριά από αυτό.

Το δίλημμα καταλήγοντας θα πούμε ότι είναι ένα: Είτε προχωράτε με σοβαρές μεταρρυθμίσεις, με εξοικονόμηση πόρων προς ενίσχυση του προσωπικού, προς αύξηση των αμοιβών του και ένταξή του στα βαρέα και ανθυγιεινά, είτε θα οδηγήσετε σε άλλες λύσεις που ανοίγουν την κερκόπορτα για την πλήρη άλωση του δημοσίου χαρακτήρα της υγείας από τα ιδιωτικά συμφέροντα. Άλλο ένα καρφί λοιπόν από την Κυβέρνηση της Νέας Δημοκρατίας στο φέρετρο του κρίσιμου δημόσιου τομέα.

Και δοθείσης της ευκαιρίας…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κλείστε με αυτό.

**ΧΡΙΣΤΙΝΑ ΣΤΑΡΑΚΑ:** Κλείνω, κύριε Πρόεδρε.

Θα ήθελα από αυτό το Βήμα και απευθυνόμενη σε όλο το ιατρικό και νοσηλευτικό προσωπικό της χώρας, να πω ένα μεγάλο «μπράβο» και ένα μεγάλο «ευχαριστούμε» -και το λέω μέσα από την καρδιά μου- που με τις υπεράνθρωπες θυσίες τους τόσο κατά την περίοδο της πανδημίας, όσο και στις μέρες μας κράτησαν το Εθνικό Σύστημα Υγείας όρθιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ο κ. Θεόδωρος Ρουσόπουλος από τη Νέα Δημοκρατία αιτείται άδεια απουσίας στο εξωτερικό, από τις 13 Απριλίου έως τις 3 Μαΐου, λόγω των υποχρεώσεών του ως Προέδρου της Κοινοβουλευτικής Συνέλευσης του Συμβουλίου της Ευρώπης.

Η Βουλή εγκρίνει;

**ΟΛΟΙ OI ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Τον λόγο έχει τώρα από την Κοινοβουλευτική Ομάδα της Νίκης ο κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, είναι γεγονός αδιαμφισβήτητο ότι η κατάσταση στις δημόσιες δομές υγείας έχει επιδεινωθεί δραματικά και ότι αυξάνεται συνεχώς η οικονομική επιβάρυνση των πολιτών για την ιατροφαρμακευτική τους περίθαλψη.

Το κλίμα διάλυσης στη δημόσια περίθαλψη, το οποίο είναι πρωτοφανές στην ιστορία του ΕΣΥ, δεν οφείλεται ούτε σε αντικειμενικές δυσκολίες ούτε σε ανικανότητα ή ολιγωρία. Υπάρχουν συγκεκριμένοι λόγοι που οδηγούν σε αυτό το αποτέλεσμα, αλλά και πολιτικές ευθύνες γι’ αυτή την κατάσταση στο ΕΣΥ. Κοινός παρονομαστής είναι η υποστελέχωση του συστήματος υγείας και το μαζικό κύμα φυγής ιατρών και νοσηλευτικού προσωπικού από τα νοσοκομεία.

Εδώ να αναγνωρίσουμε στον Υπουργό κ. Γεωργιάδη ότι με το που ανέλαβε το Υπουργείο Υγείας τόνισε και αναγνώρισε την υποστελέχωση ως το μεγαλύτερο πρόβλημα του ΕΣΥ τόσο σε ιατρικό, όσο και παραϊατρικό προσωπικό. Αναγνώρισε αυτό που από την αρχή της κοινοβουλευτικής περιόδου ως Νίκη καταγγέλλαμε και ο προηγούμενος Υπουργός αλλά και οι Υφυπουργοί αρνούνταν να παραδεχθούν, παρουσιάζοντας αριθμητικές αλχημείες για το αντίθετο.

Ευτυχώς, για την εξεύρεση πάντα της αλήθειας, ο κάθε Υπουργός της Κυβέρνησής σας έχει τη δική του προσωπική ατζέντα και δεν ενδιαφέρεται να στηρίξει ή να καλύψει το αφήγημα του προηγούμενου, όποτε διαψεύδεται και καταπίπτει συνολικά και το κυβερνητικό αφήγημα.

Είναι η τεχνική του ώριμου φρούτου που εφαρμόζει η Κυβέρνηση Μητσοτάκη σε καθετί δημόσιο μέσω της υποχρηματοδότησης και της υποστελέχωσης, το αφήνετε να ευτελιστεί και μετά εμφανίζετε τη λύση του ιδιωτικού τομέα ως επιτακτική ανάγκη.

Όμως, για αυτή την υποστελέχωση έχει μεγάλο μερίδιο και ο σημερινός Υπουργός, αφού στην πρώτη του θητεία, από τον Ιούνιο του 2013 μέχρι τον Ιούνιο του 2014 -ένα έτος- ξεκίνησε η εποχή του μεγάλου πετσοκόμματος της δημόσιας υγείας. Ήταν τότε που φώναζε σε δημόσιες εμφανίσεις ότι «δεν θα μου φάει τη δόξα ο Τόμσεν για όλες τις απολύσεις υγειονομικών». Έλεγε: «Εάν υπάρξουν απολύσεις και αν καταλήξουμε ότι κάποιοι πρέπει να φύγουν, σας παρακαλώ δεν θέλω να το χρεώνετε στην τρόικα. Αυτές είναι δικές μου αποφάσεις. Μη μου παίρνει τη δόξα η τρόικα, όταν κάνουμε το αυτονόητο. Σας παρακαλώ πάρα πολύ, έχω βαρεθεί να κάνω το αυτονόητο και να παίρνει τη δόξα ο Τόμσεν».

Γίνεται αντιληπτό από τους πρώτους μήνες της δεύτερης θητείας του ότι το ήδη ημιθανές ΕΣΥ, που υπολειτουργεί λόγω των χιλιάδων κενών θέσεων σε γιατρούς και νοσηλευτικό προσωπικό, δεν πρόκειται να αναστηθεί από έναν πολιτικό ή μία κυβέρνηση που θεωρεί ότι είναι δόξα να απολύει υγειονομικούς. Κοινώς, είναι πολιτική επιλογή της Κυβέρνησης η εγκατάλειψη και η απαξίωση του δημόσιου συστήματος υγείας για να οδηγηθούμε στην ιδιωτικοποίησή του.

Τις τελευταίες ημέρες δόθηκε στη δημοσιότητα έρευνα για θέματα υγείας του οργανισμού έρευνας και ανάλυσης «ΔΙΑΝΕΟΣΙΣ». Σύμφωνα με την έρευνα αυτή που έγινε τον Δεκέμβριο του 2023, από τους ερωτηθέντες 22% δήλωσαν ότι τον τελευταίο χρόνο υπήρξαν φορές που δεν έκαναν χρήση των υπηρεσιών υγείας λόγω του κόστους. Κάνοντας την αναγωγή στον γενικό πληθυσμό, είναι περίπου 1,9 εκατομμύριο άτομα. Δεν νιώθουμε ντροπή; Δεν θα έπρεπε να νιώθουμε ντροπή που σχεδόν ο ένας στους τέσσερις δεν κάνει χρήση των υπηρεσιών υγείας λόγω κόστους;

Όσον αφορά στο ετήσιο κόστος τώρα ανά οικογένεια για την υγεία, το 27,7% δήλωσε δαπάνες πάνω από 500 ευρώ, το 26,1% πλήρωσε έως 250 ευρώ και το 22,9% από 251 ευρώ έως 500 ευρώ και δεν βάζω σε αυτά ότι το 23,3% δεν έδωσε απάντηση. Άρα, τα προηγούμενα ποσοστά είναι και μεγαλύτερα.

Η χαριστική βολή, όμως, στο δημόσιο σύστημα υγείας είναι η κατάργηση της πλήρους και αποκλειστικής απασχόλησης των γιατρών. Το ιδιωτικό ιατρείο για τους γιατρούς των νοσοκομείων και κέντρων υγείας και η δυνατότητα απασχόλησής τους σε ιδιωτικές κλινικές, σε διαγνωστικά κέντρα, σε ιδιωτικά μαιευτήρια και σε κέντρα αποκατάστασης σηματοδοτεί την οριστική και αμετάκλητη απώλεια του δημόσιου χαρακτήρα του ΕΣΥ.

Επίσης, στέλνετε και ένα λάθος μήνυμα στους γιατρούς του ΕΣΥ. Τους θέτετε ηθικά διλήμματα και μετακυλίετε την αποτυχία σας να προσφέρετε δωρεάν υγεία στην τσέπη του ασθενούς.

Κύριοι Υπουργοί, έχετε βιώσει ποτέ τη διαφορά του πρωινού ραντεβού σε νοσοκομειακό γιατρό, μεταξύ του άγχους και του συνωστισμού των ασθενών από τη μία και των υποχρεώσεων του γιατρού στην κλινική από την άλλη, σε αντιδιαστολή με την άνεση του απογευματινού ιατρείου; Προφανώς και όχι, γιατί δεν σας απασχόλησε ποτέ η πρώτη περίπτωση. Χωρίζετε για μια ακόμα φορά τους πολίτες σε όσους έχουν την οικονομική άνεση να έχουν καλύτερη αντιμετώπιση στα θέματα υγείας τους και οι υπόλοιποι να καταδικάζονται ακόμα και αφού πληρώνουν την ασφάλειά τους να νιώθουν πολίτες μιας τριτοκοσμικής χώρας.

Το «δωρεάν υγεία» γίνεται τύποις δωρεάν πλέον. Έχετε άλλωστε αλλάξει και όλες τις έννοιες των λέξεων σύμφωνα με την οργουελική «Νέα Ομιλία», γιατί μόνο σε αυτή το «δωρεάν» σημαίνει πληρώνω για να έχω. Τρανή απόδειξη είναι η λειτουργία των απογευματινών χειρουργείων, τα οποία παραβιάζουν το συνταγματικό δικαίωμα ισοπολιτείας στη δημόσια δωρεάν υγεία και χωρίζουν τους πολίτες και εδώ σε δύο κατηγορίες: αυτούς που μπορούν να αντεπεξέλθουν στο κόστος των χειρουργείων και αυτούς που αδυνατούν και αναγκάζονται να μπαίνουν σε λίστες αναμονής εκατοντάδων ή και χιλιάδων αιτήσεων ανά νοσοκομεία, περιμένοντας έως και μήνες μέχρι τελικά να χειρουργηθούν.

Τα απογευματινά επί πληρωμή χειρουργεία μετατρέπουν τα δημόσια νοσοκομεία σε ιδιωτικές κλινικές, μετά από το πρωινό ωράριο, χειρουργικές επεμβάσεις με τιμοκατάλογο, περίθαλψη όχι με βάση την ιατρική ανάγκη ή με τη σοβαρότητα του περιστατικού, αλλά με βάση το πορτοφόλι του ασθενούς.

Και βέβαια, έχοντας εμπεδώσει τις τακτικές της Κυβέρνησης Μητσοτάκη για την πίεση που δέχονται τα νοσοκομεία και για τη διάλυση της δημόσιας υγείας, σε όποιο τραγικό γεγονός συμβεί σίγουρα στο τέλος δεν θα σας φταίει η τραγική υποστελέχωση του ΕΣΥ και η ανυπαρξία βιώσιμων κυβερνητικών λύσεων, αλλά κάθε πολίτης ξεχωριστά και συνολικά μέσα από το κλασικό και αγαπημένο αφήγημα της Κυβέρνησής σας που είναι η ατομική ευθύνη.

Κύριοι της Κυβέρνησης, όπως και για τα Τέμπη, η ευθύνη δεν είναι ατομική. Η ευθύνη είναι κυβερνητική. Τι και αν βάλατε Υπουργό τον ικανό και επικοινωνιακό κ. Γεωργιάδη να διαχειριστεί την αποδόμηση του δημόσιου χαρακτήρα του ΕΣΥ, όπως είπε και ο Λίνκολν, μπορείς να τους ξεγελάς όλους για λίγο καιρό, λίγους για πολύ καιρό, αλλά όχι όλους για όλο τον καιρό.

Στο θέμα της υγείας δεν πιάνουν εύκολα τα επικοινωνιακά σας παιχνίδια, γιατί στην υγεία ένα είναι σίγουρο: Όποιος έρθει σε επαφή με το ΕΣΥ -είτε ως γιατρός είτε ως ασθενής- για πρόβλημα υγείας, Νέα Δημοκρατία δεν θα ξαναψηφίσει. Σε απάντηση στη «μαύρη» πολιτική σας έρχεται τέτοιο «μαύρο» στις ευρωεκλογές που θα προκαλέσει και πάταγο και εξελίξεις. Συνεχίστε έτσι!

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και τρεις συνοδοί εκπαιδευτικοί από το Ιδιωτικό Γυμνάσιο «Ελληνογερμανική Αγωγή» (δεύτερο τμήμα).

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα από τον ΣΥΡΙΖΑ ο κ. Αυλωνίτης Αλέξανδρος - Χρήστος.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριοι Υφυπουργοί, πιστεύετε, αλήθεια, ότι αυτή την Ελλάδα που ονειρεύεται ο κ. Μητσοτάκης θα την αποδεχθεί ο ελληνικός λαός; Κάθε μέρα την καταστρέφετε! Πιστεύετε, αλήθεια, ότι εσείς θα φτιάξετε την υγεία του λαού μας; Κάθε μέρα τη διαλύετε! Αλήθεια, τώρα εσείς θα ενισχύσετε το Εθνικό Σύστημα Υγείας, τα νοσοκομεία μας, τα κέντρα υγείας με γιατρούς και νοσηλευτικό προσωπικό; Εσείς θα στηρίξετε τους εργαζόμενους στο Εθνικό Σύστημα Υγείας που δίνουν καθημερινά τον αγώνα; Η εικόνα σε όλα τα νοσηλευτικά ιδρύματα της πατρίδας μας είναι απελπιστική. Και ξαναλέω τη λέξη, είναι «απελπιστική».

Σήμερα δεν ενισχύετε το ΕΣΥ, εμφανώς -το ξέρουν οι πάντες- ενισχύετε τον ιδιωτικό τομέα του Εθνικού Συστήματος Υγείας, ενός δημοσίου συστήματος υγείας που η Κυβέρνηση επιθυμεί να λειτουργεί με κριτήρια ιδιωτικού τομέα, κέρδους-οφέλους και όχι κοινωνικού συμφέροντος και φυσικά, με τους πολίτες «να πληρώνουν το μάρμαρο».

Να πω μερικά λόγια για το νομοσχέδιο, γιατί έχω στη σκέψη μου να μιλήσω για την πατρίδα μου την Κέρκυρα. Δεν υπάρχει πρόβλεψη για την αντιμετώπιση των επιδεινούμενων εργασιακών συνθηκών στο ΕΣΥ, όπως -όλοι το είπαν- χαμηλότατες αμοιβές ιατρών, οι χαμηλότερες σε όλη την Ευρωπαϊκή Ένωση, μας ξεπερνάει –ζήτω μας!- η Βουλγαρία. Άλλη μια πρωτιά, λοιπόν, εδώ, μπράβο! Υπερεργασία με εξαντλητικά ωράρια και συνεχείς εφημερίες που δεν πληρώνονται και αντί να προκριθεί ως λύση για την ενίσχυση του ΕΣΥ η γενναία μισθολογική αναβάθμιση των νοσοκομειακών γιατρών, αυτών που χειροκροτούσατε στην πανδημία και ξεχάσατε μετά, τους λέτε να ασκούν ιδιωτικό έργο. Ενισχύετε έτσι το ΕΣΥ; Ποιον κοροϊδεύετε;

Πού είναι τα κίνητρα για τα νησιά μας; Πού είναι τα κίνητρα για τις ορεινές περιοχές; Δεν τα ακούτε μόνο από εμένα. Πώς αντιμετωπίζονται οι ελλείψεις γιατρών του ΕΣΥ που παρατηρούνται σε κρίσιμες ειδικότητες, παραδείγματος χάριν, η έλλειψη ακτινολόγων σε πολλά νοσοκομεία της πατρίδας μας; Μην πω για τους αναισθησιολόγους.

Γνωρίζετε ότι η ακρίβεια που επικρατεί, με ευθύνη της Κυβέρνησης, η στεγαστική κρίση με έλλειψη στέγης και ακριβά ενοίκια, ιδίως στα νησιά, η έλλειψη υποδομών και συγκοινωνιών καθιστούν πλήρως απαγορευτική την επιλογή των νέων επιστημόνων να εγκατασταθούν σε ένα νησί. Ο εισηγητής μας μίλησε εξαιρετικά και εντυπωσιακά -θα έλεγα- αλλά και όλοι οι προηγηθέντες συνάδελφοι.

Εγώ θα αφιερώσω το υπόλοιπο του χρόνου μου στην Κέρκυρα, όπως σας είπα προηγουμένως. Ακούστε εικόνα τώρα σε ένα νησί που διπλασιάζεται στη διάρκεια του καλοκαιριού. Οι διακομιδές ασθενών απέναντι αποτελούν καθημερινότητα. Περίπου οι πεντακόσιες είναι επιβεβαιωμένες από το νοσοκομείο, ενώ υπάρχουν κι άλλες που δεν καταγράφονται πουθενά. Δεκάδες, επίσης, είναι οι παραιτήσεις γιατρών και οι ελλείψεις προσωπικού. Σοβαρότατες διαγνωστικές εξετάσεις γίνονται μόνο σε ιδιώτες, ενώ υπάρχει και εντατικοποίηση της εργασίας. Αυτή είναι η εικόνα του νοσοκομείου μας.

Όμως, δεν θα αφήσω τους κυρίους Υφυπουργούς να απαντήσουν τι έκανε ο ΣΥΡΙΖΑ στη διάρκεια του 2019, γιατί έχουμε συλλέξει τα στοιχεία και θα παρακαλούσα να με διαψεύσουν. Ακούστε, λοιπόν: Κατά τη διάρκεια των ετών 2016-2019, εν μέσω σφιχτών δημοσιονομικών υποχρεώσεων επί κυβέρνησης ΣΥΡΙΖΑ, είχαμε τότε διοικητή τον Φοίβο Κακαβίτσα, προσελήφθησαν έξι μόνιμοι νοσηλευτές -μπορεί να σας κουράσω, αλλά πρέπει να τα πούμε- και τρεις διοικητικοί υπάλληλοι και με συμβάσεις εννέα νοσηλευτές, έξι τραυματιοφορείς, ένας τεχνολόγος-ακτινολόγος, δύο παρασκευαστές εργαστηρίων, ενώ προκηρύχθηκαν έξι θέσεις προσωπικού φύλαξης. Άνοιξαν οκτώ νέες θέσεις επικουρικών γιατρών και οι προσλήψεις από δεκατέσσερις έγιναν είκοσι δύο. Έτσι, προσλήφθηκαν παιδίατρος, αιματολόγος, γενικός χειρουργός, ΩΡΛ, μαιευτήρας, ιατρός ΤΕΠ, ενώ υπήρξε και πρόβλεψη για νευρολόγο και ιατρό επειγόντων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επίσης, έγιναν προκηρύξεις για προσλήψεις είκοσι μόνιμων και επτά επικουρικών γιατρών και δεκαεννέα μόνιμων υπαλλήλων λοιπού προσωπικού. Για πρώτη φορά αλλάξαμε το πρόσημο μεταξύ προσλήψεων-αποχωρήσεων και υπήρξε αύξηση στο ειδικευμένο ιατρικό δυναμικό κατά 26%.

Συγκεκριμένα, την 1η-1-2016 το νοσοκομείο απασχολούσε ογδόντα ειδικευμένους γιατρούς, ενώ το 2019 εκατόν έναν. Υπήρξε, επίσης, αύξηση στο λοιπό προσωπικό κατά 10%. Συγκεκριμένα, το νοσοκομείο το 2016 απασχολούσε τετρακόσια πενήντα δύο άτομα κάθε κατηγορίας, ενώ το 2019 τετρακόσια ενενήντα επτά άτομα.

Πάμε τώρα να δούμε πώς είναι σήμερα το νοσοκομείο μας. Έχουμε ραγδαίες παραιτήσεις γιατρών συν τις συνταξιοδοτήσεις. Το 2022 και το 2023 παραιτήθηκαν δεκαέξι γιατροί. Κύριε Υπουργέ, αυτά δεν μας τα είπατε! Οι ειδικευμένοι γιατροί από εκατόν ένας το 2019, σήμερα είναι λιγότεροι από ογδόντα με πτωτική πορεία, ενώ τα μπλοκάκια ιδιωτών στο νοσοκομείο πολλαπλασιάζονται καθημερινά. Ο μαγνητικός και ο αξονικός τομογράφος, αλλά και οι λοιποί τομογράφοι είναι κλειστοί ή σε υπολειτουργία ελλείψει χειριστών. Σημειωτέον ότι ο αξονικός τομογράφος αγοράστηκε με ΕΣΠΑ, κάνει 600.000 ευρώ και είναι στα αζήτητα.

**ΠΑΥΛΟΣ ΠΟΛΑΚΗΣ:** Και αυτός είναι ο δεύτερος.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πολύ καλά το θυμάσαι, Παύλο!

Μετατρέψατε το Νοσοκομείο Κέρκυρας στην πανδημία σε νοσοκομείο μιας νόσου. Οδηγήσατε γιατρούς και νοσηλευτές στα όρια των αντοχών τους. Χάσατε πλήρως τον έλεγχο υπό μία διορισμένη από εσάς αυταρχική διοίκηση, με αποτέλεσμα σύσσωμη η Κέρκυρα να ξεσηκωθεί για χρόνια. Άπειρες φορές έχω κάνει ερωτήσεις. Επαναφέρατε τα περίφημα απογευματινά ιατρεία και η εικόνα που παρουσιάζει το Νοσοκομείο Κέρκυρας αυτή τη στιγμή είναι η εξής: Για το επόμενο τρίμηνο δεν υπάρχει κανένα πρωινό ραντεβού, όπως για παράδειγμα, στο γαστρεντερικό, στο καρδιολογικό, στο ΩΡΛ, αλλά απογευματινά ιατρεία υπάρχουν εύκαιρα έναντι αμοιβής. Αυτά τα έχετε πει όλοι σας. Μπράβο σας, λοιπόν, τα καταφέρνετε στο Νοσοκομείο της Κέρκυρας!

Το 2018 υπηρετούσαν στο Νοσοκομείο Κέρκυρας επτά μόνιμοι παθολόγοι έναντι εννέα. Σήμερα είναι δύο! Και ο κ. Γκίκας, ο Βουλευτής σας στην Κέρκυρα, έλεγε ότι δεν είναι δυνατόν να λειτουργήσει έτσι. Όμως, δεν τον βλέπω να μιλάει σήμερα.

Η κατάσταση του Νοσοκομείου της Κέρκυρας είναι απελπιστική. Λόγω της συνταξιοδότησης μια βιολόγου, έχει σταματήσει η λειτουργία της Μονάδας Πρόληψης Μεσογειακής Αναιμίας, όταν στην Κέρκυρα έχουμε μεγάλο ποσοστό - περίπου 16% ,το 13% είναι περίπου από τον γενικό πληθυσμό της Κέρκυρας- και εξυπηρετούσε πεντακόσια άτομα, όπως και ζευγάρια που κάνουν ελέγχους για απόκτηση παιδιού, έγκυες και παιδιά, αγαπητέ Ανδρέα. Είστε περήφανοι;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ακτινολογικό είναι αποδυναμωμένο από συνταξιοδοτήσεις και παραιτήσεις γιατρών. Στο ογκολογικό υπάρχουν τραγικές ελλείψεις και μετά βίας καλύπτεται το 45% των οργανικών θέσεων. Και αυτό όχι από μόνιμους γιατρούς. Στο καρδιολογικό και στο παθολογικό η κατάσταση είναι οριακή και αν δεν δοθούν οικονομικά κίνητρα, δεν θα βρεθούν ενδιαφερόμενοι γιατροί. Είστε περήφανος, όπως τα λέω; Εάν κάτι από αυτά που σας λέω είναι ανακριβές, σας προκαλώ να μου απαντήσετε, αφού ξαναδιαβάσετε από τα Πρακτικά την τοποθέτησή μου.

Επειδή έχω αναλάβει και την ευθύνη της Κεφαλλονιάς, ακούστε τι συμβαίνει –και τελειώνω με αυτό- στην Κεφαλλονιά. Άκουσα τον Βουλευτή κ. Καππάτο να επιτίθεται στην Έλενα Ακρίτα, η οποία έκανε μία θαυμάσια ομιλία, αντί να αφιερώσει την ομιλία του στην κατάντια του Νοσοκομείου της Κεφαλλονιάς. Ακούστε, λοιπόν: Αντί διακοσίων ανθρώπων που δουλεύουν μέσα στο νοσοκομείο, υπάρχουν εκατό. Αντί για σαράντα πέντε γιατρούς, το νοσοκομείο έχει είκοσι πέντε. Δεν υπάρχει αιματολόγος, δεν υπάρχει γυναικολόγος, δεν υπάρχει ΩΡΛ, δεν υπάρχει γαστρεντερολόγος! Και στην Κεφαλλονιά του τουρισμού δεν λειτουργεί ΜΕΘ! Έχετε σκεφτεί αν μπορεί κάποιος που έχει πρόβλημα στην Κεφαλλονιά να περάσει απέναντι; Αυτή, λοιπόν, είναι η κατάντια την οποία εμφανίζετε σήμερα ως μέγιστο επίτευγμά σας λέγοντας, μάλιστα, ότι θα ενισχύσετε ακόμη περαιτέρω το Εθνικό Σύστημα Υγείας. Μα, σε ποιους απευθύνεστε; Σε ποιους; Σε χαχόλους; Δεν το ζούμε κάθε μέρα; Δεν παρακολουθούμε; Μία μέρα που ήμουν εδώ γιατί είχα μία επίκαιρη ερώτηση, διαπίστωσα ότι ανάμεσα στις είκοσι περίπου ερωτήσεις, οι δεκαπέντε αφορούσαν τα νοσοκομεία της πατρίδας μας. Και μου λέτε σήμερα ότι ανατάσσετε το Εθνικό Σύστημα Υγείας και δεν ντρέπεστε;

Ευχαριστώ!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο Υφυπουργός κ. Θεμιστοκλέους.

Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Χαίρομαι που η συζήτηση αρχίζει να γίνεται με στοιχεία και αριθμούς.

Κύριε Βουλευτά, να επιβεβαιώσω, λοιπόν, αυτά που είπατε.

**ΓΕΩΡΓΙΟΣ ΚΑΡΑΜΕΡΟΣ:** Γιατί ειρωνεύεστε, κυρία Αγαπηδάκη; Γιατί γελάτε; Ακούτε κάτι αστείο;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Χαμογελάω, κύριε Καραμέρο, χαμογελάω! Τι θέλετε να κάνω; Να κάθομαι έτσι ακίνητη;

**ΠΡΟΕΔΡΕΥΩΝ (Γεώργιος Γεωργαντάς):** Θα ακουστούν τα επιχειρήματα όλων. Παρακαλώ, δεν χρειάζεται τίποτα περισσότερο.

Παρακαλώ, κύριε Θεμιστοκλέους, συνεχίστε.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Να επιβεβαιώσω κάποια από τα στοιχεία που είπατε, γιατί είπα και χθες ότι θα μιλάμε με στοιχεία.

Έχετε δίκιο ότι αν συγκρίνουμε τον αριθμό των γιατρών στο Νοσοκομείο Κέρκυρας μεταξύ των ετών 2019 και 2023, διαπιστώνουμε ότι είναι έξι λιγότεροι. Όσον αφορά το νοσηλευτικό προσωπικό, είναι είκοσι οκτώ περισσότερα άτομα. Ισχύουν οι αριθμοί που έχετε πει και το λοιπό προσωπικό είναι δέκα περισσότεροι.

Ο προϋπολογισμός του νοσοκομείου είναι κατά 1,5 εκατομμύριο μεγαλύτερος. Στο Νοσοκομείο Κεφαλλονιάς οι γιατροί είναι λιγότεροι κατά τρεις, το νοσηλευτικό προσωπικό είναι περισσότερο κατά πενήντα επτά άτομα -έχουμε τεράστια αύξηση στο νοσηλευτικό προσωπικό-, ενώ το λοιπό προσωπικό είναι περισσότερο κατά τριάντα πέντε άτομα. Ο προϋπολογισμός του νοσοκομείου είναι σαφώς αυξημένος. Όσον αφορά τώρα τη ΜΕΘ της Κεφαλλονιάς στην οποία αναφερθήκατε, είναι θέμα του οργανισμού για το ότι δεν έχουν προκηρυχθεί οι θέσεις. Το θέμα αυτό θα λυθεί μέσα στους επόμενους δύο μήνες.

Σας ευχαριστώ πολύ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, ποιος σας ειδοποίησε γι’ αυτά τα στοιχεία που μόλις μας είπατε; Ποιος σας έστειλε αυτά τα στοιχεία;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, εδώ τώρα δεν έχουμε κοινοβουλευτικό έλεγχο. Νομίζω ότι ακούστηκαν και οι δύο θέσεις.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Όσα δεν θυμάμαι απ’ έξω τα έχω στο κινητό μου. Μπορεί να με ρωτήσετε και για άλλο νοσοκομείο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα η κ. Θεανώ Φωτίου από τη Νέα Αριστερά.

Ορίστε, κυρία συνάδελφε, έχετε τον λόγο.

**ΘΕΑΝΩ ΦΩΤΙΟΥ:** Θα πω κι εγώ νούμερα, κύριε Υπουργέ, γι’ αυτό να προσέχετε.

Κύριοι συνάδελφοι, σήμερα συζητάμε ένα νομοσχέδιο με ψευδή και προσβλητικό τίτλο για τη νοημοσύνη του ελληνικού λαού. Διότι όταν η Κυβέρνηση της Νέας Δημοκρατίας λέει «Δράσεις δημόσιας υγείας», εννοεί να πληρώνουμε τα απογευματινά χειρουργεία από την τσέπη μας με τους εξουθενωμένους εναπομείναντες γιατρούς να δουλεύουν από το πρωί μέχρι το βράδυ μέχρι τα εβδομήντα δύο τους χρόνια με μπλοκάκι, χωρίς καμμία ενίσχυση ούτε στις αμοιβές τους αλλά ούτε με νέους μόνιμους γιατρούς.

Αυτή η κατάσταση διώχνει στο εξωτερικό τους νέους γιατρούς και συγχρόνως αυξάνει τη θνησιμότητα των ασθενών. Είναι ντροπή ο τίτλος του νομοσχεδίου ενίσχυση του ΕΣΥ, όταν δίνει το τελειωτικό χτύπημα στο δημόσιο δωρεάν σύστημα υγείας το οποίο ιδιωτικοποιείται από τα μέσα για να πληρώνουν όλοι για την υγεία τους, έχοντες και μη έχοντες, αφού όλοι είμαστε εν δυνάμει ασθενείς.

Η Κυβέρνηση που έσπρωξε στους ιδιωτικούς ομίλους υγείας το 40% των δαπανών, όταν στην Ευρώπη ο μέσος όρος είναι 15%, σήμερα διαλύει το ΕΣΥ για να αυξήσει και να ενισχύσει την κερδοφορία των μεγάλων και μικρών ιδιωτικών ομίλων.

Ήδη από το 2022, όπως λέει η ΕΛΣΤΑΤ, ένας στους τέσσερις πολίτες δεν έχει χρήματα για να κάνει θεραπείες και εξετάσεις. Μιλάμε για το 23,6%, κύριε Υπουργέ. Η κατάσταση είναι χειρότερη στα οδοντιατρικά, όπου η αναλογία είναι ένας στους τρεις πολίτες, δηλαδή το 32,3%. Αυτή είναι η επικίνδυνη υγειονομική φτώχεια σε αριθμούς.

Όμως το 2022 όπως λέει η ΕΛΣΤΑΤ, το 47% του πληθυσμού –για προσέξτε τώρα- ένα στα δύο νοικοκυριά δεν μπορούσε να πληρώσει τα έξοδα στέγης και τα στοιχειώδη έξοδα διαβίωσης, δηλαδή τρόφιμα, μεταφορές, υγεία. Από τότε μέχρι σήμερα, από το 2022 μέχρι σήμερα, χειροτέρεψαν τα πράγματα και το 60% του ελληνικού πληθυσμού, των νοικοκυριών, απαντούν ότι πλέον το μηνιαίο εισόδημά τους φτάνει μέχρι τη δέκατη ένατη μέρα. Δηλαδή, με απλά λόγια, μέσα σε τεσσεράμισι χρόνια η Κυβέρνηση της Νέας Δημοκρατίας κατάφερε σε πάνω από τα μισά νοικοκυριά το εισόδημά τους να τελειώνει στις δύο-τρεις πρώτες εβδομάδες του μήνα. Υπάρχει αντίρρηση σε αυτό; Αντίθετα, την ίδια περίοδο οι μεγάλοι επιχειρηματικοί όμιλοι υγείας και μη υγείας καταγράφουν ρεκόρ κερδών.

Επομένως, η Νέα Δημοκρατία επιχειρεί τη μεγαλύτερη αναδιανομή εισοδήματος στην Ελλάδα μεταπολεμικά. Τι σημαίνει αναδιανομή εισοδήματος; Σημαίνει από τους φτωχούς στους πλούσιους. Έτσι μεταφέρονται τα χρήματα. Και για πείτε μου αν δεν το επιδιώκετε αυτό.

Δεν κάνετε, όμως, μόνο αναδιανομή του εισοδήματος αλλά κάνετε και αναδιανομή του πλούτου, δηλαδή διπλή αναδιανομή, γιατί οι πολίτες δεν μπορούν να πληρώσουν τα έξοδα στέγασης –νοίκι, δάνεια, νερό, ρεύμα, θέρμανση, ψύξη- και αυτό σημαίνει ότι βρίσκονται σε στεγαστική κρίση. Όπως λέει η ΕΛΣΤΑΤ, αυτό το πρόβλημα το 2022 το είχε το 29,1% του πληθυσμού και το ποσοστό αυτό εκτινάχθηκε στην έρευνα του 2023 στο 47,3% του πληθυσμού! Ακούστε αυτό το νούμερο, για να δείτε πως ό,τι έχει απομείνει στον ελληνικό λαό για να εκποιήσει είναι η ακίνητη περιουσία του. Η ακίνητη περιουσία του!

Και για δείτε τι ωραία που συνδέονται όλα τώρα! Το κόστος διαβίωσης για να το καλύψει ο λαός πρέπει να εκποιήσει την ακίνητη περιουσία του. Το 75% του πλούτου των νοικοκυριών, όπως λέει η Τράπεζα της Ελλάδος, είναι η ακίνητη περιουσία του.

Δηλαδή, κυρία Υπουργέ –μια και μόνο εσάς άφησαν εδώ, ισχυρή δεν λέω- τέσσερα εκατομμύρια τριακόσιες χιλιάδες νοικοκυριά έχουν εξίμισι εκατομμύρια ακίνητα. Δείτε τώρα τι απλά που γίνεται η ιστορία. Πριν δημιουργηθεί το ΕΣΥ, όπως είπε ο Φερχάτ Οζγκιούρ, οι Έλληνες έλεγαν «τι το θέλω το χωράφι, αν είναι να πεθάνω;». Σήμερα ξέρετε τι λένε; Σήμερα λένε «τι το θέλω το σπίτι στο χωριό, τι το θέλω το σπίτι στο γιο μου, αν είναι να πεθάνω;».

Εκεί τους φθάσατε. Αυτή είναι η διπλή αναδιανομή εισοδήματος και πλούτου. Εσείς το καταφέρατε, ο Μητσοτάκης. Ο Άδωνις Γεωργιάδης το κατάφερε αυτό.

Πρόκειται για τη μεγαλύτερη αναδιανομή του πλούτου που μεθοδεύει όχι μόνο η Κυβέρνησή σας αλλά και τα στελέχη σας, για να μην ξεχάσω τον κ. Πάτση που πρωτοστατούσε σε αυτό το πλιάτσικο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Φτώχεια, παιδική φτώχεια, ανισότητες ανεβαίνουν σταθερά. Στον ΣΥΡΙΖΑ έπεφταν εκείνη την περίοδο με ένα περίεργο τρόπο και τα τρία. Μιλάμε για τη φτώχεια, την παιδική φτώχεια και τις ανισότητες. Τώρα ανεβαίνουν σταθερά. Αυτή είναι η σταθερότητα που προσφέρει ο κ. Μητσοτάκης και απειλεί τους πολίτες ότι αν δεν τον ψηφίσουν στις ευρωεκλογές θα τη χάσουν. Πάνω από ένα στα τέσσερα παιδιά, δηλαδή το 28,1%, βρίσκεται σε κατάσταση φτώχειας και αντιμετωπίζει υλικές στερήσεις. Αυτό σημαίνει υγειονομική φτώχεια στα παιδιά. Όπως ξέρετε, οι σπάνιες παθήσεις αφορούν στην Ελλάδα πεντακόσιες χιλιάδες ανθρώπους. Απ’ αυτούς, οι διακόσιες πενήντα χιλιάδες είναι παιδιά. Και πάει λέγοντας. Έχουμε τη μεσογειακή αναιμία, τους νεφροπαθείς και ούτω καθεξής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και βέβαια –τελειώνω, κύριε Πρόεδρε- υπέρμετρα επιβαρύνονται οι γυναίκες, διότι αυτές όχι μόνο παρουσιάζουν μεγαλύτερους δείκτες φτώχειας, αλλά επωμίζονται και τη φροντίδα των ασθενών της οικογένειάς τους. Αυτές την κάνουν γιατί δεν έχουν να πληρώσουν. Και είναι αυτές οι γυναίκες που βρίσκονται μέσα στα νοσοκομεία εξαιτίας των δραματικών ελλείψεων δίπλα στον άρρωστο συγγενή τους.

Ως Νέα Αριστερά καλέσαμε εκπροσώπους συλλόγων ασθενών και υγειονομικών στη Βουλή τη Δευτέρα 8 Απριλίου. Μας επιβεβαίωσαν τη δραματική επιδείνωση στις δομές υγείας εξαιτίας υποχρηματοδότησης και σοβαρών ελλείψεων προσωπικού και τη συνεχή οικονομική επιβάρυνση των ασθενών για ιατροφαρμακευτική περίθαλψη.

Και, βέβαια, τα ξέρετε τα χαρακτηριστικά: αυξημένη συμμετοχή για αγορά γενόσημων φαρμάκων, νέο χαράτσι 1 και 3 ευρώ για παραπεμπτικά εξετάσεων, εμπόδια πρόσβασης στα καινοτόμα ακριβά φάρμακα όπως, για παράδειγμα, τα ογκολογικά –πέθανε αυτές τις μέρες φίλη μου με αυτή την ιστορία- προαναγγελία νέων αυξήσεων στα πράγματα καθημερινής χρήσης και μη αποζημίωση συνταγογραφούμενων σκευασμάτων, θεσμοθέτηση τέλους παραβόλου 5 ευρώ για εμβολιασμό κατά της COVID-19 στα φαρμακεία.

Εμείς καταψηφίζουμε, ως γνωστόν, αυτό το νομοσχέδιο. Δεν σημαίνει ότι υπερασπιζόμαστε τη σημερινή διαλυτική κατάσταση. Το καταψηφίζουμε διότι θεωρούμε αναγκαία τη γενναία ενίσχυση του ΕΣΥ και με τις κοστολογημένες θέσεις μας, καθώς και με την τροπολογία που καταθέτουμε, κύριε Πρόεδρε, για τα κίνητρα για την πλήρωση θέσεων προβληματικών και άγονων περιοχών.

Επομένως αυτό μπορεί να γίνει όταν ξεσηκωθούν όλοι μέσα σε ένα ευρύ κοινωνικό και πολιτικό μέτωπο για την αναβάθμιση του δημόσιου και δωρεάν συστήματος υγείας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα στο Βήμα από τον ΣΥΡΙΖΑ ο κ. Παύλος Πολάκης.

Ορίστε, κύριε συνάδελφε, έχετε τον λόγο.

**ΠΑΥΛΟΣ ΠΟΛΑΚΗΣ:** Λίγη ανοχή θα ήθελα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Εντός των ορίων του επιτρεπτού πάντα. Το ξέρετε.

**ΠΑΥΛΟΣ ΠΟΛΑΚΗΣ:** Πάντα, πάντα.

Δυστυχώς, απ’ ό,τι βλέπω δεν είναι εδώ ο κ. Γεωργιάδης με τον οποίο έχουμε κάποιους ανοιχτούς λογαριασμούς πολλών λογιών.

Οπότε αποφασίζω να μιλήσω επί της ουσίας σε κάποια πράγματα, ξεκινώντας από τα απογευματινά χειρουργεία και κάνοντας μόνο μία μοναδική αναφορά που δεν αφορά εμένα. Είναι τιμή μας και καμάρι μας που βάλαμε τον κ. Παναγιωτόπουλο εισηγητή γιατί ο κ. Παναγιωτόπουλος είναι γιατρός του Εθνικού Συστήματος Υγείας, γιατί έμαθα ότι σηκώθηκε εχθές και κούναγε το δάχτυλο και έλεγε ψευτιές. Και τη «συγγνώμη» που ζήτησε στον Ανδρέα στο μεταξύ τους, να βγει να τη ζητήσει από εκεί για την ψευτιά που είπε σε σχέση με την αγωγή που κατέθεσε –και καλά!- ο Αντρέας για αποζημίωση από το δημόσιο σύστημα υγείας, γιατί και η αλητεία έχει και τα όριά της.

Μιλάμε, λοιπόν, για τα απογευματινά χειρουργεία, αυτό το απόγειο του θατσερικού «νέο-Αδωνισμού» της ακροδεξιάς πολιτικής στον χώρο της υγείας.

Ένας μήνας εφαρμογής, κύριε Θεμιστοκλέους! Είστε και νευροχειρουργός! Βρήκα κάτι στοιχεία. Την τσακίσατε τη λίστα. Την τσακίσατε με την εφαρμογή για έναν μήνα.

Στον «Ευαγγελισμό» πόσα χειρουργεία απογευματινά έγιναν σε έναν μήνα, κύριοι συνάδελφοι; Έγιναν οκτώ. Μιλάμε για τον «Ευαγγελισμό», το μεγαλύτερο νοσοκομείο της χώρας. Έγιναν οκτώ. Πόσα έγιναν στο «Αττικόν»; Έγιναν δεκατέσσερα. Πόσα έγιναν στη Λάρισα, όπου υπάρχει μια φωλιά εκεί «Αδωνιστών» που το τρέχουν; Έγιναν καμμιά εικοσαριά.

Με λίγα λόγια, για να μην κουράζω, όλο το μήνα σκάρτα εκατό να έχουν γίνει σε όλη τη χώρα. Τα μισά και παραπάνω δεν είναι από τη λίστα. Άρα, κατακρημνίζεται το αφήγημα ότι πρώτον, οι γιατροί τρέχουν να κάνουν απογευματινά χειρουργεία και ότι έτσι θα διαλύσει και θα μειώσει τη λίστα των εκατό επτά χιλιάδων ασθενών στις λίστες χειρουργείων των νοσοκομείων όλη της χώρας.

Με αυτά τα σκάρτα εκατό χειρουργεία θα τσακίσει ο Γεωργιάδης τη λίστα! Έχει, βρε παιδί μου, και η νεοφιλελεύθερη εμμονή τα όρια της! Δηλαδή, φτάνει στο απόλυτο όριο του εξανδραποδισμού και της ξεφτίλας από ένα σημείο και πέρα.

Επαναλαμβάνω, λοιπόν: Δεν θα υπάρξουν απογευματινά χειρουργεία και δεν θα πετύχει γιατί δεν υπάρχει προσωπικό. Και εάν έχετε πάρει κάπου νοσηλεύτριες επικουρικές παραπάνω αυτές δεν χειρουργούν μοναχές τους χρειάζονται και οι γιατροί για να χειρουργήσουν. Δυστυχώς, όμως, με την πολιτική σας, σε πάρα πολλά νοσοκομεία σε όλη τη χώρα δεν υπάρχει ιατρικό προσωπικό, όπως δεν υπάρχει και σε πολλά άλλα και όλο το υποστηρικτικό, νοσηλευτικό ή άλλο προσωπικό.

Δεύτερον, αυτοί που απευθύνεστε να πάνε στα απογευματινά χειρουργεία, δηλαδή κλείνετε το μάτι σε κάποιους λαθρεμπόρους του πρωινού ωραρίου που παίρνουν «φακελάκια», πηγαίνετε το απόγευμα να τα κάνετε «μαύρα». Όχι, ρε παιδιά, ο λαθρέμπορος δεν γίνεται νόμιμος έμπορος. Πάρτε το χαμπάρι! Εάν πιστεύετε πως θα πείσετε τους λαθρεμπόρους να «ασπρίσουν» τα «μαύρα» τους, αντί να τους κυνηγήσετε και να τους ξεφτιλίσετε και ταυτόχρονα να ενισχύσετε αυτούς που δουλεύουν όπως πρέπει στο δημόσιο σύστημα υγείας, θα αποτύχετε. Απλά κάνετε αυτή τη φασαρία για να διαλύσετε, για να δημιουργήσετε όλο αυτόν τον ντόρο και την κακομοιριά και να σπρώξετε κόσμο να φύγει προς τα έξω. Αυτό είναι που καταφέρνετε.

Πάμε στο επόμενο. Αυτό τώρα, για να εξευτελίζουμε το θέμα με τα απογευματινά χειρουργεία, που το έχει κάνει ο Άδωνις και επιμένει και επιμένει κ.λπ.. Και, βέβαια, έβγαινε ο κ. Γεωργιάδης τον Φλεβάρη όταν ψηφιζόταν αυτό το νομοσχέδιο, και έλεγε, κουνώντας τα χεράκια του σαν το παρλιακό: Έχουμε εξασφαλίσει 60 εκατομμύρια ευρώ από το Ταμείο Ανάκαμψης και θα είναι τζάμπα τα χειρουργεία, για τόσες χιλιάδες χειρουργεία κ.λπ.. Πού είναι αυτά τα λεφτά;

Στις 20 του Μάρτη ή λίγο πιο μετά, στις 22 ή στις 23, λέτε ότι καταθέσατε το τεχνικό δελτίο. Σιγά, μη σας εγκρίνει το Ταμείο Ανάκαμψης λεφτά και αμοιβές σε γιατρούς για απογευματινά χειρουργεία στο δημόσιο σύστημα υγείας της χώρας μας! Για ποιον λόγο; Επειδή το λέει ο Άδωνις; Βγήκε προχθές ο Μητσοτάκης και επιβεβαίωσε ότι δεν έχουμε εξασφαλίσει και ψάχνουμε χρηματοδοτικά εργαλεία ακόμα.

Για δε αυτό που είπε στην επιτροπή, ότι εάν δεν βρούμε από το Ταμείο Ανάκαμψης, γιατί, λέει, δεν τα έχω στο τσεπάκι μου, το ανακοίνωνε όμως από τον Φλεβάρη όταν έλεγε ότι την 1η Απριλίου ξεκινάμε. Προχθές, χωρίς να ντρέπεται -γιατί αυτό κάνουν οι επαγγελματίες ψεύτες- λέει ότι θα είναι μετά το Πάσχα. Και σήμερα να έρθει η έγκριση, που δεν θα έρθει πότε, θέλει πέντε μήνες να φτιάξει τη νομοθετική ρύθμιση, την υπουργική απόφαση, την εγκύκλιο κ.λπ., για να εφαρμοστεί. Όμως, λέει αυτό το ψέμα, μπας και θολώσει τα νερά.

Το άλλο ψέμα που είπε, είναι ότι εάν δεν τα βρούμε από το Ταμείο Ανάκαμψης θα τα βάλουμε από το ΠΔΕ, λες και μιλάει όντως σε χαχόλους, σε ηλίθιους. Όλο το ΠΔΕ του Υπουργείου Υγείας έχει 70 εκατομμύρια ευρώ, εθνικούς πόρους και ΕΣΠΑ. Τόσο έχει, 70 εκατομμύρια και θα δώσετε τα 60 εκατομμύρια για τα απογευματινά χειρουργεία; Τι είστε, βρε παιδιά; Σοβαρά τα λέτε; Ποιους δουλεύετε;

Πάμε στο επόμενο. Αυτά πότε τα κάνετε, σε ποια χρονική στιγμή; Θα αναφέρω δυο παραδείγματα για την κατάντια που έχετε φέρει το δημόσιο σύστημα υγείας. Δύο χιλιάδες ασθενείς της χώρας με πρωτοπαθή χολική κίρρωση εδώ και τρεις μήνες δεν έχουν το πάμφθηνο φάρμακο Ursofalk. Θα ασχοληθεί κανένας σας; Με πήραν δύο γιατροί δημοσίων νοσοκομείων που παρακολουθούν καμμιά τρακοσαριά ασθενείς ο καθένας και μου είπαν: «Έχουμε τρελαθεί γιατί είναι φάρμακο εκλογής». Γιατί δεν βάζετε τον ΙΦΕΤ να το εισάγει; Άλλα, για να κάνει λουμπινιές ο Σωτηρίου, που καταγγέλλαμε επί Πλεύρη τόσα, τότε τα καλύπτατε. Γιατί δεν βάζετε τον ΙΦΕΤ να εισάγει το φάρμακο; Πάμφθηνο είναι!

Δεύτερον, σήμερα το πρωί έλαβα από συνάδελφο στο mail μου το εξής και το αναφέρω για να δείτε την ξεφτίλα του πράγματος, που μετά σου λέει θα κάνει απογευματινά χειρουργεία. Θα πω και το όνομά του. Γαβριηλίδης, Νοσοκομείο της Σύρου. Μου έστειλε mail και μπορώ να σας το δώσω. Προχθές, στις 3 τη νύχτα, ήρθε μία περιεσφιγμένη βουβωνοοσχεοκήλη. Ήρθε από το Κέντρο Υγείας της Νάξου, στη Σύρο, στο μεγαλύτερο νοσοκομείο των Κυκλάδων, το οποίο το στηρίξαμε και το στηρίξαμε πολύ, όπως και όλα τα νοσοκομεία της χώρας επί των ημερών μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο άνθρωπος πήγε να χειρουργήσει, αυτός και μια νοσηλεύτρια, γιατί δεν υπήρχε δεύτερος γιατρός, δεν υπήρχε άλλος εφημερεύων. Συνήθως τα χειρουργεία γίνονται με δύο ή τρεις χειρουργούς. Έτσι δεν, κύριε συνάδελφε; Χειρουργός είστε. Μπαίνει με μία νοσηλεύτρια. Η νοσηλεύτρια της κίνησης…

**ΧΡΗΣΤΟΣ ΚΕΛΛΑΣ:** …(Δεν ακούστηκε).

**ΠΑΥΛΟΣ ΠΟΛΑΚΗΣ:** Ναι, κύριε συνάδελφε, και εγώ στον ιδιωτικό τομέα δούλευα.

**ΧΡΗΣΤΟΣ ΚΕΛΛΑΣ:** Αναλόγως τον χειρουργό…

**ΠΑΥΛΟΣ ΠΟΛΑΚΗΣ:** Αναλόγως τον χειρουργό, ναι. Το κάνει μόνος του; One-man show είναι; Έτσι το κάνατε, κύριε Κέλλα;

**ΧΡΗΣΤΟΣ ΚΕΛΛΑΣ:** …(Δεν ακούστηκε).

**ΠΑΥΛΟΣ ΠΟΛΑΚΗΣ:** Σοβαρά; Έτσι δίνετε αναισθησία εσείς σε καμμιά ιδιωτική κλινική; Με one-man show; Για ηρεμήστε λίγο! Σε εμένα μιλάτε.

**ΧΡΗΣΤΟΣ ΚΕΛΛΑΣ:** Και εσείς σε εμένα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΠΑΥΛΟΣ ΠΟΛΑΚΗΣ:** Ακούστε τώρα. Πηγαίνει, λοιπόν, να χειρουργήσει με μία νοσηλεύτρια του χειρουργείου. Η νοσηλεύτρια παθαίνει κάποιο πρόβλημα, λιποθυμά και μένει ο άνθρωπος μόνος του και φωνάζει βοήθεια. Κανείς, δεν υπήρχε άνθρωπος! Διαλυμένος!Και τελικά τελείωσε το χειρουργείο πλένοντας την νοσηλεύτρια της κίνησης. Αυτό έγινε στις 10 του μήνα, προχθές, στο Γενικό Νοσοκομείο Σύρου, το μεγαλύτερο νοσοκομείο των Κυκλάδων. Συμβαίνει αυτό και πάει και μας λέει για απογευματινά χειρουργεία; Δεν ντρέπεται, δεν αισχύνεται;

Έχουμε -λέτε- 1,5 δισεκατομμύριο ευρώ από το Ταμείο Ανάκαμψης. Εάν είχαμε εμείς 1,5 δισεκατομμύριο ευρώ -και το λέω μετά πλήρους λόγου γνώσεως- θα παραδίναμε μία άλλη χώρα στο σύστημα υγείας. Μία άλλη χώρα!

Εμείς με 220 εκατομμύρια ευρώ που βρήκαμε από το ΠΔΕ εθνικών πόρων, που ήταν 30 εκατομμύρια τον χρόνο, από το αποθεματικό του Υπουργείου Υγείας, που ήταν 10 εκατομμύρια ευρώ, από τη χρηματοδότηση της Ρένας Δούρου με 40 εκατομμύρια, από το υπόλοιπο του αντικαρκινικού εράνου που δεν μπορέσατε να «φάτε», από το υπερπλεόνασμα του 2018 που κατάφερα και πήρα 35 με 40 εκατομμύρια από τον Χουλιαράκη, από όλα αυτά μαζέψαμε 220 εκατομμύρια ευρώ και κάναμε πράγματα, που κόβατε κορδέλες σε αξονικούς, σε μαγνήτες, σε κτήρια, σε επεκτάσεις όλη την προηγούμενη τετραετία. Αυτά έγιναν και επί των ημερών μας και όλη την προηγούμενη τετραετία, γιατί δεν «φάγαμε» δραχμή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και έρχεστε εδώ, βρε, και μου καταδεικνύετε κατάλογο; Δηλαδή, εδώ έχετε στήσει το γλέντι της μαϊμούς!

**ΠΡΟΕΔΡΕΥΩΝ (Γεώργιος Γεωργαντάς):** Κλείστε, κύριε συνάδελφε.

**ΠΑΥΛΟΣ ΠΟΛΑΚΗΣ:** Μάλιστα, κύριε Πρόεδρε. Αυτό θα πω και τελειώνω.

Μεταρρύθμιση του clawback 250 εκατομμύρια ευρώ. Γιατί να δώσετε 250 εκατομμύρια ευρώ για να κόψετε clawback από τις φαρμακοβιομηχανίες; Δεν το κατάλαβα. Γιατί; Για ποιον λόγο; Να τα δώσετε σε κτηριακές εγκαταστάσεις στο σύστημα υγείας.

Δεύτερον, λέτε για πρωτοβάθμια μεταρρύθμιση 271 εκατομμύρια ευρώ. Δηλαδή; Ποια είναι τα 271;

Τρίτον, λέτε για μεταρρύθμιση ψυχικής υγείας 54 εκατομμύρια σε ένα πρόγραμμα και λίγο παρακάτω 278 εκατομμύρια. Πού είναι αυτά; Τι θα γίνουν αυτά; Εδώ κλείνει η παιδοψυχιατρική κλινική στην Κρήτη. Κλείνουν άλλες δεξιά και αριστερά. Τι κάνετε; Τα βάζετε, για να τα βάζετε; Έχετε στήσει κανένα παραμύθι με τίποτα ιδιώτες ή με τίποτα άλλα για να «φαγωθούν» από εκεί;

Για «κατ’ οίκον νοσηλεία» λέει 12 εκατομμύρια. Πού είναι αυτή; Βλέπω για ανακαινίσεις και εκσυγχρονισμούς του ΕΣΥ 317 εκατομμύρια. Πού είναι αυτά; Έχει ξεκινήσει τίποτα; Γίνεται κάτι, κάπου; Μας το λέτε και εμάς; Στην Κρήτη δεν ξέρω να γίνεται κάτι. Στην Πελοπόννησο, επίσης. Στην Ήπειρο, επίσης. Σε μεγάλα νοσοκομεία της Αθήνας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Κλείστε.

**ΠΑΥΛΟΣ ΠΟΛΑΚΗΣ:** Κάτι πρέπει να γίνεται στο ΤΕΠ της Νίκαιας εάν έχω πάρει σωστά χαμπάρι και ίσως και στο ΚΑΤ. Εδώ μιλάμε για 317 εκατομμύρια. Πού είναι αυτά; Για να το καταλάβω.

Μετά λέει για άλλο ένα πρόγραμμα μεταρρύθμισης της πρωτοβάθμιας άλλα 32 εκατομμύρια. Δηλαδή; Και, βέβαια, εδώ δεν υπάρχουν τα απογευματινά. Έτσι δεν είναι; Μετά το καταθέσατε σε ένα άλλο πρόγραμμα, εκεί που λέει 9 και θα το τροποποιήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω με την εξής κουβέντα. Εμείς έχουμε σχέδιο και μάλιστα κοστολογημένο. Χρειαζόμαστε 14 με 16 δισεκατομμύρια δημόσια δαπάνη στο δημόσιο σύστημα υγείας, εκ των οποίων τα 5,5 με 6 δισεκατομμύρια θα είναι αμοιβές υγειονομικού προσωπικού. Τα 2,5 με 3 δισεκατομμύρια θα είναι οι δαπάνες λειτουργίας πρωτοβάθμιας και δευτεροβάθμιας περίθαλψης. Τα 3,5 με 4 δισεκατομμύρια -και μέχρι εκεί- είναι το φάρμακο, με νέα τιμολόγηση, γιατί δεν θα συνεχίσουμε να επιτρέπουμε 550% κέρδη στα γενόσημα και 1100% κέρδος στα πρωτότυπα. Δαπάνες για τους παρόχους του ΕΟΠΥΥ 2,5 με 3 δισεκατομμύρια. Όλο αυτό κάνει 14 με 16 δισεκατομμύρια, δηλαδή, 7,5%-8% του ΑΕΠ για ένα ΑΕΠ της χώρας μας από 200 δισεκατομμύρια και πάνω.

Αυτή είναι η πολιτική μας επιλογή. Τα χρήματα θα βρεθούν πολύ συγκεκριμένα από τη φορολόγηση των μερισμάτων, από τον αναβαλλόμενο φόρο των τραπεζών, από την ανάπτυξη που λέτε και εσείς, από τον φόρο που θα επανέλθει για τα κανάλια, και από τη μεγάλη αναδιανομή που θα κάνουμε, γιατί εμείς καταφέραμε κάποια πράγματα την προηγούμενη περίοδο, γιατί εμείς δεν πληρώναμε τον εργολάβο του «Ευαγγελισμού» 4,5 εκατομμύρια ευρώ τον χρόνο για να παίρνουν οι γυναίκες 550 ευρώ τον μήνα, αλλά δίναμε 2,5 εκατομμύρια ευρώ τον χρόνο και οι γυναίκες έπαιρναν 750.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πολάκη. Έχετε ευνοϊκή μεταχείριση από το Προεδρείο.

**ΠΑΥΛΟΣ ΠΟΛΑΚΗΣ:** Τώρα τους ξαναφέρνετε πίσω. Εκεί τρώτε τα λεφτά της όποιας αύξησης έχετε δώσει στις λειτουργικές δαπάνες. Εμείς θα τα πάμε στις αμοιβές των γιατρών. Εάν δεν διπλασιάσετε τις αμοιβές των γιατρών, θα συνεχίσουν να φεύγουν και το σύστημα θα γκρεμίζεται. Και έχω και ιδιαίτερο θέμα με αυτό, γιατί δεν θέλω η μικρή μου κόρη να εγκαταλείψει τη χώρα. Γι’ αυτό εμείς δεσμευόμαστε ότι αυτά τα παιδιά θα τα κρατήσουμε εδώ.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Θεμιστοκλέους.

**ΠΑΥΛΟΣ ΠΟΛΑΚΗΣ:** Πάντως να πω κάτι; Εμείς δεν απαντάγαμε σε κάθε ομιλία.

**ΠΡΟΕΔΡΕΥΩΝ (Γεώργιος Γεωργαντάς):** Δεκτό, αλλά όταν τίθενται…

**ΠΑΥΛΟΣ ΠΟΛΑΚΗΣ:** Όχι ότι έχω πρόβλημα να απαντήσει. Δεν απαντάγαμε όμως σε κάθε ομιλία. Τα μάζευε ο Υπουργός και απάνταγε στο τέλος.

**ΠΡΟΕΔΡΕΥΩΝ (Γεώργιος Γεωργαντάς):** Δεν διαφωνώ επ’ αυτού, αλλά όταν μιλάει ένας Υπουργός της προηγούμενης κυβέρνησης, νομίζω ότι πρέπει να δοθεί η δυνατότητα να απαντήσει ο Υπουργός. Απλώς να ξέρετε ότι η όποια απάντηση από την πλευρά του ΣΥΡΙΖΑ θα είναι από τον Κοινοβουλευτικό Εκπρόσωπο. Δεν θα κάνουμε διάλογο εδώ.

Παρακαλώ, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μπορεί να έχετε και δίκιο. Αυτή ήταν η τακτική που εφάρμοσα χθες. Τα μάζεψα και τοποθετήθηκα στην ομιλία μου και δεν μίλαγα μετά τους ομιλητές. Απλώς σήμερα ακούστηκαν λίγο βαριές εκφράσεις όπως «λαθρέμπορας». Θα έρθω σε αυτό.

Ξεκινάμε με τα απογευματινά χειρουργεία. Όταν ανακοινώθηκαν λεγόταν ότι «δεν θα κάνετε απογευματινά χειρουργεία», «δεν θα μπει κανένα νοσοκομείο», «δεν θα μπορέσετε να τα βάλετε στο προσωπικό». Πέρασαν δύο, τρεις εβδομάδες. Θα σας δώσω τους αριθμούς. Έχουν γίνει τριακόσια χειρουργεία.

**ΠΑΥΛΟΣ ΠΟΛΑΚΗΣ:** Μέχρι προχθές σκάρτα εκατό.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μέχρι προχθές διακόσια ογδόντα οκτώ, σήμερα είναι λίγο πιο πάνω από τριακόσια και υπάρχουν εκατόν εβδομήντα προγραμματισμένα για τις επόμενες δεκαπέντε ημέρες. Αυτοί είναι οι αριθμοί. Άρα κάνουμε τη δημόσια συζήτηση με βάση αυτό.

Θα κάνω μία στάση και μία αναφορά. Είπατε τους γιατρούς του ΕΣΥ -που είναι συνάδελφοι πολλών στην Αίθουσα- που έβαλαν απογευματινά χειρουργεία «λαθρέμπορους». Είναι ο Στράντζαλης στον «Ευαγγελισμό»…

**ΕΙΡΗΝΗ (ΡΕΝΑ) ΔΟΥΡΟΥ:** Εσείς είπατε για «φακελάκια».

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Είναι ο καθηγητής Στράντζαλης «λαθρέμπορας» στο «Ευαγγελισμό»; Θέλετε να σας δώσω ονόματα.

**ΕΙΡΗΝΗ (ΡΕΝΑ) ΔΟΥΡΟΥ:** Εσείς είπατε για «φακελάκια».

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Δούρου. Ακούστηκε ο κ. Πολάκης. Ας ακουστεί και ο Υπουργός. Ο Κοινοβουλευτικός σας Εκπρόσωπος είναι ικανότατος και μπορεί να απαντήσει. Παρακαλώ πολύ!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Καλώ όλους τους γιατρούς του Εθνικού Συστήματος Υγείας -τυχαίνει και οι περισσότεροι από αυτούς να είναι και ιδιαίτερα μάχιμοι και γι’ αυτό έβαλαν και απογευματινά χειρουργεία- που άκουσαν τη δήλωση του κ. Πολάκη ότι είναι λαθρέμποροι…

**ΠΑΥΛΟΣ ΠΟΛΑΚΗΣ:** Να έρθουν να μου το πουν για να τους εξηγήσω. Όποιος θέλει, ας έρθει.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Να τους το εξηγήσετε γιατί αναφέρεστε σε συναδέλφους.

Πάμε στα υπόλοιπα. Η σύγκριση των αριθμών του 2019 με το 2023 είναι ισοπεδωτική. Αναφερθήκατε στο περιστατικό της Σύρου. Είναι αυτό το μελόδραμα που κάνετε κάθε φορά. Το προσωπικό στη Σύρο είναι ακριβώς οι ίδιοι γιατροί με το 2019 και τριάντα ένα άτομα παραπάνω προσωπικό. Άρα αν ισχύει -εγώ είπα να το επιβεβαιώσω, γιατί έρχεστε κάθε φορά και λέτε «με ενημέρωσαν εχθές»- αυτό το περιστατικό επί των ημερών σας θα γινόταν πολύ χειρότερο. Γι’ αυτό πρέπει να μιλάμε με αριθμούς και όχι με περιπτωσιολογία και αν έχουμε σεντόνια και εάν δεν έχουμε σεντόνια.

Επειδή αφήνετε υπονοούμενα, να σας πω ότι το RRF έχει πάρα πολλά έργα -φαίνεται ότι δεν παρακολουθείτε τις κυβερνητικές εκδηλώσεις- που έχουμε ήδη εγκαινιάσει. Έχουμε ολοκληρώσει και εγκαινιάσει την πνευμονολογική στο «Παπανικολάου». Αναφερθήκατε στα κέντρα υγείας. Στα περισσότερα από αυτά θα μας δείτε να κόβουμε κορδέλες γιατί και επί της τετραετίας έγιναν και επί της τετραετίας θα τελειώσουν και θα το δείτε. Έχουμε ήδη αρχίσει να κόβουμε κορδέλες.

Επίσης, επειδή αφήνετε διάφορα υπονοούμενα, θα σας θυμίσω ένα πράγμα: ο αγγειογράφος που πήρατε στο «Παίδων» είναι προδιαγραφών ενηλίκων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τον ΣΥΡΙΖΑ ο κ. Γεώργιος Ψυχογιός.

**ΠΑΥΛΟΣ ΠΟΛΑΚΗΣ:** Καταλάβατε τι είπατε τώρα;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πολάκη, παρακαλώ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έχουν περάσει πέντε χρόνια περίπου από τη μέρα που αναλάβατε τη διακυβέρνηση της χώρας. Το να έχετε καταντήσει το δημόσιο σύστημα υγείας σε αυτήν την τραγική κατάσταση αυτό το διάστημα, ενώ έχει μάλιστα μεσολαβήσει και η πανδημία που έπρεπε να σας κάνει σοφότερους, μαρτυρά τον ζήλο και τη σπουδή που δείξατε και δείχνετε για την απαξίωση του, αλλά και κάτι άλλο: την κυνική εξαργύρωση γραμματίων σε μεγάλες ιδιωτικές κλινικές, ασφαλιστικές εταιρείες στις οποίες κλείσατε προκλητικά το μάτι και στην πανδημία. Και ενώ άλλες χώρες σε παγκόσμιο επίπεδο στηρίζουν και ενισχύουν τα δημόσια συστήματα που στάθηκαν όρθια στην πανδημία και κράτησαν την κοινωνία, εδώ έχουμε αυξήσει στο 40% την ιδιωτική δαπάνη έναντι του 20% του ευρωπαϊκού μέσου όρου για την υγεία. Είστε αμετανόητοι, ανυποχώρητοι και αδίστακτοι όταν η δημόσια υγεία είναι ίσως η βασικότερη υπηρεσία που χρειάζεται ο άνθρωπος στη ζωή του.

Και ακριβώς επειδή η υγεία αφορά όλους μας, θα αναφερθώ και με συγκεκριμένα παραδείγματα στην περιφέρειά μου, την Κορινθία, αλλά είμαι σίγουρος ότι αυτή η εικόνα κι αυτά που θα πούμε ακουμπάνε τους ανθρώπους από την Κάρπαθο και την Κάσο μέχρι την Κέρκυρα, την Κομοτηνή και την Κρήτη. Το σίγουρο είναι ότι το σύστημα στέκεται με την υπέρβαση από την αίσθηση καθήκοντος και με την αυτοθυσία του προσωπικού του ΕΣΥ.

Όταν μειώνεις τον προϋπολογισμό στην υγεία με συνειδητή υποχρηματοδότηση χωρίς κανέναν στόχο σύγκλισης με τον ευρωπαϊκό μέσο όρο, όταν αφήνεις τις ευρωπαϊκές προοπτικές και τις αρχές και αξίες πίσω για το κράτος δικαίου, όταν τις οργανικές θέσεις του υγειονομικού και ιατρικού προσωπικού τις βρίσκουμε κενές με τη μείωση να είναι συνεχιζόμενη λόγω συνταξιοδοτήσεων, παραιτήσεων και ασθενειών, το αποτέλεσμα είναι να πέφτει η παροχή υπηρεσίας στην υγεία και να εξαθλιώνεται το προσωπικό των νοσοκομείων.

Στο Νοσοκομείο Κορίνθου είναι μετρημένοι στα δάχτυλα οι παθολόγοι το ίδιο και οι χειρουργοί, δύο ή τρεις αναισθησιολόγοι συνολικά και τα ΤΕΠ σε μια κατάσταση που δεν μπορούν να διαχειριστούν περιστατικά κρίσιμα παρά την υπέρβαση, επαναλαμβάνω, των γιατρών και του προσωπικού.

Αφήνετε τα κτήρια και τον εξοπλισμό να καταρρέουν, να βγαίνουν εκτός λειτουργίας και να γίνονται επικίνδυνα για τους πολίτες. Και πάλι παράδειγμα είναι το Γενικό Νοσοκομείο Κορίνθου με μηχανήματα λιθοτριψίας και τομογράφους που είχαν παρασχεθεί επί της Κυβέρνησής μας και μετά οι οποίοι δεν λειτουργούν για τις ανάγκες του κόσμου, για να πηγαίνουν στους ιδιώτες, όπως επίσης και όσον αφορά τα Κέντρα Υγείας της Νεμέας ή του Λουτρακίου τα οποία καλύπτουν πολύ μεγάλες περιοχές και διπλασιάζεται ο πληθυσμός τους, κτηριακό απόθεμα και υποδομές ενταγμένες από το 2019 που ακόμα περιμένουν να ολοκληρωθούν. Επίσης και το Κέντρο Φυσικής Ιατρικής και Αποκατάστασης, ένα κόσμημα, ένα στολίδι, κάνει τις μισές νοσηλείες σε σχέση με το 2019 λόγω έλλειψης προσωπικού.

Οδηγείτε τους νέους ανθρώπους να βγαίνουν υποχρεωτικά στο εξωτερικό. Καταργείτε τα προγράμματα των νέων επιστημόνων που έκανε η κυβέρνηση του ΣΥΡΙΖΑ και δεν κάνετε brain gain, όπως έγινε στις TOMY που με κίνητρα επέστρεψαν στη χώρα άνθρωποι από το εξωτερικό, κάνετε brain drain διότι δεν μπορούν να σταθούν σε αυτό το υγειονομικό σύστημα και παραιτούνται, αφού δεν έχουν προοπτική.

Δεν έχετε μεριμνήσει για την πρωτοβάθμια φροντίδα υγείας. Τα κέντρα υγείας στον νομό μου είναι υποστελεχωμένα, διότι έχουν πάει γιατροί στο νοσοκομείο και δεν έχουν πληρωθεί οι θέσεις που έχουν μείνει κενές. Σε περιοχές που ήταν παλιές πρωτεύουσες δήμων -και θα αναφερθώ ειδικά γιατί τα έχουμε φέρει όλα αυτά στη Βουλή-, στην Γκούρα, στη Στυμφαλία, με το πολυδύναμο ιατρείο να είναι ένα ανέκδοτο για τους κατοίκους της περιοχής, αφού το εγκαινιάσατε λίγο πριν τις εκλογές του 2023, στο Χιλιομόδι, στους Αγίους Θεοδώρους, στο Δερβένι, στην Περαχώρα και σε απομακρυσμένα ορεινά ή ημιορεινά χωριά δεν λειτουργούν ούτε αγροτικά ιατρεία για να συνταγογραφήσουν.

Δεν υπάρχουν φάρμακα με αποτέλεσμα να κινδυνεύουν ασθενείς συμπολίτες μας ή να αυτοκτονούν από απόγνωση για ένα φάρμακο 12 ευρώ, όπως έγινε στην Κρήτη. Κλείνουν παιδιατρικά χειρουργεία λόγω έλλειψης γιατρών και φτιάχνετε ιδιωτικά εντός του νοσοκομείου.

Αλλά και για το ΕΚΑΒ ξέρετε πολύ καλά ότι οι διασώστες, οι τραυματιοφορείς και τα οχήματα δεν επαρκούν για τις ανάγκες της χώρας και του νομού. Οι τελευταίες προσλήψεις στο ΕΚΑΒ έγιναν από τον ΣΥΡΙΖΑ και μάλιστα με μνημονιακές δεσμεύσεις ενεργές, ενώ πριν έξι μήνες ένας νέος άνθρωπος μετά από ατύχημα στη Νεμέα περίμενε για δύο ώρες σε πάρα πολύ σοβαρή κατάσταση, με αποτέλεσμα το κέντρο υγείας, που είναι υποστελεχωμένο, να μην μπορεί να διαχειριστεί το περιστατικό και ενώ θα ήταν μια κατάσταση διαχειρίσιμη, τελικά κινδύνευσε μέχρι και η ζωή του για να φτάσει να νοσηλευτεί πλέον στην Αθήνα, ούτε καν στο Νοσοκομείο της Κορίνθου.

Και, βέβαια, οι χρόνια πάσχοντες αναγκάζονται να στρέφονται στα ιδιωτικά ασθενοφόρα για να μεταβούν δύο και τρεις φορές τη βδομάδα στο νοσοκομείο για μια θεραπεία, κυρίως νεφροπαθείς και καρκινοπαθείς. Όλα αυτά οδηγούν τους κατοίκους της Κορινθίας στον ιδιωτικό πάροχο, τα κέρδη και οι ζημιές. Θέλετε το ΕΣΥ απαξιωμένο και όπου μπορείτε το ιδιωτικοποιείτε και αυτό, με απογευματινά χειρουργεία, με επί πληρωμή εξωτερικά ιατρεία και μας λέτε «μα, τι κάνουμε; μια πραγματική κατάσταση ρυθμίζουμε».

Το ίδιο κάνατε και στο δεκατριάωρο. Την πραγματική κατάσταση της αθλιότητας, την πραγματική κατάσταση που ο κόσμος δεν μπορεί να διαχειριστεί, που δεν αντιστοιχεί σε κοινωνικό κράτος και παροχές, την κάνετε κανονικότητα με συνεργεία εργολάβων να μπαίνουν και πάλι στα νοσοκομεία ενώ τους είχαμε βγάλει. Κοστίζουν τριπλάσια με χειρότερες παροχές και πληρώνουν «ψίχουλα» τους εργαζόμενους. Αυτό για εσάς σημαίνει πρόοδο, αυτό είναι πρόοδος, η επιστροφή στο ’60, όπου όποιος είχε χρήματα μπορούσε να πληρώνει, διότι ήταν πολυτέλεια τότε και η υγεία και η παιδεία!

Τι σημαίνει ασφάλεια για τις τοπικές κοινωνίες σε ένα σύγχρονο κράτος δικαίου και κοινωνικής πρόνοιας; Η κυβέρνηση του ΣΥΡΙΖΑ μέσα στις πιο δύσκολες εποχές -κι ο κόσμος το θυμάται αλλά να του το θυμίσουμε και εμείς, γιατί δεν θέλετε να το θυμάται- και μάλιστα σε μια χώρα χρεοκοπημένη, όπως μας την παραδώσατε, σε ανθρωπιστική κρίση, με κοινωνικά ιατρεία και φαρμακεία να καλύπτουν τις ανάγκες των ασθενών και με τα πεντάευρα στα νοσοκομεία, έβαλε όλους τους ανασφάλιστους δωρεάν στα νοσοκομεία, δυόμισι εκατομμύρια ανθρώπους, και με ακριβά φάρμακα, βαριά χειρουργεία και θεραπείες. Έγιναν πάνω από είκοσι χιλιάδες προσλήψεις στην υγεία, παρά τους περιορισμούς, ενίσχυση των νοσοκομείων και των κέντρων υγείας σε ειδικότητες, εξοπλισμό και μέσα, υπήρξαν θετικοί ισολογισμοί μετά από χρόνια στα νοσοκομεία και τον ΕΟΠΥΥ, αύξηση των δαπανών για την υγεία μέσα στα μνημόνια, ίδρυση των ΤΟΜΥ και της ιατροφαρμακευτικής περίθαλψης στην κοινότητα, προγράμματα όπως το «PHILOS» για ευάλωτες ομάδες προσφύγων και μεταναστών και για την προστασία της δημόσιας υγείας που τώρα ξηλώνετε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

«Πού θα βρούμε τα λεφτά;» λέτε. Έχετε το θράσος και ρωτάτε πού θα βρείτε τα λεφτά, όταν μας παραδώσατε χρεοκοπημένη χώρα και σας παραδώσαμε 37 δισ. Σας απαντάμε: Εκεί που τα βρήκαμε, λοιπόν, για να κάνουμε αυτές τις πολιτικές που σας είπα -και σίγουρα όχι στα 2,5 δισ. του Ταμείου Ανάκαμψης που δώσατε σε δέκα εταιρείες, από ό,τι φαίνεται από δημοσιεύματα, με απευθείας αναθέσεις 10 δισ., με υπερκέρδη που δεν φορολογείτε τίποτα για το 2023 και ελάχιστα για το 2022-, αλλά και έχοντας ως προτεραιότητα ένα άλλο μείγμα πολιτικής με προτεραιότητα τον άνθρωπο και τις ανάγκες του και όχι τα κέρδη και τις ζημιές μεγάλων επιχειρήσεων και στην υγεία.

Ο κόσμος πρέπει να πιστέψει -και εμείς παρουσιάσαμε και με την εξαιρετική ομιλία του εισηγητή μας το πρόγραμμά μας- ότι υπάρχει άλλος δρόμος, αρκεί να υπάρχει βούληση και να είναι για μας προτεραιότητα. Και αυτό που θα κάνουμε είναι να τιμήσουμε τον κόπο του προσωπικού της υγείας με μόνιμες θέσεις και βαρέα και ανθυγιεινά. Θα πει κανείς: Γιατί δεν τα κάνατε; Τι να πρωτοκάνουμε μέσα σε αυτό το χάος και το χάλι που μας παραδώσατε; Οι εργολάβοι θα σταματήσουν, θα έχουμε ατομικές συμβάσεις και πάλι, αύξηση του προϋπολογισμού για τη δαπάνη στην υγεία και εμπιστοσύνη των πολιτών στο ΕΣΥ, αυτό που έχει χαθεί. Θα καταργήσουμε, λοιπόν, όλους τους νόμους σας που ιδιωτικοποιούν άμεσα ή έμμεσα το Εθνικό Σύστημα Υγείας, θα κάνουμε περισσότερο αυτά που κάναμε ως κυβέρνηση σε βάθος και μεγαλύτερη αποφασιστικότητα, με σύγκρουση με συμφέροντα, και είναι αυτό ακριβώς που φοβάστε και θέλετε να μην το θυμάται ο κόσμος και να το ξηλώσετε εντελώς. Δεν θα γίνει, δεν θα το επιτρέψουμε, δεν αξίζει στον ελληνικό λαό! Ο ΣΥΡΙΖΑ θα είναι στην πρώτη γραμμή σε αυτή τη μάχη.

Να είστε καλά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι ένας μαθητές και μαθήτριες και τέσσερις συνοδοί εκπαιδευτικοί από το 1ο Δημοτικό Σχολείο Καρπάθου.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Αθηνά Λινού.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Αγαπητοί συνάδελφοι, κύριε Υπουργέ, θα ήθελα να μιλήσω για αυτό το νομοσχέδιο με τα εξήντα πέντε άρθρα που προέρχονται από τριάντα έξι νόμους και που δώδεκα από τα άρθρα αφορούν διορθώσεις σε προηγούμενες δικές σας νομοθετήσεις των τελευταίων τεσσάρων ετών. Τέσσερα από τα άρθρα αφορούν τη δημόσια υγεία όπως την εννοούμε, ως πρόληψη και προαγωγή υγείας. Τα υπόλοιπα αφορούν την παροχή υπηρεσιών και το κλινικό έργο.

Όσον αφορά το κλινικό έργο, κάθε φορά που ρωτάμε «γιατί έχουμε πρόβλημα, γιατί δεν έχουμε νοσοκομεία, γιατί κλείνουν κέντρα υγείας, γιατί δεν έχουμε υπηρεσίες, γιατί έχουμε αναμονή χιλιάδων ασθενών για χειρουργείο;» η απάντηση μόνιμα, τουλάχιστον του Υπουργού, κ. Γεωργιάδη, είναι ότι «δεν έχουμε γιατρούς -πού να τους βρούμε;-, δεν έχουμε νοσηλευτές και σαν λύση παραπέμπουμε σε ιδιώτες, προσκαλούμε ιδιώτες, δίνουμε τη δυνατότητα στους γιατρούς μας και ούτω καθεξής».

Να σας πω ποια είναι η προσωπική μου εμπειρία ως απόφοιτη τουλάχιστον της Ιατρικής Σχολής της Αθήνας; Φοβάμαι κάθε φορά που χτυπάει το τηλέφωνο ότι κάποιος συγγενής, κάποιος φίλος θα μου πει «μπορείς να με βοηθήσεις για να χειρουργηθώ;» και σκέφτομαι ας του πω να πάει εκτός λίστας στο απογευματινό ιατρείο. Η πρώτη αίσθηση είναι ότι φοβάμαι ακόμα πιο πολύ, γιατί όσον αφορά στο θέμα που θέσαμε για την αύξηση της θνησιμότητας κατά 50%, που μελετάται σε σαράντα διαφορετικές μελέτες και αφορά τρία εκατομμύρια χειρουργεία, αναρωτιέμαι αν αυτός ο δικός μου είναι από αυτούς που θα πεθάνουν γιατί χειρουργήθηκε το απόγευμα; Γιατί όσον αφορά το οικονομικό ντρέπομαι να του πω «βρες 2.000 για ένα σοβαρό χειρουργείο» και μπορεί να αναγκαστώ να του πω «να τα μαζέψουμε, βρε αδερφέ, τα δύο χιλιάρικα μεταξύ συγγενών, μεταξύ φίλων, κάτι να κάνουμε». Δεν είναι αυτή η λύση.

Μας λέτε «δεν προτείνετε λύσεις». Επαναλαμβανόμενη άποψη. Και σας λέω ότι αυτή τη στιγμή υπάρχουν δέκα χιλιάδες απόφοιτοι ιατρικών σχολών της χώρας που δεν βρίσκουν θέση για ειδικότητα ή που δεν βρήκαν και φύγανε. Γιατί δεν κάνουμε τίποτα για να συγκρατήσουμε αυτά τα παιδιά; Να σας πω τι κάνουν οι μεγάλες πολυεθνικές στο εξωτερικό; Έναν χρόνο πριν αποφοιτήσουν οι καλοί φοιτητές -και μη μου πείτε ότι οι φοιτητές των δημόσιων ιατρικών σχολών στη χώρα δεν είναι οι καλύτεροι- πάνε και τους προσφέρουν θέσεις εργασίας. Πότε μιλήσαμε εμείς σε ένα παιδί, σε έναν φοιτητή, πότε πήγε κάποιος διοικητής νοσοκομείου να πει «έχω θέσεις»; Πότε αυξήσαμε τις θέσεις ειδικότητας εκεί που υπάρχουν λύσεις; Και έχουμε δερματολόγους και οφθαλμίατρους που περιμένουν οκτώ χρόνια για να ειδικευθούν. Πότε πήγαμε στους εκατοντάδες καθηγητές πανεπιστημίων ιατρικών σχολών στον κόσμο και τους είπαμε «Σε παρακαλώ, έλα. Θα δούμε πώς θα τα βολέψουμε για να σου βρούμε σπίτι, για να πάνε στα σωστά σχολεία τα παιδιά σου. Έχουμε ξενόγλωσσα σχολεία»; Ποτέ.

Μετά λέτε ότι δεν έχουμε αποφοίτους της Ιατρικής, δεν έχουμε αποφοίτους της Νοσηλευτικής! Οι νοσηλευτές φεύγουν την ίδια μέρα που θα αποφοιτήσουν. Γιατί; Γιατί δεν αυξάνουμε τις θέσεις τουλάχιστον στις σχολές της Νοσηλευτικής, των ιατρικών, τουλάχιστον στις αγγλόφωνες ιατρικές σχολές, που έχουμε δύο που είναι δημοσίων πανεπιστημίων και στις οποίες φοιτούν φοιτητές από χώρες που μπορεί να θέλουν να μείνουν στην Ελλάδα, να έχουμε τους αριθμούς;

Γιατί δεν κάνουμε τίποτα, ώστε οι διοικητές των νοσοκομείων να είναι απόφοιτοι από σχολές που δίνουν πτυχία για πολιτικές δημόσιας υγείας; Κλείσαμε ουσιαστικά τη μοναδική σχολή που είχαμε, τη Σχολή Δημόσιας Υγείας, την κάναμε αρχικά πανεπιστήμιο και αρνηθήκατε να τους δώσετε δυνατότητα πρωτοβάθμιας εκπαίδευσης. Τους είπατε όχι. Και τους ενώνετε με μια σχολή επισκεπτριών. Ναι χρειαζόμαστε και επισκέπτριες, αλλά οι διοικητές των νοσοκομείων δεν μπορούν να αποφοιτήσουν από σχολές επισκεπτριών.

Δεν αξιοποιούμε, λοιπόν, τίποτα, ούτε από τους παλιούς αποφοίτους της Σχολής Δημόσιας Υγείας ούτε από τους πανεπιστημιακούς, και κάνουμε εξετάσεις για διοικητές και καταλαβαίνουμε ότι οι περισσότεροι βγήκαν κάτω από τη βάση και καταργούμε τη βάση. Υπήρξε νομοθέτημα, απόφαση υπουργική, χθεσινή προχθεσινή, που ακυρώνουμε τη βάση στις εξετάσεις.

Δεν θέλω να χάσω πολύ χρόνο για τη δημόσια υγεία. Απλώς να καταθέσω -γιατί αμφισβήτησε την εμπειρία μου και τη γνώση μου η παρούσα Υπουργός- ότι επειδή έγραψα τις οδηγίες του 1986 δεν ισχύουν πια. Καταθέτω δημοσιεύματα που μιλούν για την ανάγκη διπλής ανάγνωσης της μαστογραφίας, όταν είναι για έγκαιρη διάγνωση, και προτείνουν στην περίπτωση έλλειψης γιατρών ακόμη και τη χρήση “artificial intelligence”. Και η τελευταία δημοσίευση είναι στις 31-1-2024. Δεν μπορούμε να βάζουμε σε κίνδυνο τους ασθενείς ούτε με ψευδή θετικά ούτε με ψευδή αρνητικά ευρήματα.

Όσον αφορά αυτό που έλεγα για τη διατομεακή ανάγκη για τη δημόσια υγεία, θα ήθελα να επισημάνω ότι αύριο, μεθαύριο θα έχουμε πάλι αφρικανική σκόνη, θα μπουν σε υψηλό κίνδυνο τα νεογνά, οι ηλικιωμένοι, τα παιδιά και θα χρειαζόταν η συνεργασία του Υπουργείου Περιβάλλοντος, του Υπουργείου Εργασίας, γιατί θα είναι σε κίνδυνο και όλοι αυτοί που εργάζονται στο ύπαιθρο και δεν έχουμε καμμία οδηγία. Γιατί; Διότι στον ΕΟΔΥ δεν κάνουμε πραγματική οργάνωση προληπτικής ιατρικής.

Καταθέτω τη βιβλιογραφία για να μην περάσω τον χρόνο μου, κύριε Πρόεδρε.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απλώς θα ήθελα να πω ότι αυτοί που αδικούνται με την πολιτική σας σήμερα, τα θύματα, είναι οι ασθενείς και είναι οι ασθενείς που δεν έχουν εισόδημα, που είναι άνεργοι, που είναι στη μειονότητα, που δεν έχουν κάλυψη και δεν έχουν ασφάλεια, οι ανασφάλιστοι. Και αυτούς δεν θέλουμε να τους αφήσουμε να συνεχίσουν να υποφέρουν και να πεθαίνουν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Είχε γίνει μια μικρή αλλαγή. Έπρεπε να μιλήσει νωρίτερα, αμέσως μετά τον κ. Ψυχογιό, η κ. Πούλου και είχε γίνει μια καθυστέρηση. Γι’ αυτό αμέσως μετά θα πάει ο Κοινοβουλευτικός Εκπρόσωπος και μετά εσείς, κύριε Χρηστίδη. Ήσασταν πανέτοιμος, σας είδα, αλλά θα υπάρξει μια μικρή καθυστέρηση.

Τον λόγο έχει η κ. Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε. Υπολογίζω και στην ανοχή σας επίσης, λόγω του λάθους.

Κυρίες και κύριοι συνάδελφοι, δεν μας ξαφνιάζει η μεθόδευση της ιδιωτικοποίησης του ΕΣΥ από την Κυβέρνηση της Νέας Δημοκρατίας, γιατί από την πρώτη διακυβέρνησή της άλλωστε σε αυτό ακριβώς στοχεύει. Μας προκαλεί όμως αλγεινή εντύπωση ο τρόπος που μεθοδεύει την ιδιωτικοποίηση του ΕΣΥ. Ήδη από τον Οκτώβριο του 2019 με τον νόμο για τη σύσταση Εθνικού Οργανισμού Δημόσιας Υγείας είχε δείξει τις προθέσεις της. Η πανδημία απλά καθυστέρησε τον σχεδιασμό της.

Μετά, τον Μάιο του 2022, έφερε το περιλάλητο νομοσχέδιο: «Γιατροί για όλους». Επικοινωνιακά πυροτεχνήματα, κύριοι Υπουργοί, με τίτλο «γιατρός για όλους», για να καταλήξετε σήμερα στο «γιατρός για λίγους». Θέλατε, δηλαδή, δήθεν από το 2019 να στηρίξετε την πρωτοβάθμια φροντίδα υγείας, αλλά τα στοιχεία αποκαλύπτουν τις προθέσεις σας.

Πόσες τοπικές μονάδες υγείας, ΤΟΜΥ, δημιουργήσατε επιπλέον των εκατόν είκοσι επτά που ίδρυσε ο ΣΥΡΙΖΑ; Καμμία. Και σήμερα χτυπάτε στην καρδιά το κεντρικό σύστημα υγείας. Θέλετε να καταστρέψετε ό,τι δημόσιο έχει απομείνει και με συστηματικό τρόπο. Μετράμε ήδη τέσσερις νομοθετήσεις στους εννέα μήνες. Καταστρέφετε τα θεμέλια του ΕΣΥ, γιατί ο στόχος είναι ένας, η ιδιωτικοποίηση. Και δεν μας ξαφνιάζετε πλέον. Από τη μεθόδευσή σας φαίνεται ότι βιάζεστε πολύ.

Ας δούμε, λοιπόν, την ουσία του νομοσχεδίου σας. Τι περιλαμβάνει; Ιδιωτικοποίηση και χαράτσια. Η Κυβέρνηση παγιώνει μια κουλτούρα άμεσων πληρωμών από την τσέπη του φτωχού και μέσου Έλληνα πολίτη για τις υπηρεσίες υγείας που παρέχει το ΕΣΥ. Το βλέπουμε και με τα απογευματινά χειρουργεία.

Σήμερα αναιρείτε και τον θεσμό της αποκλειστικής απασχόλησης των γιατρών. Δηλαδή τι κάνετε; Αντί να αυξήσετε τους μισθούς, υποδεικνύετε στον κακοπληρωμένο Έλληνα γιατρό που υπηρετεί στο ΕΣΥ να φύγει από το ΕΣΥ και να ιδιωτεύσει ή να χρησιμοποιήσει την πελατεία του ΕΣΥ για να επιστρέψει στον ιδιωτικό τομέα για να συμπληρώσει τις αποδοχές του.

Παλιά του τέχνη κόσκινο του κ. Γεωργιάδη. Είναι ο Ράμπο της Κυβέρνησης για τις ειδικές αποστολές. Μάλλον διαγκωνίζονται τον κ. Χατζηδάκη θα έλεγα. Σε έξι μήνες που πέρασε από το Υπουργείο Εργασίας διέλυσε τα εργασιακά δικαιώματα, νομοθέτησε την εξαήμερη εργασία, την παράλληλη απασχόληση έως έντεκα ώρες. Ποιος θα ξεχάσει άλλωστε την κωλοτούμπα του για τη δεκαεξάωρη εργασία; Παραλίγο να αλλάξουμε και τη βασική αριθμητική για να χωρέσουν οι ώρες εργασίας που πρότεινε.

Τώρα ο κ. Γεωργιάδης έχει υπολογίσει -αναρωτιέμαι- τις ώρες εργασίας των γιατρών και του υγειονομικού προσωπικού που εργάζονται στο ΕΣΥ και την παράλληλη εργασία στα απογευματινά χειρουργεία και στα ιδιωτικά ιατρεία; Δεν συζητώ τι κάνει με τα φακελάκια, που τα νομιμοποιεί εκτός ωραρίου απασχόλησης στο ΕΣΥ.

Αλλά διαμαρτύρονται πολλοί συνάδελφοι της Συμπολίτευσης, γιατί μιλάμε για χαράτσια, που τα βλέπουμε. Τα βλέπουμε στην αύξηση της τιμής των φαρμάκων ακόμα και για παθήσεις όπως η ανεβασμένη χοληστερίνη. Τα βλέπουμε στις χρεώσεις εμβολιασμού για COVID, που έχει φτάσει 5 ευρώ συν ΦΠΑ υπέρ φαρμακοποιών, όταν εμβολιάζουν τους οιονεί ασθενείς. Τα βλέπουμε με τις αυξήσεις στις τιμές των εξετάσεων υγείας. Νομοθετείτε νέα χαράτσια στις εξετάσεις βιολογικών υλικών με αύξηση κατά 1 ευρώ ανά παραπεμπτικό και στους απεικονιστικές ελέγχους κατά 3 ευρώ ανά παραπεμπτικό.

Με τις ρυθμίσεις σας η δαπάνη για τον μέσο πολίτη αυξάνεται με ταχείς ρυθμούς. Η άμεση ιδιωτική δαπάνη για την υγεία στην Ελλάδα είναι γνωστό πλέον ότι αγγίζει περίπου το 40% της συνολικής δαπάνης για την υγεία, όταν ο μέσος όρος στην Ευρωπαϊκή Ένωση είναι μόλις 15%. Παραπλανητικός, λοιπόν, ο τίτλος του νομοσχεδίου, καμμία δράση για τη διασφάλιση της δημόσιας υγείας, καμμία ρύθμιση για την ενίσχυση του ΕΣΥ.

Κυρίες και κύριοι συνάδελφοι, χθες στην ομιλία του ο κ. Θεμιστοκλέους -ο οποίος πάλι έφυγε- ο Υφυπουργός έθεσε μερικά ερωτήματα και περιμένει απαντήσεις. Είπε πως η Κυβέρνηση της Νέας Δημοκρατίας αύξησε τις δαπάνες υγείας κατά 850 εκατομμύρια και αναρωτιέμαι πραγματικά και εγώ ως Ελληνίδα πολίτης πώς ξοδεύτηκαν αυτά τα εκατομμύρια.

Αφού τα νοσοκομεία μας, τα νοσοκομεία όλης της χώρας, χρωστούν εκατομμύρια σε ληξιπρόθεσμες οφειλές. Ένα παράδειγμα μόνο, το Γενικό Νοσοκομείο της Λιβαδειάς, έκλεισε το 2023 με δύο και πλέον εκατομμύρια ληξιπρόθεσμες οφειλές.

Αφού εξοπλισμό δεν προσθέτει σε αυτό το διάστημα η Κυβέρνηση σε κανένα νοσοκομείο και επί πέντε χρόνια εγκαινιάζουν τον εξοπλισμό των 250 εκατομμυρίων, που η αγορά του είχε δρομολογηθεί από τον ΣΥΡΙΖΑ.

Αφού οι συμβασιούχοι εργαζόμενοι έχασαν μισθούς και εργασιακά δικαιώματα με την επαναφορά των ιδιωτών εργολάβων.

Αφού οι δομές υγείας σε όλη τη χώρα είναι υποστελεχωμένες κατά κοινή ομολογία.

Αφού τα χρέη, λοιπόν, των νοσοκομείων έχουν εκτοξευθεί, πού ξοδεύονται αυτά τα εκατομμύρια; Γρίφος, που μόνο ο κ. Θεμιστοκλέους μάλλον μπορεί να λύσει.

Και επειδή είμαι καλοπροαίρετη θα προσθέσω λίγα πράγματα για να βρει τη λύση του γρίφου. Σας υπενθυμίζω, λοιπόν, ότι ο κ. Πλεύρης, ο τότε Υπουργός Υγείας, είχε ζητήσει οικονομοτεχνική μελέτη για το κόστος των συμβασιούχων στη σίτιση, φύλαξη και καθαριότητα των νοσοκομείων. Γιατί θυμάστε τι έλεγε εδώ, σε αυτή την Αίθουσα, ότι αν στοιχίζουν λιγότερο, φυσικά και δεν θα κάνουμε διασπάθιση του δημοσίου χρήματος, δεν θα επαναφέρουμε τους εργολάβους.

Η μελέτη, λοιπόν, στο Γενικό Νοσοκομείο Λιβαδειάς απέδειξε ότι το κόστος των εργαζόμενων με πλήρη εργασιακά δικαιώματα ήταν μικρότερο κατά 50% από αυτό των εργολάβων. Όμως αυτό δεν περιόρισε την επιλογή του κ. Πλεύρη τότε, που την είχε τη μελέτη στο γραφείο του, και της Κυβέρνησης να επαναφέρουν τους εργολάβους.

Μάλλον εκεί ξοδεύονται οι προϋπολογισμοί που αναρωτιόταν ο κ. Θεμιστοκλέους, στα αυξημένα τιμολόγια για τις ιδιωτικές ΜΕΘ, στις αυξήσεις φαρμάκων, στις εξετάσεις στα ιδιωτικά εξεταστικά κέντρα, αφού σύγχρονος εξοπλισμός πολλών εκατομμυρίων δεν αξιοποιείται, δεν χρησιμοποιείται, όπως και στο Γενικό Νοσοκομείο της Λιβαδειάς λόγω έλλειψης προσωπικού.

Παντού απορρύθμιση. Και στις δημόσιες δομές υγείας της Βοιωτίας υπάρχει μια συνολική απορρύθμιση. Έχω καταθέσει κατ’ επανάληψη ερωτήσεις, αναφορές του υγειονομικού προσωπικού, αλλά και του ιατρικού συλλόγου. Τίποτα. Φωνή βοώντως εν τη ερήμω, δεν παίρνουμε καμμία απάντηση από τον αρμόδιο Υπουργό. Δεν θα αναφερθώ άλλο σ’ αυτά για να πάρω λίγο χρόνο κύριε Πρόεδρε, για την τροπολογία που κατέθεσε τελικά το Υπουργείο Εσωτερικών στο συγκεκριμένο νομοσχέδιο.

Η τροπολογία, λοιπόν, του Υπουργείου Εσωτερικών για τις ευρωεκλογές και την επιστολική ψήφο, κατατέθηκε. Πρέπει να ενημερώσω ότι έχω καταθέσει δεύτερη επίκαιρη ερώτηση και αναμένω απαντήσεις για το θέμα της διασφάλισης των προσωπικών δεδομένων των εκλογέων από την αρμόδια Υπουργό που εξακολουθεί να διατηρεί τη θέση της.

Αλήθεια, πού είναι η Υπουργός να μας πει για το πόρισμα του εσωτερικού ελέγχου στο Υπουργείο Εσωτερικών; Θα συγκαλύψει και αυτή την κραυγαλέα αντιδημοκρατική εκτροπή; Η τροπολογία, λοιπόν, η σημερινή έρχεται μετά το προεδρικό διάταγμα της 6ης Απριλίου. Δηλαδή προσέξτε, έχουν ήδη προκηρυχθεί οι ευρωεκλογές και κάνουμε τροποποιήσεις εμείς αυτή τη στιγμή και αφορά σε συμπληρώσεις - τροποποιήσεις που σχετίζονται με τη διαδικασία της επιστολικής ψήφου. Δεν πρόλαβε, δηλαδή, να στεγνώσει το μελάνι στον ν.5083/2024 που ψηφίστηκε στη Βουλή στα τέλη Ιανουαρίου και η Κυβέρνηση Μητσοτάκη έσπευσε να υπενθυμίσει ότι είναι άριστη στην κακή νομοθέτηση.

Το κραυγαλέο είναι ότι ανερυθρίαστα, παραμονές των ευρωεκλογών φέρνει δεύτερο νομοθέτημα για να ρυθμίσει, όπως ισχυρίζεται, αυτά που ξέχασε να ρυθμίσει τον Ιανουάριο. Σε κανένα κράτος δικαίου η εκλογική διαδικασία δεν αλλάζει παραμονές των εκλογών. Όμως, η Κυβέρνηση καταστρατηγεί για δεύτερη φορά τις συστάσεις της Ευρωπαϊκής Επιτροπής προς τα κράτη-μέλη που αναφέρει να μη γίνονται αλλαγές στην εκλογική διαδικασία, έναν τουλάχιστον χρόνο πριν τη διεξαγωγή των ευρωεκλογών.

Είναι η Κυβέρνηση που παρ’ ότι άριστη όλο ξεχνάει να νομοθετήσει σωστά ακόμη και σε θέματα υψίστης σημασίας για τη σύγχρονη δημοκρατία. Αλλά η προχειρότητα της νομοθέτησης δεν κρύβεται όταν με την τροπολογία και συγκεκριμένα τα άρθρα 1, 2, 3 και 4 και 7 τροποποιεί τον δικό της νόμο, τον ν.5083/24. Αλλά δεν σταματάει εκεί.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Με το άρθρο 5 τροποποιεί ακόμη και τη διάταξη του προεδρικού διατάγματος 26/12 και με το άρθρο 6 τον ν.4255/14. Η κακή νομοθέτηση είναι στο DNA σας τελικά. Όμως, όπως και η συγκάλυψη. Κι αυτή είναι στο DNA σας. Συγκάλυψη στις υποκλοπές, συγκάλυψη στο τραγικό σιδηροδρομικό δυστύχημα των Τεμπών, συγκάλυψη στις διαρροές προσωπικών δεδομένων των εκλογέων του εξωτερικού. Παντού συγκάλυψη. Είστε η Κυβέρνηση της συγκάλυψης τελικά.

Κυρίες και κύριοι συνάδελφοι, νομίζει η Κυβέρνηση ότι έχει την κοινοβουλευτική πλειοψηφία. Δεν έχει, όμως, πλέον τη συναίνεση της κοινωνίας. Εμείς ως ΣΥΡΙΖΑ είμαστε εδώ να ενημερώσουμε την κοινωνία και να δημιουργήσουμε ένα μέτωπο των δημοκρατικών δυνάμεων για να φύγει επιτέλους αυτή η καταστροφική Κυβέρνηση για τον τόπο.

Σήμερα ήταν το ΕΣΥ, αύριο μετά τη ΔΕΗ, μετά την ενέργεια, θα είναι και το δημόσιο αγαθό που λέγεται νερό. Εδώ θα είμαστε και μακάρι να διαψευστούμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Χήτα, έχετε έξι λεπτά.

**ΚΩΝΣΤΑΝΤΙΝΟΣ ΧΗΤΑΣ:** Εννιά έχω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Από πού;

**ΚΩΝΣΤΑΝΤΙΝΟΣ ΧΗΤΑΣ:** Είναι έξι συν τρία από την τριτολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει.

Παρακαλώ, έχετε τον λόγο, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριοι συνάδελφοι της Νέας Δημοκρατίας και κυρία Υπουργέ, έχει πολύ μεγάλο ενδιαφέρον όσο πλησιάζουμε προς τις κάλπες και προς τις 9 Ιουνίου για τις εκλογές να παρακολουθούμε με πολύ μεγάλο ενδιαφέρον την αμήχανη στάση της Νέας Δημοκρατίας και θα τολμήσουμε να πούμε ότι δεν έχετε και ιδέες. Δηλαδή προσπαθείτε και σκέφτεστε τρόπους για να χτυπήσετε και να πλήξετε με κάποιον τρόπο τον πολιτικό σας αντίπαλο που είναι η Ελληνική Λύση και θαρρείς ότι το επικοινωνιακό σας κομμάτι έχει ξεμείνει από ιδέες ή είστε τόσο προβλέψιμοι και βαρετοί πραγματικά.

Δηλαδή, προσπαθείτε μέσω από μία κοπτοραπτική να πάρετε μια ατάκα ενός Βουλευτή, του Προέδρου μας κ.λπ., να βάλετε τα δικά σας τα site, την ομάδα αλήθειας, να βάλετε όλους αυτούς που γράφουν στα Twitter κ.λπ., να κάνετε πόλεμο στην Ελληνική Λύση. Αυτά είναι ξεπερασμένα. Δεν τον πείθετε τον κόσμο με τέτοια πράγματα.

Μέγα θέμα συζήτησης τις τελευταίες ημέρες, αυτό που ο Πρόεδρος μας λέει από το 2007 και το 2011 για τον ορυκτό πλούτο της χώρας μας, για τις εξορύξεις. Στην αρχή υπάρχει ο χλευασμός. Μετά τον ξεπερνάμε το χλευασμό και το συζητάμε και ανακοινώνετε τις εξορύξεις. Έτσι κάνετε πάντα. Για να δείτε πόσο κοροϊδεύετε τον κόσμο και πόσο πολύ πολιτικοί απατεώνες είστε.

Ο Σαμαράς το 2012 μιλούσε για εξορύξεις. Έχουμε 2024. Ο Μητσοτάκης το 2022 έλεγε θα κάνουμε εξορύξεις. Δεν έχει πέσει πενιά. Τίποτα. Έχουμε 2024. Κάθε φορά προεκλογικά χρησιμοποιείτε το επικοινωνιακό παιχνίδι των εξορύξεων. Αυτό στο οποίο πιστεύουμε πάρα πολύ εμείς, τις εξορύξεις εννοώ.

Πριν τις εκλογές του 2023 λέγατε ότι οι πρώτες εξορύξεις θα γίνουν το 2024. Τώρα εν έτει 2024 λέτε ότι οι πρώτες εξορύξεις θα γίνουν το 2026, προεκλογικά πάλι. Δηλαδή, είναι απίστευτος ο τρόπος που προσπαθείτε να κοροϊδέψετε τον κόσμο. Και εκεί που πάτε να χλευάσετε το πρόγραμμα, τη στάση τη συγκεκριμένη, τη σταθερή θέση της Ελληνικής Λύσης για το θέμα των εξορύξεων και το πώς θα συνδέσουμε τις εξορύξεις, τον ορυκτό μας πλούτο με το συνταξιοδοτικό και αυτό που είπε ο Πρόεδρος μας για να μπορέσουν οι Έλληνες πολίτες, οι πατεράδες μας να πάρουν τις συντάξεις που τους αξίζουν και να μην τους κλέβει το κράτος, όπως γίνεται πάντα και εκεί που πάτε να το χλευάσετε αυτό έρχονται οι δικοί σας και σας βάζουν σε τάξη.

Βγαίνει, λοιπόν, ο κ. Μανιάτης και λέει να ακολουθήσουμε το παράδειγμα της Νορβηγίας, αξιοποιώντας τα κοιτάσματα, 1 - 0. Τώρα τι θα πείτε εδώ πέρα; Ο κ. Μανιάτης τα λέει αυτά. Δεν τα λέει ο Βελόπουλος, η Ελληνική Λύση.

**ΠΑΥΛΟΣ ΧΡΗΣΤΙΔΗΣ:** Δέκα χρόνια τα λέει…

**ΚΩΝΣΤΑΝΤΙΝΟΣ ΧΗΤΑΣ:** Χαίρω πολύ κύριε, όταν συνεργαζόταν ο κ. Βελόπουλος με τον κ. Μανιάτη εδώ από το 2011, αυτά έλεγαν, γιατί πιστεύουν στον ορυκτό πλούτο και απαντάμε στη Νέα Δημοκρατία, η οποία χλευάζει την πρόταση της Ελληνικής Λύσης να συνδέσει τον ορυκτό μας πλούτο με το συνταξιοδοτικό.

Και λησμονεί η Νέα Δημοκρατία. Πάτε για 2 - 0 από το ημίχρονο τώρα. Με νόμο δικό σας το 2013 -δικός σας νόμος η Ίδρυση Εθνικού Λογαριασμού Κοινωνικής Αλληλεγγύης Γενεών- τι λέει; «Μπορούν να χρηματοδοτούνται μεταπτυχιακά προγράμματα ή ερευνητικά έργα που αφορούν την αξιοποίηση του ορυκτού πλούτου της χώρας». Εσείς οι ίδιοι έχετε νομοθετήσει αυτά που λέμε εμείς τώρα από το 2013. Αυτά πάρτε τα, τρίψτε τα στα μούτρα στα τρολ και στις ομάδες αλήθειας για να βγάλουν τον σκασμό επιτέλους. Γιατί φτάνει πια, φτάνει πραγματικά.

Δεύτερο τώρα. «Ο Βελόπουλος», λέει, «και η Ελληνική Λύση μου θυμίζουν τον Καμμένο με τον ΣΥΡΙΖΑ». Εδώ γελάνε και οι πέτρες. Τι σχέση, για τον Θεό, μπορεί να έχει η Ελληνική Λύση με αυτούς εδώ, με τον ΣΥΡΙΖΑ; Μιλάμε για διαφορετικούς πόλους, καμμία σχέση. Έχει χαθεί κάθε λογική. Ξεχνάτε ότι εσείς πάτε χέρι - χέρι με αυτούς; Εσείς είσαστε συνέταιροι. Μαζί κυβερνάτε. Είχαν την ευκαιρία να σας ρίξουν με τον γάμο των ομοφυλοφίλων και πήγατε παράλληλα. Μαζί ψηφίζετε τη νομιμοποίηση χιλιάδων παράνομων μεταναστών. Μαζί ψηφίζετε τον γάμο των ομοφυλοφίλων. Μαζί είστε και οι τρεις. Εσείς διορίζετε τον Κατρούγκαλο. Μαζί είστε και οι τρεις. Και βάζετε στο στόμα σας την Ελληνική Λύση για τον ΣΥΡΙΖΑ; Εσείς ξεπλύνατε τον Τσίπρα για τις Πρέσπες. Ο Τσίπρας ξέπλυνε εσάς για τη «NOVARTIS». Πριν από έναν μήνα ήταν αυτές οι δηλώσεις. Τα ξεχάσατε; Εσείς βγαίνατε selfie και αγκαλιές με τον Καρανίκα, τον κολλητό σας. Εσείς είστε ίδιοι. Μεταξύ σας ψηφίζετε τα νομοσχέδια. Και βάζετε στο στόμα σας την Ελληνική Λύση; Βρείτε κάτι άλλο για να μας πολεμήσετε. Αυτά που κάνετε είναι παιδικά. Δηλαδή, πραγματικά, για πρωινό σας έχουμε. Βρείτε κάτι άλλο.

«Τώρα», λέει, «στο στόχαστρο η βόρεια Ελλάδα». Εγώ το απόγευμα, πρώτα ο Θεός, θα πάω στο σπίτι μου στη Θεσσαλονίκη, στη βόρεια Ελλάδα. Ελάτε να μιλήσετε στον κόσμο, να τους κάνετε μασαζάκι, να τους πείτε για τους παράνομους μετανάστες, να τους πείτε για τη Συμφωνία των Πρεσπών, να τους πείτε για το διορισμό του Κατρούγκαλου, να τους πείτε για όλα αυτά τα ωραία με τον γάμο των ομοφυλοφίλων, να τους πείτε τι ωραία που είναι και τι καλό που είναι. Πηγαίνετε να τους τα πείτε λίγο αυτά. Ελάτε!

Αν έρθουν τρεις, τέσσερις, ο Γεωργιάδης, ο Πλεύρης και ο Βορίδης τώρα στη βόρεια Ελλάδα, νομίζετε ότι θα αυξήσετε τα ποσοστά σας. Κούνια που σας κούναγε. Νομίζετε ότι ο κόσμος έτσι εύκολα πείθεται.

Για να πάτε και στη Χαλκιδική και στους άλλους ξενοδόχους και πείτε τους τι καλή που είναι η Νέα Δημοκρατία που νομοθετεί οδηγίες προς ξενοδόχους -ακούστε τώρα- για τους ΛΟΑΤΚΙ. Η Κυβέρνηση τι έκανε, δηλαδή; Εξέδωσε οδηγίες για τους ξενοδόχους. Θα τρελαθούμε τελείως! Να επιβάλετε στους ξενοδόχους διαταγές για τα άτομα ΛΟΑΤΚΙ+. Το παραμικρό πλέον θα είναι έγκλημα μίσους.

«Απαγορεύεται η άρνηση ενοικίασης δωματίου ή παροχής υπηρεσίας εντός του καταλύματος σε άτομο λόγω σεξουαλικού προσανατολισμού, έκφρασης, ταυτότητας ή χαρακτηριστικών φύλου». «Αποφεύγετε τα σχόλια» –τους λέτε- «όταν βλέπετε εκφράσεις οικειότητας μεταξύ ομόφυλων ζευγαριών». Δεν θα σχολιάζετε! Δεν θα σχολιάζετε όταν είναι δύο μαζί κ.λπ.. Ησυχία. «Δημιουργήστε ένα φιλόξενο περιβάλλον στην επιχείρηση σας. Χρησιμοποιείστε σύμβολα της ΛΟΑΤΚΙ κοινότητας». Βάλτε σημαίες απ’ έξω. Γιατί δεν τους το επιβάλλετε; Οδηγίες της Κυβέρνησής σας είναι, κύριοι.

Και να πάτε μετά εσείς στη Λακωνία, από πού είστε, ή στην Ηλεία -κάπου εκεί στην Πελοπόννησο είστε- και πείτε: «Είμαι περήφανος για την Κυβέρνησή μου. Είμαι Βουλευτής της Νέας Δημοκρατίας και βγάζουμε και οδηγίες στους ξενοδόχους για τους ΛΟΑΤΚΙ». «Αναπτύξτε συνεργασίες με τοπικές ΛΟΑΤΚΙ οργανώσεις, όπως τα Pride». Αυτά να κάνουν οι ξενοδόχοι. Αυτά λέτε. Στα Πρακτικά της Βουλής θα τα καταθέσω όλα.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορείτε πολιτικά -γιατί εμείς μιλάμε πάντα πολιτικά και με επιχειρήματα- να μας κερδίσετε. Δεν μπορείτε. Μόνο με ύπουλα χτυπήματα. Με προσωπικά χτυπήματα, με ύπουλα χτυπήματα και μασημένες τσίχλες του παρελθόντος. Τα ίδια που λέγατε το 2019, το 2020, τα ίδια και τα ίδια. Πείτε κάτι άλλο.

Πολιτικά μιλήστε, γιατί εμείς σε όλα δικαιωνόμαστε, κύριε Πρόεδρε. Τα λέγαμε για τα ιδιωτικά πανεπιστήμια ότι ανοίγει η κερκόπορτα και θα ανοίξουν οι Τούρκοι πανεπιστήμιο στην Ελλάδα. Και ήρθε προχθές με πρωτοσέλιδο η εφημερίδα «Δημοκρατία» να λέει «τουρκικό πανεπιστήμιο στην Αθήνα». Δεν ακούτε.

Τα λέγαμε για την επιστολική ψήφο ότι δεν είναι αδιάβλητη η διαδικασία, δεν εξασφαλίζεται το αδιάβλητο της διαδικασίας, ότι δεν είστε ικανοί για να κάνετε εκλογές σοβαρές. Και τι έγινε; Είχαμε το Κεραμέως gate, χιλιάδες προσωπικά δεδομένα Ελλήνων πολιτών στα μανταλάκια, είχαμε τον σκληρό νόμο Λιβάνιου - Κεραμέως, με πρόστιμο 10.000 ευρώ -ρήτρα- εάν ο υπάλληλος κούριερ, των 700 ευρώ, με το μηχανάκι, πάει να πάρει το δέμα και δεν κάνει ταυτοποίηση. Ο κούριερ θα κάνει ταυτοποίηση! Να τρελαθούμε τελείως. Αν δεν κάνει ταυτοποίηση -λέει- 10.000 ευρώ πρόστιμο στην εταιρεία κούριερ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Και χθες, το πρόστιμο πήγε στα 140 ευρώ. Εκπτώσεις ο Λιβάνιος. Τον έπιασαν οι καλές του. Από τα 10.000 ευρώ, στα 140 ευρώ. Έτσι θα κάνετε εκλογές; Εσείς θα κάνετε εκλογές; Και εδώ δικαιωθήκαμε.

Και επειδή πλησιάζουν οι εκλογές και οι ευρωεκλογές, κύριε Πρόεδρε -και κλείνω σε δύο λεπτά- με το νέο Σύμφωνο Μετανάστευσης που ψηφίστηκε τις προάλλες στο Ευρωκοινοβούλιο -και μιλάμε στις Ελληνίδες και στους Έλληνες- το δίλημμα είναι ή ο πολιτικός αχταρμάς, από τη μία, ή τα έθνη – κράτη, από την άλλη, που αυτό πρεσβεύει η Ελληνική Λύση.

Ολοκληρώθηκε η ισλαμοποίηση της Ευρώπης με αυτό το Σύμφωνο Μετανάστευσης, το οποίο ψηφίστηκε προχθές. Καμμία πρόταση για απελάσεις μέσα. Καμμία πρόταση για σφράγισμα συνόρων. Καμμία πρόταση για ευκολότερες διαδικασίες. Όλα είναι για το πώς θα πάρουν άσυλο πιο εύκολα αυτοί που μπαίνουν παράνομα στις χώρες. Και το φέρανε τώρα για ψήφιση, ένα μήνα πριν κλείσει η Ευρωβουλή, γιατί η εικόνα της Ευρωβουλής από τις 9 Ιουνίου και μετά θα είναι τελείως διαφορετική, γιατί θα υπάρχει μια πολύ δυνατή πατριωτική Δεξιά, η οποία θα είναι ενισχυμένη μέσα στο Ευρωπαϊκό Κοινοβούλιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κύριε Πρόεδρε.

Είστε η Κυβέρνηση με τα μεγαλύτερα λάθη και εγκλήματα. Από πού να ξεκινήσει κανείς και πού να τελειώσει; Παρακολουθήσεις, νομιμοποίηση παράνομων μεταναστών, πυρκαγιές, πλημμύρες, γάμος ομοφυλοφίλων, Τέμπη, εξαθλίωση Ελλήνων κ.λπ.. Και κλείνω, λέγοντας το εξής: Στις ευρωεκλογές τον λογαριασμό οι Έλληνες πολίτες θα τον στείλουν σε εσάς.

Θέλουμε και μπορούμε ως Ελληνική Λύση την εξουσία να την επιστρέψουμε στο λαό. Η εξουσία ανήκει στο λαό. Ο λαός να ανέβει, επιτέλους, στην εξουσία, να περάσουμε στην Δ΄ Ελληνική Δημοκρατία. Είναι, πλέον, ώριμες οι συνθήκες. Η κοινωνία δεν μπορεί να μένει άλλο στο περιθώριο. Το πολιτικό σύστημα πρέπει να ακουμπά στο λαό. Τα λέμε στις 9 Ιουνίου. Και μέχρι τότε δεν θα βαρεθείτε, θα σας έχουμε πολλές εκπλήξεις.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κυρία Υπουργός έχει τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κύριε Χήτα, αδικείτε τους ψηφοφόρους σας και όλους τους πολίτες που σας ακούν. Σήμερα συζητάμε ένα νομοσχέδιο για την υγεία και έρχεστε εδώ και πετάτε διάφορες λέξεις, λες και είναι μπαμπούλες, χωρίς να έχετε ούτε μία πρόταση για την υγεία. Πού είναι το ενδιαφέρον σας για την υγεία.

Εγώ καλώ τους ψηφοφόρους σας να σκεφτούν ένα πράγμα, ότι απέναντι στις ανάγκες υγείας τους η μόνη παράταξη που απαντά σοβαρά εδώ μέσα, είναι η Νέα Δημοκρατία. Και αν ενδιαφέρονται για την υγεία τους και την υγεία των παιδιών τους, εάν ενδιαφέρονται για να έχουμε ένα δυνατό και αποτελεσματικό ΕΣΥ, θα πρέπει να σκεφτούν όσα κάνουμε και όχι όσα περιφέρετε εδώ μέσα ως μπαμπούλα.

Δεν έχετε μία πρόταση. Δεν έχετε αρθρώσει ούτε μία ρημάδα φράση τεκμηριωμένης κριτικής, παρά έρχεστε εδώ με ένα δήθεν ιδεολογικό παραλήρημα ή δεν ξέω κι εγώ τι ήταν αυτό το πράγμα. Πρόταση δυσπιστίας είχαμε πριν από δέκα μέρες. Απορρίφθηκε. Δεν καταλαβαίνω τι κάνετε, ειλικρινά.

Εμείς εδώ συζητάμε σήμερα για την υγεία. Μπορεί να μη σας ενδιαφέρει, το καταλαβαίνω, ενδιαφέρει όμως όλο το λαό. Σε αυτόν πρέπει να απαντήσετε και να λογοδοτήσετε.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει κάτι…

**ΚΩΝΣΤΑΝΤΙΝΟΣ ΧΗΤΑΣ:** Για ένα λεπτό να απαντήσω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γρήγορα, παρακαλώ.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κυρία Υπουργέ, ευχαριστώ πολύ για τις υποδείξεις. Κάνω χρήση του δικαιώματός μου ως Κοινοβουλευτικός Εκπρόσωπος που εκπροσωπεί εκείνη την ώρα τον Πρόεδρο. Άρα, λοιπόν, κάνω χρήση του δικαιώματός μου να μιλήσω για αυτά, τα οποία εσείς δεν θέλετε να ακούτε.

Δεν πρόκειται να σας αφήσουμε σε ησυχία. Υποτιμάτε εσείς τη γιατρό μας, την κ. Αθανασίου, η οποία τρεις φορές στις επιτροπές και στην εισήγησή της κατέθεσε όλες τις προτάσεις για την υγεία. Δεν την ακούτε, όμως. Δεν είστε αρχισυντάκτρια μου ούτε σε τηλεοπτική εκπομπή είμαστε, για να μου πείτε τι θα πω. Θα κάνω χρήση του δικαιώματός μου και θα σας πάμε μέχρι τέλους, κυρία Υπουργέ, και εσάς και την Κυβέρνηση αυτή. Δεν πρόκειται να γλιτώσετε. Ο λογαριασμός έρχεται. Μετράτε αντίστροφα 68, 67, 9 Ιουνίου. Εκεί θα τα πούμε και θα τα ακούτε όλα.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Ράπτη έχει ζητήσει τον λόγο.

**ΖΩΗ ΡΑΠΤΗ:** Κύριε Πρόεδρε, μέσα στη Βουλή, επί μακρόν, ακούμε εκτός θέματος τοποθετήσεις. Και το λέω αυτό γιατί νομίζω ότι όλοι σεβόμαστε εδώ τον Κανονισμό της Βουλής, καθώς είναι ο μείζων νόμος της λειτουργίας του Κοινοβουλίου. Και επειδή πάρα πολύ χρόνο έχουμε φάει εκτός θέματος, θέλω να θυμίσω στο Σώμα το άρθρο 66 του Κανονισμού και βεβαίως να θυμίσω ότι δεν μπορεί ο αγορητής να απομακρύνεται, όπως λέει η παράγραφος 8, από το υπό συζήτηση θέμα, διαφορετικά ο Πρόεδρος τον καλεί να επανέλθει σε αυτό.

Και επίσης, αν ο Βουλευτής -λέει η παράγραφος 9- πάρει τον λόγο και αναφέρεται σε ζητήματα άσχετα και έξω από το συζητούμενο θέμα της ημερήσιας διάταξης, επίσης, ο Πρόεδρος του αφαιρεί τον λόγο.

Εκτός αν εδώ αποφασίσουμε να καταργήσουμε τον Κανονισμό και να λειτουργούμε κατά το δοκούν, όπως λειτουργούν σε λαϊκές συνελεύσεις, όπου ο καθένας παίρνει τον λόγο επί παντός επιστητού.

Σύμφωνα, λοιπόν, με το άρθρο 10 του Κανονισμού, εάν γίνει αυτή η συζήτηση εκτός θέματος επί μακρόν, ο Πρόεδρος δίνει εντολή να μη γίνει καταχώριση στα Πρακτικά των αντίστοιχων ομιλιών.

Ο κ. Χήτας εδώ μίλησε για ζητήματα άσχετα του νομοσχεδίου και αυτό είναι κάτι, το οποίο επί μακρόν το κάνουν οι πολιτικοί Αρχηγοί. Το έχουμε βιώσει εδώ όλο αυτό το διάστημα και μάλιστα, δεν αναφέρθηκε σε τίποτα από αυτά, στα οποία αναφέρεται το νομοσχέδιο.

Θα ήθελα να ζητήσω από το Προεδρείο να τηρείται ο Κανονισμός, διότι είναι ο μόνος τρόπος να συμφωνήσουμε ότι μπορούμε να λειτουργήσουμε εδώ. Και η ανοχή την οποία επιδεικνύει το Προεδρείο πολλάκις, θεωρώ ότι εκφεύγει των ορίων τα οποία μπορούμε όλοι οι υπόλοιποι να δεχόμαστε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κι εγώ θα ήθελα τον λόγο, παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε εσείς και ύστερα να τοποθετηθώ και εγώ.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κυρία Υπουργέ και κυρία Κοινοβουλευτική Εκπρόσωπε της Νέας Δημοκρατίας, το πλαίσιο της συζήτησης και τη στόχευση της συζήτησης πρέπει να την εξασφαλίζει με έναν τρόπο και η ίδια η Κυβέρνηση.

Η κυρία Υπουργός είχε την ευκαιρία να απαντήσει στις τεκμηριωμένες προτάσεις της καθηγήτριας του Πανεπιστημίου Αθηνών και διδάκτορος δημόσιας υγείας του Πανεπιστημίου του Χάρβαρντ, της κ. Λινού, αλλά προτίμησε τις ειρωνείες και τα χαμόγελα, τις οποίες επισημάναμε πριν. Οπότε, να μην ενοχλείστε, και το γήπεδο το επιλέγετε εσείς. Επέλεξε η κυρία Υπουργός να απαντήσει σε θέματα, τα οποία δεν έχουν να κάνουν με τη συζήτηση του νομοσχεδίου.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Τι είναι αυτά; Τι λέτε;

**ΓΕΩΡΓΙΟΣ ΚΑΡΑΜΕΡΟΣ:** Σε όλες τις προτάσεις που καταθέσαμε αυτές τις δύο μέρες για το νομοσχέδιο του Υπουργείου Υγείας, γι’ αυτή την άλωση του ΕΣΥ, στο δεύτερο πλαίσιο…

Και μην κουνάτε το χέρι έτσι, κυρία Αγαπηδάκη, εδώ δεν είναι twitter να κάνετε το τρολ.

Εδώ προσέρχεστε, ως Υφυπουργός Υγείας και θα πρέπει να είστε πιο προσεκτική και να σέβεστε πρώτη εσείς την Ολομέλεια και το Σώμα.

Κυρία Ράπτη, θα έπρεπε να το συμπεριλάβετε αυτό υπ’ όψιν σας, να παρακολουθείτε τη συζήτηση πώς εξελίσσεται, να βλέπετε τις προτάσεις της Αξιωματικής Αντιπολίτευσης και των άλλων κομμάτων και να μην κάνετε επιλεκτική χρήση των όσων ακούγονται στην Αίθουσα. Την ευθύνη τη φέρει η Κυβέρνηση και η κ. Αγαπηδάκη όσο βρίσκεται εδώ, στην Αίθουσα.

Ευχαριστώ, κύριε Πρόεδρε.

**ΖΩΗ ΡΑΠΤΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε να μιλήσει η Υπουργός ή εσείς πρώτα;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Η κ. Ράπτη. Δεν ασχολούμαι.

**ΓΕΩΡΓΙΟΣ ΚΑΡΑΜΕΡΟΣ:** Απαξιοί να ασχοληθεί μαζί μας!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Απαξιώ, ναι!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, πρώτα από όλα, έναν σεβασμό.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Να μιλήσει η κ. Ράπτη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό θα το αποφασίσω εγώ. Εσείς αποφασίζετε τα της Κυβέρνησης. Δεν αποφασίζετε ποιος θα μιλήσει.

Κυρία Ράπτη, έχετε τον λόγο.

**ΖΩΗ ΡΑΠΤΗ:** Κύριε Πρόεδρε, επειδή είμαι θεσμική και επειδή είμαι νομικός, θα συνεχίσω να εμμένω στην τήρηση του Κανονισμού, ο οποίος Κανονισμός στο άρθρο αυτό 77 αναφέρει ότι οι Βουλευτές οφείλουν να τηρούν τον Κανονισμό και βεβαίως, οι Βουλευτές πρέπει να απευθύνονται με τον προσήκοντα τρόπο και απέναντι στο Προεδρείο και απέναντι στους συναδέλφους τους.

Σύμφωνα, λοιπόν, και με το άρθρο 4, η διακοπή των ομιλητών χωρίς τη συγκατάθεσή τους, η αποδοκιμασία, η απρεπής συμπεριφορά απέναντι σε Βουλευτή με λόγια ή έργα, η έλλειψη του οφειλόμενου σεβασμού προς εσάς, κύριε Πρόεδρε, αλλά και τη σοβαρότητα του έργου και την αποστολή της Βουλής, η χρησιμοποίηση προσβλητικών εκφράσεων κατά της τιμής και της υπόληψης των μελών της Βουλής, όλα αυτά τιμωρούνται με πειθαρχικά μέτρα.

Και δεν λέω αυτή τη στιγμή να επιβάλετε πειθαρχικά μέτρα. Και κακώς ο συνάδελφός μου, ο Κοινοβουλευτικός Εκπρόσωπος του ΣΥΡΙΖΑ, με επανέφερε στην τάξη, ότι τάχα δεν άκουσα την προηγούμενη διαδικασία.

Όμως, πρέπει, κύριε Πρόεδρε και κύριοι συνάδελφοι, να μάθουμε να τηρούμε τον Κανονισμό και να μάθουμε να ζούμε όλοι μαζί, να συνδιαλέγονται με κοσμιότητα. Δεν είναι δυνατόν να χάνουμε όλες αυτές τις ατελείωτες ώρες εκτός θέματος. Δεν είναι δυνατόν -αν θέλετε- και να προσβάλλουμε προσωπικότητες και βεβαίως, δεν είναι δυνατόν, όταν θέλουμε να αναδείξουμε ένα επιχείρημα, αυτό να γίνεται με απευθείας προσβολή του προσώπου των Υπουργών, απευθείας προσβολή του προσώπου των Βουλευτών, αντί να σταθούμε στην πειθώ των λόγων μας.

Κύριε Πρόεδρε, θέλω για μια ακόμη φορά και στο επίπεδο της προσβολής σε προσωπικό επίπεδο οποιουδήποτε Βουλευτή, πολλώ μάλλον μιας Υπουργού, σας παρακαλώ, να ανακαλείτε στην τάξη και να τηρείται ο Κανονισμός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Χήτα, έχετε τον λόγο, αλλά σε μερικά δευτερόλεπτα να το κλείσουμε.

**ΚΩΝΣΤΑΝΤΙΝΟΣ ΧΗΤΑΣ:** Ως προς τα περί Κανονισμού και το ποιος εφαρμόζει ή όχι τον Κανονισμό, λέει πολλά ο Κανονισμός, κυρία Ράπτη. Λέει κάπου ότι ο Κοινοβουλευτικός Εκπρόσωπος του κόμματος δεν μπορεί να ξεφύγει από το θέμα; Ποιο άρθρο του Κανονισμού το λέει αυτό;

Επίσης, ο Κανονισμός λέει, αν θέλουμε να τον εφαρμόσουμε -το πιο απλό θα σας πω εγώ, δεν πάω στα υπόλοιπα- ότι ο Βουλευτής δεν κάνει να διαβάζει κείμενο, αλλά πρέπει να μιλάει από στήθους. Ωραία! Εγώ εφαρμόζω τον Κανονισμό αυτόν. Πόσοι τον εφαρμόζουν; Πείτε μας, αφού μιλάμε περί Κανονισμού. Όμως, δεν είναι σημαντικά αυτά. Τα σημαντικά τα είπαμε πριν!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και έξι εκπαιδευτικοί συνοδοί τους από το Γυμνάσιο Αρχαγγέλου Ρόδου.

Σας καλωσορίζουμε, παιδιά!

(Χειροκροτήματα απ’ όλες τις πτέρυγες της Βουλής)

Επειδή και τα παιδιά άκουσαν όλη αυτή τη συζήτηση, θέλω να σας πω όσον αφορά στο θέμα του Κανονισμού που τον επικαλούμαστε, όλοι οι ομιλητές, όταν είναι από κάτω, φωνάζουν για τους άλλους ομιλητές που έχουν τον παραπάνω χρόνο. Όταν ανέβει στο Βήμα, κανένας ομιλητής δεν σκέφτεται τον δικό του χρόνο.

Δεύτερον, κυρία Ράπτη, όπως ξέρετε, ως προς αυτό που λέτε -που γράφει πραγματικά ο Κανονισμός- δεν είχε μια ανοχή το Προεδρείο, νομίζω ότι η σημερινή συνεδρίαση του νομοσχεδίου θα είχε λήξει, γιατί θα έπρεπε οι μισοί να μη μιλήσουν. Έχουν μια ευθύνη οι Βουλευτές. Είναι εκλεγμένοι από τον ελληνικό λαό και έχουν μια ευθύνη σε αυτά που λένε.

Τρίτον, θέλω να σας πω ότι η υπερβολή έχει τα όριά της, αλλά αυτό πρέπει να το δει και η κάθε Κοινοβουλευτική Ομάδα. Δηλαδή, χθες έγινε μια συζήτηση και ένα πινγκ πονγκ μεταξύ Κυβέρνησης και Αρχηγών το οποίο είχε διάρκεια τουλάχιστον πέντε ώρες. Αυτά όμως όλα -γιατί ο Κανονισμός λέει ότι ο Υπουργός πρέπει να απαντάει κάθε δύο λεπτά και όσες φορές θέλει- συζητιούνται.

Εσείς, ως Κοινοβουλευτικές Ομάδες, πρέπει να συζητήσετε με τους Υπουργούς σας, με τους Κοινοβουλευτικούς σας Εκπροσώπους, για να μπορείτε να έχετε μια ενιαία στάση. Δεν μπορεί τη μια μέρα να είμαστε έτσι και την επομένη διαφορετικά.

Πιστεύω, όμως, ότι όλοι οι Βουλευτές εδώ, εκτός ελαχίστων εξαιρέσεων, συμπεριφέρονται με τρόπο τέτοιο στον οποίο υπάρχει σεβασμός. Όσοι δε ξεφεύγουν, το Προεδρείο τούς επαναφέρει στην τάξη.

Και τώρα ήρθε και η σειρά του κ. Χρηστίδη, ο οποίος περίμενε υπομονετικά και πίστευε ότι θα μιλούσε πριν μια ώρα. Είχε σηκωθεί πριν μια ώρα για να έρθει στο Βήμα. Χρειάστηκε μια ώρα για να φτάσει!

Ελάτε, κύριε Χρηστίδη, να μας πείτε και για τον Μανιάτη.

**ΠΑΥΛΟΣ ΧΡΗΣΤΙΔΗΣ:** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, βρίσκομαι σήμερα εδώ, σε αυτό εδώ το Βήμα, για να τιμήσω πρώτα και σημαντικότερα την έμπνευση, την ιδέα και την υλοποίηση μιας προσπάθειας η οποία άλλαξε τη ζωή των Ελλήνων τη δεκαετία του 1980. Είμαι εδώ για να τιμήσω την έμπνευση αγνών ιδεολόγων, οι οποίοι πίστεψαν και υλοποίησαν ένα σχέδιο το οποίο έδωσε σε κάθε Έλληνα και σε κάθε Ελληνίδα τη δυνατότητα να έχουν πρόσβαση σε ένα σύστημα υγείας το οποίο αφουγκράζεται τα προβλήματά τους. Είμαι εδώ, σε αυτό το Βήμα, για να τιμήσω την ιστορική πορεία μιας παράταξης η οποία συγκρούστηκε με τη συντήρηση η οποία διαμορφωνόταν για πολλές δεκαετίες στη δημόσια σφαίρα και έδωσε προσβάσεις σε κάθε Έλληνα και σε κάθε Ελληνίδα, όπου και αν είχαν γεννηθεί, όπου και αν έμεναν, όποια οικονομική δυνατότητα και αν είχαν, αυτό το οποίο σήμερα φαντάζει ως ένα όνειρο πολύ μακρινό. Είμαι εδώ για να τιμήσω την έμπνευση του Παρασκευά Αυγερινού. Είμαι εδώ για να τιμήσω την υλοποίηση του Γιώργου Γεννηματά. Είμαι εδώ για να τιμήσω όλους εκείνους τους γιατρούς, όλους εκείνους τους νοσηλευτές οι οποίοι αποφάσισαν τη δεκαετία του 1980, αμέσως μετά την υλοποίηση του Εθνικού Συστήματος Υγείας, να αφήσουν στην άκρη τα ιδιωτικά τους ιατρεία, οποιαδήποτε προοπτική μπορεί να είχαν στον ακαδημαϊκό χώρο και να επιλέξουν να στρατευτούν σε μια ιδέα η οποία έδωσε τη δυνατότητα σε κάθε Έλληνα και σε κάθε Ελληνίδα να έχει πρόσβαση σε ποιοτικές παροχές υγείας, σε ποιοτικές και δωρεάν παροχές υγείας, παροχές υγείας οι οποίες έδιναν τη δυνατότητα σε ανθρώπους οι οποίοι έπρεπε να κάνουν για πολλές δεκαετίες τρεις και τέσσερις ώρες να πάνε σε έναν γιατρό, να έχουν εκεί, πολύ κοντά τους, ένα κέντρο υγείας, σαν αυτό το οποίο διαμορφώθηκε στην Ελασσόνα, που ήταν το πρώτο κέντρο υγείας, σαν όλα αυτά τα οποία διαμορφώθηκαν από τον Έβρο μέχρι την Κρήτη, από το Καστελόριζο μέχρι την Κέρκυρα.

Και αυτό το οποίο, πραγματικά, σήμερα, ερχόμαστε να συζητήσουμε εδώ είναι αν για αυτό το Εθνικό Σύστημα Υγείας αυτές οι λύσεις και οι προτάσεις τις οποίες φέρνετε διαμορφώνουν απαντήσεις οι οποίες έχουν μεσομακροπρόθεσμο στόχο και αποτέλεσμα ή είναι απλώς ένα παυσίπονο απέναντι σε έναν ασθενή τον οποίο αφήνετε μέρα με τη μέρα να σβήνει.

Διότι αυτό το οποίο αποδείχτηκε τα τελευταία χρόνια, όπου πραγματικά το Εθνικό Σύστημα Υγείας σήκωσε στις πλάτες του ένα τεράστιο βάρος, είναι ότι χρειάζονται μεγάλες αλλαγές, είναι ότι χρειάζεται ο εκσυγχρονισμός του Εθνικού Συστήματος Υγείας, είναι ότι μετά από τριανταπέντε και σαράντα χρόνια όπου γιατροί πήραν στις πλάτες τους, μαζί με το διοικητικό και το νοσηλευτικό προσωπικό, ένα τεράστιο έργο, πράγματι, χρειάζεται μια εξέλιξη, για να μπορούμε να προσαρμοστούμε σε αυτές τις συνθήκες.

Όμως, κρυβόμαστε πίσω από το δάχτυλό μας και είναι υποκριτική η συζήτηση την οποία κάνουμε σήμερα εδώ, όταν δεν συζητάμε για τις οικονομικές απολαβές των γιατρών, όταν δεν συζητάμε για την ποιότητα με την οποία σήμερα μπορούν κάποιοι άνθρωποι να παραμείνουν στην Ελλάδα αμέσως μετά τις σπουδές τους και να μη φύγουν στο εξωτερικό και αφήνουμε τους καλύτερους επιστήμονές μας να συνεχίζουν να φεύγουν στο εξωτερικό, αξιοποιώντας τις τεράστιες σπουδές τους στην Ευρώπη και στις Ηνωμένες Πολιτείες.

Όμως, εδώ δεν συζητάμε για αυτό το ζήτημα και ειλικρινά, νομίζω ότι είναι κάτι το οποίο πρέπει να δείτε πολύ άμεσα, διότι εγώ, πράγματι, πιστεύω ότι αυτό είναι μια θέση την οποία έχει και η παράταξή μας όλα τα τελευταία χρόνια. Την εξέφρασε και ο Κοινοβουλευτικός μας Εκπρόσωπος, ο Μιχάλης Κατρίνης, την εξέφρασε και ο αρμόδιος τομεάρχης και εισηγητής μας, ο Γιάννης Τσίμαρης, ότι χρειάζεται ενίσχυση των απολαβών των γιατρών μας, όπως χρειάζεται άμεση πρόσληψη νοσηλευτικού προσωπικού, που, ενώ από διαγωνισμούς βρίσκονται σε εκκρεμότητα εδώ και δύο χρόνια, δεν έχει προχωρήσει τίποτα.

Οι άνθρωποι αυτοί έχουν πετύχει και βρίσκονται ακόμα σε εκκρεμότητα. Και το ξέρουμε εμείς, επειδή πολύ πρόσφατα όλη η Κοινοβουλευτική Ομάδα και στελέχη της παράταξής μας πήγαν σε όλα τα νοσοκομεία, όπως πηγαίνουμε διαρκώς τα τελευταία χρόνια. Το γνωρίζετε και εσείς πάρα πολύ καλά και το γνωρίζουν πολύ καλά και οι Βουλευτές σας, διότι κάνουν ερωτήσεις πάνω σε αυτή την κατεύθυνση.

Άρα, θα δώσουμε λύσεις και απαντήσεις στα μεγάλα θέματα ή θα ερχόμαστε να δίνουμε παυσίπονα με τα απογευματινά χειρουργεία, τα οποία ξέρετε πολύ καλά ότι δημιουργούν τεράστια πρακτικά ζητήματα; Χειρουργείται ένας με απογευματινό χειρουργείο επί πληρωμή και μετά από τέσσερις ώρες το ξημέρωμα έχει επιπλοκές. Ποιος είναι υπεύθυνος να το αντιμετωπίσει; Ζητάμε από ανθρώπους να δουλέψουν το πρωί, το μεσημέρι, το απόγευμα, το Σαββατοκύριακο, για να αντιμετωπίσουν τα ζητήματα. Πώς μπορούν να το κάνουν με την ίδια ένταση και την ίδια ποιότητα;

Η δικιά μας άποψη, κυρία Αγαπηδάκη, είναι ότι με τον τρόπο με τον οποίο πορεύεστε οδηγείτε το Εθνικό Σύστημα Υγείας σε ένα ξαφνικό μπλακ άουτ, οδηγείτε το Εθνικό Σύστημα Υγείας σε αποσωλήνωση. Δεν το οδηγείτε στη νέα εποχή. Δεν πιστεύετε ότι θα πρέπει ο Έλληνας πολίτης σήμερα να έχει δημόσια παροχή υγείας, δημόσιες υπηρεσίες υγείας, όπως είχε τις τελευταίες τέσσερις δεκαετίες. Και αυτό είναι κάτι το οποίο μπορεί για εσάς να είναι ιδεολογικό και πολιτικό πρόταγμα, για εμάς δεν είναι. Και γι’ αυτόν ακριβώς τον λόγο έχουμε καταθέσει μια σειρά προτάσεων όλα τα τελευταία χρόνια.

Αφήσατε τους νοσηλευτές στα παλαμάκια και τα χειροκροτήματα Καλλιεργούσατε καμπάνιες για τα χειροκροτήματα, αλλά όταν η επιτροπή την οποία διαμορφώσατε, η επιτροπή Μπεχράκη, έρχεται και λέει ότι πρέπει να αναγνωρίσουμε τα βαρέα και ανθυγιεινά, κάνετε ότι δεν ακούτε. Και όταν συζητάμε για τα πραγματικά ζητήματα, τα οποία έχουν, για παράδειγμα, στον Νότιο Τομέα τα κέντρα υγείας, οι πρωτοβάθμιοι φορείς υγείας στην Ηλιούπολη ή στην Καλλιθέα, και πρέπει να τα αντιμετωπίσουμε, και πάλι κωφεύετε. Και ειλικρινά, επειδή θεωρώ ότι τα ζητήματα αυτά είναι πολύ σημαντικά και σοβαρά, θα περίμενα και ο κ. Μητσοτάκης να είναι εδώ σήμερα και να βάζει μια σειρά από αυτά τα οποία πιστεύει στα θέματα.

Βέβαια, δεν σας κρύβω ότι μάλλον υπάρχει μια άλλη λύση σε όλα τα ζητήματα, μια λύση για την οποία θα περίμενα και θα περιμένω να μου δώσετε και εσείς απάντηση. Είναι μια λύση που πρέπει να σκεφτούμε και εμείς όλοι οι Βουλευτές και του ΠΑΣΟΚ και των υπόλοιπων κομμάτων. Η λύση μάλλον είναι αυτή την οποία πρότεινε σήμερα το πρωί από ένα τηλεοπτικό πάνελ ένας υποψήφιος Ευρωβουλευτής σας: Να δώσει στη δημοσιότητα το τηλέφωνο του Μεγάρου Μαξίμου, ώστε όποιος έχει πρόβλημα να παίρνει τηλέφωνο τον Πρωθυπουργό και το μεσημέρι το πρόβλημά του να γίνεται νόμος του κράτους, όπως έκανε ο κ. Αυτιάς υπερηφανευόμενος για τον τρόπο λειτουργίας του επιτελικού κράτους της Νέας Δημοκρατίας!

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και τέσσερις συνοδοί εκπαιδευτικοί από το 1ο και 2ο Δημοτικό Σχολείο Ηρακλείου Κρήτης, καθώς και τρεις μαθήτριες και μαθητές και ένας συνοδός εκπαιδευτικός από το Δημοτικό Σχολείο Σκαλανίου Ηρακλείου Κρήτης.

Σας καλωσορίζουμε, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Λιβανός.

**ΜΙΧΑΗΛ ΛΙΒΑΝΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, είναι κοινός τόπος, είναι κοινή γνώση για όλους μας σε αυτή την Αίθουσα ότι το μεγαλύτερο πρόβλημα που βιώνουν αυτή τη στιγμή οι πολίτες, όταν προσέρχονται σε ένα δημόσιο νοσοκομείο, είναι η αναμονή: αναμονή στα επείγοντα, αναμονή στα χειρουργεία, αναμονή σε ραντεβού σε ένα εξωτερικό ή απογευματινό ιατρείο. Και βέβαια, σε άμεση σχέση με την κατάσταση αυτή τελεί το πρόβλημα της υποστελέχωσης, η οποία αντιμετωπίζεται με μια διαρκή προκήρυξη θέσεων, αλλά ταυτόχρονα μειώνεται η επιδραστικότητα αυτής της λύσης εξαιτίας της αποχώρησης γιατρών από το ΕΣΥ ή τις άγονες πολλές φορές προκηρύξεις θέσεων ειδικά για τα νοσοκομεία της περιφέρειας. Επομένως το πρόβλημα το οποίο βασικά αντιμετωπίζουμε είναι το πόσο ελκυστικό είναι το ΕΣΥ για τους λειτουργούς της υγείας. Και συμφωνούμε, νομίζω, όλοι ότι θα πρέπει να δοθούν κίνητρα, για να μην αποχωρούν ούτε γιατροί ούτε νοσηλευτές από το ΕΣΥ, κίνητρα που να αφορούν την επιστημονική κατάρτιση, την επαγγελματική εξέλιξη, αλλά πρωτίστως τις αξιοπρεπείς αμοιβές για τους ανθρώπους αυτούς.

Η προσπάθεια, λοιπόν, της Κυβέρνησης μέσα από το νομοσχέδιο αυτό είναι να κάνει πιο ελκυστική επιλογή για κάθε λειτουργό υγείας και κυρίως για τους γιατρούς την επιλογή να ενταχθούν στο ΕΣΥ, ώστε να έρθουν περισσότεροι και καλύτεροι γιατροί στα δημόσια νοσοκομεία της χώρας μας και να παραμείνουν οι ήδη υπάρχοντες γιατροί στα νοσοκομεία της χώρας μας. Να μην είναι επιλογή ανάγκης το δημόσιο σύστημα υγείας για έναν γιατρό αλλά συνειδητή επαγγελματική επιλογή που θα ωφελήσει τον ίδιο και την οικογένειά του.

Αυτό, λοιπόν, που ήδη κάνει η Κυβέρνηση σταδιακά και στον δημοσιονομικό χώρο που έχει, είναι να αυξάνει τις αμοιβές των γιατρών και των νοσηλευτών, να αυξάνει τις αμοιβές των εφημεριών, όπως πρόσφατα έγινε, αλλά ταυτόχρονα να δίνει και εναλλακτικές πηγές εσόδων, όπως ήταν μέχρι σήμερα τα απογευματινά ιατρεία με την ενεργοποίηση και των απογευματινών χειρουργείων, δυνατότητα που πρωτοσυζητήθηκε και πρωτοθεσπίστηκε –υπενθυμίζω- από κυβέρνηση του ΠΑΣΟΚ και σήμερα το ΠΑΣΟΚ δεν τη θεωρεί ως σωστή επιλογή.

Βρισκόμαστε, λοιπόν, μπροστά στην εικόνα της δημιουργίας μιας επιλογής για γιατρούς και νοσηλευτές και ασθενείς, που βέβαια δεν είναι υποχρεωτική για κανέναν, αλλά την οποία ο πολίτης μπορεί να έρθει να τη χρησιμοποιήσει και να βελτιώσει τον χρόνο, για να απολαύει των υπηρεσιών που πρέπει να απολαύει πολύ γρηγορότερα.

Υπενθυμίζω, κυρίες και κύριοι συνάδελφοι, ότι κάθε ασφαλισμένος που χρησιμοποιεί τον ΕΟΠΥΥ σε μια υπηρεσία υγείας, σε μια ιατρική επεμβατική πράξη στον ιδιωτικό τομέα πληρώνει ήδη μια μικρή ή μεγάλη συμμετοχή και τα λεφτά αυτά τα οποία πληρώνονται τόσο από τον ΕΟΠΥΥ όσο και από τον ίδιο τον ασθενή καταλήγουν στις τσέπες ενός επιχειρηματία. Υπήρχε, λοιπόν, και υπάρχει μια ιδιωτική δαπάνη στην υγεία μικρής συμμετοχής. Όμως, στο απογευματινό χειρουργείο στο δημόσιο νοσοκομείο η συμμετοχή του ασθενή για τη δαπάνη της επέμβασης δεν πηγαίνει στην τσέπη κανενός επιχειρηματία, πηγαίνει ως αμοιβή στους γιατρούς, στους νοσηλευτές και ένα μικρό τμήμα της στο ίδιο το νοσοκομείο για τις υπηρεσίες που παρέχει.

Για ποια ιδιωτικοποίηση, λοιπόν, μιλάμε; Ποιος ιδιώτης εμπλέκεται σε όλη αυτή τη διαδικασία; Ποιος κερδοσκοπεί από όλη αυτή τη διαδικασία, για να μιλάτε για ιδιωτικοποίηση της υγείας; Αλλά όπως έχει μάθει πάντα η Αξιωματική Αντιπολίτευση να κάνει, οτιδήποτε μεταβάλλεται στο Εθνικό Σύστημα Υγείας πρέπει να φέρει την επίκληση του φαντάσματος της ιδιωτικοποίησης. Ίσα-ίσα που τα απογευματινά χειρουργεία με τον τρόπο που θεσπίστηκαν και λειτουργούν μειώνουν πελατεία και κέρδος από τους ιδιώτες επιχειρηματίες αλλά και τους ιδιώτες γιατρούς προς όφελος των γιατρών του ΕΣΥ και της αναβάθμισης της ήδη μεγάλης εμπιστοσύνης των ασθενών απέναντι στα δημόσια νοσοκομεία.

Όσον αφορά δε για την ιδιωτικοποίηση, που μπορεί να την εννοείτε όσον αφορά την ιδιωτική δαπάνη, υπενθυμίζω ότι το 2019 η ιδιωτική δαπάνη με βάση τα στοιχεία του ΟΟΣΑ στην Ελλάδα ήταν στο 35% και σήμερα στα τέλη του ΄23 είναι στο 33%. Επομένως, η «καραμέλα» της ιδιωτικοποίησης της υγείας έχει προ πολλού λιώσει και αυτό το οποίο η Νέα Δημοκρατία τα τέσσερα τελευταία χρόνια έκανε ήταν να στηρίξει τα δημόσια νοσοκομεία, τα οποία συνεχίζει να στηρίζει και να χρηματοδοτεί. Και προσπαθεί διαρκώς το θέμα της υποστελέχωσης των δημόσιων νοσοκομείων να το λύσει όχι μόνο χρηματοδοτώντας το ΕΣΥ, αλλά κάνοντας το πιο ελκυστικό, για να φέρει νέους και άξιους επιστήμονες στο ΕΣΥ, κάτι που ο ΣΥΡΙΖΑ στη διακυβέρνησή του δεν το έκανε ποτέ.

Όσον αφορά δε τους ευάλωτους ασθενείς, που δεν έχουν τη δυνατότητα να πληρώσουν αυτό το μικρότερο τίμημα, που είναι συγκριτικά υποπολλαπλάσιο σε σχέση με το να επέλεγε κάποιος να πάει σε ένα ιδιωτικό θεραπευτήριο, για να κάνει μια επέμβαση, η Κυβέρνηση μεριμνά και γι’ αυτό και σύντομα θα δείτε ότι θα καλύψει τις δαπάνες γι’ αυτούς τους ασθενείς, προκειμένου να μην επιβαρυνθούν εκείνοι οι οποίοι δεν έχουν την οικονομική δυνατότητα. Ή μήπως είναι και αυτό ιδιωτικοποίηση; Γιατί και αυτά τα λεφτά στους λειτουργούς του ΕΣΥ θα πάνε και στο δημόσιο νοσοκομείο.

Ας μη μείνουμε, όμως, μόνο σε αυτά, κυρίες και κύριοι συνάδελφοι. Ας δούμε και τι άλλο θετικό φέρνει αυτό το νομοσχέδιο και πολύ σημαντικό για τους πολίτες.

Έχοντας ήδη θεσμοθετήσει η Κυβέρνηση από την προηγούμενη θητεία της το πρόγραμμα «Σπύρος Δοξιάδης», για το οποίο δαπανήθηκε ποσό άνω των 250 εκατομμυρίων ευρώ, σώζοντας, στο πλαίσιο προληπτικού ελέγχου, τη ζωή περισσότερων από έξι χιλιάδων γυναικών από την ασθένεια του καρκίνου του μαστού, με το υπό ψήφιση νομοσχέδιο αποδεικνύεται ότι η συγκεκριμένη πρωτοβουλία δεν ήταν ένα πρόσκαιρο πυροτέχνημα. Αξιολογώντας επίκαιρα ιατρικά δεδομένα, διευρύνει τον αριθμό των ωφελούμενων από τις δωρεάν προληπτικές εξετάσεις γυναικών, ορίζοντας νέα όρια ηλικίας από σαράντα πέντε έως εβδομήντα πέντε ετών, λαμβάνοντας μάλιστα ειδική μέριμνα για την προσβασιμότητα σε προληπτικές εξετάσεις των γυναικών που διαβιούν σε δυσπρόσιτες περιοχές της χώρας.

Κυρίες και κύριοι συνάδελφοι, είναι πλήθος οι μεταρρυθμίσεις και οι ρυθμίσεις τις οποίες κάνει αυτό το νομοσχέδιο προκειμένου να βελτιώσει υφιστάμενα προβλήματα στο κομμάτι των δημοσίων νοσοκομείων.

Όμως, θα ήθελα να αναφερθώ κυρίως στο κομμάτι των ανασφάλιστων, των ανθρώπων που δεν έχουν ασφαλιστική ικανότητα, και στους οποίους επίσης παρέχεται πλέον η δυνατότητα ισότιμης πρόσβασης σε πρωτοβάθμια φροντίδα υγείας με ειδική τροποποίηση βέβαια υφιστάμενων διατάξεων. Έτσι, οι ιδιώτες γιατροί, συμβεβλημένοι με τον ΕΟΠΥΥ, μπορούν να συνταγογραφούν φάρμακα, θεραπευτικές πράξεις και διαγνωστικές εξετάσεις σε αυτούς τους ανασφάλιστους πολίτες και τις ευάλωτες κοινωνικές ομάδες.

Έτσι, οι συγκεκριμένες ρυθμίσεις ανακουφίζουν τους ανθρώπους αυτούς που αντιμετωπίζουν οικονομικά προβλήματα και έχουν μεγαλύτερη πληθώρα επιλογής γιατρού και δεν περιορίζεται η επιλογή γιατρών στις δημόσιες δομές όπως ήταν μέχρι σήμερα, ενώ αποσυμφορούνται οι δημόσιες δομές και το έργο τους, χωρίς να επιβαρύνονται και πάλι οι ανασφάλιστοι.

Με σειρά μέτρων, επίσης, διασφαλίζεται η απρόσκοπτη αποτελεσματική λειτουργία των υγειονομικών δομών και των υγειονομικών περιφερειών καθώς και ο εξωλογισμός της φαρμακευτικής δαπάνης, ενώ επιχειρείται σε σημαντικό βαθμό να λυθεί το πρόβλημα της έλλειψης στην αγορά φαρμάκων φαρμάκων χαμηλής τιμής, αλλά υψηλής ζήτησης για τους ασθενείς, ένα πρόβλημα που είδαμε πολύ συχνά να επανέρχεται και να το διαπιστώνουμε στην αγορά φαρμάκων.

Κλείνοντας, κυρίες και κύριοι συνάδελφοι, θέλω να τονίσω και ως εκπρόσωπος μιας πολυπληθούς περιφέρειας, όπως είναι η Β΄ Πειραιώς, μια περιοχή με μεγάλο κομμάτι ανθρώπων με οικονομικά προβλήματα και καθημερινό δύσκολο αγώνα, ότι τα προβλήματα ζητούν ρεαλιστικές λύσεις τώρα, ζητούν λύσεις συμβατές με την πραγματικότητα και το δημοσιονομικό περιθώριο που πάντα πρέπει να λαμβάνουμε υπ’ όψιν.

Προωθούμε λοιπόν διαρκώς μεταρρυθμίσεις που να δίνουν άμεσες λύσεις και προετοιμάζουμε τις πιο μακροπρόθεσμες, γιατί τα προβλήματα και ο κόσμος δεν μπορούν να περιμένουν. Και αυτό το νομοσχέδιο βάζει σημαντικές μεταρρυθμίσεις.

Θέλω, πραγματικά, να συγχαρώ την ηγεσία του Υπουργείου για τη διαρκή παραγωγή λύσεων σε πραγματικά προβλήματα. Γι’ αυτόν τον λόγο υπερψηφίζουμε το νομοσχέδιο και αναμένουμε διαρκώς προτάσεις, γιατί για εμάς κάθε γόνιμη λύση και πρόταση είναι σημαντική.

Δυστυχώς, ούτε τις βλέπουμε, ούτε τις ακούμε και αντ’ αυτών εκπέμπετε μόνο άρνηση με συνθήματα, γιατί αυτά πιστεύετε ότι θα μείνουν στη συνείδηση του κόσμου. Κάνετε λάθος, όμως, η βελτίωση της καθημερινότητας των ανθρώπων θα μείνει στο μυαλό τους και όχι τα ψευδεπίγραφα συνθήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού: «Μέτρα για τη διαφύλαξη και την ανάδειξη της άυλης πολιτισμικής κληρονομιάς, την προστασία και ενίσχυση του ελληνικού τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας στο πλαίσιο της διαφύλαξης και της ανάδειξης της άυλης πολιτιστικής κληρονομιάς, ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού».

Ο κ. Γιάτσιος από τη Νέα Δημοκρατία έχει τώρα τον λόγο.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, ξεκάθαρα και κατηγορηματικά για την Κυβέρνηση της Νέας Δημοκρατίας η αναμόρφωση και η αναβάθμιση του τομέα της υγείας ήταν, μαζί με την παιδεία, ύψιστη προτεραιότητα για τη νέα τετραετία.

Σήμερα αναγνωρίζοντας την τρέχουσα κατάσταση, προχωράμε σε ριζικές αλλαγές και ευρείες μεταρρυθμίσεις με σκοπό να βάλουμε την υγεία σε μια νέα εποχή με ξεκάθαρα και πολλαπλά οφέλη όχι μόνο για τους πολίτες αλλά και για το ιατρικό και το νοσηλευτικό προσωπικό.

Η ελλιπής στελέχωση των νοσοκομείων, μαζί με τη μειωμένη χρηματοδότηση χτύπησαν κυρίως στον ευαίσθητο τομέα των χειρουργείων. Ως αποτέλεσμα δημιουργήθηκε ένα αδιέξοδο που οδηγούσε πολλούς πολίτες είτε στο να προσφύγουν στον ιδιωτικό τομέα, είτε στο να αναμένουν για πολλούς μήνες τη σειρά τους. Για την επίλυση αυτού του γόρδιου δεσμού η Κυβέρνηση προχώρησε στην πολυσυζητημένη καινοτομία των απογευματινών χειρουργείων.

Η δημόσια συζήτηση για αυτή τη μεταρρύθμιση ξεκίνησε ήδη πριν από τριάντα δύο χρόνια, νομοθετήθηκε από προηγούμενες κυβερνήσεις στο παρελθόν, ασχέτως αν κάποιοι συνάδελφοι ηθελημένα το ξεχνούν. Όμως, μόνο η Κυβέρνηση του Κυριάκου Μητσοτάκη με Υπουργό Υγείας τον Άδωνι Γεωργιάδη είχε το πολιτικό σθένος και την τόλμη να την εφαρμόσει.

Τα οφέλη που προκύπτουν από τη λειτουργία των απογευματινών χειρουργείων είναι πολλά και πολυεπίπεδα. Κατ’ αρχάς, οι συμπολίτες μας που χρήζουν κάποιας χειρουργικής επέμβασης μπορούν να χειρουργηθούν πολύ πιο σύντομα. Μάλιστα, με κόστος που ισοδυναμεί περίπου με το 1/3 ή με το 1/4 του αντίστοιχου κόστους στον ιδιωτικό τομέα. Ως αποτέλεσμα αυτού, θα υπάρξει αποσυμφόρηση των τακτικών χειρουργείων, με τους αναμένοντες στη λίστα να είναι έμμεσα επωφελούμενοι καθότι θα μειωθεί αισθητά ο χρόνος αναμονής τους.

Επομένως, πλην όσων έχουν τη δυνατότητα να πληρώσουν το αντίτιμο αυτό, επωφελούνται και όσοι δεν το διαθέτουν. Παράλληλα, επωφελημένο βγαίνει και το ιατρικό προσωπικό, καθότι του δίνεται η επιλογή να αυξήσει το εισόδημά του.

Και θα ήθελα να σταθώ ιδιαίτερα σε αυτό το τελευταίο σημείο. Ομολογουμένως, οι μισθοί στην Ελλάδα και δη στον τομέα της υγείας δεν είναι εξίσου ανταγωνιστικοί με αυτούς στο εξωτερικό. Ως εκ τούτου, πολλοί νέοι γιατροί φεύγουν στο εξωτερικό, ενώ οι θέσεις που διαρκώς προκηρύσσουμε δεν πληρώνονται. Πλέον, όμως, με τη συμπλήρωση του εισοδήματος από τα απογευματινά χειρουργεία και άλλες ρυθμίσεις που επιτρέπουν την άσκηση ιδιωτικού έργου και περιέχονται σε αυτό το νομοσχέδιο, η απασχόληση στο ΕΣΥ γίνεται πιο ελκυστική. Θα συνεχίσουμε βέβαια τις προσπάθειες προς αυτή την κατεύθυνση, βελτιώνοντας τις συνθήκες και τις αμοιβές.

Τέλος, το νομοσχέδιο προβλέπει την επέκταση της πρόσβασης σε δωρεάν προληπτικές εξετάσεις για τη διάγνωση του καρκίνου του μαστού, από το ηλικιακό εύρος πενήντα έως εξήντα εννέα έτη, στα σαράντα πέντε ως εβδομήντα τέσσερα έτη. Οι εξετάσεις αυτές, μεταξύ άλλων, λαμβάνουν χώρα στο πλαίσιο του φιλόδοξου προγράμματος πρόληψης «Σπύρου Δοξιάδη», που είναι κοστολογημένο με ένα δισεκατομμύριο για τα επόμενα πέντε χρόνια και είναι η πρώτη φορά που επιτυγχάνεται ένα τέτοιο πρόγραμμα πρόληψης. Κατ’ αυτόν τον τρόπο θα μπορέσουμε να μειώσουμε τη θνητότητα, τη νοσηρότητα, να αυξήσουμε την ευζωία και την ποιότητα ζωής των γυναικών και παράλληλα να δώσουμε ανάσες στο ΕΣΥ.

Ενώ παραμένουμε επικεντρωμένοι στο κυβερνητικό έργο και εν προκειμένω στην ενίσχυση της δημόσιας υγείας, δεν θα μπορούσα να μην αναφερθώ σε κάτι που μου προξένησε ιδιαίτερη έκπληξη και εντύπωση.

Αγαπητοί συνάδελφοι του ΣΥΡΙΖΑ, και όχι μόνο, αλλά κυρίως του ΣΥΡΙΖΑ, σε πρόσφατη συνέντευξη του Προέδρου σας ο κ. Κασσελάκης δήλωσε επί λέξει ότι είναι καλό που υπάρχει επιστολική ψήφος για τις ευρωεκλογές και ότι τον ενοχλεί που δεν υπάρχει και για τις εθνικές εκλογές, την ίδια στιγμή που το κόμμα σας επί δικής του προεδρίας καταψήφισε την επιστολική ψήφο για τις ευρωεκλογές και επιτέθηκε δριμύτατα στην Κυβέρνηση, δυναμιτίζοντας την προσπάθειά της να συμπεριλάβει το συγκεκριμένο άρθρο, προκειμένου να ισχύσει η επιστολική ψήφος και στις εθνικές εκλογές, για τους ομοεθνείς μας στο εξωτερικό.

Στο ίδιο μήκος κύματος αδυνατώ να κατανοήσω τις δηλώσεις του Προέδρου σας κ. Τσίπρα, αλλά και πολλών στελεχών σας, που ζητούν επανειλημμένως εθνικές εκλογές με διπλές κάλπες τον Ιούνιο. Ομολογουμένως, βάσει των δημοσκοπήσεων αλλά και του αισθήματος της κοινής γνώμης, η παράταξη της Νέας Δημοκρατίας κυριαρχεί πολιτικά και ποιοτικά με πολύ μεγάλη διαφορά από το δεύτερο κόμμα, όποιο κι αν είναι αυτό.

Δεν ζητάτε εκλογές για να αναλάβετε τη διακυβέρνηση της χώρας, αλλά απλά για να μετρήσετε τις δυνάμεις σας και να ξεκαθαρίσετε ποιος κατέχει τη θέση της Αξιωματικής Αντιπολίτευσης. Η διεξαγωγή πρόωρων και αχρείαστων εθνικών εκλογών, το μόνο που θα επιφέρει είναι η πολιτική και κοινωνική αστάθεια, διακοπή του κυβερνητικού έργου και αλλοίωση της εικόνας στο εξωτερικό και στους επενδυτές.

Συνεπώς, το αίτημα για εθνικές εκλογές, πριν ακόμα κλείσει ένας χρόνος από τις προηγούμενες, αγγίζει τα όρια του πολιτικού αμοραλισμού. Μετά από κάτι τέτοιες δηλώσεις, στροβιλισμούς και ασυνέπειες να μην απορείτε για τα χαμηλά εκλογικά σας ποσοστά και τη διαρκή συρρίκνωση της εκλογικής σας βάσης. Ο κόσμος βλέπει, ακούει και κρίνει.

Για την Κυβέρνηση το στοίχημα της αναβάθμισης της δημόσιας υγείας είναι ένα εγχείρημα, που δεν θα κερδηθεί μόνο σε κεντρικό αλλά και σε περιφερειακό επίπεδο. Πιστοί στη δέσμευση της διαπεριφερειακής ανάπτυξης και της καταπολέμησης των ανισοτήτων, έχουν ήδη προκηρυχθεί θέσεις ειδικευομένων γιατρών στο Γενικό Νοσοκομείο Γρεβενών, όπως και σε πολλά νοσοκομεία της περιφέρειας.

Επίσης, τα νοσοκομεία ωφελούνται από πολλά χρηματοδοτικά εργαλεία για τον εκσυγχρονισμό τους και τη βελτίωση των παροχών τους για το καλό των συμπατριωτών μας και του ιατρικού προσωπικού. Σας καλώ, λοιπόν, να υπερψηφίσουμε όλοι αυτό το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Δαβάκης και στη συνέχεια ο Κοινοβουλευτικός Εκπρόσωπος της Πλεύσης Ελευθερίας.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, είναι πανθομολογούμενο ότι τα ζητήματα και οι κρίσιμες φάσεις του τομέα της υγείας ακολουθούν από τα πρώτα βήματά της αυτή την Κυβέρνηση, την οποία η Κοινοβουλευτική Ομάδα της Νέας Δημοκρατίας ενσυνείδητα στηρίζει πέντε χρόνια τώρα, με εμβληματικό γεγονός αυτό της πανδημίας, αλλά και τα εγγενή ζητήματα, που έχουν να κάνουν με τα διαρθρωτικά ουσιαστικά προβλήματα του συστήματος υγείας και όλα εκείνα τα οποία συνθέτουν μία προβληματική εικόνα όσον αφορά στην παροχή υγείας στον Έλληνα πολίτη.

Φιλότιμες προσπάθειες -και θα έλεγα, αποτελεσματικές στο μεγαλύτερο μέρος τους- έχουν εφαρμοστεί και μέσω νομοσχεδίων, αλλά και μέσω όλων εκείνων των πολιτικών δράσεων της Κυβέρνησης και των Υπουργών της και νομίζω ότι έκφανση αυτών των προσπαθειών είναι και το νομοσχέδιο το οποίο από χθες συζητούμε σε αυτή την Αίθουσα.

Κορυφαίο ζήτημα σε αυτή τη νομοθετική πρωτοβουλία είναι το θέμα της διεύρυνσης της δυνατότητας και των γιατρών του ΕΣΥ να ασκούν ιδιωτικό έργο. Είναι μία πολιτική επιλογή που μπορεί να μην αποτελεί βασική, αν θέλετε, αποτύπωση της ιδεολογίας της λαϊκής παράταξης -στην οποία αισθάνομαι ότι ακόμα είμαι και ανήκω- αλλά νομίζω ότι δίνει μία σημαντική συμβολή και ενίσχυση στους αφανείς ήρωες αυτής της υπόθεσης που είναι οι Έλληνες γιατροί, διότι τους δίνει τη δυνατότητα να ασκήσουν και ιδιωτικό έργο, ένα έργο το οποίο πιστεύω ότι θα βοηθήσει κατ’ αρχάς τον βασικό αποδέκτη της όλης υπόθεσης που είναι ο Έλληνας πολίτης. Η διεύρυνση, λοιπόν, αυτής της δυνατότητας δημιουργεί τους όρους και τις προϋποθέσεις για την αντιμετώπιση ζητημάτων που μας απασχολούν όλους.

Ένα σημαντικό, επίσης, θέμα το οποίο φαίνεται σε αυτό το νομοσχέδιο είναι και η υπόθεση των δωρεάν προληπτικών εξετάσεων. Εάν θυμηθούμε το πρόγραμμα της «Φώφης Γεννηματά» που αυτή η Κυβέρνηση εφάρμοσε, αλλά και το πρόγραμμα του «Σπύρου Δοξιάδη» -με τα ονόματα δύο εμβληματικών προσωπικοτήτων στον χώρο της υγείας για προληπτικές εξετάσεις- καταδεικνύεται περίτρανα το ενδιαφέρον το οποίο δίνουμε σε δυσχείμερους καιρούς, θα έλεγα, που αφορούν, κυρίως, το οικονομικό θέμα.

Δυστυχώς, το τελευταίο χρονικό διάστημα είμαστε κοινωνοί όλοι οι συνάδελφοι όλων των πτερύγων ενός πολύ σημαντικού ζητήματος, αυτού της υποστελέχωσης των περισσότερων κλινικών, υγειονομικών μονάδων των περιφερειών μας και των μεγάλων νοσοκομείων της Αθήνας. Γιατί συμβαίνει αυτό; Διότι υπάρχει έλλειψη, όπως είπαμε, ενδιαφέροντος εξαιτίας σημαντικού ζητήματος, όπως είναι το οικονομικό.

Προς αυτή την κατεύθυνση, λοιπόν, όπως προείπα, υπήρξε αυτή η νομοθετική πρωτοβουλία προκειμένου να ενισχύσει έτι περαιτέρω -μαζί με τα απογευματινά ιατρεία- το ζήτημα της οικονομικής δυσπραγίας το οποίο αντιμετωπίζουν οι Έλληνες γιατροί και το οποίο αποτελεί ανασχετικό παράγοντα στο να προσέλθουν στους διαγωνισμούς και γι’ αυτό καθίσταται και άγονοι.

Στον τόπο μου στη Λακωνία, κυρία Υπουργέ, αντιμετωπίζουμε και εμείς ένα τεράστιο ζήτημα υποστελέχωσης των υγειονομικών μονάδων. Υπάρχουν σοβαρά προβλήματα και στο Νοσοκομείο της Σπάρτης και στο άλλο νοσοκομείο της Λακωνίας, στο Νοσοκομείο των Μολάων, το οποίο θα έλεγα πως αποτελεί και τον ανασχετικό παράγοντα όλης της ανατολικής πτέρυγας της νότιας Πελοποννήσου από τα Κύθηρα μέχρι και τη Σπάρτη -που είναι το Νοσοκομείο των Μολάων- και εκεί έχουμε σοβαρά προβλήματα.

Ειδικότητες όπως αυτή του παθολόγου στα ΤΕΠ, στα τμήματα επειγόντων περιστατικών, του παιδιάτρου, κηρύσσονται συνεχώς άγονες. Μάλιστα, εξαιτίας αυτής της πρωτοφανούς καταστάσεως με μια πρωτοβουλία δική μου -νομίζω ήσασταν και εσείς παρούσα- υπήρξε μία σύσκεψη στις 22 Μαρτίου μαζί με τον κύριο Υπουργό και τον κύριο Υφυπουργό, προκειμένου όλες οι πλευρές και των δύο νοσοκομείων, γιατροί, διοικήσεις και όλοι αυτοί οι οποίοι αποτελούν τους βασικούς συντελεστές της υγειονομικής παροχής, να εκφράσουν συγκεκριμένες απόψεις.

Βασικό στοιχείο που προήλθε από αυτή τη σύσκεψη -το οποίο νομίζω ότι ακόμα περιμένουμε και εντάξει, είναι μικρό το χρονικό διάστημα, αλλά περιμένουμε και είμαι αισιόδοξος ως προς αυτό- είναι ότι όπως είπε και ο κύριος Υπουργός, θα προχωρήσει σε νομοθετική ρύθμιση -και θέλω να το σημειώσετε αυτό, κυρία Υπουργέ- που θα δίνει τη δυνατότητα στους φορείς της τοπικής αυτοδιοίκησης πέραν των ορεινών και νησιωτικών περιοχών να μπορούν να ενισχύουν και να παρέχουν οικονομικά κίνητρα στους γιατρούς, γιατί τώρα ο νόμος λέει μόνο για τις ορεινές, ημιορεινές και νησιωτικές περιοχές, προκειμένου να είναι πιο ελκυστικές οι συγκεκριμένες προκηρύξεις.

Έχουμε δυο νοσοκομεία με ταυτόσημα προβλήματα και με ταυτόσημο κρίσιμο ρόλο για την παροχή υγείας στους Λάκωνες πολίτες. Δυστυχώς και στην τελευταία προκήρυξη, που έγινε πριν λίγες μέρες δεν υπήρξε ενδιαφέρον για σημαντικές ειδικότητες, όπως παθολόγου, αναισθησιολόγου κ.λπ..

Θέλω να επαναφέρω κάτι το οποίο συζητήθηκε σε εκείνη τη συνάντηση με τον κύριο Υπουργό. Θέλω να εμμείνω σε αυτό, συνηγορώ και στην πρωτοβουλία που ανέλαβε η καλή νέα συνάδελφος, η κ. Νάγια Γρηγοράκου, με τροπολογία της, προκειμένου να κηρυχθεί το Νοσοκομείο της Σπάρτης άγονο, προκειμένου να γίνει πιο ελκυστικό. Θέλω και αυτό να το μειώσετε, διότι αποτελεί τελικά καίριας σημασίας υπόθεση -έχετε συμπυκνωμένη εμπειρία στον χώρο της υγείας- προκειμένου οι γιατροί να προσέλθουν και να μην καθίστανται άγονες οι προκηρύξεις.

Είναι σημαντικό να γίνει κατανοητό ότι τα προβλήματα του Νοσοκομείου της Σπάρτης, της κεντρικής μονάδας του νομού, επηρεάζουν αρνητικά τη λειτουργία και των κέντρων υγείας και των περιφερειακών ιατρείων. Θα ήθελα να σας πω ένα χαρακτηριστικό παράδειγμα: Έχουμε είκοσι περιφερειακά ιατρεία στη Λακωνία, έμειναν κενά στην τελευταία προκήρυξη αγροτικών γιατρών πολλά. Δεν υπήρξε κανένα ενδιαφέρον.

Και είναι ιδιαίτερα δυσάρεστο να σας πω πως πολλές φορές μιλάμε για αναδιάταξη του υγειονομικού χάρτη της Λακωνίας, όλης της χώρας, των κέντρων υγείας και σας αναφέρω παραδείγματα. Το Περιφερειακό Ιατρείο Σελλασίας ανήκει στο Κέντρο Υγείας Γυθείου, σαν να λέμε ότι ο «Ευαγγελισμός» ανήκει στη Λαμία, κάτι τέτοιο. Το Περιφερειακό Ιατρείο Λογγάστρας ανήκει και αυτό στο Γύθειο. Το Περιφερειακό Ιατρείο Ξηροκαμπίου στο Γύθειο, Γκοριτσάς στο Κέντρο Υγείας Βλαχιώτη. Υπάρχει μία άναρχη κατανομή -μάλλον, θα έλεγα, παράλογη κατανομή- αρμοδιοτήτων των περιφερειακών ιατρείων σε άλλες περιοχές, χωρίς να μπορούμε να καταλάβουμε γιατί έχει προέλθει αυτό. Πρέπει άμεσα να προχωρήσετε στην αναδιάταξη του υγειονομικού χάρτη κυρίως των κέντρων υγείας αρμοδιότητός τους και των περιφερειακών ιατρείων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμα, κύριε Πρόεδρε.

Επίσης, θεωρώ ότι στη συγκεκριμένη περίπτωση που μιλάμε τώρα, όπως έχει φανεί, παρά τις τοξικότητες οι οποίες ακούγονται με τη -θα έλεγα- αναφορά συγκεκριμένων περιπτώσεων -που μπορούμε και εμείς, αγαπητοί συνάδελφοι της Αριστεράς, να πούμε άλλες τόσες περιπτώσεις, οι οποίες, όμως, υπονομεύουν κατά τη δική σας ρητορική την προσπάθεια που αυτή η Κυβέρνηση κάνει, τη φιλότιμη, ξαναλέω, προσπάθεια- τα προβλήματα τα οποία συζητάμε δεν έχουν χρώμα. Το χρώμα θα αναζητηθεί σε άλλες δράσεις, όχι στο πρόβλημα της υγείας.

Πιστεύω, λοιπόν, ότι οι προσπάθειες οι οποίες γίνονται και οι οποίες φαίνονται ουσιαστικά μέσα από αυτό το νομοσχέδιο πρέπει να ενισχυθούν.

Θέλω κλείνοντας να αναφερθώ -και να εξάρω τη συγκεκριμένη πρωτοβουλία και πάλι- στη διάταξη του Υπουργείου Εργασίας που δίνει τη δυνατότητα σε όσους έχουν οφειλές μέχρι 100 ευρώ στον ΕΦΚΑ να αποκτήσουν ασφαλιστική ικανότητα, κάτι το οποίο το συναντούμε συνέχεια, καθώς επίσης και στις ρυθμίσεις των είκοσι τεσσάρων δόσεων που ισχύουν για αυτούς τους ανθρώπους για να αποπληρώσουν τις πληρωμές τους.

Κυρίες και κύριοι συνάδελφοι, νομοσχέδια όπως αυτό -αλλά και όλα τα νομοσχέδια, επιτρέψτε μου να το λέω λόγω της μακράς εμπειρίας που έχω σε αυτή την Αίθουσα- κρίνονται εκ του αποτελέσματος και στην εφαρμογή τους.

Εκεί θα κριθούμε, κυρία Υπουργέ και πιστεύω ότι ο ελληνικός λαός από την απαρχή της θητείας αυτής της Κυβερνήσεως μέχρι σήμερα έχει καταλάβει και το οργανωμένο της προσπάθειας και την αυθεντικότητα της προσπάθειας και τα τεχνικά -θα έλεγα- χαρακτηριστικά και τον επαγγελματισμό τον οποίο επιδεικνύουμε στην επίλυση των προβλημάτων και κατά τούτο στις επερχόμενες εκλογές θα κατανείμει αυτό το οποίο πράγματι κάνουμε, διαρκείς δράσεις και -θα έλεγα- παροχές υγείας στους Έλληνες πολίτες, παρά τα προβλήματα τα οποία καθημερινά προσπαθούμε να επιλύσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Θα πάρω και τρία λεπτά από τη δευτερολογία μου, αλλά δεν θα πάρω περισσότερο.

Κυρίες και κύριοι Βουλευτές, ένα σημαντικό μέρος της συζήτησης για το νομοσχέδιο του Υπουργείου Υγείας χθες και σήμερα έλαβε χώρα κάτω από τη σκιά των πρόσφατων αποκαλύψεων του περιοδικού «POLITICO» για τις αδιαφανείς χρηματοδοτήσεις μεγάλων επιχειρηματικών ομίλων από το Ταμείο Ανάκαμψης και Ανθεκτικότητας.

Και επειδή πολλά δελτία ειδήσεων χθες προσπάθησαν να υποβαθμίσουν το γεγονός παρουσιάζοντάς το ως αποκάλυψη ενός δημοσιεύματος, πρέπει να υπογραμμίσω προς όσους μας παρακολουθούν ότι η είδηση δεν αφορά απλώς δημοσιογραφικές πληροφορίες ενός περιοδικού, αλλά το γεγονός ότι διατάχθηκαν δύο έρευνες από επίσημους φορείς, επειδή έργα ύψους 2,5 δισεκατομμυρίων ευρώ από το Ταμείο Ανάκαμψης και Ανθεκτικότητας φέρεται να έχουν δοθεί σε δέκα εταιρείες οι οποίες τα πήραν δίχως ανταγωνισμό.

Η μία έρευνα διεξάγεται από την Ελληνική Επιτροπή Ανταγωνισμού και η δεύτερη από το γραφείο του Ευρωπαίου εισαγγελέα. Για να έχουμε μία αίσθηση των μεγεθών, το ποσό που ερευνάται, δηλαδή τα 2,5 δισεκατομμύρια ευρώ, ισοδυναμούν με το 1/3 των ετήσιων δαπανών για την υγεία. Αυτά βλέπουν και ακούν οι πολίτες και βεβαίως εξανίστανται όταν ανακαλύπτουν πως πρέπει να χρεώνονται για τα απογευματινά χειρουργεία, να πληρώνουν 5 ευρώ για να κάνουν εμβόλιο κορωνοϊού και να ωθούνται ολοένα και περισσότερο στον ιδιωτικό τομέα, διότι σαφώς το ΕΣΥ αδυνατεί διαρκώς να εξυπηρετήσει τις ανάγκες τους.

Όμως, το σκάνδαλο που αποκάλυψε το «POLITICO» δεν είναι μια μεμονωμένη περίπτωση. Έρχεται να προστεθεί σε πλήθος άλλων υποθέσεων που το τελευταίο διάστημα απασχολούν τη Βουλή, τα μέσα μαζικής ενημέρωσης και τη δημόσια σφαίρα και οι οποίες αποκαλύπτουν το αποκρουστικό πρόσωπο μιας Κυβέρνησης που έχει χάσει τη νομιμότητά της και την εμπιστοσύνη μεγάλης μερίδας πολιτών κυρίως για τη συγκάλυψη του εγκλήματος των Τεμπών.

Παρά τις προσπάθειες των επικοινωνιολόγων του Πρωθυπουργού να αλλάξουν την ατζέντα μετά τη σοβαρή φθορά που υπέστη η Κυβέρνηση στη συζήτηση της πρότασης δυσπιστίας και την παραίτηση, υπενθυμίζω, δύο κορυφαίων Υπουργών, η κρίση αξιοπιστίας της Νέας Δημοκρατίας, ο διασυρμός της χώρας διεθνώς για τις παραβιάσεις του κράτους δικαίου και η συγκάλυψη του εγκλήματος των Τεμπών είναι αδύνατο να φύγουν από το προσκήνιο. Πώς, άλλωστε, να φύγουν, αφού η χαμηλή αξιοπιστία της Κυβέρνησης εντείνεται καθημερινά από νέες σοκαριστικές αποκαλύψεις; Αναφέρομαι στο νέο ηχητικό υλικό από τη συγκλονιστική γυναικοκτονία της εικοσιοκτάχρονης Κυριακής Γρίβα, που αναδεικνύει το πλήρες ξεχαρβάλωμα της Αστυνομίας και των υπηρεσιών άμεσης δράσης.

Η αδικοχαμένη Κυριακή, αυτή η εικοσιοκτάχρονη γυναίκα που, όπως σωστά γράφτηκε στον Τύπο, την έχασε όλη η Ελλάδα, όχι μόνο δεν έλαβε καμμία βοήθεια από το αστυνομικό τμήμα και αφέθηκε δίχως προστασία, διότι της είπαν πως το περιπολικό δεν είναι ταξί, αλλά και ο τηλεφωνητής του «100», ο άνθρωπος που υποτίθεται ότι είναι ειδικός στο να σώζει ζωές, δεν φαίνεται να κατάλαβε τι συμβαίνει την ώρα της δολοφονίας της.

Αυτή η νέα γυναίκα έχασε τη ζωή της, επειδή βρέθηκε περικυκλωμένη από την πλήρη κατάρρευση του κράτους: μία ακατάλληλη αστυνομικός μέσα στο τμήμα, ένας επίσης ακατάλληλος φρουρός απ’ έξω και ο τηλεφωνητής του «100» που προφανώς δεν ήταν σωστά εκπαιδευμένος, αλλά και μία Κυβέρνηση που αρνείται πεισματικά να αναγνωρίσει τη γυναικοκτονία ως αυτοτελές έγκλημα. Αυτά της έκλεισαν κάθε πόρτα. Μάλιστα, ο Πρωθυπουργός αρνείται να συζητήσει καν το θέμα στη Βουλή παρ’ όλο που η επικεφαλής της Πλεύσης Ελευθερίας, η κ. Κωνσταντοπούλου, έχει καταθέσει ως τώρα δεκαπέντε επίκαιρες ερωτήσεις στον Πρωθυπουργό μόνο για το θέμα αυτό.

Όλα αυτά και πολλά άλλα, όπως το σκάνδαλο της διαρροής των προσωπικών δεδομένων Ελλήνων πολιτών του εξωτερικού προς την Ευρωβουλευτή κ. Ασημακοπούλου, οι αυτοκτονίες ασθενών λόγω της διάλυσης του ΕΣΥ, αλλά και η συνεχιζόμενη στενή φιλία της Κυβέρνησης με κράτη, όπως είναι το Ισραήλ, το οποίο πρόσφατα επισκέφθηκε ο κ. Γεωργιάδης, τη στιγμή που η κυβέρνηση Νετανιάχου συντελεί γενοκτονία στη Γάζα αναδεικνύουν με τον πιο θλιβερό τρόπο την κακή σχέση της Κυβέρνησης Μητσοτάκη με τη διαφάνεια, την προστασία των πολιτών και τον σεβασμό του Διεθνούς Δικαίου.

Ύστερα από πέντε χρόνια στην εξουσία η Κυβέρνηση της Νέας Δημοκρατίας αδυνατεί να παράσχει στους πολίτες το στοιχειώδες αίσθημα της δικαιοσύνης και ασφάλειας που δικαιούνται να έχουν σε μια σύγχρονη ευνομούμενη πολιτεία.

Κατά την προηγούμενη πενταετία των κυβερνήσεων Μητσοτάκη, έχουμε στην ουσία ένα κράτος που λειτουργεί σε δύο εντελώς διαφορετικούς χρόνους: Έχουμε ένα κράτος-εξπρές που πρωτοστατεί στο ρουσφέτι, στη σύναψη νέων δανείων, στις άμεσες αναθέσεις σε «ημετέρους» και που έχει ισχυρότατα ανακλαστικά αυτοπροστασίας, συγκάλυψης σκανδάλων, αποστολής στρατιωτικού υλικού στην Ουκρανία και χειραγώγησης των μέσων μαζικής ενημέρωσης. Κι έπειτα, έχουμε ένα ξεχαρβαλωμένο και αδιάφορο κράτος, το οποίο στερεί καθημερινά από τους πολίτες όλο και περισσότερο το αίσθημα ασφάλειας, παραλύει μπροστά στις πλημμύρες και τις πυρκαγιές, διατηρεί πενήντα χιλιάδες αστυνομικούς οι οποίοι δεν μπορούν να προστατέψουν τη ζωή των πολιτών, ακόμη και όταν δολοφονούνται μπροστά τους και αδιαφορεί για την ασφάλεια των σιδηροδρόμων, με αποτέλεσμα να έχουν χάσει τη ζωή τους πενήντα επτά άνθρωποι.

Στην ίδια λογική, φοβόμαστε ότι εντάσσεται και η πολιτική της Κυβέρνησης για την υγεία και για το νομοσχέδιο που συζητούμε. Είχα την ευκαιρία να εκθέσω τις απόψεις της Πλεύσης Ελευθερίας στην επίκαιρη επερώτηση για την υγεία που συζητήσαμε πριν τρεις εβδομάδες. Όπως εξήγησε και ο ειδικός αγορητής μας στην εισήγησή του χθες, οι θέσεις της Πλεύσης Ελευθερίας για το νομοσχέδιο αυτό είναι αρκετά λεπτομερείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ θα κάνω δύο κεντρικές παρατηρήσεις. Πρώτον, με το να επιτρέπεται στους γιατρούς του ΕΣΥ να δραστηριοποιούνται στον ιδιωτικό τομέα αντί να αυξηθούν οι μισθοί τους και να βελτιωθούν οι συνθήκες εργασίας τους, ιδίως στην επαρχία που είναι ένα σημαντικό ζήτημα, η Κυβέρνηση ιδιωτικοποιεί εμμέσως ένα μέρος της δημόσιας υγείας, το οποίο προφανώς αδυνατεί να διαχειριστεί.

Παραθέτω εδώ τους σχετικούς πίνακες που δείχνουν ότι για το 2023 η συμμετοχή του ιδιωτικού τομέα στην υγεία ήταν 38% και του δημοσίου μόνο 62%, ενώ ο μέσος όρος της Ευρωπαϊκής Ένωσης για την ιδιωτική συμμετοχή είναι 14%.

Με άλλα λόγια, είμαστε σχεδόν ουραγοί στον τομέα αυτόν, πολύ μακριά από τον ευρωπαϊκό μέσο όρο και οι ιδιωτικές δαπάνες στην υγεία που είναι τόσο ψηλές στη χώρα μας υποδεικνύουν μία περίπτωση απευρωπαϊσμού.

Καταθέτω στα Πρακτικά τους σχετικούς πίνακες.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, επειδή ακούστηκε χθες από τους Υπουργούς ότι η πρόσβαση των πολιτών στο ΕΣΥ είναι πολύ καλή -αυτό ακούσαμε!-, παραθέτω ξανά εδώ στοιχεία της EUROSTAT που αποκαλύφθηκαν τον Δεκέμβριο του 2023 και τα οποία δείχνουν ότι η Ελλάδα είναι ουραγός στην Ευρωπαϊκή Ένωση, πραγματικά στην τελευταία θέση, στην πρόσβαση στην υγεία. Το 16,7% των πολιτών, σύμφωνα με την έρευνα αυτή, δήλωσε ότι δεν έχει πρόσβαση στις υπηρεσίες που χρειάζεται στο σύστημα υγείας. Αυτό ισοδυναμεί με έναν στους έξι Έλληνες και το 28% από αυτούς δήλωσε ότι δεν έχει πρόσβαση λόγω φτώχειας, λόγω μη επάρκειας του εισοδήματός του.

Καταθέτω, επίσης, στα Πρακτικά τα σχετικά έγγραφα.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Πλεύσης Ελευθερίας)

Κλείνοντας πρέπει να πω ότι κάθε φορά που κάνουμε αυτή την κριτική, η Κυβέρνηση απαντά λέγοντας ότι η Αντιπολίτευση δεν έχει το μονοπώλιο της κοινωνικής ευαισθησίας. Λυπούμαστε, βεβαίως, που η Κυβέρνηση θυμάται τους αντιμονοπωλιακούς νόμους, που δεν εφαρμόζει στις αναθέσεις του Ταμείου Ανάκαμψης μόνο στην περίπτωση που της κάνουν κριτική οι αντίπαλοί της.

Εν πάση περιπτώσει, η Πλεύση Ελευθερίας είπε και ξαναλέει ότι η δημόσια υγεία, η ασφάλεια των πολιτών, η κοινωνική δικαιοσύνη και η στήριξη των ευπαθών ομάδων δεν κρίνονται από τα λόγια, αλλά από τις πράξεις, δεν κρίνονται από τις ευαισθησίες, αλλά από το αποτέλεσμα. Το αν είστε ευαίσθητοι ή όχι αυτό το βλέπουν και το ξέρουν πάρα πολύ καλά οι πολίτες. Εκείνο, όμως, για το οποίο σας εγκαλούμε είναι ότι εκεί που πρέπει να δείξετε τις ευαισθησίες σας κινείστε πολύ αργά και κάνετε πολύ λίγα. Και επειδή πλησιάζουν οι εκλογές, σας λέμε ξεκάθαρα ότι οι πολίτες δεν πρόκειται να σας κρίνουν από τα λόγια, από την επικοινωνιακή σας πολιτική και από τη συστηματική σας προπαγάνδα. Θα σας κρίνουν από όσα κάνετε και προπαντός από εκείνα που δεν κάνετε. Και θα σας κρίνουν αυστηρά!

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε, λοιπόν, με τον κ. Κωνσταντίνο Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν πάω στο νομοσχέδιο, έχουμε κάποια σημαντικά θέματα, που αφορούν τους αγρότες, γιατί εμείς ως Ελληνική Λύση καταθέσαμε μία εισήγηση για συζήτηση προ ημερήσιας διάταξης στη Βουλή και αφού δεν εισακούστηκε από τον κ. Τασούλα, τον Πρόεδρο του Κοινοβουλίου, έχουμε δικαίωμα να το κάνουμε μία φορά το εξάμηνο.

Εμείς, λοιπόν, το κάναμε γιατί πιστεύουμε ότι το θέμα των αγροτών δεν επιλύθηκε και έπρεπε όλα τα κόμματα εδώ να είναι για να κάνουν ουσιαστικές, εποικοδομητικές, εμπεριστατωμένες προτάσεις, να έχουν έναν πονοκέφαλο για να προτείνουν. Να ξέρει, λοιπόν, ο αγροτικός και κτηνοτροφικός κόσμος ότι αυτή η εισήγηση της Ελληνικής Λύσης για να γίνει στο Κοινοβούλιο μία συζήτηση δεν έγινε αποδεκτή. Και δεν ξέρω το γιατί. Διότι βράζει ο αγροτικός χώρος, μην το ξεχνάμε.

Ένα δεύτερο σημείο είναι ότι έχουμε ραγδαία αύξηση των διοδίων. Στα διόδια του Στρυμονικού Σερρών η αύξηση αγγίζει το 90%. Αντιλαμβάνεστε τι επιπτώσεις έχει αυτό στις μεταφορές προϊόντων; Μου λένε πριν από λίγο οι ιδιοκτήτες φορτηγών ότι τους σταματούν στον δρόμο για να ελέγξουν το ωράριο και δεν υπάρχουν παρκίδες και μπαίνουν με alarm στη μέση της εθνικής οδού.

Πριν από λίγες ημέρες επιβλήθηκε πρόστιμο σε ιδιωτικό e-shop 120.000 ευρώ από τον κ. Σκρέκα.

Έχετε αναρωτηθεί, κύριοι, πώς εργάζονται μέσα στα e-shop μεγάλων πολυεθνικών εταιρειών και σουπερμάρκετ οι εργαζόμενοι; Ξέρετε τι κάνουν οι Γερμανοί επ’ αυτού; Βλέπουν τις παραγγελίες που εκτελούνται, υπολογίζουν τους εργαζόμενους και επιβάλλουν πρόστιμα. Εκεί που χρειάζονται είκοσι άτομα στα e-shop υπάρχουν δέκα, μέσα σε υπόγεια, μέσα σε δύσκολες συνθήκες, για να διεκπεραιώσουν παραγγελίες που πρέπει να πάνε στην ώρα τους από τα e-shop, σουπερμάρκετ και πολυεθνικές εταιρείες.

Τώρα θα ανακαλύψουμε την Αμερική; Όμως, κάποια στιγμή, εκτός από την προστασία του καταναλωτή, πρέπει να αναφερθούμε και στις συνθήκες προστασίας των μεροκαματιάρηδων εργαζομένων στα e-shop, στα σουπερμάρκετ, στις πολυεθνικές, παντού. Θέλουμε και εκεί μια προστασία για τον μεροκαματιάρη Έλληνα, για να προστατευθεί ο κάματός του.

Πάμε τώρα στο νομοσχέδιο. Έφυγε η κ. Αγαπηδάκη. Επειδή είναι και ψυχολόγος, θα ήθελα να τη ρωτήσω πώς αισθάνεται σήμερα, κύριε Βιλιάρδο και λοιποί ομοϊδεάτες, κυρία Αθανασίου και κυρία Ασημακοπούλου, όταν πρέπει να περιμένει στο ράντζο, να δει αν ο γιατρός μπορεί να του γράψει και είναι μέσα στη λίστα φαρμάκων, να πρέπει να δώσει και το φακελάκι για να μη γελιόμαστε και υπάρχει η ψυχολογία του ασθενούς η οποία είναι καταρρακωμένη. Έχουμε αύξηση φαρμάκων μέσα σε έναν χρόνο 12,7%. Τα εκατομμύρια που θα εξοικονομηθούν είναι 30-40 εκατομμύρια, τα οποία θα πάνε καθαρά σε φαρμακευτικές εταιρείες.

Βγαίνει ο κ. Γεωργιάδης που είναι απών σήμερα και λέει ότι δεν αυξήθηκαν τα γενόσημα -σώπα!- αλλά αυξήθηκε, λέει, η συμμετοχή του εργαζόμενου. Τι αλλάζει; Το θέμα είναι στην τσέπη του ασφαλισμένου τι γίνεται με το 12,7% των φαρμάκων που έχουμε αύξηση σε έναν χρόνο.

Βγαίνει η «Φαρμακευτική Εταιρεία Ελλάδος» και λέει ότι πρέπει να υπάρχει επιχορήγηση, διότι είναι εθνικό καθήκον να αυξήσουμε την παραγωγή φαρμάκων στη χώρα. Πάμε τώρα στον Υπουργό που ως Κρέοντας για μία ακόμη φορά θα αποφασίζει την τοποθέτηση, σύμφωνα με το άρθρο 15, των ειδικοτήτων των γιατρών. Έχουμε γεμίσει για μία ακόμη φορά, εκτός από τις ανεξάρτητες αρχές που έχουμε πανσπερμία και το έχουμε δηλώσει στην Ελληνική Λύση, πολλές και διάφορες επιτροπές. Πόσο θα μας κοστίσουν οι επιτροπές αυτές; Έχει αναρωτηθεί κανείς; Έχουμε την Επιτροπή Ελέγχου, το Παρατηρητήριο, την Επιτροπή Τεχνικού Ελέγχου, την Επιτροπή Έρευνας. Επιτροπή, της επιτροπής, ω επιτροπή!

Και επειδή λέγαμε πριν για την αύξηση 12,7% των φαρμάκων για την τσέπη στον μεροκαματιάρη ασφαλισμένο Έλληνα, θα δημιουργηθεί και μια επιτροπή ανταγωνισμού και τιμοληψίας φαρμάκων, όπου τα εννέα μέλη σύμφωνα με το νομοσχέδιο θα τα διορίζει ο Κρέοντας, αυτοκράτορας Λουδοβίκος Υπουργός. Τα υπόλοιπα θα είναι, λέει, ένας νοσοκομειακός φαρμακοποιός, δύο φαρμακοποιοί από τον ΕΟΠΥΥ και ένας από τον ΕΦΚΑ. Ωραία σύνθεση! Δηλαδή, πάλι Γιάννης πίνει, Γιάννης κερνάει. Για μία ακόμη φορά συγκεντρωτισμός της εξουσίας σε έναν Υπουργό, με ό,τι αυτό συνεπάγεται, αντί να περάσει από ένα πιο διευρυμένο δημοκρατικό τόξο.

Εσείς που θέλετε να ακούσετε προτάσεις, κυρία Υπουργέ -που λείπετε- δεν έχουμε πει ότι σήμερα δεν είναι μόνο το ιατρικό και νοσηλευτικό προσωπικό όπου υπάρχουν ελλείψεις; Έχετε αναρωτηθεί ότι διοικητικά -αυτό που οι Άγγλοι λένε «administration»- απέναντι στα νοσοκομεία δεν έχουν καμμία ειδικότητα έξτρα οι διοικητικοί, σε αντίθεση με ιδιωτικές κλινικές που πέρασα δύο χρόνια, όπου ο άνθρωπος που είναι σε διοικητικές θέσεις έχει το «επίσταμαι» γύρω από το «διοικείν» σε κλινικές. Θα είχαν αλλάξει πολλά πράγματα.

Θα συνεχιστεί στους γιατρούς να υποδέχονται αυτούς τους περίεργους -όχι περίεργους, τη δουλειά τους κάνουν οι άνθρωποι- ιατρικούς επισκέπτες; Είναι δουλειά του επιστήμονα γιατρού να παζαρεύεται με ιατρικούς επισκέπτες;

Εσείς πιστεύετε τώρα ότι θα θεσπιστούν τα απογευματινά ιατρεία; Ξέρετε ότι ακολουθεί και δεύτερο νομοσχέδιο πολύ πιο επικίνδυνο, που θα δίνει τη δυνατότητα στους ιδιώτες να μπαίνουν στα δημόσια νοσοκομεία. Δεν θέλω να πω τη λέξη. Αντιλαμβάνεστε τι γίνεται τώρα. Είναι ένα περίεργο μείγμα, ένα περίεργο κοκτέιλ και πείτε μου εσείς αν αυτό δεν οδεύει σε μια ιδιωτικοποίηση και εμπορευματοποίηση της υγείας.

Για το Νοσοκομείο Σερρών στην εκλογική μου περιφέρεια, τι να πω; Γίνεται συγχώνευση κλινικών. Δεν υπάρχουν παθολόγοι. Ακούστε. Αν κλείσει κάποιος ραντεβού με παθολόγο, τον εξετάζει γενικός γιατρός. Δεν υπάρχουν παθολόγοι.

Μιλάμε για τη Μέκκα του «καραμανλισμού», κύριοι της Νέας Δημοκρατίας, όπως την αποκαλούσε ο αείμνηστος Μιλτιάδης Έβερτ. Σήμερα δεν υπάρχει ουρολόγος. Δεν υπάρχουν ασθενοφόρα του ΕΚΑΒ. Δίνετε σε ιδιωτικές εταιρείες τη σίτιση και τη φύλαξη και οι άνθρωποι θα βρεθούν στον δρόμο με τις συμβάσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Στα επείγοντα περιστατικά -κύριε Πρόεδρε, γιατρός είστε, τα ακούτε και εσείς- σε εξετάζει ειδικευόμενος γιατρός. Αντιλαμβάνεστε για τι σύστημα υγείας μιλάμε; Και μετά λέτε ότι θα φέρετε ρηξικέλευθες τομές για την εξέταση μαστού από σαράντα πέντε και πάνω; Γιατί όχι από σαράντα και πάνω; Από τότε είναι το τεστ ΠΑΠ για τις γυναίκες. Φυσικά και πρέπει να ξεκινήσει ο εμβολιασμός έρπητα ζωστήρα και για όλες αυτές τις παθήσεις, όπως για τον καρκίνο του τραχήλου της μήτρας. Είμαστε υπέρ σε δοκιμασμένα εμβόλια δεκαετιών.

Τώρα, η κ. Αγαπηδάκη -λείπει βέβαια- επειδή είναι ψυχολόγος και ως Γενικός Γραμματέας του Υπουργείου Υγείας τον Δεκέμβριο του 2022 θέσπισε ένα βιβλιάριο παιδικού ψηφιακού εμβολιασμού, θέλω να τη ρωτήσω κάτι. Την ανακοίνωση των Ελλήνων παιδιάτρων την έχει ακούσει; Έχει ακούσει τους Έλληνες παιδιάτρους, που διαμαρτύρονται για το συγκεκριμένο νομοσχέδιο και τι κίνδυνο αυτό ελλοχεύει για τους παιδιάτρους μελλοντικά; Το λέω επειδή το έχει θεσπίσει αυτό το ψηφιακό βιβλιάριο εμβολιασμού η κ. Αγαπηδάκη.

Θέλω να ρωτήσω κάτι. Συμφωνεί, επίσης, αφού μίλησε για τον εμβολιασμό με τους γιατρούς ή δεν τους λαμβάνει υπ’ όψιν που λένε ότι οι φαρμακοποιοί δεν μπορούν να κάνουν εμβολιασμούς διότι πρέπει ο γιατρός να γνωματεύσει αν το άτομο είναι πνευματικά και σωματικά υγιές για να εμβολιαστεί; Αυτούς τους ανθρώπους δεν τους ακούσαμε. Μιλάμε για τους ανθρώπους που θα μπορούσατε να χαμηλώσετε τη φορολογία τους στις εφημερίες, να αυξήσετε τις αμοιβές τους και να σταματήσετε αυτήν την περίεργη κερκόπορτα.

Έχετε αναλογιστεί, κύριοι, σήμερα κάποιος που χρωστάει σε ιδιωτικό ιατρικό κέντρο που το παίρνουν οι εισπρακτικές εταιρείες που είναι συμβεβλημένες και του καταρρακώνουν την ψυχολογία, τι πρέπει να πληρώσει;

Δεν είναι εδώ ο κ. Γεωργιάδης -και ολοκληρώνω με αυτό- αλλά θέλω να θυμίσω κάτι στον Υπουργό που λείπει μαζί με τον κ. Πλεύρη που επίσης λείπει. Ως Βουλευτές του Λαϊκού Ορθόδοξου Συναγερμού -να υπενθυμίσουμε ξανά στην Ελληνική Λύση- έλεγαν γι’ αυτό στις 16 Ιουνίου του 2011, με Υπουργό τότε τον σημερινό Δήμαρχο Μίνωα Πεδιάδος, τον κ. Κεγκέρογλου, ως Υπουργό τότε Κοινωνικής Ασφάλισης που μιλούσε κατά των εισπρακτικών εταιρειών. Το ίδιο έκαναν και ο κ. Γεωργιάδης και ο κ. Πλεύρης και σήμερα θα επιβληθούν πρόστιμα στις εισπρακτικές εταιρείες που καταρρακώνουν τον χώρο και στον τομέα υγείας και παίρνουν τηλέφωνα σε ασθενείς και τους λένε «Χρωστάτε. Να πληρώσετε». Ο άλλος παίζει με την υγεία του.

Αυτή είναι η υγεία που οραματιστήκαμε; Αυτή είναι η παιδεία που οραματιστήκαμε; Τότε και στον καθηγητή δώστε του δυνατότητα το απόγευμα να κάνει ιδιαίτερα, προκειμένου να αυξήσει το εισόδημά του. Δώστε τη δυνατότητα στον αστυνομικό το απόγευμα να πηγαίνει σε ιδιωτικά μαγαζιά να πουλάει προστασία, προκειμένου να αυξήσει το εισόδημά του.

Ωραία η πανάκεια! Ωραία η λύση που οραματιστήκατε, κύριε Γεωργιάδη και λοιποί Υπουργοί. Απορώ με ποια ψυχολογία! Τα προβλήματα στην υγεία ταλανίζουν, λιμνάζουν και αν δεν έχει στην άκρη κάποιος κάποια λεφτά, ουαί και αλίμονό του.

Σας καταθέτω για τα Πρακτικά αυτά που σας είπα.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Λαζαρίδης έχει τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, Εθνικό Σύστημα Υγείας, ο μεγάλος ασθενής δεκαετιών, που όμως έχει αρχίσει σταδιακά να θεραπεύεται. Τα προβλήματά του χρόνια και οι παθογένειες του πολλές. Ωστόσο, βήμα-βήμα αντιμετωπίζονται. Είναι ένας από τους τομείς του κράτους, ο οποίος είναι αλήθεια ότι συνεχίζει και επιμένει να αντιστέκεται στις προσπάθειες αλλαγής του, εξακολουθεί να αντιμετωπίζει σοβαρές δυσκολίες, αλλά αναμφίβολα βρίσκεται σε καλύτερη κατάσταση σε σχέση με παλαιότερα και σίγουρα σε σχέση με το 2019, όταν η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης ανέλαβαν τη διακυβέρνηση της χώρας.

Παρά το μεγάλο εμπόδιο της πανδημίας, η οποία επαναπροσδιόρισε τη στρατηγική μας, ακόμη και έτσι, η μεταρρυθμιστική πολιτική και οι σημαντικές παρεμβάσεις στον χώρο της υγείας δεν σταμάτησαν. Και επειδή τελευταία ξαναβγήκαν στο φως οι φωνές του λαϊκισμού και της υποκρισίας μέσω νέων, φρέσκων, υποτίθεται, προσώπων, αλλά πάντα με την ίδια στενόμυαλη λογική που είχαν και οι προκάτοχοί τους, υπενθυμίζω προς αποκατάσταση της αλήθειας τα εξής:

Αυτή η Κυβέρνηση ήταν που αύξησε τις τακτικές δαπάνες του προϋπολογισμού για το σύστημα υγείας, από 3,8 δισεκατομμύρια ευρώ που ήταν πριν από πέντε χρόνια σε 5,2 δισεκατομμύρια ευρώ το 2023 και επιπλέον 900 εκατομμύρια ευρώ για το τρέχον έτος.

Αυτή η Κυβέρνηση αύξησε το υγειονομικό προσωπικό κατά επτάμισι χιλιάδες άτομα που μεγαλώνει με τις εξίμισι χιλιάδες προσλήψεις, οι οποίες βρίσκονται σε εξέλιξη βάσει του σχεδιασμού του Υπουργείου Υγείας για το 2024.

Αυτή η Κυβέρνηση, μέσα από το Ταμείο Ανάκαμψης, προχωρά στον εκσυγχρονισμό περισσότερων από ογδόντα νοσοκομείων και εκατόν πενήντα κέντρων υγείας, μεταξύ αυτών και στην εκλογική μου περιφέρεια, την Καβάλα.

Αυτή η Κυβέρνηση αύξησε για πρώτη φορά τους μισθούς των γιατρών του ΕΣΥ από το 2012 και κατά 20% την αποζημίωση όλων των εφημεριών.

Αυτή η Κυβέρνηση υπερδιπλασίασε τις κλίνες ΜΕΘ, από πεντακόσιες πενήντα σε χίλιες διακόσιες, ψηφιοποίησε υπηρεσίες, προώθησε την άυλη συνταγογράφηση και την ηλεκτρονική διακίνηση παραπεμπτικών για εξετάσεις, καθιέρωσε χωρίς κόστος για τον πολίτη τον θεσμό του προσωπικού ιατρού και εγκαινίασε το μεγαλύτερο πρόγραμμα δωρεάν προληπτικών εξετάσεων, ύψους 500 εκατομμυρίων ευρώ, επίσης από το Ταμείο Ανάκαμψης.

Καταλαβαίνετε, φαντάζομαι, κυρίες και κύριοι συνάδελφοι του ΠΑΣΟΚ και του ΣΥΡΙΖΑ, πού πάνε τα χρήματα του Ταμείου Ανάκαμψης. Πάνε στους πολλούς και όχι στους λίγους, όπως λέτε. Πραγματικά, θεωρώ απαράδεκτο το γεγονός ότι μόλις προχθές καταψηφίσατε το νομοσχέδιο για τα επιπλέον κονδύλια από το Ταμείο Ανάκαμψης. Δηλαδή, στην ουσία δεν υπερψηφίσατε τους πόρους για τη βελτίωση των υποδομών, την ενίσχυση των αγροτών μας, τα προγράμματα δωρεάν ιατρικών εξετάσεων και άλλα προγράμματα, όπως το «Εξοικονομώ κατ’ οίκον». Αλλά αυτοί είστε!

Κυρίες και κύριοι συνάδελφοι, τα έχουμε κάνει όλα τέλεια, τα έχουμε κάνει όλα καλά; Όχι, είναι η απάντηση και πρώτοι εμείς από όλους αναγνωρίζουμε ότι ο πολύπαθος χώρος της υγείας χρειάζεται πολλά ακόμα, για να φτάσει στο σημείο που επιθυμούν οι πολίτες. Όμως, δεν μπορεί να αμφισβητήσει κανείς τις προσπάθειες και τα βελτιωτικά βήματα, που γίνονται τα τελευταία χρόνια, με σχέδιο, θα έλεγα, και πολιτική βούληση.

Αυτές οι προσπάθειες, ασφαλώς, είναι διαρκείς. Αυτό αποτυπώνεται και στο νομοσχέδιο που συζητούμε από χθες εδώ, στην Ολομέλεια της Βουλής, με υπευθυνότητα και ρεαλισμό, για να διευθετήσει εκκρεμείς καταστάσεις. Αφορά ζητήματα που έχουν να κάνουν τόσο με την εφαρμογή του Εθνικού Σχεδίου Δράσης για τη Δημόσια Υγεία, όσο και με τους γιατρούς και τους νοσηλευτές του ΕΣΥ. Στόχος μας είναι να το εκσυγχρονίσουμε και να το κάνουμε πιο ελκυστικό για το ιατρικό προσωπικό.

Στο πλαίσιο αυτό, δίνουμε τη δυνατότητα στους γιατρούς να αυξήσουν το εισόδημά τους, αίροντας τη ρητή και ολοκληρωτική απαγόρευση άσκησης ιδιωτικού έργου, που αποτελεί ανασταλτικό παράγοντα άσκησης του συγκεκριμένου λειτουργήματος, κάτι που συμβαίνει στις περισσότερες ευρωπαϊκές.

Προσδιορίζουμε τη φύση του εισοδήματος των ιατρών ΕΣΥ από τη διενέργεια απογευματινών χειρουργείων ως εισόδημα από άσκηση ιδιωτικού έργου, ενώ επιχειρούμε να επιλύσουμε ζητήματα που έχουν προκύψει στην περιζήτητη ειδικότητα του αναισθησιολόγου, παρέχοντας επιπλέον κίνητρα.

Ειλικρινά, η τοποθέτηση χθες το πρωί του Πρωθυπουργού, του κ. Μητσοτάκη, ότι σύντομα θα υπάρξει και εκείνο το επιπλέον χρηματοδοτικό εργαλείο, που θα απαλλάσσει τους ασθενείς από το οικονομικό βάρος των απογευματινών χειρουργείων θα έλεγα ότι δίνει το τελικό χτύπημα σε όλους εκείνους οι οποίοι αντιτάχθηκαν από την αρχή σε αυτό το σωστό μέτρο.

Κυρίες και κύριοι συνάδελφοι, δεν θα μπω σε λεπτομέρειες του νομοσχεδίου. Άλλωστε, το έχει κάνει με εξαιρετικό τρόπο ο εισηγητής μας, ο κ. Βρεττάκος. Θα επισημάνω μόνο ότι για παράδειγμα η σύσταση κινητών μονάδων υγείας για την κάλυψη δυσπρόσιτων και απομακρυσμένων περιοχών είναι πρωτοβουλίες, που, αν μη τι άλλο, συμβάλλουν προς την κατεύθυνση του περαιτέρω εκσυγχρονισμού και της βελτίωσης του Εθνικού Συστήματος Υγείας.

Κυρίες και κύριοι της Αντιπολίτευσης, η πολιτική του «όχι σε όλα», της καταστροφολογίας, των ψεμάτων και των παραποιημένων στατιστικών στοιχείων θα έλεγα ότι έχουν περάσει ανεπιστρεπτί. Την επικίνδυνη αυτή τακτική την έχει πληρώσει κατά το παρελθόν η χώρα, όμως πλέον τα πράγματα έχουν αλλάξει. Η κοινωνία γνωρίζει, αντιλαμβάνεται, κρίνει, συγκρίνει και αξιολογεί. Οι πολίτες έχουν δώσει ξεκάθαρη εντολή στην Κυβέρνηση της Νέας Δημοκρατίας και προσωπικά στον Πρωθυπουργό, για να υλοποιήσουμε το μεταρρυθμιστικό έργο για το οποίο έχουμε δεσμευτεί, για να δημιουργήσουμε ένα νέο ΕΣΥ πιο φιλικό προς όλους, ένα ΕΣΥ που μας αξίζει και μας κάνει περήφανους. Βούλησή μας είναι να κερδίσουμε και αυτό το στοίχημα, προσαρμοσμένοι στις εξελίξεις και στα δεδομένα της εποχής, αξιοποιώντας όλα τα διαθέσιμα όπλα, τις γνώσεις και την εμπειρία μας.

Στο τέλος και αυτής της κυβερνητικής θητείας, το 2027, θα έχει πραγματοποιηθεί ένα ακόμα ουσιώδες βήμα για τη διαμόρφωση της Ελλάδας που οραματιζόμαστε, της Ελλάδας που θέλουμε και που, παρά τα εμπόδια κάποιων, θα συνεχίσουμε να αλλάζουμε προς το καλύτερο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Ο κ. Δημοσχάκης από τη Νέα Δημοκρατία έχει τον λόγο και ακολουθούν η κ. Κοντοτόλη Μαρίνα από τον ΣΥΡΙΖΑ, η κ. Καραμπατσώλη Κωνσταντίνα από τη Νέα Δημοκρατία και κλείνουμε με την κ. Αναγνωστοπούλου από τη Νέα Αριστερά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Το παρόν νομοσχέδιο, κυρίες και κύριοι συνάδελφοι, είναι ρεαλιστικό και φιλόδοξο, με στόχο την αναβάθμιση της δημόσιας υγείας.

Η Κυβέρνηση, κατά την πρώτη της θητεία, στήριξε με κάθε τρόπο το δημόσιο σύστημα υγείας και μάλιστα σε μια περίοδο πανδημίας. Το ίδιο συνεχίζει να πράττει και στην τρέχουσα, με ακόμη μεγαλύτερη αποφασιστικότητα, προκειμένου στο τέλος της τετραετίας η εικόνα του δημοσίου συστήματος υγείας να έχει αλλάξει ριζικά, ουσιαστικά και σημαντικά προς όφελος των πολιτών.

Η υπό συζήτηση νομοθετική πρωτοβουλία περιλαμβάνει μια σειρά επιλεγμένων πρωτοποριακών διατάξεων, επιλύοντας χρόνιες παθογένειες και βελτιώνοντας το θεσμικό πλαίσιο, προκειμένου να ολοκληρωθούν οι σημαντικές μεταρρυθμίσεις, που έχουν σχεδιαστεί ήδη από την Κυβέρνηση. Ρυθμίζεται μία σειρά ζητημάτων, που αφορούν στο ιατρικό και νοσηλευτικό προσωπικό του Εθνικού Συστήματος Υγείας.

Είναι γεγονός ότι η έλλειψη ιατρών συνιστά μείζον ζήτημα, το οποίο, ωστόσο, δεν είναι μόνο ελληνικό φαινόμενο, αλλά απασχολεί την Ευρώπη και όλο τον κόσμο. Στόχος είναι, λοιπόν, το δημόσιο σύστημα υγείας να καταστεί πλέον ελκυστικό και αποτελεσματικό, ο οποίος και θα επιτευχθεί, δίνοντας περισσότερες δυνατότητες και ευκαιρίες στους γιατρούς μας μέσα από την άσκηση ιδιωτικού έργου να εξυπηρετήσουν τους συμπολίτες μας που είναι σε ανάγκη, σε συνδυασμό και με τα απογευματινά χειρουργεία, που ήδη τολμηρά έχουν ξεκινήσει με ιδιαίτερη επιτυχία, αξιοποιώντας έτσι την κλινική τους εμπειρία και χωρίς να επιβαρύνονται οι αρμοδιότητές τους.

Επίσης, επιδιώκεται η αντιμετώπιση ζητημάτων των δομών γενικά και υγειονομικών περιφερειών, κάτι που είναι ιδιαίτερα σημαντικό για τον ακριτικό Έβρο.

Στον κεντρικό και βόρειο Έβρο οι υφιστάμενες υγειονομικές μονάδες συνιστούν μία διπλή ταξιαρχία που την έχουμε ανάγκη λόγω νευραλγικής περιοχής. Η αυτοτέλεια του Γενικού Νοσοκομείου Διδυμοτείχου απετέλεσε βασικό κοινοβουλευτικό μου στόχο. Συνδυαστικά με τον χαρακτηρισμό του ως άγονου τύπου Α θα τον καθιστούσε ιδανικό και ουσιαστικό εργασιακό προορισμό, με στόχο την πραγματική αναβάθμισή του μέσα από την αυτονομία του σε σχέση με το Πανεπιστημιακό Γενικό Νοσοκομείο Αλεξανδρούπολης.

Ωστόσο το σχετικό προεδρικό διάταγμα του 1987, που προβλέπει κίνητρα σε γιατρούς, υγειονομικούς και λοιπούς επιστήμονες όλων των κατηγοριών, που υπηρετούν σε νοσοκομεία με τον χαρακτηρισμό «άγονο τύπου Α» έχει ολοκληρώσει, κυρία Υφυπουργέ, τον κύκλο του και κρίνεται σκόπιμο όπως επικαιροποιηθεί στα σημερινά δεδομένα. Ως γνωστόν πριν από σαράντα χρόνια είχαμε νόμισμα τη δραχμή, τώρα έχουμε το ευρώ. Δεν μπορεί να μην αναπροσαρμοστεί στα πραγματικά και στα σημερινά δεδομένα, ώστε να διευκολυνθούν και να βελτιωθούν οι παρεχόμενες διευκολύνσεις σε όλο το στελεχικό δυναμικό των εν λόγω νοσοκομείων, που δεν είναι παραπάνω από οκτώ, εννέα σε όλη τη χώρα, παρακινώντας και ευαισθητοποιώντας έτσι μεγαλύτερο αριθμό ιατρικού και λοιπού υγειονομικού προσωπικού, προκειμένου να εγκατασταθεί και να εργαστεί σε αυτά τα περιφερειακά και ακριτικά νοσοκομεία.

Με αυτήν τη διαδικασία είμαστε αισιόδοξοι και φιλόδοξοι ότι θα γίνει περαιτέρω διεύρυνση και αύξηση του αριθμού των ειδικοτήτων από δεκαπέντε σε τριάντα -έτσι επιβάλλεται να γίνει στην ακριτική περιοχή-, διπλασιάζοντας τα κρεβάτια για τους νεφροπαθείς από δέκα σε είκοσι.

Είναι δυνατόν, κυρία Υπουργέ, σε αυτήν την περίοδο να μην μπορούν να επισκεφθούν την περιοχή Εβρίτες της Γερμανίας ή Εβρίτες της Αθήνας ή της Θεσσαλονίκης, διότι έχουν υποστεί τη ζημιά να είναι νεφροπαθείς και δεν υπάρχει δυνατότητα εξυπηρέτησης; Νομίζω ότι θα είναι σημαντικό το έργο το οποίο θα επιτελέσετε, αν αυξήσετε τουλάχιστον τα κρεβάτια των νεφροπαθών από δέκα σε είκοσι για να εξυπηρετηθούν. Πιστεύω ότι το ίδιο πρόβλημα έχει και η υπόλοιπη χώρα. Θα είναι προσφορά μεγάλη σε αυτούς τους ανθρώπους που είναι σε ανάγκη.

Πρόκειται για ένα συλλογικό αίτημα, τόσο του υγειονομικού προσωπικού όσο και των παραγόντων του νοσοκομείου και ιδιαίτερα της τοπικής κοινωνίας, η οποία πιστεύω ότι μπορεί να εξασφαλίσει τον αυτοσεβασμό της και την αυτοπροστασία της, μέσα από τον εκσυγχρονισμό και την εύρυθμη λειτουργία του πλέον ακριτικού νοσοκομείου της χώρας. Άλλωστε το νοσοκομείο αυτό βρίσκεται σε αλληλένδετη σχέση με την τοπική νοσηλευτική, καθώς πρόκειται για δύο ιδρύματα, τα οποία είναι ταυτισμένα και συνυφασμένα με το Κέντρο Υγείας Δικαίων που είναι το βορειότερο κέντρο υγείας της χώρας, της Ορεστιάδας, του Σουφλίου και με το στρατιωτικό νοσοκομείο, το γνωστό ΚΙΧΝΕ, της 16ης Μηχανοκίνητης Μεραρχίας Πεζικού εξυπηρετούν τους κατοίκους, αλλά και τα στελέχη του στρατεύματος στον κεντρικό και τον βόρειο Έβρο.

Επίσης στελεχικής αναβάθμισης χρήζουν και τα περιφερειακά ιατρεία στην περιοχή του νομού, τα οποία εξυπηρετούν τους κατοίκους των χωριών και οικισμών, πολλοί εκ των οποίων είναι κυρίως μεγάλης ηλικίας, που λόγω χιλιομετρικής απόστασης, διότι είναι ένας νόμος ο οποίος απέραντος, είναι ο μεγαλύτερος της χώρας, δεν μπορούν να μεταβούν στα κέντρα υγείας και στα νοσοκομεία του νομού. Χαρακτηριστικά, τα περιφερειακά ιατρεία που βρίσκονται στις δημοτικές κοινότητες των πέντε δήμων του νομού εξυπηρετούν περίπου διακόσια τριάντα πέντε παρέβρια χωριά, τα οποία στελεχώνονται κυρίως από γενικούς και αγροτικούς γιατρούς, οι οποίοι προσφέρουν χρήσιμες υγειονομικές υπηρεσίες στον τοπικό πληθυσμό, κυρίως εκεί όπου υπάρχει μεγάλη απόσταση.

Υπό τη σύγχρονη απειλή του δημογραφικού ζητήματος και της πληθυσμιακής συρρίκνωσης με την οποία είναι αντιμέτωπος ο Νομός Έβρου και τα νησιά του βορειοανατολικού και νοτιοανατολικού Αιγαίου, η ρύθμιση θεμάτων που αφορούν την υποβοηθούμενη αναπαραγωγή είναι άξια αναφοράς, ενώ σημαντική είναι και η επιδίωξη ταχείας υλοποίησης έργων του Ταμείου Ανάκαμψης και Ανθεκτικότητας αρμοδιότητας του Υπουργείου Υγείας.

Κυρίες και κύριοι συνάδελφοι, με το παρόν ερανιστικό νομοσχέδιο επιδιώκεται ο λειτουργικός εκσυγχρονισμός του συστήματος δημόσιας υγείας, το οποίο θωρακίζεται πολύπλευρα -το πιστεύω και το ομολογώ και το υπογράφω- με ιδιαίτερη μέριμνα για τους ευάλωτους πολίτες και για τις περιφερειακές δομές υγείας και διέπεται από κοινωνική ευαισθησία, δικαιοσύνη, αλλά πάνω απ’ όλα από αποφασιστικότητα. Για τον λόγο αυτόν υπερψηφίζω το παρόν νομοσχέδιο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Μαρίνα Κοντοτόλη από τον ΣΥΡΙΖΑ - Προοδευτική Συμμαχία και μετά η κ. Καραμπατσώλη Κωνσταντίνα.

Κυρία Κοντοτόλη, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια το τέταρτο νομοσχέδιο για την υγεία της παρούσας κυβερνητικής θητείας και όπως ομολογεί ο ίδιος ο Υπουργός δεν είναι δα και κανένα φοβερό νομοθέτημα. Εμείς θα συμφωνήσουμε.

Και πώς να είναι από μία κυβέρνηση που τάσσεται αναφανδόν υπέρ του ιδιωτικού τομέα, όταν με ιδεοληπτική εμμονή διαρκώς περιορίζει το κράτος, όταν όλο και περισσότερο παραχωρείτε σε ιδιώτες;

Επομένως, ακούγεται εντελώς περίεργα ο τίτλος του νομοσχεδίου «Δράσεις δημόσιας υγείας - Ρύθμιση για την ενίσχυση του Εθνικού Συστήματος Υγείας». Και το λέω αυτό γιατί αρκεί μια συγκέντρωση όλων των στοιχείων που ανέφεραν οι Βουλευτές όλων των κομμάτων για τις τραγικές ελλείψεις προσωπικού σε όλες τις μονάδες υγείας της χώρας, για να αντιληφθεί κανείς την παρακμή του Εθνικού Συστήματος Υγείας. Και το λέω αυτό γιατί μόλις πρόσφατα νομοθετήσατε τα απογευματινά χειρουργεία, νομοθετήσατε, δηλαδή, την κατάργηση του δημόσιου συστήματος υγείας.

Ακούσαμε την πρωτοφανή καταγγελία: Τραυματίας κλήθηκε να πληρώσει επειδή πήγε στα επείγοντα απόγευμα. Ανοίξατε μια πληγή στο ΕΣΥ και εδώ δεν ισχύει η φράση «ο τρώσας και ιάσεται». Η Κυβέρνηση που πληγώνει το ΕΣΥ δεν μπορεί να το θεραπεύσει. Καταργήσατε την εμβληματική διάταξη της πλήρους και αποκλειστικής απασχόλησης των γιατρών του ΕΣΥ, τους κλείσατε το μάτι, δηλαδή να στραφούν στον ιδιωτικό τομέα, στα ιδιωτικά ιατρεία. Γιατί; Είχαμε ελλείψεις σε ιδιωτικά ιατρεία; Φυσικά και όχι. Θυμίζω ότι το 1983 επιχειρήθηκε η πρώτη ολοκληρωμένη μεταρρύθμιση της δημόσιας υγείας. Πρώτη φορά καθορίστηκαν οι δομές και οι βάσεις του Εθνικού Συστήματος Υγείας. Βασική αρχή του ΕΣΥ είναι ότι η υγεία είναι κοινωνικό αγαθό και άρα θα είναι υποχρεωτικά δημόσιο και δωρεάν. Όταν, λοιπόν, το χειρουργείο γίνεται επί πληρωμή, τότε δεν υπάρχει Εθνικό Σύστημα Υγείας, έχει καταργηθεί.

Στην πρόσφατη και την πιο θανατηφόρα πανδημία του COVID το ΕΣΥ έσωσε την κοινωνία. Γιατροί, νοσοκόμοι και όλο το προσωπικό απέδειξαν την τεράστια αξία του ΕΣΥ. Τότε το χειροκροτούσατε και τώρα ουσιαστικά το καταργείτε. Και να μην ξεχνάμε ότι οι ιδιωτικές κλινικές αρνούνται να περιθάλψουν φορείς του ιού COVID.

Όμως το ΕΣΥ, κυρίες και κύριοι συνάδελφοι, δεν είναι ΔΕΚΟ προς ιδιωτικοποίηση. Η ιδιωτικοποίηση του ΕΣΥ πλήττει πρωτίστως τους αδύναμους, εμπεδώνει το αφήγημα ότι αν δεν έχεις λεφτά, δεν έχεις υγεία, ότι όλα πωλούνται και όλα αγοράζονται. Αυτό επιτρέψτε μου, κυρία Υπουργέ, δεν είναι σύγχρονη κοινωνία. Αυτό είναι ζούγκλα.

Και για να είμαστε συγκεκριμένοι και χρήσιμοι, κυρία Υπουργέ, νομίζω ότι όλοι αποδεχόμαστε πως η πρωτοβάθμια φροντίδα υγείας είναι ο πυλώνας του ΕΣΥ. Παρέχει το πρώτο στάδιο αντιμετώπισης και θεραπείας και κατέχει κομβικό ρόλο στην πρόληψη.

Πώς επομένως απαντάει το παρόν νομοσχέδιο στην ενίσχυση της πρωτοβάθμιας φροντίδας υγείας;

Στον Δήμο Τρικκαίων κατοικούν ογδόντα χιλιάδες συμπολίτες μας. Εκτός από το Γενικό Νοσοκομείο Τρικάλων λειτουργεί και το Κέντρο Υγείας Τρικάλων. Το αστικού τύπου κέντρο υγείας έχει μεγάλη επισκεψιμότητα και αποδοχή από την τοπική κοινωνία. Ποια είναι όμως η κατάσταση στο Κέντρο Υγείας των Τρικάλων; Σύμφωνα και με τον σύλλογο εργαζομένων, το 2014 υπηρετούσαν σε αυτό πενήντα γιατροί όλων των ειδικοτήτων. Δέκα χρόνια μετά, το 2024, υπηρετούν μόλις οκτώ γιατροί. Έχουμε μείωση δηλαδή ιατρικού προσωπικού κατά 80%. Στο τέλος δε του έτους λόγω συνταξιοδοτήσεων οι γιατροί πρόκειται να είναι μόλις έξι. Έληξε η σύμβαση του καρδιολόγου από τις 27 Μαρτίου του 2024. Τέλος του έτους παίρνει σύνταξη και ο ορθοπεδικός. Θέλουν οφθαλμίατρο διότι έχει μεγάλη ζήτηση, έχουν πλήρως εξοπλισμένο ιατρείο. Έχουν μαίες χωρίς να έχουν γυναικολόγο. Ζητούν ακτινολόγο και ακτινοδιαγνώστη.

Λένε όμως και άλλα οι εργαζόμενοι στο Κέντρο Υγείας των Τρικάλων, ότι δεν έχουν επικαιροποιημένο οργανόγραμμα, ότι ακόμα δεν έχουν προχωρήσει οι επιλογές προϊσταμένων νοσηλευτικού και ιδιωτικού προσωπικού, ότι θέλουν επίδομα επικίνδυνης και ανθυγιεινής εργασίας για όλους.

Σε αυτά πώς απαντά το νομοσχέδιο αυτό, κυρίες και κύριοι συνάδελφοι; Πώς δικαιολογεί τον τίτλο του «Ενίσχυση του Εθνικού Συστήματος Υγείας»; Προφανώς και δεν το κάνει. Και επειδή το άρθρο 3 τιτλοφορείται «Προληπτικές διαγνωστικές εξετάσεις μαστογραφίας κατά του καρκίνου» μάθετε, λοιπόν, ότι στο Νοσοκομείο Τρικάλων δεν υπάρχει ραντεβού μαστογραφίας μέχρι τέλος του έτους! Ναι, όπως το ακούσατε. Μέχρι τέλος του 2024 δεν μπορεί να γίνει καμμία μαστογραφία σε καμμία Τρικαλινή. Γιατί; Γιατί δεν επαρκούν οι ακτινολόγοι. Και πού θα πάνε επομένως; Σε ιδιώτη. Ποιος ενισχύεται, λοιπόν, το δημόσιο ή το ιδιωτικό σύστημα υγείας; Και ακόμα οι περισσότεροι εργαζόμενοι, μάς λένε, είναι συμβασιούχοι, οι μόνιμοι, ελάχιστοι. Και επιπλέον δεν γίνεται καμμία ρύθμιση για όσους νοσηλευτές προσλήφθηκαν την εποχή της πανδημίας. Παραμένουν ως έκτακτο και επισφαλές προσωπικό.

Και το πιο τραγικό, λέτε ότι έχετε αυξήσει τις δαπάνες στην υγεία. Ας το δεχτούμε. Αλλά πείτε μας εσείς: αφού έχουν αυξηθεί οι δαπάνες γιατί στο Νοσοκομείο Τρικάλων δεν υπάρχουν ούτε stent ούτε άλλα υλικά για καρδιοπαθείς και τα αγοράζουν οι ίδιοι οι ασθενείς;

Τα ίδια, ίσως και χειρότερα, αναφέρουν εργαζόμενοι και πολίτες για την κατάσταση που επικρατεί και στο Κέντρο Υγείας Πύλης και στο Κέντρο Υγείας Καλαμπάκας, αλλά και στο Κέντρο Υγείας Φαρκαδόνας. Ένα είναι βέβαιο: Η Κυβέρνηση της Νέας Δημοκρατίας ούτε θέλει ούτε μπορεί να στηρίξει και να ενισχύσει το ΕΣΥ. Οι βαρύγδουποι τίτλοι του νομοσχεδίου πόρρω απέχουν από την πραγματικότητα.

Ο ΣΥΡΙΖΑ - Προοδευτική Συμμαχία δεσμεύεται για ένα ισχυρό και αποτελεσματικό δημόσιο σύστημα υγείας, με πλήρη και καθολική πρόσβαση σε ποιοτικές υπηρεσίες υγείας για όλους τους πολίτες. Στόχος η μείωση των ανισοτήτων, η παροχή φροντίδας με σεβασμό στον ασθενή και στις ανάγκες του. Γιατί η υγεία δεν αποτελεί προνόμιο λίγων αλλά δικαίωμα όλων.

Κυρίες και κύριοι συνάδελφοι, ο βίος και η πολιτεία της Κυβέρνησης θα κριθούν λίαν συντόμως στις ευρωεκλογές που έρχονται. Εκεί θα κληθούν οι πολίτες να απαντήσουν και να είστε βέβαιοι ότι θα το κάνουν και για όσα κάνατε και για όσα δεν κάνατε, και για την αλήθεια και για το δίκιο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Καραμπατσώλη Κωνσταντίνα από τη Νέα Δημοκρατία και κλείνουμε με την κ. Σία Αναγνωστοπούλου από τη Νέα Αριστερά.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, συζητάμε σήμερα ένα ακόμα σχέδιο νόμου του Υπουργείου Υγείας το οποίο υπηρετεί τη δέσμευση του Πρωθυπουργού μας Κυριάκου Μητσοτάκη για βελτίωση του Εθνικού Συστήματος Υγείας. Ζήσαμε τέσσερα δύσκολα χρόνια που όλα τα συστήματα υγείας δοκιμάστηκαν από την πανδημία, όμως το δικό μας Εθνικό Σύστημα Υγείας στάθηκε όρθιο και τα καταφέραμε καλύτερα από χώρες που ενδεχομένως να είχαν πιο ώριμα συστήματα, παρά το γεγονός ότι την περίοδο 2010-2019 η υγεία επιβαρύνθηκε σημαντικά από την οικονομική κρίση, τη γήρανση του πληθυσμού, αλλά και την κρατική αδυναμία. Μειώθηκαν οι δαπάνες υγείας, μειώθηκαν οι απλές κλίνες στα νοσοκομεία και δυστυχώς μειώθηκε και το προσωπικό στα νοσοκομεία. Την ίδια ώρα έμεινε σταθερός αλλά πολύ κάτω από τον μέσο όρο ο αριθμός των κλινών ΜΕΘ.

Η κατάσταση που κληθήκαμε να αντιμετωπίσουμε το 2019 ήταν ομολογουμένως πολύ άσχημη και επιδεινώθηκε από την πανδημία. Εκμεταλλευτήκαμε όμως τη συγκυρία και θέσαμε στέρεα θεμέλια, όχι στα λόγια αλλά με πράξεις.

Το 2019 οι δαπάνες του ΕΣΥ ήταν 3,8 δισεκατομμύρια ευρώ. Τις φτάσαμε στα 5,2 δισεκατομμύρια ευρώ. Το σύνολο εργαζομένων στα νοσοκομεία ήταν εκατό χιλιάδες, ενώ σήμερα είναι εκατόν επτά χιλιάδες. Υπάρχει ακόμη αύξηση 10% στους μισθούς του ιατρικού προσωπικού, ενώ όσον αφορά στις ΜΕΘ το 2019 ήμασταν κάτω από τις εξακόσιες και σήμερα προσεγγίζουμε τις χίλιες τριακόσιες ΜΕΘ και αυτό είναι μια σημαντική παρακαταθήκη.

Παράλληλα συνεχίζεται η μεταρρύθμιση του προσωπικού ιατρού και πλέον έχουμε περίπου πέντε εκατομμύρια πολίτες που είναι εγγεγραμμένοι. Όμως έχουμε πολλά βήματα ακόμη να κάνουμε. Αντίστοιχα πλέον έχουμε πάνω από 90 εκατομμύρια άυλες συνταγές και πάνω από 40 εκατομμύρια άυλα παραπεμπτικά για εξετάσεις. Όπως γίνεται αντιληπτό, έχουμε θέσει ισχυρά θεμέλια και έχουμε την άποψη ότι σε βάθος τετραετίας η εικόνα δεν θα θυμίζει τίποτα από το παρελθόν.

Σήμερα λοιπόν είμαστε εδώ για να πραγματοποιήσουμε αυτή την προσπάθεια. Με το υπό συζήτηση νομοσχέδιο υλοποιούμε τον μεγάλο στόχο της αναδιάρθρωσης του ΕΣΥ, η οποία θα φέρει σταδιακά την ενίσχυση και αποσυμφόρησή του. Μέσα από ένα καινοτόμο σχέδιο νόμου θέτουμε σοβαρές βάσεις για ένα ασφαλές και ποιοτικό σύστημα υγείας προς όφελος του πολίτη. Βελτιώνουμε τις συνθήκες εργασίας των ιατρών με στόχο την αποτελεσματικότερη κάλυψη των αναγκών των ασθενών μας.

Δεν τιμά κανέναν στη χώρα μας πως μέχρι σήμερα, ακόμα και σήμερα στην πατρίδα μου την Εύβοια, λίγες μόνο δεκάδες χιλιόμετρα μακριά από την Αίθουσα, υπάρχουν κενά και ελλείψεις σε υποδομές, με αποτέλεσμα οι άνθρωποι να πρέπει να τρέξουν έως την Αθήνα για περίθαλψη.

Πλέον καθιερώνεται κατ’ εξαίρεση η δυνατότητα των γιατρών του ΕΣΥ να ασκούν και ιδιωτικό έργο. Να τονίσω εδώ ότι αυτή η δυνατότητα δεν παρέχεται σε καμμία περίπτωση σε βάρος των καθηκόντων τους ως εργαζομένων γιατρών του ΕΣΥ, αλλά θα γίνεται υπό όρους και προϋποθέσεις, με σκοπό τη διασφάλιση της προτεραιότητας της δημόσιας υγείας. Οι ιατροί θα μπορούν να αξιοποιούν την κλινική τους εμπειρία για να αυξήσουν τα εισοδήματά τους, αλλά οι προϋποθέσεις για να το πραγματοποιήσουν θα απαιτούν συμμετοχή στην ολοήμερη εργασία, εφημερίες, ειδικό αριθμό ιατρικών πράξεων και άλλα, προς όφελος του ΕΣΥ.

Σε αυτό το σημείο να αναφέρω ότι τα εισοδήματα των γιατρών του ΕΣΥ από τη διενέργεια απογευματινών χειρουργείων θα λογίζονται ως εισοδήματα ιδιωτικού έργου. Ωστόσο το μεγάλο κέρδος της ρύθμισης αυτής θα είναι άλλο: Θα κάνουμε πιο ελκυστικές τις θέσεις των ιατρών στις δημόσιες δομές υγείας στην επαρχία. Σας ανέφερα παραπάνω τι συμβαίνει στην Εύβοια με δυστυχώς τραγικές συνέπειες. Με το νομοσχέδιο αυτό λοιπόν, η θέση του ιατρού στο ΕΣΥ γίνεται απείρως ελκυστικότερη. Πιστεύω ότι θα προσελκύσει περισσότερους γιατρούς στο δημόσιο σύστημα υγείας και θα μπορέσουμε με αυτόν τον τρόπο να καλύψουμε τις διαρκώς αυξανόμενες ανάγκες του ΕΣΥ.

Ένα διαιωνιζόμενο πρόβλημα της δημόσιας υγείας αποτελούσε η προμήθεια των νοσοκομειακών φαρμάκων. Πλέον το σύνολο της φαρμακευτικής δαπάνης μεταφέρεται στην Εθνική Αρχή Προμήθειας Υγείας. Τι θα πετύχουμε με αυτό; Τη διόρθωση ορισμένων παθογενειών του συστήματος, έχοντας στο μέλλον καλύτερη οργάνωση της προμήθειας φαρμάκων, καλύτερο έλεγχο του συνολικού προϋπολογισμού και μείωση των ληξιπρόθεσμων οφειλών του ελληνικού δημοσίου προς τους προμηθευτές.

Επιπροσθέτως γνωρίζουμε πως ο κίνδυνος του COVID παραμονεύει πάντα και ως εκ τούτου ο κρατικός μηχανισμός πρέπει πάντοτε να βρίσκεται σε ετοιμότητα, ένα βήμα μπροστά, ώστε να μην ζήσουμε πάλι τις άσχημες καταστάσεις του 2020 και του 2021.

Ο εμβολιασμός θα μπορεί πλέον να διενεργείται και από ιδιωτικά φαρμακεία, έναντι μικρού αντιτίμου, θα υπάρχει δυνατότητα εμβολιασμού κατ’ οίκον για συμπολίτες μας που αδυνατούν να μεταβούν στις δομές εμβολιασμού, ενώ παρατείνονται και οι συμβάσεις εργασίας προσωπικού, επικουρικού, προνοιακών φορέων.

Δεν θα αφήσουμε, κυρίες και κύριοι, τίποτα στην τύχη του. Θα είμαστε προετοιμασμένοι για παν ενδεχόμενο, πάντοτε με στόχο τη δημόσια υγεία.

Εξίσου σημαντική ρύθμιση, η οποία αποδεικνύει τον ανθρώπινο άξονα του νομοσχεδίου, είναι η δυνατότητα ανασφάλιστων και ευάλωτων κοινωνικών ομάδων να λαμβάνουν συνταγογράφηση, θεραπευτικές πράξεις και διαγνωστικούς ελέγχους από προσωπικούς ιατρούς των οποίων αποτελούν εγγεγραμμένοι ασθενείς. Η υγεία, κυρίες και κύριοι συνάδελφοι, είναι το ύψιστο αγαθό και δεν θα αφήσουμε κανέναν αβοήθητο.

Συνοψίζοντας, για τη Νέα Δημοκρατία η ενίσχυση του ΕΣΥ ήταν εκτός από προεκλογική δέσμευση και ηθική ανάγκη, ανάγκη να στηρίξουμε κάθε πολίτη, είτε αυτός βρίσκεται στη Σκύρο, είτε στην Κάρυστο, είτε στο Αλιβέρι, στην Ιστιαία, στην Αιδηψό ή σε κάθε γωνιά της Εύβοιας ή της Ελλάδας, ώστε να έχει πρόσβαση σε ποιοτικές και αξιοπρεπείς υπηρεσίες υγείας.

Πιστεύουμε και θα πιστεύουμε ότι η δημόσια υγεία ως ύψιστο αγαθό θα πρέπει να παρέχεται σε όσο το δυνατόν περισσότερους, όσο το δυνατόν καλύτερα και με ελάχιστο κόστος. Γνωρίζουμε ότι υπάρχουν δυσκολίες και χρόνιες ανορθογραφίες. Ο ρόλος μας όμως είναι να μην κλείνουμε τα μάτια, αλλά να λύνουμε τα προβλήματα και αυτό ακριβώς κάνουμε και θα συνεχίσουμε να κάνουμε.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η ενίσχυση των δημοσίων δομών υγείας ήταν επιτακτική ανάγκη, η οποία καλύπτεται σήμερα. Για όλους αυτούς τους λόγους σας καλώ, κυρίες και κύριοι συνάδελφοι, να υπερψηφίσετε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Τον λόγο έχει η κυρία Υπουργός για την κατάθεση νομοτεχνικών βελτιώσεων.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Καταθέτουμε τις νομοτεχνικές βελτιώσεις και θα σταθώ σε μία από αυτές που νομίζω έχει τη μεγαλύτερη σημασία. Είναι καθ’ οδόν ο Υπουργός, θα είναι και εδώ για να αναφερθεί πιο αναλυτικά. Να πω ότι στο άρθρο 7 του υφιστάμενου σχεδίου νόμου προσθέτουμε ένα εδάφιο που δίνει τη δυνατότητα στους ιδιώτες ιατρούς να ασκούν έργο στο ΕΣΥ με συγκεκριμένες προϋποθέσεις, με βάση τις άδειες των σχετικών λειτουργών στο ΕΣΥ και βέβαια με περαιτέρω προϋποθέσεις και προδιαγραφές, οι οποίες θα καθοριστούν με κοινή υπουργική απόφαση. Θα έχετε τη δυνατότητα να τις επεξεργαστείτε και να θέσετε τις ερωτήσεις στον Υπουργό.

Να κάνω και μια αποσαφήνιση. Το ιδιωτικό έργο στο ΕΣΥ δεν αφορά μόνο τους ιατρούς στα νοσοκομεία. Αυτή είναι ακόμη μία, όπως το είχαμε πει και στις επιτροπές, νομοτεχνική βελτίωση που φέρνουμε εδώ, αλλά και τους γιατρούς της πρωτοβάθμιας. Θα υπάρχει με την ΚΥΑ μια διαφοροποίηση σε επίπεδο διασφάλισης των ανθρώπων που υπηρετούν ως προσωπικοί γιατροί, προκειμένου να μην έχει κανείς το ίδιο ΑΜΚΑ το πρωί και το απόγευμα. Άρα να μπορεί να υπάρχει διαφάνεια ως προς το ποιους βλέπει κανείς ως προσωπικός γιατρός το πρωί και πώς ασκεί το ιδιωτικό έργο το απόγευμα. Διαφορετικά θα οδηγηθούμε σε παλαιά πελατειακά καθεστώτα τύπου ΙΚΑ.

Οπότε παρακαλώ για τη διανομή, κύριε Πρόεδρε, και σε λίγο θα είναι εδώ και ο Υπουργός για να απαντήσει σε ερωτήσεις.

Ευχαριστώ.

(Στο σημείο αυτό η Αναπληρώτρια Υπουργός Υγείας κ. Ειρήνη Αγαπηδάκη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 265-269)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθούν και να διανεμηθούν οι νομοτεχνικές βελτιώσεις στους εισηγητές των κομμάτων.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δέκα μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Αγίου Ευστρατίου του Νομού Λέσβου.

Σας καλωσορίζουμε και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η κ. Αναγνωστοπούλου από τη Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δεν θα έπαιρνα τον λόγο. Έχουν ειπωθεί από την Αντιπολίτευση όλα, και από τη Νέα Αριστερά, και από τον Πρόεδρο της Κοινοβουλευτικής Ομάδας, και από τον εισηγητή μας και από άλλους Βουλευτές.

Θέλω, όμως, να σταθώ σε δύο πράγματα:

Εχθές ξεκίνησε στην Ολομέλεια η συζήτηση για ένα από τα πιο σημαντικά θέματα, που αφορά τις ζωές μας: Το Εθνικό Σύστημα Υγείας. Δεν αφορά μόνο γιατρούς, νοσηλευτές, νοσηλεύτριες, υγειονομικό προσωπικό, αλλά τις ζωές μας, τη ζωή της κοινωνίας. Τι είδαμε εδώ και τι είδαμε μετά πρώτες ειδήσεις στα κεντρικά δελτία; Και καλά κάνουν, γιατί αυτά πιάνουνε. Είδαμε έναν Υπουργό Υγείας να κατακεραυνώνει και να απαξιώνει προσωπικά τους πολιτικούς του αντιπάλους.

Τι βγαίνει από αυτήν τη Βουλή, ήθελα να ήξερα -και είμαι υποχρεωμένη να το πω. Πείτε μου, πόσο ενδιαφέρει την κοινωνία, όταν παίζεται η υγεία και το μέλλον αυτής της κοινωνίας, τι γίνεται στη δεξιά πολυκατοικία ή στις δεξιές πολυκατοικίες, αν ο κ. Βελόπουλος ήταν με τον κ. Σαμαρά, συζήταγε -δεν ξέρω και εγώ τι- ή παρακάλαγε να μπει Ευρωβουλευτής. Πείτε μου, σας παρακαλώ, τι ενδιαφέρει να μιλάει η Πρόεδρος ενός κόμματος, της Πλεύσης Ελευθερίας, για να έχει τον καταιγισμό «είσαστε κακιά γυναίκα», να μιλάει η κ. Ακρίτα για το νομοσχέδιο και να έχει καταιγισμό επί του προσωπικού; Πείτε μου, σας παρακαλώ και αν έχουμε ευθύνη ή δεν έχουμε ευθύνη και για όλη αυτήν τη βία που βλέπουμε στους ανήλικους.

Θέλω να πω ένα πράγμα: Η πολιτική έχει σκληρή αντιπαράθεση, πολιτική και ιδεολογική, επιχείρημα – αντεπιχείρημα. Και για το επιχείρημα και το αντεπιχείρημα μπορεί να υψωθεί η φωνή, μπορεί να γίνει οτιδήποτε μέσα στο πλαίσιο της δημοκρατίας. Τι είναι, όμως, αυτό το πράγμα; Μία φωνή και μία αντάρα «εσύ που παρακάλαγες, θα μου πεις εμένα, εσύ και ο άλλος». Τι είναι αυτό το πράγμα; Τι εικόνα είναι αυτή;

Και να βλέπω για ένα τόσο σοβαρό νομοσχέδιο, να γράφεται «σκοτωμός στη Βουλή για το αν ο Βελόπουλος παρακάλαγε τον Γεωργιάδη να μπει». Και όταν ανέβηκε, αφού καθυστερούσε εν τω μεταξύ η κοινοβουλευτική διαδικασία, αφού καθυστερούσε να φωνάξει ο Πρόεδρος τον Πρόεδρο της Κοινοβουλευτικής Ομάδας της Νέας Αριστεράς, τον κ. Χαρίτση να μιλήσει γιατί έπρεπε να προηγηθεί ο ύψιστης σημασίας για την κοινωνία σκοτωμός, ο κύριος Υπουργός μόλις ανέβηκε ο Πρόεδρος, σηκώθηκε και έφυγε, διότι δεν τον αφορούσε η συζήτηση. Γιατί όταν γίνεται σοβαρά η συζήτηση εκεί δεν τον απασχολεί.

Είναι δυνατόν αυτά τα νομοσχέδια να περνάνε, έτσι, μέσα σε αυτό το πράγμα, σε αυτήν την κατάσταση;

Εγώ το επισημαίνω για τα Πρακτικά της Βουλής και θα το κάνω συνέχεια από δω και πέρα, γιατί έχουμε ευθύνη. Γιατί δεν γίνεται. Δεν γίνεται να μιλάς για την υγεία και η πρώτη είδηση που δημιουργεί ο ίδιος ο Υπουργός να είναι άλλα αντί άλλων. Σε ποιον την είπε, σε ποιον δεν την είπε, σε ποιον έκανε.

Για να μη φάω, όμως, όλο τον χρόνο, γιατί εγώ θεωρώ ότι είναι πάρα πολύ σοβαρό το νομοσχέδιο, θα πω στον κύριο Υπουργό, που είναι πολύ μικρότερος από εμένα, το εξής: Μια εικόνα είχα στη ζωή μου, όταν ήμουν μικρό παιδί και πέθανε ο παππούς μου στο Δημοτικό Νοσοκομείο της Πάτρας. Δεν υπήρχε ούτε ο «Άγιος Ανδρέας» ούτε το Πανεπιστημιακό του Ρίου ούτε τίποτα. Σε όλη μου τη ζωή με κυνηγάει αυτή η εικόνα, σε όλη μου τη ζωή. ΠΑΣΟΚ δεν ήμουνα ποτέ, δεν ψήφισα ποτέ. Για ένα πράγμα πανηγύρισα, για ένα και μοναδικό: Όταν έγινε το ΕΣΥ. Αισθάνθηκα ότι και εμείς που δεν μπορούσαμε να έχουμε πρόσβαση σε ιδιωτικά νοσοκομεία, ιδιωτικές κλινικές, θα μπορούσαμε επιτέλους να αρρωστήσουμε αξιοπρεπώς. Έχει τεράστια σημασία αυτό το να αρρωσταίνει ένας άνθρωπος με αξιοπρέπεια.

Άκουσα μια Βουλεύτρια της Νέας Δημοκρατίας που είπε «όσο το δυνατόν περισσότεροι άνθρωποι να έχουνε πρόσβαση στο Εθνικό Σύστημα Υγείας».

Η συνταγματική επιταγή είναι όλοι οι άνθρωποι να έχουν υψηλής ποιότητας πρόσβαση στην υγεία. Τα στατιστικά -που δεν τα μαγειρεύουμε εμείς, τι στατιστικά να μαγειρέψουμε;- τι μας δείχνουν; Ότι σε αυτή τη χώρα έχουμε τη μεγαλύτερη ιδιωτική δαπάνη για την υγεία. Και από την άλλη μεριά αποτυπώνεται η μεγάλη κοινωνική ανισότητα, γιατί στην υγεία αποτυπώνεται η τεράστια κοινωνική ανισότητα. Έχουμε γιατρούς οι οποίοι θα χειρουργούν το απόγευμα.

Προσέξτε, δεν έχω τον χρόνο να διαβάσω και δυστυχώς δεν έχω μαζί μου να καταθέσω τις αποφάσεις της ολομέλειας του Συμβουλίου της Επικρατείας σχετικά με το τι λέει για το μισθολογικό των γιατρών του ΕΣΥ και γιατί θα έπρεπε να έχουν αυξημένο μισθολογικό για να μην κάνουν καμμία άλλη εργασία, να μην εκμεταλλεύονται τίποτα άλλο και να έχουν αξιοπρέπεια για να έχουν αξιοπρέπεια και οι ασθενείς.

Τώρα σε αυτό που φέρνετε χάνεται ο πυρήνας του ΕΣΥ, που είναι το «πλήρους και αποκλειστικής απασχόλησης». Ο πυρήνας του ΕΣΥ είναι αυτός. Λέει η Κυβέρνηση ότι μας φροντίζει. Το είδαμε πόσο μας φροντίζει. Υπάρχει κατάρρευση του κράτους -πρέπει να λέμε τα πράγματα με το όνομά τους- και στην υγεία φαίνεται περισσότερο απ’ όλα τα άλλα. Παραπεμπτικό για αιματολογικές εξετάσεις 1 ευρώ, παραπεμπτικό για απεικονιστικές εξετάσεις 3 ευρώ, για το ένα, για το άλλο πληρώνει συνέχεια ο ασθενής. Για να χειρουργηθεί ο ασθενής πρέπει να πληρώσει το απόγευμα στα νοσοκομεία τους γιατρούς. «Τι να κάνουμε; Οι γιατροί δεν έρχονται», ακούω από τους Βουλευτές της Νέας Δημοκρατίας.

Το δεύτερο που χειροκρότησα ήταν το 2016 που πήραμε την απόφαση ως κυβέρνηση ΣΥΡΙΖΑ και ψηφίσαμε να μπορούν να έχουν πρόσβαση στην υγεία οι ανασφάλιστοι ασθενείς και ήταν πάρα πολλοί, περίπου δυόμισι εκατομμύρια, και είμαι υπερήφανη και εκεί χειροκρότησα. Μετά την οικονομική κρίση και μετά την πανδημία δεν είπαμε ως κράτος, ως πολιτεία, ως Βουλή πώς θα ανασυγκροτηθεί το ΕΣΥ που έβαλε τόση πλάτη στην πανδημία, πώς θα γίνει ο δημόσιος τομέας της υγείας αναπτυξιακός βραχίονας αυτής της χώρας Γιατί είναι πάρα πολύ σημαντικό. Αυτό δεν πιστεύετε, το πόσο αναπτυξιακό περιεχόμενο έχουν οι δημόσιοι τομείς όπως είναι η υγεία. Και δεν εξασφαλίσαμε στους γιατρούς, στο νοσηλευτικό προσωπικό, αξιοπρέπεια, δηλαδή, αξιοπρεπείς μισθούς, αξιοπρεπείς συνθήκες εργασίας και προσδοκία καριέρας, αυτό που γινόταν μέσα στο νοσοκομείο, αυτό το φυτώριο μετάδοσης της γνώσης από γενιά σε γενιά. Πού θα γίνεται αυτό το πράγμα; Καταλαβαίνετε τι σημαίνει για το μέλλον;

Και θα πω ένα πράγμα. Αυξάνουν συνέχεια τα φάρμακα και αυξάνει η συμβολή των ασφαλισμένων για τα φάρμακα και αυξάνουν φάρμακα και δεν δέχομαι καμμία αντίρρηση, γιατί έχω παράδειγμα. Θα πω κάτι στην Κυβέρνηση. Ο ογκολογικός ασθενής δεν είναι βάρος για το κράτος. Τα έχει πληρώσει αυτά τα λεφτά στα ασφαλιστικά του ταμεία. Και όταν παίρνει χάπια εφ’ όρου ζωής, δεν είναι κανένα προνόμιο. Κανένας δεν θέλει να έχει αυτό το προνόμιο. Λοιπόν θα μπορούσα να σας πω για παράδειγμα χάπια τα οποία δυστυχώς είμαστε υποχρεωμένοι να παίρνουμε, από 17 ευρώ πήγαν στα 20 ευρώ και τώρα από προχθές είναι στα 23,5 ευρώ. Ευχαριστώ την Κυβέρνησή μας!

Γεια σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, την κ. Αναγνωστοπούλου.

Τώρα θα ξεκινήσουμε τον κύκλο των δευτερολογιών. Και επειδή το νομοσχέδιο είναι και σημαντικό και μεγάλο, νομίζω ότι θα δώσω έναν χρόνο αρκετό προκειμένου να μπορείτε να το τοποθετηθείτε. Και νομίζω ότι θα είναι ικανός χρόνος. Θα δώσω οχτώ λεπτά για όποιον εκ των ειδικών αγορητών και εισηγητών θέλει. Και πάμε πάντα -όπως γνωρίζετε- με την ανάστροφη φορά, από τα μικρότερα προς τα μεγαλύτερα σε κοινοβουλευτική δύναμη κόμματα.

Καλώ στο Βήμα τον ειδικό αγορητή της Πλεύσης Ελευθερίας, τον κ. Σπύρο Μπιμπίλα για τη δευτερολογία του.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ, κύριε Πρόεδρε.

Δεν θα μιλήσω πολύ.

**ΠΡΟΕΔΡΕΥΩΝ (Αθανάσιος Μπούρας):** Όσο θέλετε.

**ΣΠΥΡΙΔΩΝ ΜΠΙΜΠΙΛΑΣ:** Όχι, όχι. Δεν μου χρειάζεται πολύ. Έχουμε πει τόσα πολλά αυτές τις τρεις μέρες εδώ.

Να επισημάνω κάτι ήθελα, ότι εγώ βρίσκομαι για πρώτη φορά στη Βουλή και πραγματικά, νιώθω πάρα πολύ άβολα και νιώθω και απογοητευμένος για αυτό το κλίμα που επικρατεί, όταν συζητάμε.

(Χειροκροτήματα από την πτέρυγα της Πλεύσης Ελευθερίας)

Δεν περίμενα ποτέ ότι θα υπάρχουν τέτοιες ισχυρές αντεγκλήσεις, τέτοιες φοβερές επιθέσεις και ειδικότερα χθες, είδαμε τον κ. Γεωργιάδη εν εξάλλω καταστάσει, μια να είναι απέναντι στην Πρόεδρό μας, την κ. Κωνσταντοπούλου, μια στην κ. Ακρίτα, μια σε διάφορους άλλους εδώ, σε μια κατάσταση αμόκ.

Εγώ δεν μπορώ να το καταλάβω αυτό ως φυσιολογικό. Δεν είναι διάλογος αυτός που κάνουμε. Εγώ, πραγματικά, ντρέπομαι και θέλω να το πω δημόσια. Δεν μπορώ να αισθανθώ ότι είμαι συμμέτοχος σε αυτό το απρεπέστατο και αισχρό κλίμα.

(Χειροκροτήματα από την πτέρυγα της Πλεύσης Ελευθερίας)

Ακόμα και προς την κ. Αγαπηδάκη έγιναν πολύ άσχημες επιθέσεις και γίνονται κυρίως σε κυρίες και δεν μπορώ να καταλάβω γιατί γίνεται αυτό.

Αυτό το κλίμα αύριο θα το δούμε στους δρόμους. Αύριο θα το δούμε στα παιδιά, στα σχολεία, ο ένας να βρίζει τον άλλον και να απαξιώνει τις γυναίκες. Εγώ δεν μπορώ να το καταλάβω.

Δεν μπορώ ούτε να καταλάβω πως κάποιοι Βουλευτές, ενώ μιλάμε για την υγεία, ξαφνικά να πετούν πάλι το νομοσχέδιο των ομοφύλων ζευγαριών και να απαξιώνουν τους γκέι ανθρώπους. Ούτε αυτό μπορώ να το καταλάβω. Πραγματικά, εκνευρίζομαι, γιατί, όταν κάποιοι συζητάμε για την υγεία, κάποιοι άλλοι πετούν για τους γκέι. Τι δουλειά έχουν οι γκέι μέσα στην υγεία;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ή τους λαθρομετανάστες.

**ΣΠΥΡΙΔΩΝ ΜΠΙΜΠΙΛΑΣ:** Ναι, διάφορα άλλα.

Ως προς το νομοσχέδιο, δεν θα αμφισβητήσουμε ότι υπάρχουν αγαθές προθέσεις. Όμως, αυτό θα κριθεί και όταν εφαρμοστεί το νομοσχέδιο, από το τι θα απογίνει. Οι αγαθές προθέσεις πάντα υπάρχουν.

Όμως, ειλικρινά, πιστεύετε ότι με τη συνεχή αυτή ιδιωτικοποίηση που βλέπουμε να γίνεται βοηθάμε αυτόν τον πτωχευμένο ελληνικό λαό, που κατά το 70% δεν έχουν καθόλου χρήματα, αυτό τον λαό που έχει δώσει με τα ένσημά του λεφτά στο ΙΚΑ και τώρα θα πρέπει να πληρώνει ακόμα μια φορά για να πάει στον γιατρό;

Εγώ δεν μπορώ να το συλλάβω αυτό ως φυσιολογικός άνθρωπος. Ή θα πρέπει να δικαιολογήσουμε ότι υπάρχει άφθονο «μαύρο» χρήμα και κάποιοι πάνε με τα «μαύρα» τους χρήματα και γίνονται καλά και οι υπόλοιποι, οι φτωχοί άνθρωποι, θα πρέπει ή να βρίσκουν μέσο ή ρουσφέτι, όπως είπε η κ. Λινού πολύ καλά. Το ξέρω και εγώ καλά, γιατί πολλοί με παρακαλούν, λέγοντας: «Μήπως έχεις κανέναν γνωστό γιατρό να προλάβω να πάω να κάνω κάτι;».

Αυτή είναι η Ελλάδα που θέλουμε να είναι αύριο; Ειλικρινά, ντρέπομαι για αυτό. Για να πάνε στους γιατρούς οι άνθρωποι, θα πρέπει να πληρώνουν ή να περιμένουν στις ουρές; Δεν αλλάζει κάτι με το νομοσχέδιο από αυτό που λέω.

Έχω μια προσωπική άποψη από τους φυσικοθεραπευτές, οι οποίοι κάνουν για δέκα λεπτά μόνο φυσικοθεραπεία, γιατί παίρνουν πάρα πολύ λίγα χρήματα -και με το clawback χάνουν και άλλα- και ζητούν χρήματα από τους ανθρώπους για να τους κάνουν μία ώρα παραπάνω. Διότι στα εξωτερικά ιατρεία όσοι πάνε κάνουν μία ώρα για τη φυσιοθεραπεία. Δεν κάνουν δέκα λεπτά. Με τα δέκα λεπτά δεν γίνεται τίποτα.

Θα τονίσω ξανά άλλη μια φορά το ειδικό πρόβλημα των καλλιτεχνών, γιατί αυτό με καίει, διότι υπάρχουν ιδιόκτητα γραφεία του Σωματείου Ελλήνων Ηθοποιών που είναι ιατρεία και εδώ και πολλά χρόνια προσπαθούμε να γίνει πράξη η αρχική συμφωνία, ότι τα ιατρεία αυτά θα μείνουν και θα παραμείνουν για τους ηθοποιούς αποκλειστικά. Δεν γίνεται αυτό.

Με τον κ. Γεωργιάδη Υπουργό καταφέραμε να έχουμε από την προηγούμενή του θητεία μόνο την παθολόγο. Έχουμε ένα ολοκαίνουργιο οδοντιατρικό μηχάνημα, που το πήραμε από μια μεγάλη γιορτή που συγκεντρώσαμε 18.000 ευρώ, το οποίο κάθεται εκεί και περιμένει τι; Μήπως κάποιος Υπουργός δώσει την άδεια να έρθει ένας οδοντίατρος.

Δείτε το, κυρία Αγαπηδάκη, αυτό με συμπάθεια. Ας κλείσουμε ένα ραντεβού, επιτέλους, διότι τα mail που στέλνουμε δεν έχουν απάντηση. Σας έχω εξηγήσει για ποιον λόγο οι ηθοποιοί θα ήθελαν να έχουν αυτά τα ιατρεία, για να μην είναι με όλον τον κόσμο λόγω της αναγνωρισιμότητας και διαφόρων άλλων. Να το δείτε με συμπάθεια και να μας καλέσετε -θα σας ενοχλήσουμε, βεβαίως και άλλη φορά- για να λύσουμε αυτό το πρόβλημα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Μπιμπίλα.

Από τους Σπαρτιάτες θέλει κάποιος τον λόγο; Όχι.

Τότε προχωράμε στον ειδικό αγορητή της Κοινοβουλευτικής Ομάδος της Νίκης, τον κ. Νικόλαο Παπαδόπουλο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Κύριοι συνάδελφοι, δεν θα ήθελα να λάβω τον λόγο, αλλά μερικά πράγματα μου έκαναν εντύπωση στο παρόν νομοσχέδιο. Πραγματικά, βλέπω ότι αυτά τα νομοσχέδια που κατεβάζει το Υπουργείο Υγείας έχουν απόλυτη διάσταση με την πραγματικότητα. Είδαμε την προηγούμενη φορά ότι έφεραν κάτι σούπερ μονάδες για τα εγκεφαλικά επεισόδια. Τις θέλουμε, ωραίες είναι, αλλά ξέρετε, στη Βόρειο Ελλάδα, στη Θράκη και στην ανατολική Μακεδονία δεν υπάρχει μονάδα για ένα παιδί! Αν πάθει κάτι ένα παιδί, τι θα γίνει; Και όπου υπάρχει μονάδα της προκοπής -ακούσαμε από συναδέλφους για τη Λαμία κ.λπ.- είναι κλειστή, διότι δεν υπάρχουν εντατικολόγοι! Ποιος κοροϊδεύει ποιον;

Θα συνεχίσω το σκεπτικό του κ. Μπιμπίλα. Πραγματικά, κι εγώ ως νέος κοινοβουλευτικός εδώ χθες αηδίασα. Τι αλαζονεία ήταν αυτή; Τι έπαρση; Τι κοκορομαχία ήταν αυτή; «Το περνάνε βαριά» φαίνεται. Έτσι λέμε εμείς στην Ιατρική, όταν βλέπουμε ότι κάποιος περνάει μια βαριά νόσο, όπως της αλαζονείας και της έπαρσης. Είχε τσιριχτές φωνές, από άλλους πνιχτές, πολλή πρόζα και πολλή υποκρισία. Λυπάμαι για την κατάντια και το επίπεδο του ελληνικού Κοινοβουλίου αναλογιζόμενος τι προσωπικότητες πέρασαν από εδώ πέρα μέσα!

Επίσης, διέγνωσα ένα πνεύμα αρχαιολατρίας και ανταγωνισμού για το ποιος ξέρει τα πιο πολλά αρχαία ρητά. Αυτά δεν είναι νορμάλ πράγματα. Να ξέρετε ότι μετά τον Πλάτωνα, τον Σωκράτη και τον Αριστοτέλη ο ελληνισμός πέρασε από μια βυζαντινή, ελληνική, ελληνικοτάτη αυτοκρατορία χιλιόχρονη. Υπήρχαν και οι Άγιοι Πατέρες και θα συνιστούσα σε αυτούς που περνούν αυτήν τη βαριά νόσο να διαβάσουν λίγο τον ιερό Χρυσόστομο. Έχει ένα απίστευτο λογοτεχνικό αριστούργημα που δεν θα το δείτε στα ελληνικά πανεπιστήμια και βγήκε και από τα σχολεία που υπήρχε παλιά. Είναι η πραγματεία «Προς Ευτρόπιον». Να δείτε αυτήν την πραγματεία –θα δείτε τον εαυτό σας- μπας και προλάβουμε κάτι, μπας και προλάβουμε τα χειρότερα.

Επίσης, πράγματι, για το νομοσχέδιο θέλω να κάνω μερικές επισημάνσεις. Όλα οδεύουν προς την ιδιωτικοποίηση. Την ξέρετε καλά. Ειδικά, η ηγεσία του Υπουργείου Υγείας, όπως είπατε, επαιρόταν ότι ξέρει τη δουλειά να κλείνει νοσοκομεία και είπε «εγώ έπρεπε να πάρω τη δόξα και όχι η τρόικα». Αυτό δεν είναι δόξα, είναι λόξα! Δεν είναι δόξα να κλείνεις νοσοκομεία σε ένα φτωχό λαό που ρημάζει καθημερινά.

Στο ίδιο μήκος κύματος το 2021 ο αγαπητός μας Πρωθυπουργός στο Ηράκλειο Κρήτης μίλησε για τα νοσοκομεία κόμβους. Να τα δείτε αυτά οι συνάδελφοι που ασχολείστε με την υγεία. Τα νοσοκομεία-κόμβοι. Τι σημαίνει αυτό το πονηρό; Θα έχουμε ένα νοσοκομείο στην Κρήτη, παραδείγματος χάριν, του Ηρακλείου και τα άλλα τα νοσοκομεία θα τα αφήνουμε να αφαιμάσσονται, να αφαιμάσσονται, να αφαιμάσσονται, όπως πολύ σωστά είπαν τα νούμερα εδώ πέρα οι συνάδελφοι. Εκεί πηγαίνει το πράγμα, μέχρι να καταντήσουν κέντρα υγείας ή και να κλείσουν και να πουν οι Υπουργοί «εμείς θα πάρουμε τη δόξα και όχι τα αφεντικά μας, που μας λένε τι πρέπει να κάνουμε και εμείς τα κάνουμε με το «νι και με το σίγμα»». Το είδαμε βέβαια στη φύλαξη. Το είδαμε στη σίτιση. Το είδαμε ότι γίνεται μεθοδικά και στοχευμένα.

Επίσης, λίγο για τα καρκινώματα θα ήθελα να μιλήσω. Πράγματι, αυτό το «σαράντα πέντε χρόνων» πρέπει να το βγάλετε.

Ήδη έχουμε τα καρκινώματα, τα οποία εμείς οι γιατροί στην καθημερινή ορολογία τα λέμε «τούρμπο καρκινώματα», τα οποία εξελίσσονται γρήγορα και μάλιστα σε μικρές ηλικίες υπάρχουν τα ογκογονίδια, υπάρχουν τα αντιγόνα του καρκίνου και διάφορες διαγνωστικές εξετάσεις. Ειδικά στις οικογένειες που έχουν κληρονομική επιβάρυνση, θα πρέπει ανά πάσα στιγμή, και σε οποιαδήποτε ηλικία το άτομο αισθανθεί ότι απειλείται, να διαγνώσει αν έχει πρόβλημα με τον μαστό ή οτιδήποτε άλλο.

Επίσης, για την πρωτοβάθμια φροντίδα μιλήσαμε χτες. Δύο πράγματα επισήμανα και στην επιτροπή όταν αναφερθήκατε στο καρκίνωμα του τραχήλου της μήτρας. Είδα εκεί την πενία, είδα εκεί την ευτέλεια με την οποία πάει το πράγμα. Φωνάξατε και καθηγητές κ.λπ.. Σβήσατε μονοκονδυλιά όλη την εμπειρία της προόδου των τελευταίων εκατόν πενήντα χρόνων που έχει σημειώσει η γυναικολογία. Όλη τη γυναικολογία και τις γνώσεις αυτές τις συμπυκνώσατε πάλι. Και σας λέω με όλη μου την ειλικρίνεια ότι δεν είμαι αντιεμβολιαστής, ούτε τίποτα. Είμαι υπέρ των εμβολίων και όλα μου τα παιδιά εμβολιάστηκαν. Το συνιστώ και θέλω και στο τελευταίο ελληνικό χωριό να εφαρμοστούν στα παιδιά και να εμβολιαστούν οι πληθυσμοί. Έσωσαν τον κόσμο. Όμως, συμπυκνώνετε όλη την ιατρική και λέτε ότι το καρκίνωμα του τραχήλου της μήτρας θα αποσοβηθεί και θα εξαφανιστεί μόνο εάν εμβολιάσουμε αγόρια και κορίτσια με το εμβόλιο anti-HPV VIRUS. Είναι γνωστό ότι δεν πιάνει όλα τα στελέχη, είναι γνωστό ότι δεν είναι πανάκεια και είναι γνωστό επίσης ότι, αν θέλατε να κάνετε σοβαρή δουλειά, θα έπρεπε να φέρετε επιδημιολόγους να σας πουν πόσες γυναίκες χάνονται τον χρόνο από καρκίνωμα του τραχήλου της μήτρας -διακόσιες εβδομήντα, διακόσιες ογδόντα έως τριακόσιες- και πόσα άτομα θα χάνονταν από τις παρενέργειες ενδεχομένως του εμβολίου, το οποίο ξέρουμε ότι κάνει νευρομυϊκά νοσήματα, ανοσολογικά νοσήματα και προβλήματα με το καρδιαγγειακό σύστημα.

Αν ήσασταν σωστοί και αναφερόσασταν σε επιτροπή που σχετίζεται με τη στρατηγική μιας νόσου, θα έπρεπε να ξεκινούσατε την πρωτοβάθμια φροντίδα υγείας από τον μέγα δικό μας γιατρό, τον Γεώργιο Παπανικολάου, και το τεστ Παπανικολάου, που έσωσε όχι εκατομμύρια, αλλά δισεκατομμύρια γυναίκες και να φροντίσετε να υπάρχει τακτική παρακολούθηση των γυναικών, αλλά κυρίως να τους πείτε για την πρόληψη, η όποια πρόληψη ξέρουμε πολύ καλά ότι είναι πέρα από το βιοτικό επίπεδο.

Είναι καταστροφικό όταν αρχίζει η σεξουαλική επαφή πριν ολοκληρωθεί η σωματική ανάπτυξη, και μετά οι πολλαπλοί σύντροφοι. Αυτά πρέπει να πείτε στα σχολεία από γιατρούς, για να μάθει ο κόσμος να έχει ένα ολιστικό μοντέλο υγείας. Κι όχι αυτά τα πράγματα που βλέπουμε εμείς που ξέρουμε πέντε πράγματα και γελούμε.

Δεν είμαστε συνωμοσιολόγοι, κυρίες και κύριοι. Συνωμοσιολόγοι είναι αυτοί -το ακούτε αυτό;- που κρύβουν την αλήθεια ή αυτοί που διαστρεβλώνουν την αλήθεια. Αυτοί είναι οι συνωμοσιολόγοι και όχι αυτοί που σας παρουσιάζουν την επιστημονική αλήθεια.

Επίσης, ένα άλλο που δεν θέλω να περάσει απαρατήρητο είναι το μειονέκτημα που έχουμε στην παιδιατρική και στην παιδοχειρουργική. Ειδικά στην Αθήνα τα πράγματα είναι σοβαρά. Συνάδελφοι μού είπαν ότι, και βάσει των στοιχείων της ΠΟΕΔΗΝ σε μια ανάρτηση στην ιστοσελίδα του News 247 -και τελειώνω, κύριε Πρόεδρε- λέει ότι στο Νοσοκομείο Παίδων «Αγλαΐα Κυριακού» από δεκαέξι αναισθησιολόγους έμειναν μόνον επτά και λειτουργούν μόνο δύο χειρουργικές αίθουσες. Μέσος χρόνος αναμονής για τα παιδάκια είναι ενάμισης χρόνος. Δηλαδή αν σε κάποιο παιδί ενός έτους παρουσιαστεί ένα χειρουργικό πρόβλημα, θα χειρουργηθεί στα δυόμισι. Ποιο σπίτι θα το αντέξει; Ποιος γονιός, ποιος παππούς, ποια αδέρφια θα βλέπουν ένα παιδί να υποφέρει τόσον καιρό. Μην παίζετε με τον ανθρώπινο πόνο. Ξέρετε πόσο πονάει η οικογένεια όταν πονάει ένα παιδί. Εκμεταλλευόμαστε τον πόνο των γονέων για να τους στείλουμε κι αυτούς στον ιδιωτικό τομέα. Έλεος πια! Τα παιδιά στην Ελλάδα βέβαια έγιναν είδος πολυτελείας. Σκεφτείτε και το δημογραφικό.

Να πω και μια κουβέντα για τα απογευματινά χειρουργεία που εξάντλησα το θέμα χθες. Θέλω να σας πω ότι υπάρχει εκτεταμένη βιβλιογραφία -και συμβουλεύω το Υπουργείο να τη δει- ότι κάθε απογευματινή ώρα που περνάει, τόσο αυξάνεται η νοσηρότητα και η θνητότητα στα απογευματινά χειρουργεία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Παπαδόπουλε.

Κύριε Κατρίνη, έχετε ζητήσει τον λόγο. Ορίστε, σας ακούμε.

**ΜΙΧΑΗΛ ΚΑΤΡΙΝΗΣ:** Θα ήθελα να κάνω μία παρέμβαση, κύριε Πρόεδρε.

Με πολύ μεγάλη έκπληξη βλέπουμε στις κατατεθειμένες νομοτεχνικές βελτιώσεις από την Αναπληρώτρια Υπουργό ότι εδώ χαρακτηρίζουμε «νομοτεχνικές βελτιώσεις» την κατάθεση ενός άρθρου το οποίο δεν ήρθε καν για συζήτηση. Παρά το γεγονός ότι προαναγγέλθηκε, είμαστε λίγα λεπτά πριν ολοκληρωθεί η διήμερη συνεδρίαση και έρχεται ένα άρθρο νόμου το οποίο διευρύνει την πόρτα των δημόσιων νοσοκομείων σε ιδιώτες γιατρούς.

Αυτό έρχεται –προσέξτε!- ως νομοτεχνική βελτίωση, αλλά δεν είναι νομοτεχνική βελτίωση. Αυτό δεν είναι σίγουρα νομοτεχνική βελτίωση. Αυτό είναι προσθήκη άρθρου, είναι τροπολογία, δεν είναι νομοτεχνική βελτίωση του υφιστάμενου άρθρου. Είναι ουσιώδης αλλαγή του περιεχομένου. Αφήνετε ανοιχτή την πόρτα για να συμμετάσχουν γιατροί σε διάφορα είδη επεμβάσεων και πράξεων στα δημόσια νοσοκομεία.

Το κορυφαίο δεν είναι μόνο αυτό, κύριε Πρόεδρε! Το περιγράφουμε ως τροπολογία, την οποία με πονηρό τρόπο η πολιτική ηγεσία του Υπουργείου Υγείας το βαφτίζει «νομοτεχνική» μισή ώρα πριν τελειώσει η συνεδρίαση. Γιατί άραγε; Αφού το είχε προαναγγείλει ο Γεωργιάδης από την προηγούμενη εβδομάδα, γιατί δεν το έφεραν χτες το πρωί να είναι και αυτό αντικείμενο της διήμερης συζήτησης; Στο τέλος, τις λεπτομέρειες -που δεν είναι λεπτομέρειες- για το πώς θα εφαρμοστεί αυτό τις παραπέμπει, κατά τα ειωθότα, σε υπουργική απόφαση.

Αυτό, λοιπόν, κατ’ αρχάς δεν περιποιεί τιμή στην πολιτική σας πρακτική. Υποστηρίζετε κάτι και εμείς διαφωνούμε; Φέρτε το να το συζητήσουμε, να υπάρχει κοινοβουλευτικός διάλογος και αντίλογος και επάνω σε αυτό να ληφθεί μια απόφαση. Δεν μπορεί εν κρυπτώ να φέρνετε αυτό και να παραπέμπετε το περιεχόμενο της διάταξης σε υπουργική απόφαση.

Δηλαδή, αυτή τη στιγμή η Βουλή, κύριε Πρόεδρε, εξουσιοδοτεί τον Υπουργό, τον οποιονδήποτε Υπουργό, να έρθει και να αλλάξει τον τρόπο λειτουργίας του Εθνικού Συστήματος Υγείας και των δημοσίων νοσοκομείων -και σε αυτό πρέπει οι Βουλευτές της Συμπολίτευσης να έχουν πλήρη επίγνωση αυτού που θα κληθούν να ψηφίσουν σε λίγη ώρα που θα έρθει η ώρα της ψηφοφορίας- και όλο αυτό να γίνεται με εξουσιοδότηση στον Υπουργό.

Αυτό είναι και προσβολή του νομοθετικού Σώματος, αλλά είναι και μία αλλαγή που θεωρώ ότι αν η ηγεσία του Υπουργείου Υγείας το πίστευε και ήθελε πραγματικά να το συζητήσουμε, θα το είχε κάνει και δεν θα έφερνε εν κρυπτώ και στο «παρά ένα», λίγο πριν κλείσει η συνεδρίαση.

Έτσι είναι, κυρία Υπουργέ. Αυτό δεν είναι νομοτεχνική βελτίωση.

Νομίζω, κύριε Πρόεδρε, ότι αυτό είναι σαφές και επικαλούμαι και τον κ. Μπαγιώκο για το ότι αυτό δεν είναι νομοτεχνική βελτίωση. Είναι άρθρο που εισάγεται με την επικεφαλίδα «νομοτεχνική βελτίωση» και ζητούμε να αποσυρθεί, να κατατεθεί ως τροπολογία στο υφιστάμενο νομοσχέδιο και να τη συζητήσουμε. Δεν μπορεί να συνεχιστεί αυτή η κατάσταση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Επί του θέματος;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πάρτε τον λόγο, κύριε Καλαματιανέ, ως Κοινοβουλευτικός Εκπρόσωπος.

Η απάντηση από την Υπουργό θα δοθεί συνολικά και όχι στον καθένα ξεχωριστά.

Ορίστε, κύριε Καλαματιανέ, επί του ιδίου θέματος έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, κυρία Υπουργέ, είναι ξεκάθαρο ότι αυτό δεν είναι νομοτεχνική βελτίωση, σε καμμία περίπτωση. Είναι ένα ολόκληρο άρθρο που θα έπρεπε να έχει έρθει με τροπολογία. Δεν είναι αυτό το πράγμα νομοτεχνική βελτίωση. Δεν προβλέπεται αυτό το πράγμα που κάνετε.

Δεν προλάβατε; Δεν το προβλέψατε; Φέρτε το σε άλλο νομοσχέδιο. Κάντε τροπολογία σε άλλο νομοσχέδιο. Ένα λεπτό πριν κλείσει η διαδικασία, ελάχιστοι εισηγητές παραμένουν για να μιλήσουν και δεν είναι δυνατόν να παρακάμπτετε τη νομοθετική διαδικασία και να φέρνετε με νομοτεχνική βελτίωση ένα άρθρο που είναι τροπολογία.

Να το συζητήσουμε σε άλλο νομοσχέδιο και να πούμε τις απόψεις μας. Δεν έχει ξαναγίνει αυτό το πράγμα. Δεν μπορεί να περάσει αυτό το πράγμα.

Κυρίες και κύριοι της Συμπολίτευσης, της κυβερνητικής πλειοψηφίας, πάρτε θέση και εσείς. Δεν γίνεται αυτό το πράγμα. Υπάρχουν κανόνες νομοθετικοί. Είμαστε νομοθετικό Σώμα. Χρειάζεται να υπάρχει και σεβασμός στη διαδικασία στη Βουλή. Σε άλλο νομοσχέδιο φέρτε τροπολογία να ψηφιστεί.

Οι νομοτεχνικές βελτιώσεις έχουν συγκεκριμένη μορφή και συγκεκριμένο περιεχόμενο. Αλλάζουν διατάξεις, λέξεις διάταξης, όχι ολόκληρη διάταξη. Δεν φέρνουν νέα διάταξη. Δεν είναι δυνατόν να νομοθετείτε με αυτόν τον τρόπο. Η Κυβέρνηση να σεβαστεί το νομοθετικό Σώμα και έχουν ευθύνη οι συνάδελφοι της Συμπολίτευσης. Περιμένω να ακούσω τι θα πει η Υπουργός.

Ελπίζω να το αποσύρετε, κυρία Υπουργέ. Είναι αδιανόητο.

**ΠΡΟΕΔΡΕΥΩΝ (Αθανάσιος Μπούρας):** Τελικά, ποιος άλλος Κοινοβουλευτικός Εκπρόσωπος θέλει τον λόγο, πριν απαντήσει η κυρία Υπουργός;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, εγώ θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Εν πάση περιπτώσει, εσείς, κύριε Λαμπρούλη.

Ορίστε, έχετε τον λόγο επί του θέματος αυτού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είναι το «εν πάση περιπτώσει»; Ότι θα μιλήσει χωρίς να είναι Κοινοβουλευτικός. Εμείς δεν έχουμε αντίρρηση. Απλώς, να τα σημειώνουμε.

**ΠΡΟΕΔΡΕΥΩΝ (Αθανάσιος Μπούρας):** Αφήστε. Δεν θα σας δώσω τον λόγο. Θα τοποθετηθείτε όταν θα πάρετε τη σειρά σας για δευτερολογία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, μισό λεπτό. Δεν πρόκειται να αντιδικήσω για κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς δεν έχουμε αντίρρηση. Απλώς, να τα σημειώνουμε αυτά για διαφορετική μεταχείριση…

**ΠΡΟΕΔΡΕΥΩΝ (Αθανάσιος Μπούρας):** Αφήστε, κύριε Λαμπρούλη, για να μην έχω εγώ πρόβλημα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Για μία διευκρίνιση έχω τον λόγο; Δεν θα μπω στην ουσία.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Διευκολύνετέ με, κύριε Λαμπρούλη. Να απαντήσει η κυρία Υπουργός, αν θέλει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, δεν πρόκειται να αντιδικήσω σε κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς δεν έχουμε αντίρρηση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, θέλω να πω…

**ΠΡΟΕΔΡΕΥΩΝ (Αθανάσιος Μπούρας):** Κύριε Λαμπρούλη, δεν έχετε τον λόγο.

Ορίστε, κυρία Υπουργέ, θέλετε να απαντήσετε;

**ΑΘΑΝΑΣΙΟΣ ΠΑΦΙΛΗΣ:** Γιατί δεν προβλέπεται, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Τώρα, εν πάση περιπτώσει, γιατί δεν προβλέπεται. Αν θέλετε εσείς ως Κοινοβουλευτικός Εκπρόσωπος…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, δεν θα αναφερθώ στην ουσία.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι.

Ως Κοινοβουλευτικός Εκπρόσωπος ο κ. Βρεττός έχει τον λόγο.

**ΑΘΑΝΑΣΙΟΣ ΠΑΦΙΛΗΣ:** Ε, καλά τώρα! εντάξει!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς δεν έχουμε αντίρρηση να μιλήσει. Απλώς να φαίνεται τι κάνετε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Βρεττέ, έχετε τον λόγο.

Σηκωθείτε. Έτσι κι αλλιώς είστε κοντός, αλλά επιβάλλεται να είστε και όρθιος στην Ολομέλεια. Απ’ ό,τι μου λένε, δεν δουλεύει το μικρόφωνό σας. Θα πάτε σε ένα άλλο που δεν είναι μόνιμα αναμμένο, από πίσω σας, κάποιο που δεν είναι αναμμένο.

Ορίστε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Οπότε, κύριε Πρόεδρε, καταλάβατε γιατί αρνιόμουν να σηκωθώ, γιατί ήταν προβληματικό το μικρόφωνο.

Τα είπαν, λοιπόν, προηγουμένως οι συνάδελφοι. Τιμά, φαίνεται, την Κυβέρνηση να φέρνει στο παρά ένα τροπολογία που απλώς, ακόμα και αν τη διαβάσει κάποιος που δεν είναι ειδικός, καταλαβαίνει ότι αλλάζει τη φιλοσοφία. Απορώ πώς ένας Υπουργός που είναι τόσο έμπειρος, ξέχασε.

Διαβάζω για να είμαι ακριβής το άρθρο 2. «Στο άρθρο 7 του σχεδίου νόμου…», πηγαίνω μετά στη δεύτερη σελίδα, αλλά δεν είναι μια διόρθωση. Είναι ολόκληρη σχετική νομοθετική παρέμβαση. «Στο τρίτο εδάφιο μετά το αρκτικόλεξο ΕΛΚΕΑ προστίθενται οι λέξεις «ή ΕΛΚΕ , ανά περίπτωση».

Αυτό είναι μια λογική νομοτεχνική παρέμβαση.

Το επόμενο, όμως, κύριε Πρόεδρε, λέει: «ιι) προστίθενται έκτο, έβδομο, όγδοο, ένατο και δέκατο εδάφια ως εξής:».

Αυτό, αλήθεια, είναι νομοθετική διόρθωση-παρέμβαση; Πώς ακριβώς εξηγείται;

Και λέει στην ουσία: «Επίσης επιτρέπεται σε ιδιώτες ιατρούς όλων των ειδικοτήτων να συνεργάζονται με τα νοσοκομεία του ΕΣΥ συμμετέχοντας στη λειτουργία εξωτερικών ιατρείων, στη διενέργεια διαγνωστικών...»

Παρακάμπτω τα προηγούμενα γιατί πρέπει να διαβάζω μία ώρα και αναφέρω το εξής: «Η συμμετοχή των ιδιωτών ιατρών κατά το προηγούμενο εδάφιο γίνεται κατόπιν αίτησης του ιδιώτη γιατρού και προϋποθέτει α) εισήγηση του Διευθυντή της Ιατρικής Υπηρεσίας, η οποία λαμβάνει υπ’ όψιν την ανάγκη διασφάλισης της ολοήμερης λειτουργίας του νοσοκομείου β) άδεια του Διοικητή/Προέδρου του οικείου νοσοκομείου και γ) σύναψη έγγραφης συμφωνίας».

Δεν στέκομαι στα υπόλοιπα για τις δαπάνες.

Είναι δυνατόν αυτό το πράγμα να λειτουργήσει; Είναι δυνατόν με τέτοιες αδειοδοτήσεις να πιστεύει κανείς ότι αυτό υπηρετεί την αναβάθμιση του συστήματος υγείας; Είναι δυνατόν όλη αυτή η παρέμβαση -και στέκομαι στην ουσία- να μην είναι μία παραδοχή της κατάρρευσης του Εθνικού Συστήματος Υγείας; Επομένως και κατά την ουσία και κατά τον τύπο, η Κυβέρνηση αποδεικνύει την ευκαιριακή της προσέγγιση, την προχειρότητα, αλλά κυρίως τη σκοπιμότητα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Kι εγώ σας ευχαριστώ.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης για την παρέμβασή του.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, είμαι βραχνιασμένος και γι’ αυτό είπα να μιλήσει ο κ. Λαμπρούλης. Όμως, θα μου φύγει.

Είστε καλά; Ξέρετε γράμματα;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Έτσι νομίζω!

**ΑΘΑΝΑΣΙΟΣ ΠΑΦΙΛΗΣ:** Τι σημαίνει νομοτεχνική βελτίωση; Πείτε μας! Σημαίνει ότι εκεί που υπάρχει κάτι, το αλλάζουμε. Αυτό είναι νομοτεχνική βελτίωση; Πέρα από τις διαφορές μας, ως σοβαρός άνθρωπος και επιστήμονας, θα βγείτε να την υποστηρίξετε; Τι θα πείτε, δηλαδή; Ότι κάνω νομοτεχνική βελτίωση ενός άρθρου που προστίθεται στο νομοσχέδιο; Θα μας τρελάνετε, δηλαδή; Εκτός αν η λογική είναι -κι έτσι συμβαίνει- πως κάνω ό,τι γουστάρω, γιατί έχω την πλειοψηφία στη Βουλή. Κάντε το και να βγουν να το υποστηρίξουν και οι υπόλοιποι, για να γίνουν μετά ρεζίλι. Αποσύρτε το.

Δεν μιλάω για την ουσία. Όμως, μη μας λέτε τώρα -έλεος, δηλαδή!- ότι είναι νομοτεχνική βελτίωση ενός άρθρου με δέκα, δώδεκα σημεία. Είναι αυτό νομοτεχνική βελτίωση; Ή μήπως είναι ότι την τελευταία στιγμή μας φέρνετε ένα άρθρο και λέτε ότι θα το περάσουμε, επειδή έτσι θέλουμε; Πρόκειται για κάτι απαράδεκτο και δεν θέλω να χρησιμοποιήσω άλλες εκφράσεις. Όμως, νομίζω ότι δεν έχετε και πρόβλημα να το φέρετε στο επόμενο νομοσχέδιο, ώστε να το κουβεντιάσουμε και να γίνει συζήτηση. Όμως, μη μας μιλάτε για νομοτεχνική βελτίωση.

Σας ευχαριστώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Παφίλη.

Κυρία Υπουργέ, έχετε τον λόγο για να απαντήσετε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κατά τη συζήτηση στην επιτροπή, αλλά και όταν είχαμε την ευκαιρία να ακούσουμε τους φορείς, νομίζω πως θα θυμάστε όλοι ότι ήταν κάτι το οποίο το ζήτησαν και οι ίδιοι και έγινε εκτενής συζήτηση. Ο Υπουργός το προανήγγειλε και δεσμεύτηκε ότι θα έρθει.

Επίσης, κάναμε και την αποσαφήνιση, η οποία υπάρχει σήμερα και εδώ, ότι δικαίωμα άσκησης ιδιωτικού έργου έχουν και οι γιατροί της πρωτοβάθμιας. Βέβαια, θα υπάρξουν κάποιοι περιορισμοί σε σχέση με το κομμάτι που αφορούν τον προσωπικό γιατρό. Αυτό είναι κάτι που είπα και πριν. Κάποιος, δηλαδή, που είναι προσωπικός γιατρός σε έναν ΑΜΚΑ, δεν μπορεί να βλέπει τον ίδιο άνθρωπο, τον ίδιο ΑΜΚΑ, επί πληρωμή το απόγευμα. Αυτά περιγράφονται εδώ.

Σε σχέση με την άσκηση του έργου των ιδιωτών στο ΕΣΥ, βλέπετε ότι υπάρχουν κάποιες πολύ αυστηρές προδιαγραφές. Επιβαρύνονται με λειτουργικές δαπάνες, με δαπάνες νοσοκομείου κ.λπ., ενώ επίσης χρειάζεται να πάρουν άδεια από μια σειρά από ανθρώπους και πρέπει να υπάρχει και έγγραφη συμφωνία. Υπάρχουν, δηλαδή, ρυθμιστικές διασφαλίσεις για τον τρόπο με τον οποίο θα ασκηθεί αυτό το έργο και δεν πρόκειται για κάτι το οποίο έρχεται εδώ χωρίς κανένα πλαίσιο. Υπάρχουν ρυθμιστικές διασφαλίσεις στο κομμάτι αυτό.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Με τροπολογία, κυρία Υπουργέ!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Από εκεί και πέρα, οι τεχνικές λεπτομέρειες βγαίνουν, όπως πάντα, με ΚΥΑ, όπως θα βγουν και εδώ. Και η εξειδίκευση των απογευματινών χειρουργείων πάλι με ΚΥΑ έγινε. Όμως, εδώ ορίζεται σαφώς η δικλίδα ασφαλείας σε σχέση με το βασικό κομμάτι της άσκησης του έργου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, δεν μπορεί να μας κουνάει το δάχτυλο ο κ. Μητσοτάκης λέγοντάς μας ότι θέλει οι προτάσεις νόμου που καταθέτουμε να έχουν τεκμηρίωση για το πόσο κοστίζουν, να έχουν την έκθεση του Γενικού Λογιστηρίου του Κράτους και να έρχεται εδώ ο ίδιος ο Υπουργός του με αυτόν τον πολιτικά ιταμό τρόπο δέκα λεπτά πριν τελειώσει η συνεδρίαση και να προσπαθεί να αποφύγει την έκθεση του Γενικού Λογιστηρίου και το κόστος αυτής της διάταξης, η οποία δεν είναι νομοτεχνική βελτίωση. Διότι φέρνουν μια διάταξη που δεν έχουν το θάρρος να τη φέρουν ως τροπολογία, για να δούμε την κοστολόγηση, το πόσο κοστίζει και τα παραπέμπουν όλα σε υπουργικές αποφάσεις.

Εδώ και τώρα, κυρία Αγαπηδάκη -αν και δεν πρέπει να απευθύνομαι σε εσάς, αλλά στο Προεδρείο-, κύριε Πρόεδρε, σας καλώ και σας παρακαλώ να διασφαλίσετε την αξιοπιστία του νομοθετικού έργου και του νομοθετικού Σώματος. Δεν είναι δυνατόν να έρχονται άρθρα, τροπολογίες που θα έπρεπε να έχουν έκθεση του Γενικού Λογιστηρίου του Κράτους και επειδή το Υπουργείο θέλει να τα αποφύγει, να τα βαφτίζει ως νομοτεχνικές βελτιώσεις και εσείς αυτό να το αποδέχεστε. Δεν γίνεται αυτό. Πρέπει να αποσυρθεί και να έρθει στο επόμενο νομοσχέδιο. Εξάλλου, δεν είναι η πρώτη φορά που η Κυβέρνηση φέρνει άσχετες τροπολογίες σε άλλα νομοσχέδια. Θα πρέπει, λοιπόν, να έρθει με την έκθεση του Γενικού Λογιστηρίου του Κράτους και να συζητηθεί, όπως γίνεται με κάθε νομοθετική ρύθμιση.

Είναι θέμα σεβασμού του Κανονισμού και της διαδικασίας. Και επειδή, κύριε Πρόεδρε, δεν βλέπω καμμία ευαισθησία από την πολιτική ηγεσία του Υπουργείου Υγείας, σας παρακαλώ και σας προκαλώ να πάρετε την απόφαση που πρέπει, να αποσυρθεί η συγκεκριμένη προσθήκη της νομοτεχνικής βελτίωσης και να επανέλθει ως κανονικό άρθρο με κοστολόγηση, όπως ακριβώς ζήτησε από εμάς να κάνουμε ο κ. Μητσοτάκης.

**ΠΡΟΕΔΡΕΥΩΝ (Αθανάσιος Μπούρας):** Κύριε Καλαματιανέ, έχετε τον λόγο και μετά ο κ. Βρεττός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, δυστυχώς με όσα ανέφερε η κυρία Υπουργός επιβεβαίωσε τις ενστάσεις μας. Επιβεβαίωσε ότι ουσιαστικά μιλάμε για καινούργιο άρθρο. Έχει επτά εδάφια, όπως σημείωσα. Στο ΒΑ3 προστίθενται εδάφια, το έβδομο και το όγδοο. Παρακάτω, στο ΒΓ2 προστίθενται έκτο, έβδομο, όγδοο, ένατο και δέκατο εδάφιο.

Αυτά που είπατε, ταιριάζουν ακριβώς σε μία τροπολογία, σε ένα διαφορετικό. Δεν είναι δυνατόν να τα φέρνετε με μία νομοτεχνική προσθήκη. Δεν είναι! Εδώ είναι θέμα νομοθέτησης, είναι ζήτημα που αφορά στο νομοθετικό Σώμα.

Η Κυβέρνηση πολύ λανθασμένα -εμείς λέμε να το αποσύρετε- προχωράει σε αυτό το πράγμα και επιμένει. Εμείς σας λέμε να μην το κάνετε. Καλούμε, όμως, και τους συναδέλφους της κυβερνητικής Πλειοψηφίας να σταθούν στο ύψος των περιστάσεων, να ζητήσουν οι ίδιοι και εσείς, κύριε Πρόεδρε, να αποσυρθεί αυτό το εδάφιο από τις νομοτεχνικές βελτιώσεις. Είναι τροπολογία. Να έρθει κανονικά με έκθεση του Γενικού Λογιστηρίου, όπως προβλέπεται σε τροπολογίες ή άρθρα νομοσχεδίου.

Πρέπει να αποσυρθεί. Δεν αρκεί το γεγονός ότι το αναφέρατε στις Επιτροπές. Είχατε χρόνο και μπορούσατε μέχρι τη λήξη της συζήτησης να το φέρετε ως τροπολογία, όχι όμως ως νομοτεχνική βελτίωση. Δεν είναι νομοτεχνική βελτίωση. Δεν πρέπει και δεν μπορούμε να παρακάμπτουμε τους κανόνες της νομοθέτησης. Είναι αδιανόητο! Κάντε το. Συνεννοηθείτε -και έχουμε ακόμα τρεις-τέσσερις εισηγητές- να αποσυρθεί ως νομοτεχνική βελτίωση και να έρθει ως τροπολογία. Την άλλη εβδομάδα μπαίνει καινούργιο νομοσχέδιο. Δεν προλάβατε να το κάνετε; Έπρεπε να το κάνετε. Δεσμευθήκατε στις Επιτροπές να το κάνετε όπως προβλέπει ο Κανονισμός της Βουλής. Δεν σας δικαιολογεί το γεγονός ότι δεν προλάβατε. Ας το κάνατε. Όχι όμως έτσι, είναι αδιανόητο. Αποσύρετέ το.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Χήτας ως Κοινοβουλευτικός Εκπρόσωπος.

**ΚΩΝΣΤΑΝΤΙΝΟΣ ΧΗΤΑΣ:**  Πολύ σύντομα, κύριε Πρόεδρε.

Αυτό, ξέρετε, λέγεται πλιάτσικο. Αυτό λέγεται άλωση του κράτους. Δεν ξέρω πραγματικά πώς να χαρακτηρίσω τον τρόπο που φέρεστε.

Καταρχάς, ξεφτιλίζετε την κοινοβουλευτική διαδικασία, τους Βουλευτές. Εμείς δεν είμαστε διορισμένοι. Μας έχει ψηφίσει ο κόσμος και είμαστε εδώ. Όλοι μας εδώ εκπροσωπούμε κάποιους. Δεν γίνεται να αγνοείτε παντελώς τον κοινοβουλευτισμό.

Τι είναι αυτά που κάνετε; Αυτό είναι ντροπή πραγματικά! Δεν σας τιμά σαν Υπουργείο και δεν αναφέρομαι προσωπικά σε εσάς. Από μόνοι σας, έπρεπε να ξέρετε τα αυτονόητα. Πώς θα φτιάξουμε το κράτος αυτό, εάν τα αυτονόητα δεν τα τηρούμε; Είναι σωστή κίνηση αυτή που κάνετε σήμερα εδώ;

Πριν από λίγο επικαλεστήκατε τον Κανονισμό της Βουλής, για να μου βάλετε χέρι, για να με μαλώσετε. Αναφέρατε τον Κανονισμό της Βουλής. Αυτό τώρα τι είναι; Τι είναι αυτό το πράγμα; Πού το έχετε ξαναδεί; Δεν καταλαβαίνετε ότι μας ντροπιάζετε, μας εξευτελίζετε και μας απαξιώνετε και όλη την κοινοβουλευτική διαδικασία;

Επικαλούμαστε τη λογική, τίποτα παραπάνω. Αυτό είναι πλιάτσικο κανονικό. Θεωρείτε ότι το κράτος είναι λάφυρο δικό σας, επειδή σας ψήφισε ο κόσμος το 2023. Ε, δεν είναι έτσι! Να φύγουμε όλοι από εδώ, καθίστε στα γραφεία σας στο Υπουργείο, βγάλτε τους νόμους και τελείωσε! Τι μας φέρνετε στη Βουλή; Τι μας φέρνετε τέσσερις επιτροπές να κάνουμε; Να τρώμε τις ώρες μας τσάμπα και εδώ στην Ολομέλεια να μιλάμε δύο μερόνυχτα για ποιον λόγο; Αφού κάνετε ό,τι γουστάρετε, ό,τι θέλετε, δεν σας νοιάζει τίποτα, ούτε η άποψη κανενός. Όπως θέλετε νομοθετείτε, δεν υπάρχουν κανόνες, δεν υπάρχει τίποτα. Τίποτα! Το κράτος-«λάφυρο»!

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Η Αναπληρώτρια Υπουργός Υγείας έχει τη φήμη ενός τεχνοκράτη - επιστήμονα που χρησιμοποιεί τη λογική. Απάντησε στις αρχικές μας αιτιάσεις και διαμαρτυρίες ότι δεν πρόκειται περί βελτίωσης νομοπαρασκευαστικής λέγοντας ότι θα υπάρξουν ΚΥΑ που θα ρυθμίσουν το πώς ιδιώτες θα μπορούν να συμμετέχουν σε ιατρικές πράξεις σε δημόσια νοσοκομεία. Αυτό υποτίθεται ότι ήταν ο πυρήνας του νομοσχεδίου, να αυξηθεί ο ανταγωνισμός, να αποσυμφορηθούν οι λίστες. Αφού βάζει τους ιδιώτες γιατρούς, που υποτίθεται ότι είναι υπέρ των ασθενών, να κάνουν αίτηση, μετά την αίτηση να περάσουν από τον διευθυντή, αν τον εγκρίνει ο διευθυντής να περάσει από τον πρόεδρο, αν τον περάσει ο πρόεδρος θα συνάψει έγγραφη συμφωνία και αφού συνάψει έγγραφη συμφωνία, θα αποφασίσει ο Υπουργός. Πότε θα πει ποιο είναι το κόστος που πρέπει να πληρώνει ο ιδιώτης γιατρός; Αυτό εδώ είναι ο ορισμός της δουλειάς του ποδαριού.

Το ΕΣΥ καταρρέει και καταρρέει με τη δική σας νομοθέτηση. Καταρρέετε και εσείς ως Υπουργείο παρακολουθώντας την κατάρρευση της Κυβέρνησης. Απόδειξη γι’ αυτό φέρνετε γραπτά με όλα αυτά που αποκαλείτε «βελτιώσεις» και δεν έχουν καμμία σχέση με τη βελτίωση του συστήματος υγείας, αλλά είναι μόνο μια αποτύπωση της παρωδίας της κυβερνητικής και στη συγκεκριμένη περίπτωση της παρωδίας της λογικής και της επιστημοσύνης που υποτίθεται ότι διαθέτετε, αλλά μόνο την πουλάτε.

Έτσι κι αλλιώς βάλτε: «Πωλείται η Ελλάς». Αυτό σας αξίζει. Αυτό αντιπροσωπεύετε. Αυτό δείχνουν οι βελτιώσεις σας.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δεκαοκτώ μαθήτριες και μαθητές και δύο συνοδοί εκπαιδευτικοί από το Γυμνάσιο Μεγανησίου Λευκάδος (λυκειακές τάξεις), καθώς και είκοσι οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο Καρυάς Λευκάδας (λυκειακές τάξεις).

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας, για τη δική του παρέμβαση.

**ΑΛΕΞΑΝΔΡΟΣ ΚΑΖΑΜΙΑΣ:** Θα ήθελα και εγώ με τη σειρά μου να καλωσορίσω τα παιδιά και να κάνω κι εγώ την παρατήρηση, κύριε Πρόεδρε, ότι πραγματικά αυτό το έγγραφο δεν μπορεί να θεωρηθεί ότι αποτελεί έγγραφο νομοτεχνικών βελτιώσεων.

 Θα σας πω ένα πράγμα και ιδίως για τους πολίτες που μας παρακολουθούν. Έχουμε εδώ μια νομοτεχνική βελτίωση δεκαεννέα γραμμών. Αυτό δεν μπορεί να είναι νομοτεχνική βελτίωση, είναι προσθήκη άρθρου, δεκαεννέα φράσεις σε εισαγωγικά.

Τα θέματα που τίθενται εδώ είναι πολλά:

Πρώτον, έρχεται την τελευταία στιγμή λίγο πριν κλείσει η συνεδρίαση, ενώ υπήρχε επαρκής χρόνος να προετοιμαστεί αυτή η τροπολογία νωρίτερα.

Δεύτερον, όπως ειπώθηκε και πριν, δεν υπάρχει έκθεση του Γενικού Λογιστηρίου του Κράτους. Η Κυβέρνηση είναι πάντοτε πάρα πολύ ευαίσθητη όταν πρόκειται για προτάσεις από την Αντιπολίτευση στο θέμα τού κατά πόσο αυτές είναι κοστολογημένες. Έχει περάσει και νόμος που λέει ότι δεν δικαιούται ένα κόμμα να έχει πρόγραμμα χωρίς να κοστολογηθεί. Και εδώ υπάρχει μια σαφής προσπάθεια να μην κοστολογηθεί η τροπολογία που παρουσιάζετε.

Και βεβαίως το κρίσιμο ζήτημα είναι ο σεβασμός των διαδικασιών. Δεν μπορεί η Βουλή να θεωρείται επικυρωτήριο της Κυβέρνησης. Καλύτερα να φύγουμε όλοι εμείς και να κάνει η Κυβέρνηση ό,τι θέλει. Παρακαλούμε να αποσυρθεί αυτό και, όπως είπαν και συνάδελφοι από άλλα κόμματα της Αντιπολίτευσης, να το φέρετε με το επόμενο νομοσχέδιο. Είναι απαράδεκτος ο τρόπος με τον οποίο προσπαθείτε να εισάγετε τώρα μια αλλαγή στο πόδι, ακόμη και αν πρόκειται για τους λόγους που εξηγήσατε. Και θέλω να πω ότι η κυρία Υφυπουργός παραδέχτηκε πριν, με την παρέμβασή της, ότι πρόκειται για αλλαγή η οποία ανταποκρίνεται, όπως λέει, σε προτάσεις που έγιναν στη διάρκεια της συζήτησης στην επιτροπή, άρα δεν πρόκειται για νομοτεχνική βελτίωση. Δεν είναι δυνατόν να χρησιμοποιούμε τις νομοτεχνικές βελτιώσεις για να «φυγαδεύουμε» από κάτω τροπολογίες οι οποίες δεν παρουσιάζονται επισήμως ως τροπολογίες.

Παρακαλούμε θερμά να το αποσύρετε αυτό και να το φέρετε κοστολογημένο στην επόμενη ευκαιρία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει για τη δευτερολογία του ο κ. Φερχάτ, ειδικός αγορητής εκ μέρους της Νέας Αριστεράς.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μισό λεπτό.

**ΠΡΟΕΔΡΕΥΩΝ (Αθανάσιος Μπούρας):** Τι είναι το μισό;

**ΜΙΧΑΗΛ ΚΑΤΡΙΝΗΣ:** Δεν θα απαντήσει η Υπουργός;

**ΠΡΟΕΔΡΕΥΩΝ (Αθανάσιος Μπούρας):** Απάντησε και τώρα συνεχίζουμε τη διαδικασία. Δεν ολοκληρώσαμε. Την απάντηση την έδωσε. Από εκεί και πέρα προχωρούμε.

Κύριε Φερχάτ, ελάτε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, για μισό λεπτό.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπάρχει άλλο μισό λεπτό. Έχουμε πάνω από τρία τέταρτα που κάνουμε αυτό.

**ΜΙΧΑΗΛ ΚΑΤΡΙΝΗΣ:** Έχω το δικαίωμα τρίτης παρέμβασης. Δεν έχω μιλήσει πάνω από τέσσερα λεπτά.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν έχετε τον λόγο.

Ελάτε, κύριε Φερχάτ. Φαντάζομαι θέλετε να μιλήσετε. Έχετε τον λόγο για τη δευτερολογία σας.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, έχω δικαίωμα να κάνω παρέμβαση για ένα λεπτό -δεν είναι όπως τα λέτε και το ξέρετε- και θέλω να μου δώσετε ένα λεπτό. Σας παρακαλώ πολύ.

**ΠΡΟΕΔΡΕΥΩΝ (Αθανάσιος Μπούρας):** Δεν θα δώσω άλλο λεπτό. Έχω κι εγώ τις σκέψεις μου.

**ΜΙΧΑΗΛ ΚΑΤΡΙΝΗΣ:** Όχι, θέλω να μου δώσετε. Μα, είναι δυνατόν!

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θέλω να συνεχίσετε. Δεν έχετε τον λόγο.

**ΜΙΧΑΗΛ ΚΑΤΡΙΝΗΣ:** Τι πάει να πει δεν θέλετε; Μα, είστε Προεδρεύων. Τι θα πει δεν θέλετε;

**ΠΡΟΕΔΡΕΥΩΝ (Αθανάσιος Μπούρας):** Βεβαίως είμαι Προεδρεύων και προεδρεύω, προφανώς.

**ΜΙΧΑΗΛ ΚΑΤΡΙΝΗΣ:** Είναι διαδικασία αυτή; Είναι δυνατόν να μιλάνε οι Κοινοβουλευτικοί Εκπρόσωποι και να μην απαντάει το Υπουργείο και να το δέχεστε εσείς αυτό;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Πρέπει να απαντήσει, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Φερχάτ, ξεκινήστε τον λόγο σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Να, ήρθε ο Υπουργός. Να μας απαντήσει.

**ΠΡΟΕΔΡΕΥΩΝ (Αθανάσιος Μπούρας):** Δεν ολοκληρώθηκε η διαδικασία. Φαντάζομαι ξέρετε ότι όλα αυτά μέχρι το τέλος έχουν τη δυνατότητα να προχωρήσουν, να αποσυρθούν, να συμπληρωθούν. Αυτή τη διαδικασία την ξέρετε. Δηλαδή ζητάτε κάτι να γίνει αυτή τη στιγμή. Και τώρα ήρθε κι ο Υπουργός ο οποίος έχει και την πλήρη ευθύνη.

Ορίστε, κύριε Φερχάτ, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Μιας και ήρθε και ο Υπουργός και εμείς από τη μεριά μας ως Νέα Αριστερά ζητάμε για ουσιαστικούς, τυπικούς και θεσμικούς λόγους να αποσυρθεί το παρόν έγγραφο, το οποίο σε καμμία των περιπτώσεων δεν αποτελεί νομοτεχνική βελτίωση, αλλά έχει διατάξεις μέσα με τις οποίες αλλάζει τη δομή των άρθρων και ουσιαστικά ανοίγει πάλι τον δρόμο για τους ιδιώτες έτσι ώστε να μπαίνουν από το «παράθυρο» στα νοσοκομεία και τα λοιπά που συζητάμε εδώ και μέρες.

Όσον αφορά τη δευτερολογία μου ως εισηγητής της Νέας Αριστεράς, στο τέλος της συζήτησης του νομοσχεδίου που διαλύει τη δημόσια περίθαλψη στη χώρα μας σχεδόν έχουν ειπωθεί όλα. Κυρίες και κύριοι της Κυβέρνησης, έχετε ακούσει τις ενστάσεις σύσσωμης της Αντιπολίτευσης, έχετε λάβει γνώση των υπομνημάτων των συλλόγων ασθενών, των αντιδράσεων των συνδικαλιστικών φορέων και των αντιδράσεων των υγειονομικών. Παρά τις αντιδράσεις όμως προχωράτε στην ψήφιση του νομοσχεδίου μόνοι σας στη Βουλή, απομονωμένοι στην κοινωνία και βέβαια χωρίς να εκπροσωπείτε το 41%, που τόσο περηφανεύεστε ότι πήρατε στις εθνικές εκλογές, αλλά ένα μικρό ποσοστό μεγάλων συμφερόντων που δραστηριοποιούνται στον χώρο της υγείας και των ασφαλιστικών εταιρειών που ετοιμάζουν τα πακέτα ιδιωτικής ασφάλισης. Όσο για τις αναφορές σας σε ιδεοληπτικές αγκυλώσεις δεν μας ξενίζουν, είναι η τακτική σας.

Κάθε νομοθέτημα με προοδευτικό πρόσημο, κάθε νομοθέτημα που προβλέπει κοινωνικές παροχές διακατέχεται από αριστερή ιδεοληψία. Γιατί ο ιδρυτικός νόμος του ΕΣΥ ένα τέτοιο νομοθέτημα ήταν. Δομικό στοιχείο τού νόμου η πλήρης και αποκλειστική απασχόληση των ιατρών του ΕΣΥ και αξιακή συνθήκη η καθολική και ισότιμη πρόσβαση στις υπηρεσίες υγείας.

Ξέρουμε ότι το κόμμα σας καταψήφισε τον νόμο του ΕΣΥ. Ξέρουμε επίσης ότι εξαπολύατε επιθέσεις και φωνάζατε ότι η χώρα θα μετατραπεί σε Σοβιετία και σταλινικό κράτος, εκφράσεις ακόμη προσφιλείς στον Υπουργό Υγείας. Η αλλεργία σας επομένως στο δημόσιο σύστημα υγείας είναι διαχρονική και παροιμιώδης και είναι εντυπωσιακό ότι στο πέρασμα των σαράντα χρόνων δεν άλλαξε τίποτα στην προσέγγισή σας. Εμπόρευμα, ευκαιρία κέρδους και προνόμιο για λίγους και εκλεκτούς, αυτή είναι η διαχρονική σας προσέγγιση και προς αυτή την κατεύθυνση νομοθετείτε.

Δεν αλλάζει ούτε μετά την πρωτοφανή υγειονομική κρίση, που το ΕΣΥ σήκωσε όλο το βάρος και η αξία του αναγνωρίστηκε καθολικά από την κοινωνία, ακόμα και από τους θιασώτες του ιδιωτικού τομέα. Εξαιτίας της ιδεοληπτικής σας εμμονής έχετε οδηγήσει το Εθνικό Σύστημα Υγείας σε πρωτοφανή κατάρρευση.

Από πού να ξεκινήσουμε και για ποια δημόσια δομή να μιλήσουμε; Για τα νοσοκομεία; Δεν υπάρχει κάποιο που να μην έχει πρόβλημα δραματικής υποστελέχωσης, πρόβλημα στις κτηριακές υποδομές, τα ασανσέρ να χαλάνε, ταβάνια να πέφτουν, σωληνώσεις να σπάνε και στον ιατροτεχνολογικό εξοπλισμό.

Να αναφέρουμε μόνο το τελευταίο παράδειγμα του Γενικού Νοσοκομείου «Αλεξάνδρα», που έκλεισε τουλάχιστον για έξι μήνες το τμήμα βραχυθεραπείας για τις γυναίκες με καρκίνο του τραχήλου της μήτρας. Και από την άλλη, μας λέτε ότι ξεκινάνε δράσεις υγείας σε αυτόν τον τομέα, ενώ κλείνει ένα τμήμα, το οποίο βοηθάει πάρα πολύ τις γυναίκες που το έχουν ανάγκη.

Να μιλήσουμε για εφημερίες; Έχετε πάει σε εφημερίες των νοσοκομείων να δείτε τους τεράστιους χώρους αναμονής; Όχι όμως κατόπιν συνεννόησης και με συνοδεία δημοσιογράφων, όπως είναι η προσφιλής σας τακτική. Έχετε ανέβει σε κλινικές μετά την εφημερία, που από τα ράντζα δεν υπάρχει όχι διάδρομος να περάσεις, αλλά ούτε τοίχος να ακουμπήσεις; Έχετε δει σε τι συνθήκες υπερεργασίας εργάζεται το υγειονομικό προσωπικό; Σας έχει περάσει από το μυαλό πόσο επισφαλείς γίνονται οι συνθήκες περίθαλψης; Αναβάλλονται χημειοθεραπείες, ασθενείς περιμένουν χρόνια για να χειρουργηθούν, υπολειτουργούν ή κλείνουν κλινικές.

Να μιλήσουμε για τις διαλυμένες δομές της πρωτοβάθμιας φροντίδας υγείας; Να μιλήσουμε για το υποστελεχωμένο ΕΚΑΒ;

Να μιλήσουμε για τα νοσοκομεία της περιφέρειας, που τα έχετε μετατρέψει σε κέντρα υγείας; Στην Ανατολική Μακεδονία και Θράκη, στο Γενικό Νοσοκομείο Ξάνθης, οι εργαζόμενοι καταγγέλλουν ότι λόγω της υποστελέχωσης υποβαθμίζεται συνολικά η λειτουργία του νοσοκομείου. Το ίδιο ακριβώς συμβαίνει και στη Ροδόπη, στο Γενικό Νοσοκομείο Κομοτηνής. Και είναι δικά σας τα κατορθώματα αυτά.

Μετά από πέντε χρόνια διακυβέρνησης δεν δικαιούστε να πείτε ότι φταίνε άλλοι. Και είναι δικό σας κατόρθωμα οι αρνητικοί δείκτες δημόσιας υγείας. Είστε περήφανοι για τα φτωχά νοικοκυριά που δεν μπορούν να καλύψουν τις υγειονομικούς τους ανάγκες; Είστε περήφανοι για τους υγειονομικούς που παραιτούνται και για τους νέους ιατρούς που εγκαταλείπουν τη χώρα; Είστε περήφανοι για τη συρρίκνωση και την απαξίωση του δημόσιου συστήματος υγείας;

Σας ακούσαμε να αναφέρεστε στο σύστημα υγείας άλλων ευρωπαϊκών χωρών και στο ιδιωτικό έργο των ιατρών. Δεν μας είπατε όμως για τις παροχές που έχουν οι πολίτες στις άλλες χώρες ή για τους μισθούς στις άλλες χώρες. Επίσης δεν μας εξηγήσατε πώς μια χώρα πρωταθλήτρια στις ιδιωτικές δαπάνες και με τον χαμηλότερο μέσο όρο δαπανών δημόσιας υγείας θα συναγωνιστεί με τις άλλες ευρωπαϊκές χώρες. Πώς η συγκεκριμένη αντιμεταρρύθμιση θα μειώσει τις ιδιωτικές δαπάνες από τη στιγμή που το νομοσχέδιο προβλέπει περαιτέρω οικονομική επιβάρυνση των πολιτών; Με ποιον τρόπο θα επιτευχθεί η σύγκλιση με τις άλλες χώρες της Ευρωπαϊκής Ένωσης;

Αφού όμως παρακολουθείτε τι γίνεται στις άλλες χώρες, γιατί δεν ρωτάτε τον ομόλογό σας, κύριε Υπουργέ, στη Ρουμανία να δείτε πώς τα κατάφερε;

Αναφερθήκατε και στην ελευθερία. Πώς ακριβώς την ορίζετε; Όταν δεν μπορείς να πας σε γιατρό, ή να κάνεις μια εξέταση, ή να πάρεις το φάρμακό σου γιατί δεν έχεις χρήματα; Ελευθερία στην πλημμελή φροντίδα υγείας, ελευθερία στην αδυναμία πρόληψης και εν τέλει ελευθερία στον θάνατο;

Ζητήσατε επίσης συγκεκριμένη πρόταση για τον διπλασιασμό των μισθών ιατρών. Η εξοικονόμηση από τα εξοπλιστικά προγράμματα των δισεκατομμυρίων ευρώ δεν σας ικανοποιεί; Είπατε μάλιστα ότι οι πολίτες προτιμούν τα Ραφάλ και τις φρεγάτες. Όμως σε πρόσφατη έρευνα της κοινής γνώμης, που πραγματοποιήθηκε από το Ινστιτούτο ΕΝΑ, η υγεία και τα προβλήματα της δημόσιας περίθαλψης είναι στην τρίτη θέση ιεράρχησης, μετά την ακρίβεια και τους χαμηλούς μισθούς.

Ήθελα να πω και για το Ταμείο Ανάκαμψης ότι θα μπορούσατε να αντλήσετε πόρους για την κτηριακή και υλικοτεχνική αναβάθμιση του ΕΣΥ, αλλά μας πρόλαβαν τα δημοσιεύματα που αναφέρουν ότι η χώρα μας είναι πάλι υπό ευρωπαϊκό έλεγχο για αδιαφανείς διαδικασίες και παραχωρήσεις προς εταιρείες 2,5 δισεκατομμύρια. Μπορεί να αυξηθεί το ποσό αυτό, δεν ξέρουμε, θα μας το πείτε εσείς. Καλά πήγε κι αυτό.

Όποια πρόταση και να καταθέσουμε δεν θα σας ικανοποιήσει. Το ενδιαφέρον σας για τους πολίτες τελειώνει εκεί που αρχίζουν τα μεγάλα ιδιωτικά συμφέροντα. Μεροληπτείτε υπέρ των λίγων και ισχυρών και αφήνετε το μεγαλύτερο μέρος του πληθυσμού χωρίς πρόσβαση σε δωρεάν ποιοτικές υπηρεσίες υγείας.

Η πολιτική σας επιλογή, λοιπόν, είναι η διάλυση και η ιδιωτικοποίηση του δημόσιου συστήματος υγείας, η οικονομική επιβάρυνση των πολιτών για υπηρεσίες υγείας, η ελάχιστη κάλυψη από το κράτος και η ενίσχυση των υγειονομικών ανισοτήτων.

Η πολιτική μας επιλογή, η δικιά μας πολιτική, προσπαθεί να δημιουργήσει ένα ισχυρό δημόσιο σύστημα υγείας, με καθολική και ισότιμη πρόσβαση σε αξιόπιστες υπηρεσίες υγείας και μείωση των υγειονομικών ανισοτήτων. Πρόκειται για σύγκρουση δύο κόσμων, από τη μία η σκληρή νεοφιλελεύθερη πολιτική που όλα καθορίζονται και υπόκεινται στους νόμους της αγοράς και από την άλλη η προοδευτική προσέγγιση της υγείας ως θεμελιώδους ανθρώπινου δικαιώματος.

Η πολιτική μας πορεία και η πίστη στις ανθρώπινες αξίες μάς φέρνει απέναντι σε αυτό το νομοσχέδιο. Το καταψηφίζουμε και ζητάμε την απόσυρσή του.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Τον λόγο τώρα έχει ζητήσει ο Υπουργός Υγείας κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Καίτοι, αγαπητοί κύριοι συνάδελφοι, για όσους υπήρξαμε μέλη της Επιτροπής Κοινωνικών Υποθέσεων στην οποία συζητήθηκε το παρόν σχέδιο νόμου -βλέπω την κ. Λινού, που ήταν- και όταν έγινε η σχετική συζήτηση, μετά και την ακρόαση φορέων και το αίτημα και του Προέδρου του Πανελληνίου Ιατρικού Συλλόγου να νομοθετήσουμε και την πρόσβαση των ιδιωτών γιατρών στο ΕΣΥ, είχα πει μέσα στην επιτροπή -γιατί πιστεύω ότι αυτό είναι σωστό- ότι θα το δεχθώ και είχα πει ότι θα καταθέσω νομοτεχνική βελτίωση που θα περιλαμβάνει αυτό το άρθρο για να λάβω νομοθετική εξουσιοδότηση γι’ αυτό το ζήτημα.

Τα πρακτικά της επιτροπής είναι όλα στη διάθεσή σας και έγινε και σχετική συζήτηση γι’ αυτό ακριβώς, μέσα στην επιτροπή επαναλαμβάνω, εκτός κι αν πια δεν έχουν νόημα οι επιτροπές και ό,τι συζητάμε είναι απλώς για να συζητάμε. Έγινε επί της αρχής συζήτηση. Εκεί αναφέρθηκα στη βούλησή μου να συμπεριλάβω ένα τέτοιο άρθρο. Μετά ήρθαν οι φορείς, όχι μόνο ο κ. Εξαδάκτυλος, Πρόεδρος του ΠΙΣ, αλλά και ο Πρόεδρος του ΙΣΑ, αν θυμάμαι καλά, και κάνα δυο άλλοι. Ζήτησαν να συμπεριλάβουμε μια τέτοια πρόβλεψη στο νομοσχέδιο.

Μετά, στην επί των άρθρων συζήτηση, είπα ότι θα συμπεριλάβω αυτό στο νομοσχέδιο και θα ζητήσω από το σώμα νομοθετική εξουσιοδότηση για τους όρους και τις προϋποθέσεις. Εκφράσανε Βουλευτές στην επιτροπή την αντίρρησή τους γιατί αυτό το θεωρούν κακό. Όλα αυτά έχουν γίνει μέσα στην επιτροπή στη συζήτηση. Ήσασταν παρών. Μετά από όλη αυτή τη συζήτηση ζήτησα να γίνει αυτή η νομοτεχνική βελτίωση. Καίτοι ήμουν στους Δελφούς, είπα ότι θα την υπογράψω ηλεκτρονικά, γιατί θέλω να φτάσει στους συναδέλφους Βουλευτές κατά τη διάρκεια της συζήτησης, για να μην μπορεί να πει κάποιος ότι ήθελα να τοποθετηθώ και δεν το ήξερα.

Παρά ταύτα, έχουμε μιλήσει από την πρώτη στιγμή -το ξέρει ο κ. Γεραπετρίτης- η συζήτηση έχει γίνει στην επιτροπή διεξοδικά, για ποιον λόγο ζητάμε αυτή τη νομοθετική εξουσιοδότηση. Γίνεται αυτό στην επιτροπή και τώρα μου λέτε ότι θεωρείτε ότι υπάρχει διαδικαστικό ζήτημα. Πού ακούστηκε! Εμένα δεν μου αρέσουν οι προσχηματικοί καβγάδες, μας απομακρύνουν από την ουσία.

Εάν το πρόβλημά σας είναι διαδικαστικό και έχετε σκοπό, αν έρθει με μία τροπολογία την επόμενη εβδομάδα, να την υποστηρίξετε, άρα το πρόβλημά σας δεν είναι η ουσία, αλλά το πρόβλημά σας είναι η διαδικασία, κύριε Πρόεδρε σε αυτή την περίπτωση, αν έστω ένα κόμμα από την Αντιπολίτευση πει ότι εγώ θέλω να το υποστηρίξω, αλλά δυστυχώς θεωρώ ότι υφίσταται διαδικαστικό ζήτημα, παρά τα όσα είπα, θα το αποσύρω και θα το φέρω ως τροπολογία την άλλη βδομάδα το συγκεκριμένο.

Εάν όμως όλα τα κόμματα πείτε ότι θέλετε απλώς να το καταψήφισε και εφευρίσκετε διαδικαστικό ζήτημα για κάτι το οποίο εσείς διαφωνείτε επί της ουσίας, καίτοι είχε προηγηθεί όλο αυτό που είπα προηγουμένως στην επιτροπή και διεξοδικότατη συζήτηση για το συγκεκριμένο άρθρο, τότε θα το σκεφτώ.

Δεν θέλω να περάσει μια τόσο σημαντική μεταρρύθμιση, κύριε Πρόεδρε, και να καλυφθεί πίσω από ένα διαδικαστικό ζήτημα. Εξηγούμαι όμως, στην προκειμένη περίπτωση, όποιος ισχυρίζεται ότι αιφνιδιάστηκε ή δεν είναι μέλος της επιτροπής -άρα μπορεί να μην είχε διαβάσει τα πρακτικά και να μη γνωρίζει τη σχετική συζήτηση, πράγμα λάθος κατά τον Κανονισμό, γιατί πριν έρθουμε στην Ολομέλεια οι Βουλευτές υποτίθεται έχουμε ενημερωθεί για το τι έχει προηγηθεί στις επιτροπές καθόσον η επιτροπή είναι η συνέχεια συζητήσεως στις επιτροπές. Αλλά άντε να δεχθώ ότι κάποιος δεν το ήξερε. Όσοι όμως είστε εισηγητές, που ήσασταν παρόντες στη συζήτηση, και όσοι ήσασταν μέλη της επιτροπής, που ήσασταν παρόντες στη συζήτηση, με συγχωρείτε, αλλά το να ισχυρίζεστε ότι υπάρχει κάποιου είδους αιφνιδιασμός είναι καθαρό ψέμα.

Ευχαριστώ πάρα πολύ.

**ΑΘΗΝΑ ΛΙΝΟΥ:** Κύριε Πρόεδρε, τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κι εγώ, κύριε Πρόεδρε.

**ΜΙΧΑΗΛ ΚΑΤΡΙΝΗΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Λινού, εσείς δεν μπορείτε. Μόνο ο Κοινοβουλευτικός Εκπρόσωπος του ΣΥΡΙΖΑ μπορεί, ο κ. Καλαματιανός και μετά ο κ. Κατρίνης.

Κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, εδώ η συζήτηση δεν είναι μόνο για το ότι αιφνιδιάστηκε το Σώμα. Εδώ η συζήτηση είναι ότι πάτε και κάνετε κάτι που δεν είναι κανονικό, που δεν προβλέπεται, δηλαδή τι; Αυτό που περιγράψατε στην επιτροπή και αυτό που φέρνετε εδώ, προσθέτοντας επτά εδάφια ουσιαστικά, δεν είναι νομοτεχνική βελτίωση. Είναι ουσιαστικά άρθρο αυτοτελές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι απάτη.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Φέρτε το ως τροπολογία ή αποσύρετε το άρθρο που είχατε καταθέσει, καταθέστε τροπολογία, όπως προβλεπόταν, όχι δέκα λεπτά πριν λήξει η συζήτηση ως νομοτεχνική βελτίωση, γιατί δεν είναι νομοτεχνική βελτίωση. Αυτή είναι η αντίδρασή μας. Και βεβαίως θα πρέπει να υπάρχει και η έκθεση του Γενικού Λογιστηρίου ως άρθρο και ως τροπολογία. Φέρτε το κανονικά, αυτό σας λέμε, να γίνει ουσιαστική συζήτηση και τυπικά σωστή.

Είπατε κάποια πράγματα σχετικά στην επιτροπή. Το παρακολουθήσαμε. Δεν είπατε για νομοτεχνική βελτίωση. Εμείς καταλάβαμε ότι θα φέρνατε καινούργιο άρθρο ή τροπολογία. Εδώ το αλλάζετε, αφού αλλάζετε το άρθρο. Γίνεται με νομοτεχνική βελτίωση αυτό; Είστε παλιός κοινοβουλευτικός. Αυτό σας ζητάμε, να σεβαστείτε τον κοινοβουλευτικό κανόνα, άρθρο, τροπολογία. Αν δεν προλαβαίνατε μέχρι όταν προβλεπόταν η κατάθεση των τροπολογιών… Η συζήτηση στην επιτροπή έγινε την προηγούμενη εβδομάδα, έτσι δεν είναι; Είχατε τόσο καιρό. Γιατί δεν φέρνατε το άρθρο; Την άλλη εβδομάδα έχει νέο νομοσχέδιο. Φέρτε μια τροπολογία με την έκθεση του Γενικού Λογιστηρίου. Αυτό λέμε. Αποσύρετέ το. Ή θα έπρεπε να το φέρετε εμπρόθεσμα ως τροπολογία ή να καταθέσετε καινούργια τροπολογία, όταν προβλέπεται, ή άρθρο σε νομοσχέδιο κανονικά, όπως προβλέπεται. Επτά εδάφια προσθέτετε. Είναι νομοτεχνική βελτίωση αυτό; Προφανώς όχι. Σεβασμός στην τυπικότητα.

**ΠΡΟΕΔΡΕΥΩΝ (Αθανάσιος Μπούρας):** Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, κανείς δεν αμφέβαλε ότι ήταν πολιτική σας πρόθεση να φέρετε αυτή τη διάταξη νόμου. Όντως το είπατε στην επιτροπή. Εμείς διαφωνούμε. Βεβαίως εσείς που είστε κοινοβουλευτικός τόσα πολλά χρόνια ξέρετε ότι η Βουλή είναι πεδίο διαλόγου και όχι πεδίο αιφνιδιασμού, γιατί επιτρέψτε μας να θεωρούμε ότι είναι αιφνιδιασμός όταν εισάγετε διάταξη νόμου ουσιαστικού περιεχομένου στο πέρας του καταλόγου των ομιλητών και λίγο πριν ξεκινήσουν οι εισηγητές, άρα οι Βουλευτές δεν έχουν δικαίωμα να τοποθετηθούν επί του συγκεκριμένου. Εγώ, λοιπόν, συμφωνώ ότι έχετε αυτή την πρόθεση.

Θέλω να σας παραπέμψω σε ένα κείμενο. Το κείμενο έχει τίτλο: «Εγχειρίδιο νομοπαρασκευαστικής μεθοδολογίας» και έχει έξω τη σημαία την ελληνική και έχει εκδοθεί από την Προεδρία της Κυβέρνησης -δεν είναι του ΠΑΣΟΚ, η Προεδρία της Κυβέρνησης το λέει αυτό-, Αθήνα 2020, η Γενική Γραμματεία Νομικών και Κοινοβουλευτικών Θεμάτων.

Λέει, λοιπόν, στη σελίδα 77: «Ο δεκάλογος της καλής νομοθέτησης. Υποπαράγραφος 9. Δεν εισάγουμε τροπολογίες διά της αλλαγής μέσω νομοτεχνικών βελτιώσεων. Δεν επιτρέπεται οι νομοτεχνικές βελτιώσεις να ισοδυναμούν με συγκεκαλυμμένες τροπολογίες. Δεν επιτρέπεται με νομοτεχνικές βελτιώσεις να θεσπίζονται νέοι κανόνες δικαίου».

Έρχεστε, λοιπόν, εσείς όλα αυτά τα οποία λέει το εγχειρίδιο της Προεδρίας της Κυβέρνησης ότι είναι μη κανόνας καλής νομοθέτησης -δεν το λέω εγώ, το λέει το εγχειρίδιο- και φέρνετε μία διάταξη νόμου που είναι συγκεκαλυμμένη τροπολογία και εγείρει και θέματα συνταγματικότητας, κύριε Υπουργέ, η χρήση δημοσίων δομών και υπηρεσιών όχι σε έκτακτες ανάγκες από ιδιώτες, χωρίς έκθεση της Επιστημονικής Υπηρεσίας της Βουλής.

Αν, λοιπόν, εμείς είμαστε παράλογοι, σας παραπέμπω στην Προεδρία της Κυβέρνησης και στη Γενική Γραμματεία Νομοθετικών Θεμάτων για να τους πείσετε ότι αυτό που φέρατε δεν είναι συγκεκαλυμμένη τροπολογία και ότι δεν θεσπίζει νέους κανόνες δικαίου, που θεσπίζει, γι’ αυτό ακριβώς και επειδή ξέρω τον σεβασμό σας και στην Προεδρία της Κυβέρνησης και στους κανόνες καλής νομοθέτησης…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βέβαια!

**ΜΙΧΑΗΛ ΚΑΤΡΙΝΗΣ:** … για να σας προφυλάξω, σας λέω να την αποσύρετε, γιατί αυτό το θέμα εκθέτει συνολικά την Κυβέρνηση και βεβαίως δεν είναι σε καμμία των περιπτώσεων κανόνας καλής νομοθέτησης, όχι γιατί το λέει ο ομιλών, αλλά γιατί το λέει η Γενική Γραμματεία της Προεδρίας της δικής σας Κυβέρνησης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θέλω να χαθεί μια μεγάλη μεταρρύθμιση για μια διαδικαστική συζήτηση. Τη διαγράφω. Θα τη φέρω την άλλη εβδομάδα σε τροπολογία για να νομοθετηθεί κανονικά. Ξεκαθαρίζω…

**ΠΡΟΕΔΡΕΥΩΝ (Αθανάσιος Μπούρας):** Επομένως, διαγράφεται η παράγραφος 2 της νομοτεχνικής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακριβώς.

Χαίρομαι που ο κ. Κατρίνης είπε ότι δεν υπήρχε βούληση αιφνιδιασμού, διότι κατά τη δική μου γνώμη όλη αυτή η συζήτηση έχει προηγηθεί. Παρά ταύτα, εγώ δέχομαι τη Βουλή ως πεδίο διαλόγου και όχι ως πεδίο εγωισμού. Επειδή αυτήν τη θεωρώ μεγάλη μεταρρύθμιση και η πολιτική βούληση της Κυβέρνησης εδώ είναι μια μεγάλη μεταρρύθμιση με το ΕΣΥ που την έχει ζητήσει σύμπας ο ιατρικός κόσμος, όπως εκπροσωπήθηκε στην Επιτροπή Κοινωνικών Υποθέσεων και δεν θέλω πρωτίστως να αδικήσω τη μεταρρύθμιση βάζοντάς την πίσω από μια συζήτηση διαδικαστική, παρακαλώ το Προεδρείο να διαγράψει τη σχετική παράγραφο. Την επόμενη εβδομάδα θα εισάγουμε το σχετικό μας άρθρο, να το ακούσει ο ιατρικός κόσμος, με τροπολογία.

Ως προς την έγκριση του Γενικού Λογιστηρίου του Κράτους που αναφέρατε, αν έχετε κάποια ανησυχία δαπάνης, εδώ δεν έχουμε δαπάνη του κράτους. Εδώ έχουμε έσοδα του κράτους. Είναι το ανάποδο.

Επίσης, οφείλω να σας πω ότι η συγκεκριμένη διάταξη δεν παρέχει τους όρους και τις προϋποθέσεις. Παρέχει νομοθετική εξουσιοδότηση για να εκδοθεί Κοινή Υπουργική Απόφαση με τους όρους και τις προϋποθέσεις. Άρα πάλι το Γενικό Λογιστήριο του Κράτους δεν έχει πολλά να εισφέρει σε μια νομοθετική εξουσιοδότηση.

Παρά ταύτα, επαναλαμβάνω κάτι. Ξέρετε, είμαι άνθρωπος καλών προθέσεων. Αφού λέτε ότι δεν είχατε καταλάβει ότι θα κάνω κάτι τέτοιο, επειδή η δική μας Κυβέρνηση έχει θεσπίσει νόμους καλής νομοθέτησης κι εμείς έχουμε φροντίσει να αλλάξουμε τον τρόπο που νομοθετούσαμε επί πολλά χρόνια στο Κοινοβούλιο και δεν θέλω να μείνει η παραμικρή σκιά, θα το φέρω με τροπολογία την άλλη εβδομάδα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό.

Συνεχίζουμε με τις δευτερολογίες και καλώ στο Βήμα την ειδική αγορήτρια της Ελληνικής Λύσης κ. Μαρία Αθανασίου.

Ορίστε, κ. Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, θα ξεκινήσω με την τροπολογία 124 στο άρθρο 2 περί ποινικής ρήτρας που ψηφίσατε πρόσφατα ύψους 10.000 ευρώ σε βάρος του κούριερ για κάθε φάκελο που παραλαμβάνει από μη εκλογέα ή εξουσιοδοτούμενο πρόσωπο. Έρχεστε τώρα και μειώνετε το υπέρογκο πρόστιμο στο ευτελές ποσό των 100 -140 ευρώ. Γιατί; Διότι καμμία εταιρεία δεν αναλάμβανε το έργο, επειδή δεν μπορεί να εγγυηθεί το αδιάβλητο της διαδικασίας, δηλαδή διαφαίνεται ο κίνδυνος κρουσμάτων νοθείας.

Κυρία Αναπληρώτρια Υπουργέ, δεν μας απαντήσατε για τις προτάσεις που ζητήσατε και ζητήσατε και σήμερα και ζητάτε, τις οποίες ως Ελληνική Λύση καταθέσαμε μαζί με τη χρηματοδότηση των προτάσεων για τη στελέχωση με γιατρούς των νησιών μας και της περιφέρειας. Ξέρουμε πολύ καλά πως στηρίζεστε στη «βαριά βιομηχανία» του τουρισμού. Αν θέλετε να συνεχίσετε να τη στηρίζετε, λοιπόν, επανδρώστε τα νοσοκομεία μας στα νησιά με γιατρούς και νοσηλευτικό προσωπικό. Δεν νοείται τουρισμός χωρίς παροχές υγείας.

Εμείς ως Ελληνική Λύση θεωρούμε ότι θωρακίζοντας με φροντίδα υγείας τους τουρίστες, εξασφαλίζουμε περίθαλψη των κατοίκων και για τους χειμερινούς μήνες.

Έχουμε, λοιπόν, 140 εκατομμύρια διανυκτερεύσεις, κυρία Αναπληρώτρια, δηλαδή με 2 ευρώ ανά διανυκτέρευση έχουμε 280 εκατομμύρια έσοδα κάθε χρόνο. Αν θέλετε, θα τα καταθέσω και στα Πρακτικά. Δώστε, λοιπόν, επίδομα παραμεθορίου αφορολόγητο, ακατάσχετο και χωρίς κρατήσεις στους γιατρούς που εφημερεύουν σε παραμεθόριες, οι εφημερίες τους να είναι αυτοτελείς με φορολόγηση 10%. Δώστε άτοκα στεγαστικά δάνεια κατά 50% της αξίας του ακινήτου και σταματώ εδώ. Δεν θέλω να σας υποτιμήσω. Πιστεύω ότι κάτι μπορείτε και πρέπει να σκεφτείτε κι εσείς. Θα δείτε, λοιπόν, αμέσως πώς θα γεμίσουν τα νησιά μας και η παραμεθόριος με γιατρούς.

Επίσης, μιας και μιλάμε για τις δράσεις και την ενίσχυση της δημόσιας υγείας σε αυτό το νομοσχέδιο, έχουμε κάνει επίκαιρη ερώτηση για τη γονιδιακή θεραπεία στα άτομα με μεσογειακή αναιμία. Αναμένουμε απαντήσεις με θετική προοπτική γιατί η Ευρωπαϊκή Ένωση έδωσε το πράσινο φως αναγνωρίζοντας το θεραπευτικό όφελος της γονιδιακής θεραπείας. Στην Ελλάδα έχουμε χίλιους εννιακόσιους πάσχοντες συνολικά. Αξίζουν ένα καλύτερο αύριο με ελπίδα και αξιοπρέπεια. Θα καταθέσω το σχετικό έγγραφο στα Πρακτικά.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στον αντίποδα, λοιπόν, τώρα φέτος είναι η πρώτη φορά στην ιστορία που το Υπουργείου Πολιτισμού και συγκεκριμένα ο Οργανισμός Διαχείρισης και Ανάπτυξης Πολιτιστικών Πόρων αναθέτει την παροχή υπηρεσιών υγείας σε έξι αρχαιολογικούς χώρους σε ιδιώτες με πλουσιοπάροχες αμοιβές και χρυσές παροχές. Κι εδώ θα καταθέσω στα Πρακτικά.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ανάθεση είναι διάρκειας επτά μηνών έναντι του αστρονομικού ποσού των 2.000.000 ευρώ. Δηλαδή αναλύεται σε 285.700 ευρώ ανά μήνα και 9.500 ευρώ ανά ημέρα. Ο διαγωνισμός αυτός έχει ήδη εγείρει αντιδράσεις δεδομένου ότι αυτές οι υπηρεσίες μέχρι πρόσφατα παρέχονταν δωρεάν από εθελοντές του Ελληνικού Ερυθρού Σταυρού και από οπλίτη γιατρό των Ενόπλων Δυνάμεων σε συνεργασία με το Υπουργείο Πολιτισμού και δεν στοίχιζαν ούτε 1 ευρώ στο ελληνικό δημόσιο. Είναι ενδεικτικό ότι το κόστος για την απασχόληση γιατρών ανέρχεται μηνιαίως σε 11.222 ευρώ ενώ για νοσηλευτή και δύο διασώστες στις 7.797 ευρώ ανά περίπτωση.

Το εξωπραγματικό αυτό ποσό για τα δεδομένα της χώρας και τους εξευτελιστικούς μισθούς των γιατρών στα νοσοκομεία έρχεται την ώρα που διά στόματος του κυρίου Υπουργού Υγείας είναι η απροθυμία των γιατρών να καλύψουν τις θέσεις που προκηρύσσονται ο κύριος λόγος της υποστελέχωσης των νοσοκομείων. Παραλείπει να αναφερθεί στους χαμηλούς μισθούς που επισημαίνεται ότι σε καμμία περίπτωση δεν καλύπτουν όχι απλά τις ανάγκες των γιατρών αλλά ούτε καν και στο ελάχιστο τις απαιτητικές βάρδιες τους ούτε όμως και τις εφημερίες τους. Είναι μάλιστα η πρώτη φορά που το Υπουργείο Πολιτισμού αναθέτει την παροχή υπηρεσιών υγείας σε ιδιώτες. Τα τελευταία χρόνια και επί Υπουργίας της κ. Μενδώνη το συγκεκριμένο έργο είχε αναλάβει ο Ελληνικός Ερυθρός Σταυρός σε συνεργασία με οπλίτη γιατρό των Ενόπλων Δυνάμεων ο οποίος βρισκόταν μόνιμα στην Ακρόπολη. Δηλαδή, οι υπηρεσίες αυτές παρέχονταν χωρίς να κοστίσουν ούτε καν το ελάχιστο ποσό στο ελληνικό δημόσιο και μάλιστα με τους επαίνους της κυρίας Υπουργού.

Στην προκήρυξη αναφέρεται αναλυτικά το μηνιαίο κόστος που προβλέπεται για κάθε ειδικότητα ανά αρχαιολογικό χώρο με προϋπόθεση τις δεκατρείς ώρες απασχόλησης ημερησίως. Οι παροχές για τις υπηρεσίες εμφανίζονται χρυσές καθώς περιλαμβάνονται έξοδα σίτισης, στέγασης, ασφαλιστικών εισφορών μεταφοράς για κάθε έναν από τους αναφερόμενους και το επιχειρηματικό όφελος. Μάλιστα, το κόστος απογειώνονται για τη Λίνδο και την Κνωσό. Είναι χαρακτηριστικό ότι για τη Λίνδο το κόστος για το γιατρό ανέρχεται στις 11.722 ευρώ τον μήνα ενώ για το νοσηλευτή και δύο διασώστες στις 7.797 ευρώ ανά περίπτωση.

Από τα εντυπωσιακά που περιλαμβάνει η προκήρυξη του διαγωνισμού είναι και το κόστος που προβλέπει για τη μίσθωση των ασθενοφόρων και τον εξοπλισμό τους καθώς όπως φαίνεται το ελληνικό δημόσιο θα δώσει για επτά μήνες σχεδόν το 50% από όσο θα κόστιζε για να αγοράσει και μάλιστα καινούργια. Ειδικότερα το κόστος για τη μίσθωση των ασθενοφόρων στους έξι αρχαιολογικούς χώρους για επτά μήνες ανέρχεται σε 232.000 ευρώ. Την ίδια ώρα αξιοσημείωτο είναι ότι το ελληνικό δημόσιο θα μπορούσε να αγοράσει έξι ολοκαίνουργια ασθενοφόρα με κόστος μόλις 430.000 ευρώ όπως έκανε τον Φεβρουάριο του 2023 όταν το Υπουργείο Οικονομικών αγόρασε έξι ασθενοφόρα τα οποία δόθηκαν στο ΕΚΑΒ αντί 430.000 ευρώ συνολικά, δηλαδή κόστισαν 71.666 το καθένα.

Κύριοι, η είσοδος των ιδιωτών στα δημόσια νοσοκομεία συνεπάγεται και ιδιωτικοποίηση καθώς επίσης και η συμμετοχή των ασφαλιστικών εταιρειών, η αύξηση συμμετοχής στα φάρμακα και στις διαγνωστικές εξετάσεις, η απευθείας ανάθεση σε άλλους ιδιώτες. Γιατί πώς αλλιώς να τους ονομάσω όταν τους δίνετε δωρεάν τα κλειδιά να χρησιμοποιούν δημόσιους χώρους και ιατροτεχνολογικό υλικό από ό,τι απέμεινε και να αμείβονται. Ας μην αυταπατάται, λοιπόν και ας μην μας παραπλανά η Κυβέρνηση. Με τίτλους όπως «Δράσεις για τη δημόσια υγεία». Στην ουσία οι δράσεις της αποβαίνουν προς εξαφάνιση του δημόσιου χαρακτήρα της υγείας και παράλληλη ανάδειξη των ιδιωτών. Εμείς αυτό το νομοσχέδιο θα το καταψηφίσουμε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής, κ. Γεώργιος Λαμπρούλης. Για τη δική του δευτερολογία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έγινε συζήτηση και στην επιτροπή για το συγκεκριμένο νομοσχέδιο. Όλα τα κόμματα τοποθετήθηκαν, όπως κι εμείς και στην Ολομέλεια. Και ο γραμματέας μας τοποθετήθηκε. Τώρα η Κυβέρνηση αξιοποιεί τα οξυμένα προβλήματα του δημόσιου συστήματος υγείας που δημιουργήθηκαν διαχρονικά στη βάση της πολιτικής που εφάρμοσε και η Νέα Δημοκρατία και το ΠΑΣΟΚ και ο ΣΥΡΙΖΑ εναλλάξ, τώρα Νέα Δημοκρατία πάλι. Ποια πολιτική λοιπόν; Της προώθησης της εμπορευματοποίησης, της υποχρηματοδότησης, της υποστελέχωσης, της μετατροπής των δημόσιων νοσοκομείων σε επιχειρήσεις. Παράλληλα και συγχρόνως, ενίσχυση του ιδιωτικού επιχειρηματικού τομέα που έχει γιγαντωθεί.

Αυτή είναι η πολιτική σας. Όλων. Γιατί συμφωνείτε στη βασική στρατηγική επιλογή Ευρωπαϊκής Ένωσης που θέλει την υγεία εμπόρευμα αφ’ ενός και την απόσυρση του κράτους από τη χρηματοδότηση των όποιων δημόσιων δομών υγείας υπάρχουν προκειμένου αυτά τα χρήματα που θα εξοικονομούνται και από την υγεία, όπως από την παιδεία, από άλλες κοινωνικές παροχές μέχρι και την πρόνοια, να διοχετεύονται μέσω φοροαπαλλαγών, ζεστού χρήματος εισφοροαπαλλαγών, στους μεγάλους επιχειρηματικούς ομίλους. Και φυσικά τι κάνετε; Την ίδια πολιτική που εφαρμόζατε κι εσείς, έρχεστε τώρα ως συνταγή και την εφαρμόζετε κατά τον ίδιο τρόπο και μάλιστα τη λανσάρετε και ως λύση εξαναγκάζοντας τον λαό να πουλάει και να υπερχρεώνεται για να γιατρευτεί.

Ακούσαμε πολλά και από τους Βουλευτές κυρίως της Νέας Δημοκρατίας αλλά και από τους Υπουργούς, τους αναπληρωτές κ.τ.λ.. Δικαίωμα επιλογής με ελευθερία για εκσυγχρονισμό, για μεγάλη μεταρρύθμιση. Ουκ έστιν αριθμός. Σε σχέση με τη λειτουργία των επί πληρωμή απογευματινών χειρουργείων στα δημόσια νοσοκομεία ξεκάθαρα δεν το λέμε για σας. Το λέμε γι’ αυτόν τον κόσμο που ακούει. Αλλά σας έχει πάρει χαμπάρι και ο λαός πολύ δε περισσότερο οι υγειονομικοί και έχει καταδικαστεί αυτό το νομοσχέδιο στη συνείδηση τους. Μέσα από τους αγώνες να δείτε ότι δεν θα εφαρμοστεί.

Άρα, λοιπόν, αυτές οι ρυθμίσεις συγκεκριμένα για τα απογευματινά χειρουργεία που προωθείτε δεν αποτελούν τίποτε άλλο από έναν εκβιασμό απάνθρωπο και δικαίωμα επιλογής με το πιστόλι στον κρόταφο του λαού, των ασθενών. Αλήθεια, ο άνεργος, ο φτωχός, ο εξαθλιωμένος που δεν έπεσαν από τον ουρανό αλλά εσείς με την πολιτική σας, η δική σας Κυβέρνηση αλλά και οι προηγούμενες Κυβερνήσεις δημιουργήσατε, ποιο δικαίωμα θα έχει όταν οι επιλογές του καθενός θα εξαρτώνται από την οικονομική δυνατότητα που έχει; Αν έχει; Αν δεν έχει θα περιμένει στα αζήτητα. Και φυσικά το μέτρο αυτό θα επιδεινώσει περαιτέρω την κατάσταση των λαϊκών στρωμάτων και θα λειτουργήσει σε βάρος της συντριπτικής πλειοψηφίας του λαού -το λέμε ξεκάθαρα- εξυπηρετώντας αυτούς που έχουν. Έτσι, λοιπόν, μιλάμε για έναν ωμό εκβιασμό στη λογική του «πλήρωνε για να μην περιμένεις για το πρόβλημα υγείας σου» εν προκειμένω για τα χειρουργεία.

Ακούστηκαν πολλά και στην επιτροπή και από τον Υπουργό και από τον εισηγητή της Νέας Δημοκρατίας και από άλλους Βουλευτές της Νέας Δημοκρατίας. Πού θα βρείτε τα λεφτά; Οι προτάσεις που κάναμε -εσείς κλείνετε τα αυτιά όταν κάνουμε προτάσεις- όπως για παράδειγμα η αύξηση της χρηματοδότησης των νοσοκομείων, είναι αιτήματα που μεταφέρουμε. Οι ίδιοι οι υγειονομικοί τα βάζουν αυτά, οι γιατροί, οι νοσηλευτές μέσω των συνδικαλιστικών παρατάξεων, των αγώνων. Αύξηση της χρηματοδότησης, κάλυψη όλων των κενών των οργανικών θέσεων στα νοσοκομεία. Αυτή τη στιγμή στα δημόσια νοσοκομεία, ο αριθμός -δεν θα τα χαλάσουμε σε αυτό- είναι έξι χιλιάδες γιατροί περίπου που λείπουν και είκοσι χιλιάδες νοσηλευτές. Πάρτε τους. Το ξέρετε χρόνια αυτό. Γιατί δεν τους παίρνετε;

Καταλήγω σε αυτό. Λέτε πού θα βρείτε τα λεφτά. Σας απάντησε και ο Γραμματέας μας. Εμείς λέμε να τα βρείτε φορολογώντας το μεγάλο κεφάλαιο. Με συγχωρείτε, ψηφίσατε έναν προϋπολογισμό τον Δεκέμβριο. Το 95% των εσόδων των εξήντα τόσων δισεκατομμυρίων το πληρώνουν μισθωτοί, εργαζόμενοι στον ιδιωτικό και δημόσιο τομέα, αυτοαπασχολούμενοι, αγρότες, κτηνοτρόφοι, συνταξιούχοι και πάει λέγοντας. Σε αυτό το μεγάλο κεφάλαιο που κατέχει τον πλούτο στη χώρα μας, πόσο του αναλογεί; Το 5%, παρακαλώ. Κάντε τον λογαριασμό.

Συνεχίζω. Πού θα βρείτε τα λεφτά, λοιπόν; Είναι πεντακόσιες εισηγμένες ανώνυμες εταιρείες κολοσσοί στη χώρα μας, που το 2023 είχαν 20 με 22 δισεκατομμύρια κέρδη. Φορολογήστε τους. Νατοϊκές δαπάνες. Επαναλαμβάνω, το είπε και ο Γραμματέας μας, είμαστε πρωτοπόροι. Την προηγούμενη χρονιά -πέρυσι, δηλαδή- ήταν 8 δισεκατομμύρια. Φέτος, είναι ακόμα περισσότερα για τις εξοπλιστικές, πολεμικές δαπάνες και πάει λέγοντας. Στο ΝΑΤΟ είμαστε οι πιο καλοί «πελάτες», με την έννοια ότι καταβάλουμε την υποχρέωση, που λέτε ότι έχουμε, για τη συμμετοχή μας στο ΝΑΤΟ κάθε χρόνο κάπου 4 δισεκατομμύρια, το 2% με 2,5% του ΑΕΠ τέλος πάντων. Μάλιστα, παίρνουμε και συγχαρητήρια, γιατί είμαστε η μοναδική χώρα που τα καταβάλλουμε εμπρόθεσμα, στην ώρα μας, κανονικά. Να, λοιπόν, από πού θα τα βρείτε.

Αλήθεια, θυμάστε μήπως, κύριοι της Νέας Δημοκρατίας, ποιος ήταν ένας από τους πρώτους νόμους που ψηφίσατε το 2019, όχι τώρα το 2023; Θυμάστε, κύριε εισηγητά; Όχι; Θα σας πω. Ήταν η μείωση της φορολογίας των κερδών των μετόχων από το 10% στο 5%.

Ποιος ήταν, κύριοι του ΣΥΡΙΖΑ, ο προτελευταίος νόμος που ψηφίσατε τον Μάιο ή τον Απρίλιο -αν θυμάμαι καλά- το 2019, πριν τις εκλογές; Ήταν από τους τελευταίους νόμους μπορεί και ο τελευταίος, δεν έχει σημασία αυτό. Ήταν η μείωση της φορολογίας των κερδών των μετόχων, των μεγάλων, δηλαδή, ανωνύμων εταιρειών, από το 15% στο 10%. Ήρθε η Νέα Δημοκρατία και το πρώτο που έκανε ήταν από το 10% να το πάει στο 5%. Φορολογείστε αυτούς, γιατί ψάχνετε για χρήματα, λέτε. Δισεκατομμύρια θα βρείτε έτσι. Και γιατρούς θα πάρετε και νοσηλευτές θα πάρετε και νοσοκομεία θα φτιάξετε καινούργια και κέντρα υγείας περισσότερα, πρωτοβάθμια φροντίδα υγείας και δωρεάν κυρίως για τον λαό. Αλλά δεν το θέλετε.

Διότι, αυτή είναι η στρατηγική σας επιλογή, να υπηρετήσετε τις ανάγκες της καπιταλιστικής ανάπτυξης, της κερδοφορίας των επιχειρηματικών ομίλων. Αλλιώς, δεν θα μπορέσουν να αβγαταίνουν τα κέρδη τους. Αυτοί είστε! Αυτή την πολιτική υπηρετείτε, αυτή τη στρατηγική φυσικά. Υπάρχει αντίδραση και αντίρρηση σε αυτό και αν θέλετε και αντιπαλότητα. Φυσικά, αυτά δεν θα κριθούν εδώ μέσα. Οι συσχετισμοί είναι δεδομένοι. Θα κριθούν έξω στον δρόμο.

Γι’ αυτό ο λαός μας πρέπει να εντείνει τον αγώνα του και για τα ζητήματα της υγείας, στο πλαίσιο που βάζει, διεκδικώντας ένα δημόσιο δωρεάν καθολικό σύστημα υγείας κ.λπ..

Δείτε, όμως, τώρα την ίδια ώρα με αυτά τα μέτρα που παίρνετε, εντείνοντας την εμπορευματοποίηση του συστήματος υγείας και αυξάνοντας, στην ουσία, τις πληρωμές του λαού στις δημόσιες μονάδες υγείας, που χτίστηκαν με λεφτά του ελληνικού λαού. Εντείνετε την εμπορευματοποίηση και με αυτό το άρθρο που το βγάλατε, που είναι και αυτό ακόμα ένα βήμα στην κατεύθυνση της ιδιωτικοποίησης των δημόσιων μονάδων υγείας που είναι κατ’ επίφαση, κατ’ όνομα. Γιατί μην κοροϊδευόμαστε, το ξέρετε, κυρία Αγαπηδάκη, ότι ως ανώνυμες εταιρείες λειτουργούν εδώ και χρόνια τα νοσοκομεία, με ιδιωτικοοικονομικά κριτήρια. Μια σειρά, λοιπόν, από μέτρο. Είχαν απομείνει οι εργασιακές σχέσεις. Τελείωσε η μόνιμη και σταθερή δουλειά. Το κλείνω εδώ αυτό.

Τι άλλο προβλέπει το νομοσχέδιο; Το νομοσχέδιο προβλέπει μια σειρά από άρθρα, με τα οποία δίνετε, επίσης, στους φαρμακοβιομήχανους, εν προκειμένω, στους επιχειρηματικούς ομίλους ζεστό χρήμα, με μια σειρά από ρυθμίσεις, δηλαδή, που αφορούν το φάρμακο στα άρθρα 16, 17 και 18.

Μάλιστα, στο άρθρο 18 «διεύρυνση των περιπτώσεων φαρμάκων που υπάγονται στην Επιτροπή Αξιολόγησης και Αποζημίωσης Φαρμάκων ανθρώπινης χρήσης» γίνεται μια τροποποίηση μίας παραγράφου του άρθρου 249 που ψηφίστηκε το 2018. Τι λέει το άρθρο 249, που διευρύνεται με περιπτώσεις φαρμάκων; Αναφέρεται το κριτήριο του κόστους οφέλους. Αυτή είναι η κατεύθυνση του άρθρου και η επίπτωση που έχει ένα φάρμακο στον κρατικό προϋπολογισμό, σύμφωνα με τους δημοσιονομικούς στόχους, εάν ενταχθεί στη θετική λίστα και συμμετέχει ο ΕΟΠΥΥ στην αποζημίωσή τους. Κριτήριο, δηλαδή, για να ενταχθεί ένα φάρμακο χρήσιμο για τους ασθενείς στη λίστα των αποζημιούμενων από τον ΕΟΠΥΥ φαρμάκων, δεν είναι αποκλειστικά οι ανάγκες της υγείας του λαού μας σύμφωνα με την ανάλογη ιατρική γνωμάτευση, αλλά εάν υπάρχει επιβάρυνση ή όχι στους δημοσιονομικούς στόχους και στην περικομμένη δημόσια φαρμακευτική δαπάνη. Είναι το κριτήριο που ήδη έχει εφαρμοστεί και έχει οδηγήσει στην εκτίναξη των πληρωμών από τους ασθενείς και αντίστοιχα, στη δραστική μείωση των κρατικών και ασφαλιστικών δαπανών.

Επίσης, η πρόβλεψη για τη διαπραγμάτευση των τιμών των αποζημιούμενων από τον ΕΟΠΥΥ φαρμάκων αφορά τι θα πληρώνει λιγότερο ο ΕΟΠΥΥ και όχι οι ασθενείς. Το προηγούμενο διάστημα, φυσικά, όλοι γνωρίζουμε ότι οι τιμές των φαρμάκων της θετικής λίστας μειώθηκαν, όμως οι ασθενείς τι έκαναν; Πληρώνουν περισσότερα. Και φυσικά, προτεραιότητα για την Κυβέρνηση ποια είναι; Τα κέρδη των φαρμακοβιομηχάνων, τα κέρδη των επιχειρηματικών ομίλων και όχι η υγεία των εργαζομένων και των λαϊκών στρωμάτων.

Εμείς λέμε κατάργηση των λιστών των φαρμάκων και ο κόσμος, ο λαός μας, οι ασθενείς να παίρνουν απολύτως δωρεάν τα φάρμακα, φυσικά κατόπιν ιατρικής συνταγής.

Κύριε Πρόεδρε, κλείνω με δύο ζητήματα. Το ένα είναι για το άρθρο που δεν πρόλαβα στην πρωτολογία μου, που ήθελα να καταθέσουμε την άποψή μας. Για το άρθρο 49 γίνεται λόγος, για τη διενέργεια εμβολιασμών του Εθνικού Προγράμματος Εμβολιασμών κ.λπ.. Εμείς διαφωνούμε. Εδώ θα ήθελα και την άποψη του κυρίου Υπουργού, όχι μόνο για αυτό, αλλά άντε γι’ αυτό, για το άρθρο 49, για τη δυνατότητα που δίνετε διενέργειας εμβολιασμών στην ουσία από τα φαρμακεία.

Εμείς διαφωνούμε, λοιπόν, για ουσιαστικούς επιστημονικούς λόγους -αποδείξαμε ότι δεν είναι οι λόγοι αυτοί επαρκείς-, με την εκχώρηση των εμβολιασμών στους φαρμακοποιούς, διότι αποτελούν ιατρική πράξη.

Πρώτον, η διατύπωση ότι τα φαρμακεία αποτελούν μονάδες της πρωτοβάθμιας φροντίδας υγείας είναι ανυπόστατη και ανοίγει τον δρόμο για τη διεύρυνση της δυνατότητας να πραγματοποιούνται εργασίες περαιτέρω πρωτοβάθμιας φροντίδας υγείας στα φαρμακεία, προκειμένου να υποκαθιστούν τη σχεδόν ανύπαρκτη πρωτοβάθμια φροντίδα υγείας. Τη διαλυτική κατάσταση της πρωτοβάθμιας φροντίδας υγείας την ξέρετε. Είστε και εσείς υπεύθυνοι ως Κυβέρνηση. Έχετε τεράστιες ευθύνες. Μάλιστα, επί πληρωμή στα φαρμακεία η λειτουργία ως μονάδων πρωτοβάθμιας φροντίδας υγείας.

Φυσικά, τι κάνετε; Με το αζημίωτο. Ένα 5ευρω εκεί, 1 ευρώ για τα παραπεμπτικά, είτε για μικροβιολογικές εξετάσεις είτε 3 ευρώ για απεικονιστικούς ελέγχους και βέβαια, πάει σχοινί κορδόνι η αφαίμαξη του λαϊκού εισοδήματος.

Σε ό,τι αφορά τις δύο τροπολογίες, κύριε Πρόεδρε, να πω το εξής: Η τροπολογία του Υπουργείου Εσωτερικών βαραίνει τη συνολική ψήφο. Έχει επτά άρθρα. Βαραίνουν τα δύο πρώτα άρθρα της τροπολογίας, δηλαδή που είμαστε κατά. Εξηγήθηκε αυτό, να μην τρώω χρόνο. Εάν ήταν χώρια το 6 και το 7, για παράδειγμα, θα μπορούσαμε να είμαστε θετικοί. Άρα θα πάμε «κατά» σε αυτή την τροπολογία του Υπουργείου Εσωτερικών και «παρών» στην τροπολογία του Υπουργείου Υγείας.

Σας ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ:** Κύριε Πρόεδρε, κύριε Υπουργέ, αγαπητοί συνάδελφοι, θα αναφερθώ εν πρώτοις στις τροπολογίες που κατατέθηκαν και κυρίως στην τροπολογία 124 την οποία καταψηφίζουμε, κυρίως λόγω του άρθρου 2, γιατί θεωρούμε ότι ο έλεγχος μέσω του PIN δεν θα διασφαλίζει αν θα είναι ο ίδιος ο ενδιαφερόμενος ή εξαρτημένο πρόσωπο που θα παραλάβει την επιστολική ψήφο.

Φυσικά, υπάρχει ένα θέμα όσον αφορά στο άρθρο 3 που θέλουμε το χρονικό όριο ειδοποίησης του διορισμού να επεκταθεί.

Όσον αφορά το άρθρο 1, δεν δικαιολογείται ειδικώς ο λόγος για τον οποίο δεν γίνεται διάκριση μεταξύ των δύο χαρακτηριστικών κατοικίας στην Ευρώπη.

Όσον αφορά την τροπολογία 125 και κυρίως για το άρθρο όπου υπάρχει αυτοδίκαιη λύση των συμβάσεων στις περιπτώσεις εκείνες που γίνεται άρνηση παροχής υπηρεσιών σε εργαστήρια τα οποία έχουν σύμβαση με τον ΕΟΠΥΥ, αυτό έρχεται σε μία χρονική περίοδο που έχουν εξαγγείλει οι εργαστηριακοί κινητοποιήσεις. Φαντάζομαι να μην εφαρμοστεί κατά τη διάρκεια που θα κάνουν επίσχεση εργασίας. Το χρονικό όριο είναι αυστηρό πολύ.

Όσον αφορά τώρα το νομοσχέδιο, δυστυχώς, επιβεβαιωθήκαμε. Κύριε Υπουργέ, όταν το ανακοινώσατε μέσα στην επιτροπή το ακούσαμε, αλλά περιμέναμε να το φέρετε για να βεβαιωθούμε και να δούμε τη διαμόρφωσή του και γι’ αυτό, εάν ακούσετε όλες τις τοποθετήσεις των Βουλευτών στην Ολομέλεια, δεν αναφέρεται κανένας για την είσοδο ιδιωτών σε δομές του δημόσιου συστήματος υγείας. Βέβαια, αυτό το έχετε ήδη προαναγγείλει στην πρώτη συνέντευξη σας 1 Φεβρουαρίου στην ΕΡΤ3.

Γι’ αυτό η πρώτη μας δήλωση όταν ανακοινώσατε τα απογευματινά χειρουργεία ήταν τόσο αιχμηρή. Γιατί, το γράφαμε και στην ανακοίνωσή μας, η εφαρμογή των απογευματινών χειρουργείων τη δεδομένη στιγμή και με τη δεδομένη τη στελέχωση του ΕΣΥ και με τον τρόπο που εφαρμόζεται και με τις χρεώσεις που γίνονται θα είναι η αφετηρία για μια αλληλουχία στοχευμένων παρεμβάσεων, τις οποίες περιγράψαμε. Το επόμενο βήμα ήταν το ιδιωτικό έργο των γιατρών του ΕΣΥ και μετά η είσοδος ιδιωτών για να χρησιμοποιήσουν τις υποδομές του δημόσιου συστήματος υγείας.

Έχετε πετάξει λευκή πετσέτα. Είναι γνωστό σε όλες τις μελέτες των συστημάτων υγείας ότι μία από τις βασικές προϋποθέσεις είναι η αμοιβή των γιατρών ώστε να υπάρξουν κίνητρα για να στελεχώσουν τις δημόσιες υπηρεσίες υγείας. Άρα η αύξηση των μισθών είναι sine qua non προϋπόθεση ώστε να ξεκινήσουμε να έχουμε μία βάση για να έχουμε ανάσχεση του κύματος εξόδου των γιατρών από το ΕΣΥ και να υπάρχει μια κινητροδότηση για να έρθουν νέοι γιατροί μέσα και μετά όλα τα υπόλοιπα. Κανένας νέος δεν πρόκειται να πάει σε απομακρυσμένο νησί ή στην περιφέρεια να ανοίξει ιατρείο τη στιγμή που δεν τον γνωρίζουν ή να προγραμματίσει τη ζωή του μέσω πιθανών εσόδων μέσω άσκησης του ιδιωτικού επαγγέλματος, όσον αφορά το σύστημα υγείας.

Η απάντησή σας σε αυτό είναι ότι δεν έχουμε πόρους. Ξέρετε, υπάρχουν και άλλες χώρες, άλλα κράτη τα οποία το κάνουν αυτό ήδη, έχουν αυξήσει τους προϋπολογισμούς τους. Εμείς είμαστε πολύ χαμηλοί. Έχετε εδώ πέρα μία ομοφωνία και μια ομοθυμία για να κατευθυνθούμε προς αυτή την κατεύθυνση. Θα μπορούσατε να το έχετε εκμεταλλευτεί αυτό και να βαδίσουμε προς αυτή την κατεύθυνση. Όμως είναι πολιτική σας επιλογή να μην το πράξετε και με αυτόν τον τρόπο βαθμιαία να απαξιώσετε το σύστημα υγείας.

Το μόνο που θα καταλήξουμε είναι αντί να έχουμε θεράποντες, επειδή οι εργασιακές σχέσεις θα είναι ελαστικές, θα έχουμε εφημερεύοντες. Είναι μεγάλη η διαφορά. Σας έχω ξαναπεί και στη δήλωσή μου ότι σε πολύπλοκα συστήματα όπως το ΕΣΥ οι συμπεριφορές και οι αλληλεπιδράσεις των συμμετεχόντων -δεν το λέω εγώ, το λένε οι μελέτες- παράγουν τα σημαντικότερα χαρακτηριστικά και διαμορφώνουν την κουλτούρα του συστήματος. Η κουλτούρα του συστήματος ήταν δημόσια και κυριαρχούσε η μη πελατειακή σχέση.

Με τον τρόπο που εισηγείστε αυτές τις νομοθετικές πρωτοβουλίες και με τον τρόπο που τις επικοινωνείτε δείχνετε ότι το βασικό χαρακτηριστικό του ΕΣΥ θα είναι η ιδιωτική δαπάνη. Σε μία χώρα η οποία είναι δεύτερη σε ιδιωτικές δαπάνες, έχουμε τα μεγαλύτερα ποσοστά ανικανοποίητων αναγκών υγείας στην Ευρώπη, κυρίως στα φτωχά στρώματα, έχουμε το υψηλότερο ποσοστό καταστροφικών δαπανών και με αυτόν τον τρόπο βαδίζουμε ώστε πραγματικά μεγάλο μέρος του πληθυσμού να μην έχει πρόσβαση στην υγεία λόγω κόστους.

Δεν μπορούμε να πούμε ότι θα έρθουν γιατροί να υπηρετήσουν το σύστημα υγείας με αυτόν τον τρόπο. Θα πρέπει να το διασφαλίσουμε. Θα σας πω ένα παράδειγμα από έρευνα που έχει κάνει ο Πανελλήνιος Σύλλογος Διαβητικών. Η θεραπεία ενός ατόμου με διαβήτη κάνει 1.000 ευρώ. Η αντιμετώπιση των επιπλοκών από τη μη λήψη φαρμάκων του διαβήτη είναι 15.000 ευρώ. Είναι λες και έχουμε δεκαπέντε χρόνια δαπάνη.

Αυτά είναι ζητήματα χρηματοδοτικά τα οποία θα βρούμε μπροστά μας και θα τρέχουμε να τα καλύψουμε. Θα αυξάνουμε τις δαπάνες και θα συμβεί ό,τι κάνετε και τώρα. Λέτε ότι έχετε αυξήσει σημαντικά τις δαπάνες του Υπουργείου Υγείας και είναι από τις υψηλότερες. Ναι, αλλά το αποτύπωμα είναι μηδενικό. Αυτή τη στιγμή δεν έχουμε αποτύπωμα. Κάτι κάνετε λάθος. Προφανώς κάνετε λάθος, γιατί δεν υπάρχει αποτίμηση. Δεν υπάρχει μελέτη η οποία να βλέπει πού πάνε οι δαπάνες, τι κάνουμε λάθος, ποια είναι η στόχευση, ποια είναι η αναποτελεσματικότητα.

Με τον τρόπο που εισηγείστε τώρα τις νέες μεταρρυθμίσεις θέτετε εν αμφιβόλω βασικά πράγματα του συστήματος, όπως είναι η βιωσιμότητα του. Και η βιωσιμότητά του δεν είναι η διατήρησή του. Βιωσιμότητα σημαίνει παραγωγή πόρων μέσω της εξοικονόμησης και αποδίδονται ξανά πίσω στο κοινωνικό σύνολο για βελτίωση της υγείας. Αυτό σημαίνει βιωσιμότητα και η ανθεκτικότητά του. Τι θα γίνει σε ένα τέτοιο σύστημα όπου θα κυριαρχεί σε μεγάλο ποσοστό ο ιδιωτικός τομέας και η ιδιώτευση όταν ξαναέρθει μια μεγάλη κρίση όπως η πανδημία. Έχουμε σχεδιάσει αυτό το πράγμα ή θα τρέχουμε από πίσω πάλι; Δεν υπάρχει απάντηση σε αυτό.

Δυστυχώς, θα φέρετε και την τροπολογία η οποία ήρθε ως νομοτεχνική βελτίωση, ο Απρίλης θα καταγραφεί ως η περίοδος στην οποία καταργήθηκε ο δημόσιος χαρακτήρας του ΕΣΥ. Το ΕΣΥ ιδρύθηκε το 1983 και καταργείται βάσει της φιλοσοφίας του το 2024. Αυτό κάνετε. Δεν είναι μεγάλη κουβέντα. Είναι γιατί κάνετε μεταβολές χωρίς να έχετε σκεφτεί το αποτέλεσμα και το αποτύπωμα σε όλη τη λειτουργία του συστήματος και τα χαρακτηριστικά του. Κι όταν γίνεται κάτι, δύσκολα ξαναμαζεύεται. Θέλει πολύ παραπάνω πόρους.

Δεν έχετε ενσκήψει καθόλου στο ΕΣΥ, δεν το έχετε πιστέψει και φαίνεται με τον τρόπο που νομοθετείτε και οι Έλληνες πραγματικά θα σας καταψηφίσουν γι’ αυτό. Γιατί η υγεία, το ξαναλέω, είναι δικαίωμα, δεν είναι καταναλωτικό αγαθό. Η υγεία είναι προϋπόθεση, είναι δείκτης και αποτέλεσμα μιας ευημερούσας και βιώσιμης κοινωνίας. Κι επειδή είναι μοχλός ανάπτυξης, ως τέτοιο πρέπει το βλέπουμε, ως επένδυση η οποία θα φέρει πολλαπλά κοινωνικά οφέλη.

Για εμάς, το ΠΑΣΟΚ - Κίνημα Αλλαγής, η υγεία είναι πολιτική επιλογή και αποτελεί απόλυτη, πρώτη προγραμματική προτεραιότητα και με αυτόν τον γνώμονα να συντάξουμε τους προϋπολογισμούς μας και το σχέδιο ανασυγκρότησης, όπως ακριβώς κάναμε, το ξαναλέω, το 1983, το κάναμε το 2001 και το κάναμε και το 2010.

Σας καλούμε να αποσύρετε όσο είναι νωρίς τις τροπολογίες αυτές, όλο το νομοσχέδιο, το άρθρο 7 δηλαδή. Γιατί φαίνεται ότι δεν πιστεύετε στο σύστημα, πιστεύετε ότι η ιδιώτευση θα είναι η λύση των πάντων και δεν έχετε καν αποτυπώσει πουθενά τις επιπτώσεις, τις οποίες στις δικές μας μελέτες, τις δικές μας αποτυπώσεις και συζητήσεις με τους ειδικούς θα είναι μη ελεγχόμενες.

Το καταψηφίζουμε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θέλετε να κάνετε κάποια παρέμβαση για τις νομοτεχνικές βελτιώσεις;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι,ναι. Να πω για τα Πρακτικά ότι αυτό που διαγράφεται είναι στο άρθρο 2 των νομοτεχνικών η παράγραφος α΄ και από την παράγραφο δα΄ διαγράφεται το 3. Το ξαναλέω για τα Πρακτικά, κύριε Κατρίνη, για να γίνει σαφές: Διαγράφεται η παράγραφος α΄ του άρθρου 2. Δηλαδή στον πίνακα περιεχομένων του τίτλου μετά τις λέξεις «Εθνικού Συστήματος Υγείας» προστίθενται οι λέξεις «συνεργασία ιδιωτών ιατρών με το Εθνικό Σύστημα Υγείας». Αυτό διαγράφεται. Διαγράφεται και η παράγραφος 3 του δα΄, δηλαδή όλο αυτό που λέει «προστίθεται 6ο, 7ο, 8ο και λοιπά άρθρα». Αυτά διαγράφονται. Θα τα φέρουμε με τροπολογία την επόμενη εβδομάδα.

**ΠΡΟΕΔΡΕΥΩΝ (Αθανάσιος Μπούρας):** Ωραία, δώστε το, κύριε Υπουργέ, και παρακαλώ να φωτοτυπηθεί και να διανεμηθεί στους εισηγητές των κομμάτων και στους ειδικούς αγορητές.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και τρεις εκπαιδευτικοί συνοδοί τους από το 1ο Δημοτικό Σχολείο Πρέβεζας, καθώς και δεκαέξι μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Παντοκράτορα Πρέβεζας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα τον λόγο έχει ο εισηγητής του ΣΥΡΙΖΑ - Προοδευτική Συμμαχία, ο κ. Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, στον λίγο χρόνο που έχουμε στη δευτερολογία, είχα σκοπό να μιλήσω για τον πυρήνα του νομοσχεδίου που δεν είναι άλλος από την κατάλυση του θεσμικού πυλώνα του ΕΣΥ, δηλαδή της πλήρους και αποκλειστικής απασχόλησης. Να σας πω ότι με τον τρόπο αυτό η Κυβέρνηση εισάγει στην Ελλάδα το αποτυχημένο εργαλείο της διπλής πρακτικής, εργαλείο που όντως πολλές φορές εντός και εκτός Ευρωπαϊκής Ένωσης έκαναν το λάθος να εισάγουν στο σύστημα υγείας τους πολλές χώρες.

Κύριε Γεωργιάδη, αν όντως είχατε μελετήσει το ζήτημα, εσείς και οι σύμβουλοί σας, θα το είχατε διαπιστώσει, ότι δηλαδή σχεδόν όλες οι επιστημονικές μελέτες που έχουν ασχοληθεί με την αποτελεσματικότητα της διπλής πρακτικής καταλήγουν στο εξής συμπέρασμα: Οι αρνητικές συνέπειες του μέτρου υπερτερούν κατά πολύ των θετικών.

Καταθέτω, λοιπόν, στα Πρακτικά δύο από αυτές τις επιστημονικές μελέτες, όπου αποδεικνύεται ότι η κατάργηση της πλήρους και αποκλειστικής απασχόλησης δεν οδήγησε σε καλό.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ενημερώνω, λοιπόν, επειδή είστε φιλομαθής και εντρυφήσατε στις πολιτικές υγείας όπως και παλαιότερα και πριν στις αναπτυξιακές και εργασιακές πολιτικές, το μέτρο θα αποτύχει και ένας θα πληρώσει το μάρμαρο. Το λέω αυτό επειδή είστε και αρχαιολάτρης, θα το πληρώσει ο ασθενής. Μιας και το είπα, δεν σας άκουσα κατά τις πρωτολογίες, τις κύριες ομιλίες και τις παρεμβάσεις μια φορά να αναφέρεστε στον ασθενή ο οποίος είναι ο λήπτης των υπηρεσιών υγείας. Δεν είναι τυχαίο αυτό, γιατί πιθανότατα σας είναι αδιάφορος. Αυτά ήθελα να αναπτύξω, όχι διότι θα αποσύρετε το άρθρο -αυτό το ξέρω-, δεν θα το κάνατε ποτέ, μιας και τα ιδιωτικά συμφέροντα που εξυπηρετείτε είναι μεγάλα, αλλά και πανίσχυρα. Όμως εσείς που θέλετε να περνιέστε για τεχνοκράτης και πρακτικός ουσιαστικά Υπουργός Υγείας επιλέξατε τον σκαιό δρόμο της προσωπικής επίθεσης εναντίον μου, αλλά και εναντίον άλλων συναδέλφων.

Ξεκινώ από μια παλιότερη ρήση την οποία εσείς αναπαράγατε. Εγώ δεν ζω από τις ιδέες, αλλά ζω για τις ιδέες και αν θέλετε αυτό αποτελεί και μια απάντηση σε όσα είπατε από το Βήμα της Βουλής για την γενοκτονία στην Παλαιστίνη, με τα «ήξεις, αφήξεις» και τα «ολίγον έγκυος» που φτάσετε στο σημείο Υπουργός Υγείας ενός κράτους-μέλους της Ευρωπαϊκής Ένωσης να δικαιολογεί εμμέσως την επίθεση στο Νοσοκομείο Αλ Σίφα, γιατί όπως ισχυρίζεστε στα υπόγεια υπάρχουν σήραγγες της Χαμάς. Μα, ακόμη και αν ισχύει αυτό, εδώ να αποσαφηνίσω ότι προσωπικά δεν υπερασπίζομαι ούτε τη Χαμάς και ούτε το Ισραήλ του Νετανιάχου. Υπερασπίζομαι τον ελληνικό λαό και την ειρηνική συμβίωση με τον ισραηλινό λαό. Είναι δυνατόν να αφήνετε υπονοούμενα, ένας Υπουργός Υγείας της Ευρώπης, υπέρ ενός βομβαρδισμού σε νοσοκομείο, να μπαίνουν μέσα ισραηλινοί στρατιώτες και να εκτελούν αρρώστους πάνω στα κρεβάτια τους; Και εμείς απλώς να παρακολουθούμε και να λέμε εδώ διάφορα.

Καταφερθήκατε βεβαίως εις βάρος μου με ψέματα και συκοφαντίες. Πρέπει να σας απαντήσω. Υπηρέτησα το δημόσιο σύστημα υγείας και γι’ αυτό ακριβώς με επέλεξε ο ΣΥΡΙΖΑ σήμερα ως γενικό εισηγητή στο νομοσχέδιο και το υπηρέτησα με τόλμη, με αυταπάρνηση, με ανιδιοτέλεια για πάρα πολλά χρόνια και βγήκα από αυτό μόλις προχθές που εκλέχθηκα Βουλευτής με καθαρά χέρια. Τα υπόλοιπα που είπατε δεν ανταποκρίνονται στην πραγματικότητα. Γιατί; Γιατί παραλάβατε το 2014 την κοινωνική ασφάλιση -να πω στην Αχαΐα μόνο- με διακόσιους είκοσι γιατρούς όλων των ειδικοτήτων και σήμερα έχει φτάσει στην κατάντια να έχει λιγότερους από εκατό και πηγαίνει συνεχώς προς τα κάτω. Αλλά όλα τα κάνουμε για την επικοινωνία. Δεν είναι, όμως, όλα επικοινωνία. Γιατί τα είπατε εδώ από το Βήμα της Βουλής και χειροκροτούσαν και οι υπόλοιποι Υπουργοί και Υφυπουργοί και γέλαγαν κιόλας. Γι’ αυτό θα ζητήσετε συγγνώμη, κύριε Υπουργέ από εδώ και εσείς και εκείνοι που χειροκροτούσαν.

Μιας και είστε φιλομαθής και επιμελής στην εφαρμογή και υλοποίηση νεοφιλελεύθερων πολιτικών οι οποίες δεν είναι καν δικές σας, μπορείτε να μας πείτε και ποιος σας τις διαμορφώνει; Ξέρουμε ποιος γράφει τους νόμους, τις υπουργικές αποφάσεις των Υπουργείων. Όχι βέβαια εσείς, ούτε οι μετακλητοί σας, ούτε -θεός φυλάξοι- οι δημόσιοι υπάλληλοι τους οποίους βδελύσσεστε. Τους γράφουν ιδιωτικές συμβουλευτικές εταιρείες τις οποίες πληρώνετε αδρά και σε βάρος του ελληνικού λαού. Γι’ αυτό έχουμε και αυτά που βλέπουμε σήμερα να φέρνετε άρθρα ως νομοτεχνικές μελέτες.

Παραθέτω εδώ από την ιστοσελίδα powergame.gr το πόσο αυξήθηκαν τα έσοδα τεσσάρων μεγαλύτερων εταιρειών συμβούλων τις οποίες και χρησιμοποιείτε.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θα ρωτήσω ποια από αυτές τα συνέταξε ή ποια είναι ο συμβουλάτοράς σας. Δεν με ενδιαφέρει εξάλλου. Αλλά είναι και ένας τρόπος για να λέμε και να απαντάμε στο πού θα βρεθούν τα λεφτά. Γιατί έχουμε δέκα μεριές που μπορούμε να βρούμε τα λεφτά.

Κλείνοντας, επαναλαμβάνω την επί της αρχής ιδεολογική αντίθεση μας με το σχέδιο νόμου σας. Είμαστε αντίθετοι και με την τροπολογία που αφορά την υγεία, καθώς με το άρθρο 3 επιχειρείτε να εκβιάσετε τους εργαζόμενους, αφού συναντηθήκατε επανειλημμένα με τους εκπροσώπους των φορέων τους που συμβάλλονται με τον ΕΟΠΥΥ, εν προκειμένω εργαστηριακούς για διαγνωστικούς φορείς οι οποίοι ετοιμάζουν μεγάλες απεργιακές κινητοποιήσεις. Το μόνο που θέλετε με την τροπολογία είναι να τους αποκλείσετε από τις συμβάσεις του ΕΟΠΥΥ για δεκαοκτώ μήνες, ώστε να μην τολμήσουν να απεργήσουν. Τόση δημοκρατία και τόση ευαισθησία δεν την καταλαβαίνω, αλλά αυτήν την ελευθερία ονειρεύεστε, αυτή τη δημοκρατία θέλετε, καχεκτική και ασθμαίνουσα πίσω από τους ολιγάρχες για τις ελίτ, όπως τα μετεμφυλιακά χρόνια. Γι’ αυτό σας αποκάλεσα και σας αποκαλώ Κυβέρνηση Α.Ε..

Εμείς είμαστε εδώ για να υπερασπιστούμε την υγεία ως δημόσιο αγαθό, το δικαίωμα όλων για καθολική και ισότιμη πρόσβαση σε δωρεάν και ποιοτικές υπηρεσίες υγείας. Εμείς είμαστε εδώ για την κοινωνία. Εμείς λοιπόν, αφού λέτε ότι «το ΕΣΥ στοιχίζει 3 δισεκατομμύρια, πέστε μου πού θα τα βρω για να μπορέσω ακριβώς να σας απαντήσω», σας λέμε ότι έχουμε να πούμε από πού θα βρεθούν. Από συμβουλευτικές εταιρείες, από φορολογία τραπεζών, από το σήμα των καναλαρχών που τους τα χαρίσατε και εκεί, από το 5% των μερισμάτων όπως το φορολογείτε, από τα υπερκέρδη και το σπάσιμο του μηχανισμού δημιουργίας υπερκερδών συγκεκριμένων εταιρειών και ανθρώπων που συσσωρεύουν το κέρδος και ένα σωρό άλλα έχουμε. Αλλά δεν θέλετε, είναι πολιτική σας επιλογή αυτό.

Θα πω όμως κάτι πολύ μικρότερο και πιο εύκολο να κάνετε. Καταθέσαμε δυο τροπολογίες άκρως εμπεριστατωμένες και αναλυτικές. Τη μία την επανακαταθέσαμε, την αυτοτελή φορολόγηση των εφημεριών των γιατρών. Το 20% που δώσατε, τελικά καταλήγει να είναι ένα σουβλάκι στο τέλος, μετά τη φορολογία για το γιατρό που εφημερεύει. Νομίζω ότι είναι προσβολή προς τον ιατρικό κόσμο, προς τον γιατρό-υπηρέτη του Εθνικού Συστήματος Υγείας που σηκώνει το βάρος και το φορτίο όλου του λαού και της δημόσιας υγείας. Καταθέσαμε όμως, και μια άλλη τροπολογία και παρακαλώ πολύ να τη διαβάσετε. Είναι αναλυτική, είναι πολλών σελίδων και περιλαμβάνει τη νησιωτική, την άγονη και την ορεινή χώρα. Αν θέλουμε λοιπόν, για πάρα πολλούς λόγους υγειονομικούς, κοινωνικούς, δημογραφικούς, εθνικής ασφάλειας αν θέλετε, υιοθετήστε την τροπολογία αυτή που έχει σε πολλές μεριές ασφαλιστικές δικλίδες για να εξασφαλίσετε χρήματα. Αλλά αν δεν βρίσκετε από πουθενά, αφού δεν θέλετε να βάλετε χέρι πουθενά, ας βάλουμε 1 ευρώ στον τουρίστα που έρχεται στη χώρα και ιδίως στα νησιά και από εκεί θα βγούνε εκατοντάδες εκατομμύρια. Διότι αυτές οι τροπολογίες δεν θέλουν πολλά εκατομμύρια, θέλουν λίγα. Απαντήστε στα λίγα λοιπόν και αφήστε τα δισεκατομμύρια. Από εκεί θα βγουν τα λεφτά. Γιατί ξέρετε, κύριε Υπουργέ, ο τουρίστας όταν έρχεται εδώ ή όταν ψάχνει στα γραφεία για να επιλέξει τον τόπο προορισμού των διακοπών του, ποια κριτήρια έχει; Το ένα είναι οι συγκοινωνίες για το αεροδρόμιο και το δεύτερο είναι τι νοσηλευτική μονάδα υπάρχει κοντύτερα να εξυπηρετείται. Λοιπόν, σε αυτό έχουμε υποχρέωση ως κράτος, εσείς ως Κυβέρνηση και εμείς ως κοινωνία αυτή την παροχή να την δώσουμε, να την εξασφαλίσουμε αν θέλουμε να έχουμε χώρα με προοπτική, χώρα με ασφάλεια.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο εισηγητής της Νέας Δημοκρατίας κ. Γεώργιος Βρεττάκος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά; Φοβάστε να το πείτε;

**ΠΡΟΕΔΡΕΥΩΝ (Αθανάσιος Μπούρας):** Και μετά, βέβαια τον λόγο έχει ζητήσει και θα πάρει για παρέμβασή της η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ελάτε, κύριε Βρεττάκο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Άκουσα με πολύ ενδιαφέρον τη συζήτηση που εξελίχθηκε αυτό το διήμερο. Πραγματικά είχε πάρα πολλούς ομιλητές, νομίζω πάνω από εξήντα πέντε. Έγινε ένας γόνιμος διάλογος πολλές φορές. Βέβαια έγινε μια κουβέντα τώρα πολύ μεγάλη για τις νομοθετικές βελτιώσεις. Επειδή τις διάβασα στο σύνολό τους, πρέπει να πούμε ένα μπράβο στον Υπουργό γιατί συμπεριέλαβε διάταξη με την οποία εξαιρούνται του συμβολικού ποσού του 1 και των 3 ευρώ όλες οι ευάλωτες ομάδες και άνθρωποι που έχουν αναπηρίες, κάτι πολύ σημαντικό γιατί είναι άνθρωποι -το είχαμε πει και στις επιτροπές αυτό- που θα είχαν επιβάρυνση πολύ μεγαλύτερη επειδή κάνουν συχνά εξετάσεις. Επίσης, περιλαμβάνονται στο νομοσχέδιο και οι γιατροί της πρωτοβάθμιας φροντίδας, προκειμένου να μπορούν και αυτοί να ασκούν ιδιωτικό έργο.

Τώρα, όσον αφορά την επίμαχη διάταξη για την οποία έγινε πολύ μεγάλη συζήτηση, θα επιβεβαιώσω και εγώ γιατί ήμουν στις επιτροπές ότι ο Υπουργός είπε τρεις φορές νομίζω -και μάλιστα και εγώ αν ακούσατε την εισήγηση μου αναφέρθηκα σε αυτό γιατί ήταν κάτι που το περιμέναμε- ότι θα έρθει διάταξη, προκειμένου να μπορέσουμε να ρυθμίσουμε πώς και γιατί οι ιδιώτες θα εργάζονται στο ΕΣΥ. Θα το φέρουμε λοιπόν σε επόμενο νομοσχέδιο γιατί αυτή τη στιγμή δεν πρέπει να χάσουμε μια πολύ σημαντική μεταρρύθμιση.

Αναφερθήκαμε και στην πρωτολογία πολύ εκτενώς στο νομοσχέδιο. Εγώ θα ήθελα να κάνω δύο, τρία σχόλια γι’ αυτά που άκουσα από την Αντιπολίτευση γιατί νομίζω ότι είναι σημαντικό να ακουστούν και να τα ακούσουν και οι Έλληνες πολίτες.

Κλείνοντας την ομιλία μου κάλεσα και τους εισηγητές να μου απαντήσουν σε συγκεκριμένα πράγματα και το βασικότερο που συζητάμε εδώ είναι πώς θα προσελκύσουμε γιατρούς. Και εδώ τι υπάρχει; Υπάρχει μια συζήτηση που λέει να αυξηθούν οι μισθοί. Θέσαμε λοιπόν -και μάλιστα ο εισηγητής του ΣΥΡΙΖΑ αναφέρθηκε και πάλι τώρα-, τρία ερωτήματα να μας απαντήσετε, δηλαδή πόσο να αυξήσουμε τους μισθούς, πόσο κοστίζει αυτό και πού θα βρούμε τα χρήματα. Ρωτήσαμε πόσο κοστίζει. Άκουσα διάφορες απόψεις. Ήρθε ο κ. Πολάκης πριν λίγη ώρα και μας είπε ότι είναι από 12 μέχρι 14 δισεκατομμύρια. Τα 2 δισεκατομμύρια είναι κάτι πολύ απλό, συνολικά του συστήματος υγείας. Μάλλον είναι σαν αυτό που ακούσαμε από τον κ. Κασσελάκη να λέει χθες ότι είτε χάσουμε με δέκα πάνω, δέκα κάτω μονάδες διαφορά δεν έγινε και τίποτα.

Άρα λοιπόν, επειδή έχετε ένα θέμα με τα νούμερα πάμε να τα βάλουμε λίγο σε μια σειρά. Ρωτήσαμε λοιπόν, πόσο θέλετε να αυξήσει τους μισθούς. Είπατε απ’ ό,τι κατάλαβα να τους διπλασιάσουμε. Έχουμε πει ότι αυτό κοστίζει 3 δισεκατομμύρια μισθοδοσία, αλλά χρειαζόμαστε άλλα 3 δισεκατομμύρια. Και ρωτήσαμε επίμονα πού θα βρούμε τα χρήματα για να το κάνουμε αυτό και μας είπατε -όπως το είπατε και τώρα, πάλι- από τη φορολόγηση των υπερκερδών των εταιρειών.

Έρχομαι λοιπόν, τώρα για να το δούμε συνολικά αυτό, με αυτά που λέτε γενικότερα στον πολιτικό σας λόγο. Στις 12 Μαρτίου ο Πρόεδρός σας, ο κ. Κασσελάκης, παρουσίασε τις προτάσεις του ΣΥΡΙΖΑ για την ακρίβεια, στις οποίες είπε ότι θα πάρουν μέτρα 3,2 δισεκατομμύρια -ακριβώς τόσο, τα οποία το Υπουργείο Οικονομικών τα κοστολόγησε 40 δισεκατομμύρια, αλλά εδώ θα πάμε με τα δικά σας νούμερα για να δείτε ότι αυτά που λέτε δεν βγαίνουν- τα οποία όμως θα προκύψουν –διαβάζω τους δικούς σας υπολογισμούς- ως εξής: 900 εκατομμύρια από εισφορά 90% στα υπερκέρδη των εταιρειών ενέργειας, 715 από εισφορά 90% στα υπερκέρδη των εταιρειών διύλισης, 11,6 δισεκατομμύρια από την έκτακτη εισφορά στα υπερκέρδη των τραπεζών με συντελεστή 90%. Άρα λοιπόν έχετε πει στο πρόγραμμά σας ότι θα πάρετε 3,2 δισεκατομμύρια από τη φορολόγηση των υπερκερδών, προκειμένου να τα ρίξετε στην ακρίβεια. Και έρχεστε τώρα εδώ και μας λέτε ότι θα πάρετε άλλα 3 δισεκατομμύρια, δηλαδή 3 και 3, σύνολο 6, πάλι από το ίδιο σημείο. Πώς γίνεται αυτό; Τελικά θα πάρετε 6 δισεκατομμύρια; Πόσο είναι αυτή η φορολόγηση των υπερκερδών την οποία θέλετε να κάνετε; Αφού λέτε θα πάτε στο 90% και προσδοκάτε να πάρετε 3 δισεκατομμύρια. Πόσο θα την πάτε δηλαδή; Θα την πάτε 150%;

Πρέπει λοιπόν, γιατί εκεί θέλω να καταλήξω, να είμαστε σοβαροί σε αυτά που λέμε. Διότι η υπερφορολόγηση, η φορολόγηση των κερδών δεν είναι κάτι ατέρμονο εκτός αν μας πείτε ότι θα κλείσετε τις εταιρείες τελείως και θα πάρετε όλα τα χρήματα της εταιρείας για να χρηματοδοτήσετε κάτι το οποίο δεν βγαίνει.

Επίσης, άκουσα την κ. Λινού την οποία εκτιμώ επιστημονικά πολύ, η οποία μας έκανε υπόδειξη πώς πρέπει να προσλαμβάνουμε, πώς πρέπει να διορίζονται οι διοικητές στα νοσοκομεία. Και μάλιστα είπε ότι πρέπει να είναι απόφοιτοι σχολών που είναι για τη διοίκηση μονάδων υγείας, που είναι καθ’ ύλην αρμόδιοι. Αυτό το άκουσα με προσοχή και είναι μία σωστή πρόταση. Βέβαια και εμείς έχουμε θεσμοθετήσει διαδικασία ΑΣΕΠ η οποία είναι σε εξέλιξη. Θυμίζω ότι πάνω από χίλιοι υποψήφιοι διοικητές νοσοκομείων και υγειονομικών περιφερειών έδωσαν εξετάσεις προκειμένου να κάνουμε μια πιο καλή αξιολόγηση. Αυτό όμως θα ήταν καλό να το έλεγε η κ. Λινού αν ήταν μόνη της και εξέφραζε μια άποψη. Ως μέλος του ΣΥΡΙΖΑ να το λέει αυτό, στο Βήμα της Βουλής και να την χειροκροτεί από κάτω ο κ. Πολάκης ο οποίος έδιωξε όλους τους διοικητές εν μία νυκτί και διόρισε διοικητή έναν κύριο ο οποίος είχε προϋπηρεσία ως ιδιοκτήτης βουλκανιζατέρ, πραγματικά αυτό δείχνει ότι δεν έχετε καμμία συνέπεια λόγων και πράξεων.

Στη συνέχεια θέλω λίγο να ασχοληθώ και με το ΠΑΣΟΚ, το οποίο -το έχουμε πει πολλές φορές- προσπαθεί να ανταγωνιστεί τον ΣΥΡΙΖΑ τελευταία, ενώ παλιότερα δεν μας είχε συνηθίσει σε αυτό τον λόγο. Ουσιαστικά μας λέτε τα ίδια πράγματα που λέει και το ΠΑΣΟΚ, αλλά -θα το γενικεύσω κιόλας- ακούμε και από όλη την Αντιπολίτευση. Συνεχώς έρχεστε και λέτε και κουνάτε τη σημαία ότι ιδιωτικοποιούμε το ΕΣΥ, ότι ιδιωτικοποιούμε το δημόσιο σύστημα υγείας, ότι καταργούμε τον δημόσιο χαρακτήρα του. Και αναρωτιέμαι αν θέλουμε να το ιδιωτικοποιήσουμε γιατί αυξάνουμε τη χρηματοδότηση συνεχώς; Γιατί παίρνουμε συνεχώς προσωπικό; Γιατί αυξάνουμε συνεχώς τους μισθούς με ρεαλιστικά νούμερα όμως, στο πλαίσιο των αντοχών της οικονομίας μας; Γιατί κάνουμε το μεγαλύτερο πρόγραμμα πρόληψης που υπάρχει αυτή τη στιγμή; Ήδη το «Φώφη Γεννηματά» τρέχει και πάνω από τριακόσιες χιλιάδες γυναίκες έχουν ωφεληθεί. Το πρόγραμμα «Σπύρος Δοξιάδης» με πάρα πολλά προγράμματα, ένα από αυτά στο σημερινό νομοσχέδιο το συζητάμε προκειμένου να γίνει πρόγραμμα για την ανάπτυξη του παιδιού από τη βρεφική ηλικία μέχρι που θα μεγαλώσει.

Έχουμε το πρόγραμμα για την παιδική παχυσαρκία που ήδη τρέχει. Έχουμε το πρόγραμμα για την πρόληψη του καρκίνου του παχέος εντέρου που θα τρέξει το αμέσως επόμενο διάστημα. Έχουμε τις ΚΟΜΥ, προκειμένου η πρωτοβάθμια να μπορεί να γίνεται και στα απομακρυσμένα σημεία. Έχουμε ένα σχεδιασμό για εκατόν τριάντα δύο ιατρεία χρόνιων νοσημάτων στην πρωτοβάθμια.

Όλα αυτά, λοιπόν, εσείς θεωρείτε ότι γίνονται για να υποβαθμίσουμε το δημόσιο σύστημα υγείας; Δηλαδή, εμείς που αυξάνουμε τη χρηματοδότηση, που αυξάνουμε το προσωπικό -κατά δώδεκα χιλιάδες περισσότεροι είναι οι γιατροί αυτή τη στιγμή στο ΕΣΥ, η χρηματοδότηση είναι περίπου ενάμισι δισεκατομμύριο μεγαλύτερη-, εμείς που κάνουμε το μεγαλύτερο πρόγραμμα ανακαινίσεων στα δημόσια νοσοκομεία και τα κέντρα υγείας θέλουμε να υποβαθμίσουμε το ΕΣΥ, θέλουμε να το ιδιωτικοποιήσουμε; Πραγματικά αυτό το επιχείρημα δεν έχει καμμία βάση.

Και για να μην αδικήσω και τα άλλα κόμματα της Αντιπολίτευσης ζήτησα προτάσεις. Μου ήρθε μια πρόταση από τη Νέα Αριστερά, την οποία τη διάβασα. Ουσιαστικά μου θύμισε τα φοιτητικά μου χρόνια όταν πηγαίναμε στις γενικές συνελεύσεις και μας καταθέτανε πλαίσιο. Δηλαδή, λέμε «δωρεάν όλα για όλους» χωρίς να λέμε ούτε πού θα βρούμε τα λεφτά. Διαβάζω επιγραμματικά: Διπλασιασμό των αποδοχών μας λέει 3 δισεκατομμύρια. Μας λέει να αυξήσουμε τις δαπάνες άλλα 2 δισεκατομμύρια ως προς το ποσοστό του ΑΕΠ, να μειώσουμε παράλληλα τη δαπάνη, τη συμμετοχή -άρα πάλι χρήματα- και να αυξήσουμε επιπλέον τις παροχές του ΕΟΠΥΥ. Άρα, μας ζητάνε περίπου, έτσι όπως εγώ τα κοστολόγησα, αν μπορεί να κοστολογηθεί αυτό το ευχολόγιο, πάνω από 10-15 δισεκατομμύρια, χωρίς και αυτά να μας λένε πού θα βρεθούν. Είναι σαν να λέμε ότι είναι ένας άνθρωπος -για να δώσω ένα παράδειγμα- άρρωστος και πρέπει να γίνει καλά και να έρχεστε να μας λέτε: Πρέπει να γίνει καλά, πρέπει να γίνει καλά. Για να γίνει καλά, όμως, ένας άνθρωπος πρέπει να υπάρχει θεραπεία, πρέπει να υπάρχει επιστημονική γνώση, πρέπει να υπάρχει ένας γιατρός που θα κάνει διάφορα πράγματα.

Εύκολες, λοιπόν, λύσεις και μαγικές λύσεις δεν υπάρχουν. Υπάρχει μια πραγματικότητα την οποία την βιώνουμε όλοι καθημερινά. Το δημόσιο σύστημα υγείας έχει προβλήματα και πολύ σημαντικά. Εμείς είμαστε οι πρώτοι που το αναγνωρίζουμε αυτό. Πρέπει να κάνουμε ακόμα περισσότερα για να προσελκύσουμε γιατρούς και νοσηλευτές. Πρέπει να πάρουμε περισσότερα μέτρα και αυτό κάνουμε με αυτό το νομοσχέδιο.

Τώρα για το ΚΚΕ τι να πω; Έχουν μια τελείως διαφορετική φιλοσοφία. Θέλουν να κλείσει οτιδήποτε ιδιωτικό. Είπανε και αυτοί ότι θα βρούμε τα χρήματα από τα υπερκέρδη των εταιρειών χωρίς να λένε τίποτα να το προσδιορίζουν. Όμως, αυτοί τουλάχιστον έχουν μια ιδεολογική συνέπεια λόγων και πράξεων, γιατί θέλουν ένα καθεστώς, το οποίο πραγματικά δεν υπάρχει πουθενά στον κόσμο, αλλά αυτό φαντάζονται και αυτό υποστηρίζουν.

Άρα, κυρίες και κύριοι συνάδελφοι, το νομοσχέδιο το οποίο συζητήσαμε είναι ένα νομοσχέδιο με εξήντα άρθρα και δεκατέσσερα κεφάλαια που λύνει μια σειρά από πολύ σημαντικά ζητήματα, που λύνει θέματα της πρωτοβάθμιας, λύνει θέματα των νοσοκομείων μας, λύνει θέματα των γιατρών, κάνει μεταρρύθμιση προκειμένου να μπορούν οι γιατροί να ασκούν ιδιωτικό έργο για να μπορέσουμε να προσελκύσουμε περισσότερους και όλο αυτό το νομοσχέδιο εντάσσεται σε μια συνολική πολιτική που έχουμε για την αναβάθμιση του δημόσιου συστήματος υγείας.

Έχω ακόμα μεγάλη αγωνία να δω εάν εν τέλει θα ψηφίσετε κάποια από αυτά τα άρθρα. Άκουσα στις τοποθετήσεις ότι κάποια τα βλέπετε θετικά. Άκουσα και τον κ. Νικητιάδη που είπε για το Νοσοκομείο της Ρόδου ότι είναι πολύ θετικό. Να ακούσουμε και κάτι θετικό γιατί είναι ένα νομοσχέδιο που στη μεγάλη του πλειοψηφία -εντάξει για το θέμα των ιδιωτικών γιατρών υπάρχει ιδεολογικό πρόβλημα- λύνει πάρα πολύ σημαντικά ζητήματα.

Επίσης, να πω και εγώ ως νέος συνάδελφος ότι η διαδικασία αυτή στη Βουλή να συζητάμε για ένα νομοσχέδιο και να έρχονται εδώ πολιτικοί Αρχηγοί, να έρχονται εδώ Κοινοβουλευτικοί Εκπρόσωποι ουσιαστικά και να λένε θέματα που είναι τελείως άσχετα με το νομοσχέδιο. Καταλαβαίνω ότι πρέπει να υπάρχει μια ελευθερία, αλλά όταν μιλάς μισή ώρα, να μιλήσεις είκοσι λεπτά για το νομοσχέδιο και να πεις και δέκα λεπτά κάτι άλλο. Όταν μιλάς μισή ώρα και δεν λες τίποτα για το σχέδιο νόμου, αυτό ουσιαστικά δεν είναι μια ενδεδειγμένη και σωστή κοινοβουλευτική πρακτική. Και εγώ σας λέω δεν είμαι πολλούς μήνες στην Αίθουσα, είμαι περίπου έξι-επτά μήνες, αλλά πραγματικά αυτό που βλέπω είναι κάτι που νομίζω ότι δεν ευνοεί ούτε τον πολιτικό διάλογο ούτε κάνει και σοφότερους τους πολίτες ούτε βοηθάει τη νομοθετική διαδικασία.

Εδώ νομοθετούμε. Πρέπει να είμαστε σοβαροί, να λέμε συγκεκριμένα πράγματα επί συγκεκριμένου νομοσχεδίου και αν θέλουμε να κάνουμε κάποια δήλωση, μπορούμε να πάμε έξω στις κάμερες να την κάνουμε.

Ευχαριστώ πάρα πολύ. Υπερψηφίζουμε το νομοσχέδιο της Κυβέρνησης γιατί πιστεύουμε ότι εξυπηρετεί τον στόχο που είναι η αναβάθμιση του δημόσιου συστήματος υγείας και είμαστε σίγουροι ότι θα γίνει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα για τη δική της παρέμβαση έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κατ’ αρχάς, θα ήθελα να καθησυχάσω τον έξαλλο Υπουργό, τον κ. Γεωργιάδη.

Κύριε Γεωργιάδη, είπατε χθες ότι είμαι μια κακιά γυναίκα γιατί έκανα καρδούλες προεκλογικά και τελικά είμαι ο ίδιος άνθρωπος. Θέλω να σας καθησυχάσω. Ηρεμήστε. Δεν έκανα ποτέ καρδούλες για εσάς και δεν θα κάνω ποτέ καρδούλες για εσάς.

(Χειροκροτήματα από την πτέρυγα της Πλεύσης Ελευθερίας)

Η αγάπη μου είναι για τους πολίτες. Αυτή την αγάπη εκφράζει κάθε δράση μου, κάθε πράξη μου, κάθε ενέργειά μου σε όλη μου τη ζωή και στη δικηγορική μου πορεία, για την οποία είμαι περήφανη, και σε κάθε μου βήμα υπεράσπισης των πολιτών, των κινημάτων, ανθρώπων που αγωνίζονται, ανθρώπων που προσκρούουν στις εξουσίες, ανθρώπων που τους θέλετε οπωσδήποτε αδύναμους, ανυπεράσπιστους, παραπληροφορημένους από τα διαρκή σας ψέματα, διότι έχετε κάνει, όπως και ο Γκέμπελς, τη συκοφαντία επιστήμη, τη λάσπη εθνικό κυβερνητικό σας σπορ, τα ψέματα καθ’ έξιν δραστηριότητα της Κυβέρνησής σας, μιας κυβέρνησης, η οποία δυστυχώς και στον τομέα της υγείας για τον οποίο συζητάμε και στον τομέα της διαφάνειας και σε κάθε τομέα της κοινωνικής ζωής, αλληθωρίζει προς τα συμφέροντα και προς τα χρήματα -για τα χρήματα πήγατε στο Ισραήλ-, αλληθωρίζει προς συμβάσεις διαφθοράς και διαπλοκής και ξεχνάει τους πολίτες.

Θα ήθελα να μην καθησυχάσω τον κ. Μητσοτάκη και τον κ. Μαρινάκη γιατί ξεκίνησε η προεκλογική περίοδος, θέσαμε το θέμα του debate. Το έθεσα ως η μοναδική γυναίκα πολιτική Αρχηγός και η Πλεύση Ελευθερίας ως η μικρότερη Κοινοβουλευτική Ομάδα. Το αποφύγατε πέρυσι λέγοντας ότι δεν είναι η Πλεύση Ελευθερίας στη Βουλή. Τώρα δεν μπορείτε να το αποφύγετε και λέτε πάλι ψέματα που είναι πραγματικά ερευνητέα αυτή σας η διάθεση ψευδολογίας.

Είπε, λοιπόν, ο κ. Μαρινάκης –σας άφησα πιστεύω αρκετό περιθώριο να ανακαλέσετε- ότι δεν θα γίνει debate για τις ευρωεκλογές γιατί δεν γίνεται για τις ευρωεκλογές παραδοσιακά και δεν έχει ξαναγίνει. Δεν το ερεύνησε; Δεν του το είπατε; Δεν το είπε κανένα στέλεχός σας, πρώην Πρωθυπουργός σας, δημοσιογράφος, κανείς;

Στις 8-6-2004, κύριε Γεωργιάδη, ήσασταν στο ΛΑΟΣ τότε, αν θυμάμαι καλά, και πουλούσατε και διαφημίζατε τα βιβλία Πλεύρη για την άρνηση του Ολοκαυτώματος, αυτά που ανακαλέσετε το 2017 και είπατε «ζητώ συγνώμη που διαφήμιζα βιβλία ως πολύ εμπεριστατωμένα», τα οποία επιχειρηματολογούν ότι δεν υπήρξε ποτέ το Ολοκαύτωμα των Εβραίων.

Τότε, λοιπόν, το 2004 στις 8 Ιουνίου έγινε εν όψει των ευρωεκλογών debate στο οποίο συμμετείχαν ο Κώστας Καραμανλής, ο Γιώργος Παπανδρέου, η Αλέκα Παπαρήγα, ο Νίκος Κωνσταντόπουλος, συντόνιζε ο κ. Πρετεντέρης -φαντάζομαι θα το υπενθυμίσει στη δημόσια ζωή γιατί και σήμερα είναι στα κανάλια-, οι δημοσιογράφοι Νίκος Ευαγγελάτος, Παύλος Τσίμας, Έλλη Στάη, Παντελής Καψής ή Μανώλης Καψής -βλέπω εδώ Καψής- και Σταύρος Θεοδωράκης.

Τα ξεχάσατε όλοι; Πάθατε αμνησία; Όλοι αυτοί οι κύριοι είναι μέσα στη Βουλή και στα δημόσια πράγματα. Μήπως ήταν παλιά το 2004; Έχετε ξεχάσει εκείνον τον εαυτό σας. Χειροκροτάτε άλλον Κώστα Καραμανλή εδώ στη Βουλή και τον αποθεώνετε, οπότε ξεχνάτε τον πρώην Πρωθυπουργό που συμμετείχε στο debate.

Για να δούμε, όμως. Στις 28 Μαΐου 2009, άλλο debate εν όψει ευρωεκλογών, συμμετείχαν Κώστας Καραμανλής -όχι αυτός που χειροκροτάτε όρθιοι- Γιώργος Παπανδρέου, Αλέκα Παπαρήγα, Αλέκος Αλαβάνος, Γιώργος Καρατζαφέρης. Και αυτό το ξεχάσατε; Συντόνιζε η κ. Μαρία Χούκλη και συμμετείχαν οι δημοσιογράφοι Όλγα Τρέμη, Αιμίλιος Λιάτσος, Νίκος Ευαγγελάτος, Σία Κοσιώνη, Αντώνης Σρόιτερ και ο κ. Κωνσταντάτος.

Και απορώ και με τα μέσα ενημέρωσης. Θέλω να καταλάβουν οι πολίτες τι ενημέρωση παίρνουν από εσάς και πώς ελέγχεται η ενημέρωση που παίρνουν από εσάς από τα μέσα ενημέρωσης, τι σερβίρετε και πώς αυτά δεν διαψεύδονται. Αυτές οι χοντράδες, που μετέρχεστε για να δικαιολογήσετε τι; Ότι ο κ. Μητσοτάκης δεν θέλει να έρθει σε debate πολιτικών Αρχηγών για τις ευρωεκλογές, γιατί δεν θέλει να αντιπαρατεθεί κατά κύριο λόγο μαζί μου.

Εγώ τον προσκαλώ. Πρέπει να δώσει μια εξήγηση, γιατί στις τριάντα εννέα ή σαράντα επίκαιρες ερωτήσεις που του έχω κάνει δεν έχει απαντήσει, γιατί κάθε φορά κάνει τη δευτερολογία του μετά τον δεύτερο πολιτικό Αρχηγό και φεύγει τρέχοντας. Γενικώς δεν θέλει να αντιπαρατεθεί, γιατί ξέρει ότι στην Πλεύση Ελευθερίας και σε μένα, που ναι, συμβαίνει να είμαι η μόνη γυναίκα πολιτική Αρχηγός, δεν έχει να αντιπαραθέσει παρά μόνον ψέματα, αντίστοιχα ψέματα με αυτά που είπε χθες ο κ. Γεωργιάδης -διαψεύστηκε και δυστυχώς επιμένει να τα επαναλαμβάνει- αντίστοιχα ψέματα με αυτά που κατά καιρούς λέτε.

Και σας θυμίζω για να είμαστε και συνεννοημένοι ότι είμαι η ίδια πολιτική Αρχηγός που όταν φέρνετε κάτι θετικό και το στηρίζω λέτε: «Μπράβο, κυρία Κωνσταντοπούλου. Υπεύθυνη η κ. Κωνσταντοπούλου. Μπράβο στην Πλεύση Ελευθερίας». Είστε αναξιόπιστοι και ανακόλουθοι.

Εμείς είμαστε συνεπείς, αληθινοί και υπηρετούμε τους πολίτες και το κοινωνικό συμφέρον και δεν βάζουμε πάνω από το κοινωνικό συμφέρον κανένα κομματικό συμφέρον. Και αυτό δεν το αντέχετε φαίνεται. Δεν είστε οι μόνοι. Είναι και άλλα κόμματα που δεν αντέχουν, αλλά κατά κύριο λόγο δεν το αντέχει η Κυβέρνηση της Νέας Δημοκρατίας. Δεν αντέχετε ότι αποκαλύπτουμε κάθε φορά την επιλήψιμη δράση σας και την απατηλή δραστηριότητά σας.

Αυτά που από χθες αποκαλύπτονται σε διεθνές πια επίπεδο για την έρευνα του πώς διασπαθίζετε τα κονδύλια του Ταμείου Ανάκαμψης είναι πάρα πολύ σοβαρά. Δεν θέλετε να τα επικαλεστείτε ούτε να τα απαντήσετε στα σοβαρά και λέτε ότι είναι ευπρόσδεκτη η έρευνα. Μα, την ίδια ώρα παρεμβαίνετε στο Ελεγκτικό Συνέδριο, κάνετε υπόγειες συνεννοήσεις και πήγαν στελέχη του Υπουργείου Ανάπτυξης, που εμπλέκεται από των ημερών σας, κύριε Γεωργιάδη, στο μπάζωμα του τόπου του εγκλήματος στα Τέμπη. Και πείτε με άλλη μια φορά χυδαία εσείς ο ευγενής, καλός άνθρωπος.

Μου έστειλε μία πολίτης ένα μήνυμα και γέλασα, λέει: Ήθελα να σας ρωτήσω εσείς η κακιά γυναίκα πώς αντέχετε με τόσους καλούς ανθρώπους γύρω σας εκεί στη Βουλή; Της απάντησα ότι ευτυχώς ή δυστυχώς δεν είναι και τόσοι πολλοί. Σήμερα είναι τρεις και συνήθως δεν ξεπερνούν τους τέσσερις. Αν μετρήσουμε και τον Υπουργό και τον Προεδρεύοντα πάμε στους πέντε και ίσως είναι ένα από τα ρεκόρ σας, πέντε είμαστε σήμερα και εμείς. Ελπίζω να αντισταθείτε στην προσπάθεια να συνεχίσετε την γνωστή σας πρακτική του μπούλινγκ.

Τώρα για το debate θα περιμένουμε τι θα πει ο Πρωθυπουργός τώρα που ξεκαθαρίστηκε ότι έχουν γίνει δύο debate σε ευρωεκλογές και ο προ-προηγούμενος Πρωθυπουργός που προερχόταν από τη Νέα Δημοκρατία συμμετείχε και στα δύο και το 2004 και το 2009. Περιμένω τι θα πουν και τα μέσα ενημέρωσης, γιατί σαν να μην αντικρούστηκε ο κ. Μαρινάκης.

Περιμένω, όμως και τι θα πείτε και πώς θα απολογηθείτε, κύριε Γεωργιάδη, για την κατάσταση στην υγεία επί των ημερών σας. Δεν είστε για πρώτη φορά Υπουργός. Είστε ο Υπουργός που το 2013 κομπάζατε ότι το εισιτήριο για την εισαγωγή σε νοσοκομείο είναι ένα νομοθέτημα μέτρο, που προτάθηκε από την ελληνική κυβέρνηση, ότι εσείς προτείνατε να πληρώνει ο κόσμος εισιτήριο στα νοσοκομεία και να μην καρπωθεί η τρόικα τις δικές σας δάφνες. Ακόμη προβήκατε σε συγχωνεύσεις και καταργήσεις νοσοκομείων από τις οποίες χάθηκαν από το στερέωμα της δημόσιας υγείας σημαντικά νοσοκομεία σε όλη την επικράτεια και την περιφέρεια και αποψιλώθηκε η αποκεντρωμένη δημόσια υγεία με αποτέλεσμα πολίτες σε όλη την επικράτεια να έχουν πρόσβαση μακρινή μόνο σε κέντρα υγείας. Αυτά τα κέντρα υγείας είναι υποστελεχωμένα και πολλές φορές χωρίς καθόλου στελέχωση. Είναι τραγικά αυτά που έγιναν πολύ πρόσφατα στο Κέντρο Υγείας Ιστιαίας στην πατρίδα μου την Αιδηψό. Έχω και άλλη πατρίδα, βεβαίως και την Ηλεία και τη Μεσσηνία. Και για όλες τις πατρίδες μου θα μιλήσω. Πιο πολύ, όμως, πατρίδα μου είναι η Ελλάδα, την οποία έχετε καταντήσει να είναι η χώρα του πάμε και όπου βγει και η χώρα του πάμε και όσα φάμε κατά τη δική σας προσέγγιση.

Θα σας πρότεινα ή δεν ξέρω αν ήδη έχετε εγκαταλείψει τα βιβλία του Κώστα Πλεύρη για το «Ολοκαύτωμα» και διαβάζετε ίσως λίγο Όργουελ το «1984», τη «Φάρμα των Ζώων» ή Κάφκα τη «Δίκη» για όλα αυτά τα οποία επιφυλάσσετε στους πολίτες της χώρας αυτής και στον τομέα της υγείας.

Πριν από λίγο αναγκαστήκατε να αποσύρετε μία ψευδεπίγραφη νομοτεχνική βελτίωση, που ήταν στα αλήθεια τροπολογία. Και ήταν εντυπωσιακό ότι αντί παλικαρίσια, έστω σε αυτή την κίνηση, να πείτε έκανα λάθος, το αποσύρω ότι αρχίσατε και πάλι να κατηγορείτε εκείνους που σας επεσήμαναν ότι παραβιάζετε το Σύνταγμα και τον Κανονισμό της Βουλής. Έκανα λάθος, το αποσύρω, μπορούσατε να το πείτε αυτό. Δεν θελήσατε να το πείτε.

Η δημόσια υγεία δεν είναι ούτε το παιχνίδι σας ούτε ένας τομέας στον οποίο επιτρέπεται να κάνετε αυτού του είδους τους αυτοσχεδιασμούς, στο γόνατο ρυθμίσεις που τις φέρνετε και τελευταία στιγμή ως τροπολογίες ή νομοτεχνικές βελτιώσεις χωρίς καμμία έγνοια για τους πολίτες, για τους ασθενείς, για τους ιατρούς, για το νοσηλευτικό προσωπικό, για τους οδηγούς των ασθενοφόρων, για τους συνοδούς, για το λοιπό προσωπικό που όποιος γνωρίζει πώς λειτουργεί η δημόσια υγεία ξέρει ότι είναι μια αλυσίδα ανθρώπων που λειτουργούν με εντυπωσιακό και αξιοθαύμαστο τρόπο, αλλά καλούνται διαρκώς να υπερβαίνουν τα εμπόδια που τους βάζετε.

Η Πλεύση Ελευθερίας, όταν το σύστημα υγείας βρέθηκε στην τρομακτική κατάσταση, που εσείς το είχατε φέρει κατά την έναρξη της πανδημίας, έδωσε το παράδειγμα. Ήμασταν τότε ένα κόμμα που δεν είχε μπει στη Βουλή και είχαμε λάβει για πρώτη φορά το Μάρτιο του 2020 κρατική χρηματοδότηση, ένα όχι μεγάλο ποσό, περίπου 70.000 ευρώ ήταν, το οποίο αμέσως ανακοινώσαμε ότι διαθέτουμε ως προς το 25% άμεσα για την ενίσχυση του Εθνικού Συστήματος Υγείας.

Θελήσαμε να δώσουμε το παράδειγμα, αυτό που έπρεπε εσείς να κάνετε ως κυβερνήσεις και ως κράτος και έτσι η Πλεύση Ελευθερίας, το κόμμα αυτό που για πρώτη φορά χρηματοδοτήθηκε το 2020, έδωσε το 25% και δώρισε στο Νοσοκομείο «Παμμακάριστος» εδώ στην Αθήνα, στα Πατήσια, τρεις κλίνες ΜΕΘ και δύο πολύ σημαντικά μηχανήματα, κλιβάνους που είχε ανάγκη το νοσοκομείο το 2020.

Δωρίσαμε στο Κέντρο Υγείας Καλυβίων έναν υπερσύγχρονο καρδιογράφο που δεν υπήρχε και ένα λουτρό υπερήχων. Στο Μητροπολιτικό Κοινωνικό Ιατρείο Ελληνικού -αυτό το οποίο στη συνέχεια του επιτεθήκατε πάμπολλες φορές διαρκούσης της μνημονιακής περιόδου- δωρίσαμε φάρμακα για τους ανθρώπους που δεν είχαν πρόσβαση στα φάρμακα και κάναμε επίσης δωρεά στο Ταμείο Αλληλοβοήθειας του Σωματείου Ελλήνων Ηθοποιών για τους άπορους καλλιτέχνες, που επίσης ήταν σε αδιέξοδο.

Εμείς λοιπόν μιλάμε με πράξεις σε κάθε στιγμή. Θελήσαμε τότε να δώσουμε ένα παράδειγμα του τι πρέπει εσείς να κάνετε. Είναι αδιανόητο ότι ακόμη και στην πανδημία με τους πακτωλούς χρημάτων που δαπανήθηκαν, πάλι έμεινε ξεκρέμαστη η δημόσια υγεία. Κι είναι επίσης αδιανόητο ότι και σήμερα, αντί να βάλετε κάτω τα προβλήματα της δημόσιας υγείας, να απολογηθείτε και να αναλάβετε ευθύνες -σας το ζήτησα και χτες- λέγατε «είστε κακιά γυναίκα, είστε τοξική». Δεν είναι απαντήσεις ξέρετε αυτές Υπουργού για τη συνθήκη που βιώνουν οι ασθενείς.

Έχουμε τον Πρωθυπουργό, εκ Κρήτης ορμώμενο. Έχει τοποθετήσει εσάς στη δημόσια υγεία. Ό,τι κάνετε, φυσικά το κάνετε με εντολές του και στο όνομά του. Δεν θα αναφερθώ σε όλη τη χώρα και θα καταθέσω στα Πρακτικά δημοσιεύματα των τοπικών εφημερίδων, γιατί έχουν μεγάλη σημασία τα περιφερειακά μέσα ενημέρωσης για την ενημέρωση των πολιτών.

Έχετε ιδέα και εικόνα σε ποια κατάσταση βρίσκονται τα νοσοκομεία στην Κρήτη; Σημερινή έκδοση το πρωτοσέλιδο των «Χανιώτικων Νέων», για τα Χανιά, την πατρίδα του κυρίου Πρωθυπουργού και της κ. Μπακογιάννη που θέλει να μου κλείσει τα μικρόφωνα.

Πρωτοσέλιδο: «Λόγω έλλειψης προσωπικού σε κίνδυνο η πνευμονολογική κλινική του νοσοκομείου» και ρεπορτάζ στη σελίδα 12.

Σημερινό πρωτοσέλιδο «Νέα Κρήτη»: «Τα απόνερα μιας κλινικής (παιδοψυχιατρικής) που κλείνει». «Εντέλλεσθε για δεκαεξάχρονο».

Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι έγινε εκεί, στο Πανεπιστημιακό Γενικό Νοσοκομείο Ηρακλείου; Έγινε ότι άνοιξαν την κλειστή παιδοψυχιατρική κλινική με εντολή του διοικητή, μετά από γενική κατακραυγή, για παροχή ψυχιατρικής φροντίδας σε δεκαεξάχρονο, διότι από τον Νοέμβριο έχει κλείσει η παιδοψυχιατρική κλινική.

Καταθέτω στα Πρακτικά την παραίτηση -βόμβα από το «CRETALIVE NEWS», στις 5 Μαρτίου 2024: «Παραίτηση βόμβα, με έναν παιδοψυχίατρο μένει η παιδοψυχιατρική κλινική».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς είστε που θα κάνετε δράσεις για το σχολικό μπούλινγκ; Εσείς είστε που θα στηρίξετε τα παιδιά και τα θύματα και τα παιδιά που παρεκκλίνουν και εκδηλώνουν βίαιες συμπεριφορές; Εσείς είστε που θα τα φροντίσετε, που έχετε φτάσει να μην υπάρχει παιδοψυχιατρική κλινική στο Ρέθυμνο και να προτείνετε να νοσηλευθεί ένα δεκαεξάχρονο παιδί σε ψυχιατρική κλινική ενηλίκων; Εσείς είστε, κύριε Γεωργιάδη; Ο κ. Μητσοτάκης είναι; Ποιος είναι;

**ΔΙΟΝΥΣΙΟΣ ΧΑΤΖΗΔΑΚΗΣ:** Συμφωνώ απόλυτα. Χρειαζόμαστε ψυχιάτρους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε δίκιο. Χαίρομαι, κύριε Χατζηδάκη, που συμφωνείτε.

Υπάρχει και στην Κυβέρνηση νομίζω ψυχίατρος, ο οποίος θα μπορούσε να συμβουλέψει σε σχέση με τα θέματα αυτά.

Έρχομαι στο Ηράκλειο. «Μεγάλη η θλίψη για τον παλαιοβιβλιοπώλη μας», γράφει στη «NeaKriti» η δημοσιογράφος. «Συγκλονίζει η τραγική ιστορία του εβδομηνταδυάχρονου άνδρα που έβαλε τέλος στη ζωή του με αφορμή το διαλυμένο ΕΣΥ». «Ο γνωστός βιβλιοπώλης στις λαϊκές αγορές Ιωάννης (Πέτρος) Τουρνάς συγκλόνισε την τοπική κοινωνία και όχι μόνο με την τραγική ιστορία που έκρυβε η αυτοκτονία του, καθώς η απόφασή του να δώσει τέλος στη ζωή του, ανέδειξε ένα κυριολεκτικά διαλυμένο ΕΣΥ. Ο αγώνας του να βρει το εξαντλημένο φάρμακο της χημειοθεραπείας και να το φέρει ο ίδιος στο νοσοκομείο, την ίδια ώρα που τον έστελναν από τον Άννα στον Καϊάφα», κάπως όπως έστελναν την Κυριακή Γρίβα από το αστυνομικό τμήμα στο «100» και στο σπίτι της, αλλά τελικά δυστυχώς την έστειλαν στην άλλη πλευρά, στο θάνατο δηλαδή, «χωρίς να έχει κάποια ψυχολογική υποστήριξη, τελικά δεν άντεξε. Αυτοκτόνησε εξαιτίας της ταλαιπωρίας και των φρικτών πόνων που δεν μπορούσε να υποφέρει πια», όπως γράφει η κόρη του στα social media.

Κύριε Χατζηδάκη, ελπίζω ότι το είπατε πραγματικά αυτό για τους ψυχιάτρους και όχι από μία διάθεση ψυχιατρικοποίησης της πολιτικής αντιπαράθεσης. Γνωρίζετε ότι αυτό είναι…

**ΔΙΟΝΥΣΙΟΣ ΧΑΤΖΗΔΑΚΗΣ:** Και τα δύο εννοούσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, και τα δύο εννοούσατε. Να ξέρετε ότι αυτή είναι μια μέθοδος των ναζί.

Στέλλα Τουρνά: «Αυτός ήταν ο πατέρας μου, καρκινοπαθής, σε προχωρημένο στάδιο που διαλύθηκε μέσα στο διαλυμένο ΕΣΥ, με εξετάσεις που έπρεπε να κάνει εκτός νοσοκομείου, με το εξαντλημένο φάρμακο της χημειοθεραπείας που έπρεπε να βρει και να φέρει ο ίδιος στο νοσοκομείο, χωρίς καμμία ψυχολογική υποστήριξη, από τον Άννα στον Καϊάφα, με το port για τη χημειοθεραπεία ήδη έναν μήνα στο σώμα του και τελικά αυτοκτόνησε την Κυριακή το μεσημέρι».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η απάντηση του κ. Γεωργιάδη ήταν ότι λυπάται, αλλά δεν φταίει εκείνος και δεν φταίει η Κυβέρνηση.

Στο Νοσοκομείο «Βενιζέλειο» δεν υπάρχει προσωπικό για να κάνει πρωινά χειρουργεία. Το γράφει η δημοσιογράφος Άννα Κωνσταντουλάκη, στην «Πατρίδα», αν δεν κάνω λάθος.

«Το Νοσοκομείο «Βενιζέλειο» συνεχίζει τη λειτουργία του κυρίως με προβλήματα. Οι εφημερίες γίνονται με πάρα πολλές δυσκολίες και στην ουσία οι επεμβάσεις που πραγματοποιούνται αφορούν μόνο στα επείγοντα και ογκολογικά περιστατικά. Καθημερινά λειτουργούν δύο ή τρεις χειρουργικές αίθουσες από τις οκτώ», κύριε Γεωργιάδη, «χειρουργικές αίθουσες, λειτουργούν μόνο δύο ή τρεις γιατί προστέθηκαν δύο νέοι αναισθησιολόγοι αλλά αποχώρησαν άλλοι δύο, οπότε τίποτα δεν άλλαξε».

Ο διοικητής του Νοσοκομείου, ο κ. Χαλκιαδάκης, ανέφερε ότι «στο ΠΑΓΝΗ μέχρι τώρα έχουν γίνει τριάντα πέντε απογευματινά χειρουργεία» -δηλαδή επί πληρωμή, εκεί όπου δεν λειτουργούν τα πρωινά- «και δεν απέκλεισε το γεγονός να γίνουν και στο Νοσοκομείο «Βενιζέλειο», αν το θέλουν οι εργαζόμενοι. Είναι παράδοξο έως και αστείο να μιλάμε για απογευματινά χειρουργεία, αφού δεν είμαστε σε θέση να κάνουμε ούτε τα πρωινά, υπογράμμισε ο Πρόεδρος του Σωματείου Εργαζομένων Μανόλης Μενεγάκης».

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μόνο για την Κρήτη για τον κ. Μητσοτάκη ειδικά είναι αυτά που αναφέρω και για τον κ. Γεωργιάδη, τον Υπουργό του κ. Μητσοτάκη. Έχει ενδιαφέρον να δούμε και για τον κ. Μητσοτάκη τι λέγατε εκείνη την περίοδο, αλλά δεν νομίζω ότι χρειάζεται.

Εφημερίδα «ΠΑΤΡΙΣ». Σας διαψεύδουν οι εργαζόμενοι στο Νοσοκομείο του Αγίου Νικολάου για τον τριαντατριάχρονο ιδιοκτήτη φούρνου, ο οποίος διακομίσθηκε έχοντας χτυπηθεί από φωτοβολίδα και δεν υπήρχαν εκεί οι αρμόδιοι γιατροί για να επιληφθούν.

Και εσείς διαβεβαιώσατε ότι αυτό έγινε. Άρα, είναι κάτι που μπορεί να γίνεται, έτσι; Μπορεί να γίνεται. Έγινε αυτό –αυτό είπατε σε τηλεοπτική εκπομπή-, γιατί το νοσοκομείο δεν είχε εφημερία. Και αντέδρασαν αμέσως οι εργαζόμενοι. Πάλι στην εφημερίδα «ΠΑΤΡΙΣ», πάλι ρεπορτάζ της κ. Κωνσταντουλάκη! Υπάρχουν δημοσιογράφοι που αποκαλύπτουν: «Είναι πραγματικά απορίας άξιο πώς έκανε ο Υπουργός αυτή την αναληθή δήλωση..» -πάλι ψέματα, κύριε Γεωργιάδη; Πάλι ψέματα;- «…και αν κάποιοι από την Κρήτη τον ενημέρωσαν ψευδώς ότι το Νοσοκομείο του Αγίου Νικολάου…» -στο Λασίθι δηλαδή- «…,που εφημερεύει καθημερινά, δεν είχε εφημερία». Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σας βάζουν και το απόκομμα των εφημεριών εκείνης της ημέρας στις οποίες αναφέρεται ότι είχε εφημερία…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ ολοκληρώστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μήπως θέλετε να αναγγείλετε τα παιδιά, γιατί περιμένουν;

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θέλω να αναγγείλω τα παιδιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θέλετε, εντάξει.

**ΠΡΟΕΔΡΕΥΩΝ (Αθανάσιος Μπούρας):** Δέχομαι από κάτω, από όλες τις πτέρυγες, όλο νοήματα και δεν μπορώ να κάνω διαφορετικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από όλες τις πτέρυγες δέχεστε νοήματα;

**ΠΡΟΕΔΡΕΥΩΝ (Αθανάσιος Μπούρας):** Νομίζω ότι εσείς ξέρετε πάρα πολύ καλά και τον Κανονισμό και τη Βουλή ως πρώην Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Μπούρα, βεβαίως.

**ΠΡΟΕΔΡΕΥΩΝ (Αθανάσιος Μπούρας):** Αυτή τη στιγμή ασκείτε κοινοβουλευτικό έλεγχο, ενώ έχουμε νομοθετική εργασία. Σας παρακαλώ θερμά. Τα πέντε λεπτά παρέμβαση που έχετε έγιναν είκοσι έξι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, όπως έγιναν και χθες του Υπουργού. Έχω εδώ ακριβώς όλες τις ομιλίες του Υπουργού, που μίλησε καθ’ υπέρβαση…

**ΠΡΟΕΔΡΕΥΩΝ (Αθανάσιος Μπούρας):** Πείτε τες, για να πω και τις δικές σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ μιλάω για τρίτη φορά. Ο Υπουργός έχει ήδη μιλήσει εννέα φορές.

**ΠΡΟΕΔΡΕΥΩΝ (Αθανάσιος Μπούρας):** Ο Υπουργός έχει μιλήσει, τα λέω εγώ, για να τα ξέρετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ σήμερα μιλάω για πρώτη φορά. Μην αντιδικείτε μαζί μου.

**ΠΡΟΕΔΡΕΥΩΝ (Αθανάσιος Μπούρας):** Ο Υπουργός μίλησε 3.40΄, 6.14΄, 29.04΄, 2.56΄, 3.30΄, 1.35΄.

Ξέρετε πόσο μιλήσατε εσείς χθες; 32.03΄, 18.19΄και 6 λεπτά. Αθροίστε τα. Νομίζω, είναι υπερδιπλάσιο του Υπουργού.

Σας παρακαλώ, ολοκληρώστε, για να είμαστε όλοι εντάξει. Σας παρακαλώ θερμά. Επί του θέματος, γιατί πρέπει να ολοκληρώσουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας υπενθυμίζω, κύριε Μπούρα, που δεν θα ήθελα…

**ΠΡΟΕΔΡΕΥΩΝ (Αθανάσιος Μπούρας):** Έχουμε δύο ημέρες που συζητάμε και…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι δυσάρεστα αυτά που λέω. Το καταλαβαίνω.

**ΠΡΟΕΔΡΕΥΩΝ (Αθανάσιος Μπούρας):** …δόθηκε όλη η δυνατότητα σε όλους -αν είναι κάποιος που μπορεί να παραπονεθεί, να το πει τώρα-, και σε εσάς ιδιαιτέρως.

Εγώ με ευγένεια σας λέω «ολοκληρώστε». Δεν μπορώ να κάνω κάτι άλλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μπούρα, δεν θέλω ούτε να οδηγηθείτε να λέτε ότι σας έσπασα τα νεύρα ούτε να οδηγηθείτε να μου λέτε ότι εγώ προκαλώ τις εναντίον μου ύβρεις, όπως κάνατε την άλλη φορά.

Ευγενικά υπενθυμίζω ότι ο Υπουργός έχει μιλήσει χθες και σήμερα εννέα φορές, η Αναπληρώτρια Υπουργός, η κ. Αγαπηδάκη, πέντε φορές ή έξι, ο κ. Θεμιστοκλέους άλλες τρεις. Και συνολικά μιλάμε για διαρκείς παρεμβάσεις. Προφανώς, δεν θέλετε την Αντιπολίτευση. Το είπαμε αυτό. Και προφανώς και αυτά τα οποία λέω δεν είναι πολύ ευχάριστα.

Εγώ θα ήθελα, λοιπόν, στον λίγο χρόνο στον οποίο θα ολοκλήρωνα ούτως ή άλλως, να υπενθυμίσω…

**ΠΡΟΕΔΡΕΥΩΝ (Αθανάσιος Μπούρας):** Κλείστε σας παρακαλώ, για να είμαι κι εγώ εντάξει κι εσείς ήρεμη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ είμαι πολύ εντάξει. Δεν έχω κανένα πρόβλημα να είμαι εντάξει. Είμαι πολύ εντάξει. Και είμαι εντάξει με τη συνείδησή μου, γιατί έχω υποσχεθεί στους πολίτες της χώρας αυτής ότι θα είμαι η φωνή τους εδώ μέσα και έξω…

**ΠΡΟΕΔΡΕΥΩΝ (Αθανάσιος Μπούρας):** Όμως, θα ρυθμίζετε μόνη σας τον χρόνο που θα μιλάτε. Έτσι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην μου απαντάτε σας παρακαλώ, κύριε Μπούρα.

**ΠΡΟΕΔΡΕΥΩΝ (Αθανάσιος Μπούρας):** Εγώ δηλαδή δεν κάνω τίποτα εδώ και δεν πρέπει να κάνω τίποτα!

Λοιπόν, αυτό το αφήνω στην κρίση των συναδέλφων, αλλά και του ελληνικού λαού, ο οποίος μας παρακολουθεί.

Συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι βέβαιο, κύριε Μπούρα, ότι ο ελληνικός λαός και μας παρακολουθεί…

**ΠΡΟΕΔΡΕΥΩΝ (Αθανάσιος Μπούρας):** Συνεχίστε παρακαλώ. Όμως, μόνο μια υπόδειξη. Ολοκληρώστε.

Θα ήθελα τη βοήθεια και των δικών σας Βουλευτών, όσον αφορά τη συνέργεια σε έναν Προεδρεύοντα, νομίζω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν αντιλαμβάνομαι τι ακριβώς…

**ΠΡΟΕΔΡΕΥΩΝ (Αθανάσιος Μπούρας):** Όταν τα πέντε λεπτά γίνονται είκοσι εννέα –κόβω εγώ τα δύο-τρία λεπτά που σας διέκοψα-, δεν νομίζω ότι μπορεί να είναι λογικό. Και ήθελα και τη γνώμη των υπόλοιπων συναδέλφων.

Σας παρακαλώ, όμως, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να πάρουμε γνώμες τώρα;

**ΠΡΟΕΔΡΕΥΩΝ (Αθανάσιος Μπούρας):** Τότε να καθίσουμε και να μην τελειώνουμε ποτέ. Εντάξει;

Ολοκληρώστε, όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν σταματήσετε να μιλάτε, θα ολοκληρώσω. Είναι το μόνο βέβαιο.

**ΠΡΟΕΔΡΕΥΩΝ (Αθανάσιος Μπούρας):** Ναι, ναι. Το μόνο βέβαιο, στις πέντε το πρωί. Μπορεί και αυτό.

Ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω την ομιλία μου –ελπίζω να μην ξαναδιακοπώ- απευθυνόμενη στα παιδιά που είναι εδώ και έχουν γεμίσει τα θεωρεία και στους πολίτες που είναι εδώ και παρακολουθούν από τα θεωρεία.

Ποτέ να μην ανέχεσαι και ποτέ να μην ανέχεστε να σας κακοποιούν οι εξουσίες. Ποτέ να μην απαρνιέστε την αλήθεια σας, την καρδιά σας, τη συνείδησή σας. Ποτέ να μην προδώσετε τους πολίτες. Εγώ δεν θα το κάνω ποτέ. Και απέναντι στις εξουσίες, απέναντι στις αντιδημοκρατικές πρακτικές, απέναντι στον σεξισμό, την κακοποίηση, που δυστυχώς παράγεται και μέσα εδώ σ’ αυτή την Αίθουσα, ακόμα και αν είναι δύο Βουλευτές τώρα της Νέας Δημοκρατίας, απέναντι σε όλα αυτά να αντιτάσσετε την ανθρωπιά σας, την αγάπη σας για τον άνθρωπο και να ξέρετε ότι ό,τι και να γίνει θα έχετε εδώ μέσα και έξω από εδώ μια φωνή δική σας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και επτά συνοδοί εκπαιδευτικοί από το 2ο Δημοτικό Σχολείο Λάρισας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Προκειμένου να φτάσουμε προς το τέλος, θα δώσω τον λόγο για πέντε-έξι λεπτά στην Αναπληρώτρια Υπουργό, την κ. Αγαπηδάκη, και στη συνέχεια τον λόγο θα πάρει ο Υπουργός Υγείας, ο κ. Άδωνις Γεωργιάδης, προκειμένου με την τοποθέτησή του να ολοκληρωθεί η διήμερη διαδικασία.

Ορίστε, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Σας είπα και χθες ότι περίμενα κάτι διαφορετικό εδώ. Δυστυχώς, βλέπω ότι και σήμερα, παρά τα όσα αποσαφηνίσαμε χθες…

Προσωπικά είχα την ελπίδα ότι τουλάχιστον για τα άρθρα που αφορούν τα προγράμματα πρόληψης για τον καρκίνο, την προαγωγή υγείας για τα παιδιά, μια σειρά από δράσεις που είναι θετικές και αφορούν, όχι απλά κάθε πολίτη, αφορούν ιδιαίτερα τους ανθρώπους που υποφέρουν από τις ανισότητες στην υγεία, θα έρθετε εδώ μέσα και θα πείτε ένα «ναι».

Έχω εγώ προσωπικά την ανάγκη, αφού κανένα κόμμα της Αντιπολίτευσης δεν το αισθάνεται, να ζητήσω για λογαριασμό σας συγγνώμη από τους πολίτες. Ζητώ συγγνώμη!

(Χειροκροτήματα από την πτέρυγα της Νέας Δημοκρατίας)

Και ειλικρινά ντρέπομαι, γιατί δεν υπάρχει το επίπεδο που θα έπρεπε για αυτά τα θέματα.

Με συγχωρείτε πάρα πολύ, αλλά πώς έρχεστε εδώ και μας λέτε για ελλείψεις και θανάτους και ενώ φέρνουμε προγράμματα που σώζουν ζωές, λέτε «όχι, τα καταψηφίζουμε»; Τι καταψηφίζετε; Γιατί θα τρελαθώ. Τι καταψηφίζετε; Καταψηφίζετε την πρόληψη του καρκίνου; Καταψηφίζετε να σώζονται ανθρώπινες ζωές;

Αλήθεια σας το λέω. Θέλετε να κάνουμε μια διακομματική επιτροπή, να πάμε εκεί έξω να πούμε στον κόσμο «ναι στην πρόληψη», «ναι στις εξετάσεις αυτές»;

(Χειροκροτήματα από την πτέρυγα της Νέας Δημοκρατίας)

Θα σας το χαρίσουμε να πάτε να το «πουλήσετε» και να πείτε ότι εσείς το κάνατε. Γιατί, ξέρετε, την Κυβέρνηση του Κυριάκου Μητσοτάκη, τη Νέα Δημοκρατία, δεν τη νοιάζει να κερδίζει ψήφους, τη νοιάζει να σώζονται άνθρωποι.

Σας το χαρίζουμε, λοιπόν. Ελάτε να πάμε να το κάνουμε μαζί, αν αντέχετε να βάλετε το μικροκομματικό συμφέρον έστω για λίγο στην άκρη και να κοιτάξετε στα μάτια τους πολίτες.

Ειλικρινά, απογοητεύομαι πάρα πολύ. Εγώ δεν έχω πολιτική πείρα, δεν έχω. Είναι λίγος ο καιρός που βρίσκομαι μέσα στο Κοινοβούλιο. Αυτό είναι το επίπεδο με το οποίο αντιμετωπίζει η Αντιπολίτευση τα προβλήματα των πολιτών, ειδικά μετά την πανδημία; Και μας κάνατε και χθες μάθημα εδώ πέρα για το πόσες ζωές χάθηκαν. Δηλαδή, αυτό είναι για σας η ανθρώπινη ζωή; Αυτό είναι η αρρώστια; Ξέρετε τι σημαίνει αρρώστια, τι σημαίνει πόνος, τι σημαίνει να πρέπει να κάνεις πράγματι μια εξέταση και να μην έχεις τα χρήματα; Και φέρνουμε αυτά τα πράγματα εδώ και λέτε «όχι»; Αυτό είναι το ενδιαφέρον;

(Χειροκροτήματα από την πτέρυγα της Νέας Δημοκρατίας)

Ειλικρινά σας το λέω, ντρέπομαι και λυπάμαι και ζητώ συγγνώμη από τους Έλληνες πολίτες που βλέπουν αυτό το θέαμα δύο μέρες τώρα.

Δεν νοείται κανένα κράτος μέλος στην Ευρωπαϊκή Ένωση μετά την πανδημία να μην κάνει τέτοια προγράμματα, την ώρα που έχουμε καθυστερημένες διαγνώσεις εξαιτίας του COVID και η Κομισιόν έχει πει πάμπολλες φορές και έχει παροτρύνει κάθε κράτος-μέλος και έχει διαθέσει επιπλέον κονδύλια για τέτοια προγράμματα.

Λυπάμαι λοιπόν γιατί εδώ υπάρχει πολύ μεγάλη υποκρισία και ως προς τη διαδικασία. Γιατί όταν εξυπηρετεί η διαδικασία τα μικροκομματικά συμφέροντα, μια χαρά την παραβιάζουμε, λέμε ό,τι θέλουμε εδώ. Αλλά και ως προς την ουσία, διαπιστώνω ότι η αγωνία της Αντιπολίτευσης είναι μην τυχόν και γίνει το δεκανίκι της Νέας Δημοκρατίας, όχι να σωθούν ζωές. Δεν σας απασχολούν αυτά τα θέματα. Υπάρχει λοιπόν μια υποκριτική επιχειρηματολογία.

Ναι, κύριε Τσίμαρη, που κουνάτε το κεφάλι σας, έφτασε χθες ο Κοινοβουλευτικός σας Εκπρόσωπος ο κ. Κατρίνης να γυρίσει να μου πει ότι πρέπει να προσέχω πώς μιλάω στους συναδέλφους γιατί είναι εκλεγμένοι και εγώ έχω θέση δοτή. Εγώ έχω θέσει δοτή. Και αναρωτιέμαι, ήθελε να προσβάλει τους εξωκοινοβουλευτικούς Υπουργούς και μπερδεύτηκε και νόμιζε ότι είμαι εξωκοινοβουλευτική Υπουργός ή προσβάλλει όλους τους Βουλευτές Επικρατείας εδώ μέσα; Γιατί ξέρετε οι Βουλευτές Επικρατείας είναι εκλεγμένοι με το ψηφοδέλτιο Επικρατείας του κόμματος, όπως και ο κ. Δουδωνής. Και επειδή εδώ μιλάει ως Κοινοβουλευτικός σας Εκπρόσωπος, θέλω πάρα πολύ να μας πει αν αυτό που είπε ότι η θέση μου είναι δοτή -οι θέσεις λοιπόν των Βουλευτών Επικρατείας του ελληνικού Κοινοβουλίου είναι δότες- ισχύει για τον κ. Δουδωνή και αν είναι προσωπική του άποψη ή εάν είναι άποψη του κόμματός σας. Και αν είναι άποψη του κόμματος σας, γιατί δεν το έχετε θέσει εδώ να το συζητήσουμε; Ας σταματήσει αυτό με τους Βουλευτές Επικρατείας, να μην έχει κανένα κόμμα. Καταλαβαίνετε, λοιπόν, το επίπεδο της υποκρισίας;

Εγώ, κυρία Κωνσταντοπούλου -και το λέω γιατί επικαλεστήκατε κάτι που σας έγραψε μία πολίτης-, αισθάνομαι ότι ο σεξισμός και ο τραμπουκισμός είναι κάτι πάρα, πάρα πολύ σοβαρό και προσωπικά ούτε το χρησιμοποιώ ως δικαιολογία όταν μου ασκείται πολιτική κριτική ούτε και θα το αφήσω να με κάμψει εδώ μέσα. Γιατί από το πρωί δέχομαι τραμπουκισμό. Άμα κουνάω το χέρι μου είναι πρόβλημα. Άμα γελάω, είναι πρόβλημα. Δεν ξέρω με ποιον τρόπο πρέπει να είμαι! Είναι σαν να μην υπάρχω, να ακυρωθεί η παρουσία μου εδώ μέσα.

Λοιπόν κοιτάξτε είμαι ένας άνθρωπος ο οποίος έχει περάσει πολύ πιο δύσκολα από αυτό. Εμένα δεν με επηρεάζουν όλα αυτά. Τραμπουκίστε όσο θέλετε. Θα κάτσω εδώ, θα απαντώ ήρεμα με στοιχεία, θα κοιτάω στα μάτια τους πολίτες και θα λέω ένα πράγμα. Εγώ έχω απόλυτη συνείδηση ότι όλες αυτές οι θέσεις οι πολιτικές είναι εφήμερες. Ξέρετε τι με νοιάζει; Να φύγω να πάω σπίτι μου και να ξέρω ότι έκανα πέντε πράγματα για τις Ελληνίδες και τους Έλληνες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Τον λόγο τώρα έχει ο Υπουργός, ο κ. Γεωργιάδης, προκειμένου να ολοκληρωθεί η διήμερη, πολύωρη διαδικασία γι’ αυτό το σημαντικό σχέδιο νόμου του Υπουργείου Υγείας.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κυρία Πρόεδρε της Πλεύσης Ελευθερίας, κατ’ αρχάς μιλήσατε πάλι τριάντα λεπτά. Εγώ σας είπα εάν θέλετε να μου πείτε ένα απλό πράγμα. Αν υπερασπιστήκατε έναν βιαστή και αν τελικά καταδικάστηκε. Στα τριάντα λεπτά που μιλήσατε και σήμερα, δεν είπατε τίποτα γι’ αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας απάντησα και δεν μου δίνατε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι, δεν απαντήσατε.

Επίσης έψαξα να βρω και την υπόθεσή του. Και απ’ ότι κατάλαβα ο ίδιος έχει παραδεχθεί ότι έκανε τον βιασμό, ότι έβαζε τα χάπια και επικαλέστηκε ψυχολογικά προβλήματα. Άρα υπερασπιστήκατε εις γνώσιν σας έναν βιαστή. Και δεν είναι μόνο ότι υπερασπιστήκατε εις γνώσιν σας έναν βιαστή, αλλά εις γνώσιν σας παίρνατε διαρκώς αναβολές ξέροντας ότι τα θύματα ερχόντουσαν από το εξωτερικό, όπως μία κυρία από την Αυστραλία, η οποία και σας έχει καταγγείλει.

Το λέω όχι γιατί φυσικά ένας δικηγόρος δεν μπορεί να υπερασπιστεί έναν βιαστή. Προφανώς και οι βιαστές χρειάζονται υπερασπιστές. Καμμία αντίρρηση. Εγώ σέβομαι το δικηγορικό λειτούργημα. Αυτό που δεν μπορεί να γίνεται είναι ένας δικηγόρος που τη μία υπερασπίζεται έναν βιαστή, την άλλη υπερασπίζεται έναν Ρώσο μαφιόζο, την τρίτη υπερασπίζεται έναν τρίτο απατεώνα -και καλά κάνει ως δικηγόρος- να έρχεται στην Βουλή ως πρόεδρος κόμματος και να μας λέει «εγώ είμαι ο υπερασπιστής των θυμάτων»! Όχι κάνετε μία δουλειά και βγάζετε λεφτά. Πιθανόν να είστε και πολύ καλή σε αυτή τη δουλειά και μπράβο σας που βγάζετε λεφτά. Αλλά δεν είστε υπερασπιστής των θυμάτων.

Και ο βασικός μου πολιτικός ισχυρισμός είναι ότι όλο αυτό που κάνετε διαρκώς με τα Τέμπη –σήμερα το κάνατε λίγο λιγότερο- είναι άλλη μια δουλειά για σας. Δεν έχετε το παραμικρό συναίσθημα ούτε για τους γονείς ούτε για τα θύματα. Είναι για εσάς άλλη μια δουλειά, όχι με πελάτη για λεφτά –πιθανόν να έχετε κάποιους πελάτες με λεφτά, δεν το ξέρω- αλλά για να πάρετε ψήφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Όλα τα δικά σας προσωπικά…(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, όταν τελειώσω, κυρία Πρόεδρε.

Και αυτό το οποίο με ενοχλεί πάρα πολύ και θέλω να ακουστεί για να το ξέρει ο λαός, για να μην έχουμε παρεξηγήσεις, η κ. Κωνσταντοπούλου, υποδύεται τον υπερασπιστή των θυμάτων. Μια δουλειά κάνει για ψήφους. Πώς αποδεικνύεται αυτό; Από το ύφος που μιλάει στην υπόλοιπη Βουλή.

Δεύτερον αγαπητή, κυρία Πρόεδρε, πραγματικά σας μιλάω, εγώ στη ζωή μου δεν έχω κανέναν σεξισμό. Οι περισσότεροι μου συνεργάτες είναι γυναίκες και πιστεύω ότι οι γυναίκες θα τολμούσα να πω ότι και κατά κανόνα είναι και πιο επιμελείς από εμάς τους άνδρες. Όμως το να λέτε οκτώ φορές στην ομιλία σας «η μόνη γυναίκα πολιτική Αρχηγός» αρχίζει να λειτουργεί ανάποδα. Πρώτα απ’ όλα δεν είστε η πρώτη γυναίκα πολιτική Αρχηγός στην Ελλάδα. Έχει προϋπάρξει στην Βουλή αυτή η κ. Αλέκα Παπαρήγα. Έχει υπάρχει στον χώρο σας η κ. Μαρία Δαμανάκη και σίγουρα θα μου ξεφεύγουν και κάποιες άλλες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η κ. Μπακογιάννη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η κυρία Μπακογιάννη σωστά.

Άρα το να το λέτε σε κάθε ομιλία σας οκτώ φορές, φτάνει. Κούρασε. Μας το είπατε.

Πάμε τώρα να αντιπαρατεθούμε ως κανονικοί πολιτικοί αντίπαλοι με κανονικά πολιτικά επιχειρήματα.

Ο συμπαθέστατος σε εμένα κ. Μπιμπίλας με κατηγόρησε στην ομιλία του ότι ήμουν σε παροξυσμό.

Ακούστε, εγώ, κύριε Μπιμπίλα, θέλω να είμαι μαζί σας πολύ ειλικρινής. Θαυμάζω τον Γκάντι, αλλά δεν είμαι οπαδός του Γκάντι. Εγώ αν κάποιος με βαρέσει, βαράω. Αν κάποιος μου φέρεται με σεβασμό, φέρομαι με σεβασμό. Αν θέλετε, κύριε Μπιμπίλα, να βρείτε κάποιον παροξυσμό χθες στη Βουλή, δείτε την ομιλία της κυρίας Προέδρου σας πριν τη δική μου ομιλία, το ύφος με το οποίο απευθυνόταν στους Βουλευτές της Νέας Δημοκρατίας, λες και κάποιος την διόρισε εδώ "βουλευτονόμο", την απαξίωση που τους μιλούσε, την ειρωνεία στον Γραμματέα της Κοινοβουλευτικής μας Ομάδας και φυσικά τις αισχρές και χυδαίες κατηγορίες που συνήθως λέει περί δολοφόνων κ.λπ..

Άρα, όπως καταλαβαίνετε, αγαπητέ κύριε Μπιμπίλα, επειδή εγώ είμαι οπαδός της Παλαιάς Διαθήκης σε αυτό, όταν κάποιος με χτυπάει, χτυπάω. Αν η κ. Κωνσταντοπούλου αλλάξει τακτική και αρχίζει να φέρεται στη Βουλή με σεβασμό, θα εισπράττει από μένα σεβασμό.

Αλλά επειδή είστε λίγο νέος εδώ -στη Βουλή εννοώ- δεν θυμάστε τι έζησε η Βουλή το εξάμηνο που ήταν Πρόεδρος. Το εξάμηνο που ήταν Πρόεδρος -αν κάνετε έξω μία βόλτα στους υπαλλήλους της Βουλής, θα το μάθετε- ήταν το πιο τυραννικό εξάμηνο προεδρίας της Βουλής από την ίδρυση του νεότερου ελληνικού κράτους. Οι υπάλληλοι έκλαιγαν έξω στους διαδρόμους. Τους κράταγε μέχρι τις 6.00΄ με 7.00΄ το πρωί και τελικά έφτασε να ασκήσει το ίδιο μπούλινγκ στους συναδέλφους Βουλευτές. Επαναλαμβάνω, μας κράτησε από χούι, όλους το βράδυ εδώ και κοιμηθήκαμε στους καναπέδες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε… (Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και να ξέρετε, κύριε Μπιμπίλα, εσείς είστε ένας ευγενής άνθρωπος, αλλά δυστυχώς τα έφερε έτσι η μοίρα και είστε με μία κυρία που είναι ένας απλός τύραννος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κακιά γυναίκα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ούτε η δημοκρατία τη νοιάζει, ούτε τίποτα. Αυτά όλα τα πουλάει και τα πουλάει καλά. Είναι σε αυτό καλή. Αλλά μέχρι εκεί.

Να απαντήσω και σε αυτό που είπε για μένα. Το λέτε διαρκώς και διαρκώς και διαρκώς. Όταν το πρωτοείπατε, είπα να μην απαντήσω. Λέω εντάξει τώρα, ίσως να μην ξέρει η κ. Κωνσταντοπούλου. Επειδή το λέτε εκατό φορές, τουλάχιστον να το πληροφορηθείτε. Το Υπουργείο Ανάπτυξης δεν έχει καμμία εμπλοκή σε κανένα μπάζωμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απόλυτη! Ελάτε τη Δευτέρα να απαντήσετε.

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, ακουστήκατε με νεκρική σιγή από κάτω και κάνετε διακοπές!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν ξέρω πού πρέπει να είμαι τη Δευτέρα. Εάν έχω προσκληθεί κάπου τη Δευτέρα, ευχαρίστως να έρθω.

Το Υπουργείο Ανάπτυξης…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας προσκαλώ, ελάτε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, ακούστε. Για να είμαστε συνεννοημένοι. Θα κρατήσετε τον χρόνο μου. Δεν μπορώ να συνεννοηθώ.

Εγώ δεν τη διέκοψα καθόλου.

**ΠΡΟΕΔΡΕΥΩΝ (Αθανάσιος Μπούρας):** Δεν ακούστηκε ούτε αναπνοή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εκτός από όλα όσα είπε χθες, είναι και αγενεστάτη. Με έβριζε δεκαπέντε λεπτά και δεν τη διέκοψα μία φορά.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Υπουργέ.

Προφανώς θα έχετε την ανοχή από τις διακοπές, αλίμονο!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητήστε προστασία, κύριε Γεωργιάδη, γιατί εγώ…(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Προστασία από εσάς πρέπει να ζητάει κάθε άνθρωπος κυρία μου!

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, γιατί θέλετε να μιλάτε μόνο εσείς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κάθε άνθρωπος που σας συναντά, πρέπει να ζητάει προστασία από εσάς και από την κακοποιητική σας συμπεριφορά, η οποία είναι διαρκής.

Και θά ’μαι εδώ για να το επισημαίνω, γιατί στον λαό καμμιά φορά φοβούμαστε για λόγους ευγένειας να λέμε την πραγματικότητα. Η κακοποιητική σας συμπεριφορά και στη Βουλή και παντού είναι ασταμάτητη. Σταματήστε επιτέλους και σεβαστείτε τον Κανονισμό. Ζητήσατε τον λόγο επί προσωπικού, μετά την ομιλία μου το Προεδρείο κρίνει ότι πρέπει να σας τον δώσει. Τελεία. Αν δεν μπορείτε να συγκρατηθείτε, βγείτε έξω και ελάτε μετά. Το κάνουμε πολλοί στη Βουλή αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην κρίνετε εξ ιδίων, κύριε Γεωργιάδη!

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να μην καταγράφονται όσα λέει και διακόπτει η κ. Κωνσταντοπούλου. Δεν θα καταγράφεται τίποτα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναλέω προς τον ελληνικό λαό. Η κυρία που υποδύεται τη δημοκράτη, την υπερασπίστρια των θυμάτων και των ανθρωπίνων δικαιωμάτων είναι απλώς μία κυρία με διαρκή κακοποιητική συμπεριφορά.

Πάμε τώρα στο μπάζωμα. Το Υπουργείο Ανάπτυξης είχε επί των ημερών μου στη δικαιοδοσία του το λεγόμενο Πρόγραμμα Δημοσίων Επενδύσεων. Κάθε έκτακτη δαπάνη για να πληρωθεί περνάει μέσα από το Πρόγραμμα Δημοσίων Επενδύσεων. Πράγματι μετά το δυστύχημα των Τεμπών ζητήθηκε από το Υπουργείο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ιησούς Χριστός νικά κι όλα τα κακά σκορπά! Δεν μπορώ να πω τίποτα άλλο πραγματικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μετά, λοιπόν, από το δυστύχημα των Τεμπών…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, περιμένω από σας να κάνετε κάτι.

**ΠΡΟΕΔΡΕΥΩΝ (Αθανάσιος Μπούρας):** Δεν μπορώ να κάνω κάτι άλλο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ θέλω να είμαι ήρεμος. Δεν μπορώ να κάνω κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα μου επιτρέψετε να έχω τη δική μου γνώμη. Δόξα τω Θεώ, στο Σύνταγμα της Ελλάδος έχουμε κατοχυρώσει ότι ο κάθε Βουλευτής σε αυτό το Βήμα έχει το ελεύθερο και αναφαίρετο δικαίωμα να λέει τη γνώμη του. Εγώ, λοιπόν, θα λέω το «δυστύχημα των Τεμπών», γιατί αυτό πιστεύω ότι ήταν. Εσείς μπορεί να λέτε κάτι άλλο, αλλά αυτό δεν σας δίνει το δικαίωμα συνεχώς να με διακόπτετε. Σταματήστε να είστε διαρκώς η Ζωή Κωνσταντοπούλου και γίνετε λίγο καλύτερη! Θα σας κάνει καλό!

Για να ενημερωθεί, λοιπόν, το Σώμα: Κάθε έκτακτη δαπάνη του κράτους περνάει από το Πρόγραμμα Δημοσίων Επενδύσεων για να μπορέσει να πληρωθεί. Το ίδιο έγινε και για τα έργα αποκατάστασης του χώρου στην περιοχή των Τεμπών, μετά το δυστύχημα των Τεμπών. Προφανώς το Υπουργείο Ανάπτυξης δεν έχει καμμία εμπλοκή στα επιχειρησιακά ζητήματα. Πληρώνει τα τιμολόγια που του έρχονται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είπε όμως η κ. Κωνσταντοπούλου άλλο ένα ψέμα, στο οποίο πρέπει να απαντήσει για να έρθουμε μετά στα σοβαρά, ότι εγώ καθιέρωσα το εισιτήριο εισόδου στα νοσοκομεία όταν ήμουν Υπουργός το 2013. Αυτή είναι η περίφημη υπόθεση με το πεντάευρο, το πεντάευρο του Άδωνι, το οποίο μάλιστα είχε τυπωθεί από τον ΣΥΡΙΖΑ και προεκλογικά και το πέταγαν σε τρικάκια στις πορείες.

Για λόγους ιστορίας πρέπει να σας πω ότι το εισιτήριο εισόδου στα κέντρα υγείας θεσπίστηκε για πρώτη φορά από την Υπουργό Υγείας, την αείμνηστη Μαριέττα Γιαννάκου, και ήταν χίλιες δραχμές. Μετά θεσπίστηκε από τον Ανδρέα Λοβέρδο στην κυβέρνηση την οποία είχε το ΠΑΣΟΚ και ήταν Υπουργός Υγείας ο Ανδρέας Λοβέρδος, ο οποίος το έκανε 5 ευρώ. Εγώ παρέλαβα από τους προηγούμενους, από τους προκατόχους μου το εισιτήριο εισόδου στα 5 ευρώ. Ούτε το ανέβασα ούτε το κατέβασα. Το υπερασπίστηκα. Το θεωρώ σωστό μέτρο, αλλά δεν το καθιέρωσα εγώ.

Καθόσον δεν το καθιέρωσα εγώ, δεν θα μπορούσα να το είχα υπερασπιστεί και στην τρόικα, όπως λέτε. Μπορώ δε να σας πω ότι επί των ημερών μου η τρόικα ουδέποτε ασχολήθηκε με το λεγόμενο πεντάευρο.

Το πεντάευρο όμως τότε το έκανε σημαία ο τότε ΣΥΡΙΖΑ, την κατάργησή του, και όταν ήρθε στην εξουσία, πράγματι, το κατήργησε. Κατά τη γνώμη μου λανθασμένα. Γιατί λανθασμένα; Διότι ο τρόπος που το κατήργησε ήταν λανθασμένος. Το πεντάευρο ήταν προϋπολογισθέν έσοδο στα ταμεία του ΕΣΥ 19 εκατομμύρια τον χρόνο. Το αντικατέστησε η κυβέρνηση ΣΥΡΙΖΑ με μία αύξηση στις κρατήσεις των επικουρικών συντάξεων στο 6%, το οποίο έδινε τον χρόνο 65 εκατομμύρια ευρώ και δεν πήγαιναν στο ΕΣΥ, αλλά πήγαιναν στον κρατικό προϋπολογισμό.

Έτσι οι μεν συνταξιούχοι έχασαν πολύ περισσότερα χρήματα από το πεντάευρο, το οποίο πλήρωνε αν κάποιος πήγαινε σε άλλο νοσοκομείο και από το οποίο εξαιρούντο οι χρονίως πάσχοντες, και το αντικατέστησε με μία πολύ μεγάλη επιβάρυνση σε όλους συνταξιούχους, που το πληρώνουν ακόμα και σήμερα, είτε πηγαίνουν είτε όχι, και τα έσοδα δεν πηγαίνουν στο ΕΣΥ, αλλά πηγαίνουν στον κρατικό προϋπολογισμό. Άρα και το ΕΣΥ έχασε 19 εκατομμύρια και επιβαρύνθηκαν οι συμπολίτες μας με 65.

Θα πείτε ευλόγως, γιατί εσείς τώρα δεν το αλλάζετε; Γιατί δυστυχώς κάθε εισφορά και φόρος που μπαίνει, εύκολα μπαίνει, αλλά δύσκολα βγαίνει. Τώρα πρέπει να πας να πεις να χάσει ο κρατικός προϋπολογισμός 65 εκατομμύρια και αυτό δεν είναι τόσο εύκολο.

Να πω όμως για το τι κάνουμε εμείς οι πολιτικοί, γιατί πρέπει να μιλήσουμε κάποτε για την πολιτική. Καλοί οι καυγάδες, οι φασαρίες, η κ. Κωνσταντοπούλου. Αλλά τι είναι η πολιτική;

Εγώ είμαι περήφανος για την πολιτική που ασκούμε και που ασκώ και προσωπικά. Ήρθα στη Βουλή αυτή πριν από μερικούς μήνες ως Υπουργός Εργασίας και εισηγήθηκα στο Σώμα να καταργήσουμε την παρακράτηση του 30%, που είχε ο ΣΥΡΙΖΑ επιβάλει στους εργαζόμενους συνταξιούχους και είπα το θεωρώ ένα μέτρο το οποίο θα οδηγήσει στην καταπολέμηση της μαύρης οικονομίας. Θυμάστε τη συζήτηση.

Θυμίζω ότι επί ΣΥΡΙΖΑ ο κ. Κατρούγκαλος -θα πω μερικά λόγια μετά γι’ αυτόν- είχε θεσμοθετήσει παρακράτηση στις συντάξεις 60%, ο Γιάννης Βρούτσης το έκανε 30% κι εγώ το έκανα μηδέν.

Σήμερα ανακοινώθηκαν τα πρώτα αποτελέσματα αυτής της μεταρρύθμισης, για να καταλάβουμε κάτι που ψηφίζουμε -και που κι εκείνο προκάλεσε αντιδράσεις πριν έρθει στη Βουλή- τι αποτέλεσμα έχει. Μέχρι 31 Δεκεμβρίου 2023, κυρίες και κύριοι συνάδελφοι, οι δηλωμένοι εργαζόμενοι συνταξιούχοι και επί των οποίων επιβαλλόταν η παρακράτηση 30% ήταν είκοσι έξι χιλιάδες. Σήμερα στην ηλεκτρονική πλατφόρμα που πρέπει να δηλωθούν για να γίνει η παρακράτηση του 10% του επιπλέον εισοδήματός τους έχουν ήδη δηλωθεί εξήντα τέσσερις χιλιάδες. Η πλατφόρμα θα είναι μείνει ανοιχτή μέχρι τις 30 Ιουνίου και με τον ρυθμό που γίνονται οι εγγραφές κάθε μέρα υπολογίζει το Υπουργείο ότι μέχρι τις 30 Ιουνίου οι εγγραφές θα είναι πάνω από εκατό χιλιάδες.

Άρα οι είκοσι έξι χιλιάδες του Δεκεμβρίου θα έχουν γίνει εκατό χιλιάδες τον Ιούνιο. Ξέρετε τι είναι αυτοί οι επιπλέον εβδομήντα πέντε χιλιάδες; Είναι αυτοί που δούλευαν "μαύρα" και τώρα κάνουν νόμιμη την εργασία τους και τα εισοδήματά τους. Αυτό είναι μεταρρύθμιση, κύριοι συνάδελφοι του ΠΑΣΟΚ, και όχι να ερχόμαστε να τσακωνόμαστε.

Ισχυρίζομαι ότι σε έναν μεγάλο βαθμό τα απογευματινά χειρουργεία και οι μεταρρυθμίσεις που κάνουμε θα έχουν την ίδια κατά βάση επίπτωση, δηλαδή θα οδηγήσουν ανθρώπους που θέλουν να έχουν υψηλότερο εισόδημα να μπορούν να το κάνουν με νόμιμο τρόπο. Και αυτό είναι πάρα πολύ καλό να συμβαίνει. Γιατί, όταν το κράτος με απαγορεύσεις θέλει να εμποδίσει έναν άνθρωπο να προοδεύσει, είναι σαν να τον εξωθεί στην παρανομία και αυτό δεν είναι σοφό πράγμα. Αυτό το έχει πληρώσει πολύ η κοινωνία που τα εφάρμοζε.

Ισχυρίζομαι, λοιπόν, ότι όπως η διάταξή μας για τους συνταξιούχους, που πολεμήθηκε πάλι από τη Βουλή, έχει συγκλονιστική πλέον, πραγματική, μετρημένη επιτυχία, το ίδιο ακριβώς έχουν και τα απογευματινά χειρουργεία.

Είπε ο κ. Πολάκης με πολύ μεγάλη έπαρση ότι ούτε εκατό απογευματινά χειρουργεία δεν έγιναν σε έναν μήνα και από αυτά τα μισά εκτός λίστας. Η πραγματικότητα είναι ότι έγιναν σε λιγότερο από έναν μήνα πάνω από τριακόσια. Θα μου πείτε, είναι θρίαμβος τα τριακόσια; Ναι, θα σας απαντήσω εγώ. Με συγχωρείτε που θα το πω. Είναι μια πολύ καλή έναρξη. Για ποιον λόγο; Αν το μετρήσεις ποσοστιαία, μέσα σε λιγότερο από έναν μήνα είναι 300% στα απογευματινά χειρουργεία.

Το κυριότερο, όμως, είναι ότι όταν κάναμε τη μελέτη και παρουσιάσαμε στους δημοσιογράφους, στο Υπουργείο Υγείας με τον κ. Θεμιστοκλέους, είχαμε πει ότι εμείς οι ίδιοι ζητάμε να κριθούν τα απογευματινά χειρουργεία σε έναν χρόνο, γιατί δεν περιμένουμε τους πρώτους μήνες να έχουμε πραγματικά πολλά απογευματινά χειρουργεία. Τα προγραμματισμένα απογευματινά χειρουργεία, όπως ενημερώθηκα, για τον επόμενο μήνα ξεπερνάνε τα χίλια. Αυτό τι σημαίνει; Σημαίνει ότι κάθε μέρα ολοένα και περισσότεροι γιατροί και νοσηλευτές δηλώνουν στα νοσοκομεία τη βούλησή τους να συμμετάσχουν σε απογευματινά χειρουργεία και ολοένα περισσότεροι συμπολίτες μας δηλώνουν τη βούλησή τους να χειρουργηθούν στα απογευματινά χειρουργεία.

Λέει τώρα ο ΣΥΡΙΖΑ -καλά, δεν λέω τι είπε ο κ. Πολάκης, ο κ. Πολάκης περίπου είπε ότι όσοι γιατροί και νοσηλευτές συμμετέχουν στα απογευματινά χειρουργεία είναι κάτι σαν λαδέμποροι, αυτό καταλαβαίνει, ότι είναι υπέρ της εμπορευματοποίησης της υγείας και προσκυνούν το χρήμα και κάτι τέτοια. Εγώ δεν θα ήθελα να πω τώρα αν είναι καλός ο Πολάκης, με την κακία αυτή, ο Πολάκης, αν θυμάμαι καλά, εργάζεται σε ιδιωτικό νοσοκομείο και το πιθανότερο είναι ότι παίρνει πολύ υψηλότερες αμοιβές από αυτούς που κατηγορεί, αλλά αυτό το προσπερνάω. Δεν μου αρέσει αυτή η διάκριση, να λέει ο ένας για τον άλλον, αυτός είναι λαδέμπορας, αυτός είναι ο διεφθαρμένος, εγώ είμαι καθαρός. Αυτά μακριά από μένα.

Ξαναλέω, κάθε μέρα ολοένα και περισσότεροι χειρουργοί και νοσηλευτές δηλώνουν τη βούλησή τους να βγουν στα απογευματινά χειρουργεία. Για τον πρώτο μήνα εφαρμογής του μέτρου είναι προφανές ότι έχουμε μεγαλύτερη ροή από αυτή που εμείς αναμέναμε.

Αλλά έρχομαι και στο ανάποδο επιχείρημα. Ας υποθέσουμε, κυρίες και κύριοι συνάδελφοι, ότι τα απογευματινά χειρουργεία τελικά δεν είναι και μεγάλη μεταρρύθμιση, και έγινε πολύς λόγος. Ας πούμε ότι είναι αυτή η κριτική, ότι έχετε δίκιο.

Μα, συγγνώμη! Αν κανείς δεν κάνει απογευματινά χειρουργεία και κανείς δεν ζητάει απογευματινά χειρουργεία, τότε προς τι ο σκοτωμός και ο ολοφυρμός εδώ; Για να κάνετε τόση φασαρία, προφανώς θεωρείτε ότι κάτι μεγάλο θα γίνει, γιατί αν είναι να μη γίνει και τίποτα, προς τι η φασαρία; Τόσο απλά τα πράγματα.

Με τον κ. Κέλλα ήμασταν μαζί την περασμένη εβδομάδα στο Πανεπιστημιακό Νοσοκομείο της Λάρισας και ακούσαμε τους χειρουργούς που μας είπαν γιατί είναι ενθουσιασμένοι με τα απογευματινά χειρουργεία. Δεν είναι έτσι, κύριε συνάδελφε; Ο κ. Ζαχαρούλης, ο διευθυντής, ο χειρουργός εκεί της κλινικής, έδωσε και συνέντευξη μετά στα κανάλια και είπε «μας άλλαξε τη ζωή, το περιμέναμε χρόνια, ευτυχώς που ήρθε ο Γεωργιάδης και έκανε τα απογευματινά χειρουργεία» και από κάτω χειροκροτούσανε οι νοσηλευτές και οι γιατροί μέσα στο νοσοκομείο την ώρα που τα έλεγε.

Εγώ να πω ότι αυτοί είναι λαδέμποροι -κατά Πολάκη. Ωραία. Δεν έχουν δικαίωμα και αυτοί στην άποψή τους; Η δημοκρατία που σας αρέσει είναι μόνο αυτό που πιστεύετε εσείς; Αν κάποιος άλλος πιστεύει κάτι άλλο, αυτός είναι στο πυρ το εξώτερο; Αυτός είναι ο τρόπος που αντιλαμβάνεστε τη δημοκρατία; Άρα είναι προφανές ότι όλο αυτό έχει ξεκινήσει καλά και θα πάμε ακόμα καλύτερα.

Η μεταρρύθμιση του σημερινού νομοσχεδίου, έστω και αν δεν ολοκληρώθηκε, καθώς θα ψηφίσουμε τη νομοτεχνική που απέσυρα σε άρθρο την επόμενη εβδομάδα: Βλέπω πανηγυρισμούς από τα μέσα της Αριστεράς, «τραγέλαφος Γεωργιάδη, απέσυρε τη ρύθμιση». Ξέρετε, μου αρέσει να έχω πάντα ανθρώπινες συνεννοήσεις. Παραδεχθήκατε και ο εισηγητής του ΣΥΡΙΖΑ και ο εισηγητής του ΠΑΣΟΚ ότι πράγματι ήσασταν ενημερωμένοι, ότι πράγματι είχε γίνει συζήτηση στη Βουλή, ότι πράγματι το είπαν οι φορείς αυτοί που ανέφερα. Το ανακοίνωσε ο κ. Λαμπρούλης στην ομιλία του ότι είχε πει ο ΟΕΝΓΕ ότι από τον Φεβρουάριο τους είχα πει ότι σκοπεύω να φέρω αυτό το πράγμα, άρα προφανώς δεν είναι «στο πόδι» ούτε ξαφνικά. Το σχεδιάζαμε πολύ καιρό. Εν πάση περιπτώσει, θέσατε ένα διαδικαστικό ζήτημα.

Εγώ θέλω να το ξεκαθαρίσω. Εγώ δεν είμαι κάπως σαν τη Ζωή Κωνσταντοπούλου. Η Ζωή Κωνσταντοπούλου είναι αλάνθαστη. Εγώ μπορεί να κάνω και λάθος. Δεν χάλασε ο κόσμος. Ό,τι κάνουμε εδώ δεν είναι γραμμένο σε πέτρα, ούτε στις πλάκες του Μωυσέως και εδώ είμαστε, αν γίνει κάποιο λάθος, να το διορθώσουμε καλόπιστα και πολιτισμένα, γιατί έτσι πρέπει να δουλεύουν οι κοινωνίες για να πηγαίνουν μπροστά και όχι να τσακωνόμαστε διαρκώς.

Θέσατε, λοιπόν, ένα διαδικαστικό ζήτημα κι εγώ είπα και ξαναλέω ότι δεν έχω καμμία διάθεση μια ουσιαστική μεταρρύθμιση να κρυφτεί πίσω από τον θόρυβο μιας διαδικαστικής ενστάσεως, γιατί θεωρώ ότι αυτή η μεταρρύθμιση είναι πραγματικά μεγάλη.

Πώς το παρουσίασε ο κύριος συνάδελφος του ΠΑΣΟΚ. Τι είπε; Είπε ότι σήμερα γίνεται η λήξη του ΕΣΥ που ιδρύθηκε από τον αείμνηστο Γεννηματά και κλείνει με τον Γεωργιάδη. Μου δίνετε πολύ μεγάλο ιστορικό ρόλο. Σας ευχαριστώ γι’ αυτό. Θα ήταν πράγματι φοβερό αν ήμουν ο άνθρωπος που θα μπορούσε να συγκριθεί με τον αείμνηστο Γεώργιο Γεννηματά, τη μνήμη του οποίου σέβομαι πάρα πολύ, αλλά θέλω να το ξεκαθαρίσω. Δεν ισχύει αυτό. Μη μου δίνετε τόσο μεγάλο ρόλο στην ιστορία. Αυτό που προσπαθεί να κάνει ο παρών Υπουργός με ταπεινότητα είναι να εφαρμόσει κανόνες κοινής λογικής στον 21ο αιώνα.

Ξέρετε, κύριε συνάδελφε, είναι πιθανό οι συνθήκες να είναι λίγο διαφορετικές απ’ ό,τι το 1980; Το 1980 κανένα δημόσιο σύστημα δεν είχε αυτές τις μεταρρυθμίσεις. Το 2024 είμαστε το μοναδικό σύστημα που δεν τις έχει. Αυτή και μόνο τη διαφορά βάλτε τη στο ζύγι, δηλαδή αναλογιστείτε ότι ο αείμνηστος Γεώργιος Γεννηματάς έφτιαξε ένα σύστημα σε ένα περιβάλλον "άλφα" που ο ανταγωνισμός με τα άλλα συστήματα ήταν σε κάποιες συνθήκες "ψι". Ποιες συνθήκες δηλαδή; Όπου τα άλλα συστήματα ήταν έτσι και που η ιδιωτική υγεία στην Ελλάδα δεν είχε αναπτυχθεί τόσο πολύ.

Εμείς ερχόμαστε τώρα να δράσουμε σε ένα ΕΣΥ που θέλουμε να υπάρχει υπό συνθήκες τελείως διαφορετικές. Μήπως -λέω μήπως- θα πρέπει ένα σύστημα να αναπροσαρμόζεται και στις νέες συνθήκες που βρίσκει μπροστά του; Υπάρχει και αυτή η πιθανότητα ή όχι και ό,τι γράφεται μία φορά δεν πρέπει να ξεγράφεται ποτέ;

Εγώ θέλω να είμαι ειλικρινής. Εγώ πιστεύω ότι η φύση η ίδια μάς ορίζει να προσαρμοζόμαστε στην αλλαγή των συνθηκών και αν δεν μπορούμε να το κάνουμε αυτό, πραγματικά δεν μπορούμε να επιβιώσουμε στον διαρκή ανταγωνισμό.

Σήμερα το ΕΣΥ έχει μεγάλο ανταγωνισμό τόσο από την ιδιωτική υγεία όσο και από τις άλλες χώρες, από τα άλλα δημόσια συστήματα. Αυτός ο μεγάλος ανταγωνισμός τού δημιουργεί πολύ μεγάλη πίεση. Τώρα, η μόνη σας απάντηση στην πίεση είναι η αύξηση των μισθών. Μη χάνουμε άλλον χρόνο, τα έχουμε πει διακόσιες φορές. Εμείς πιστεύουμε, όπως κρίνετε τώρα τη μεταρρύθμισή μου ως Υπουργού Εργασίας για τις συντάξεις πριν από τρεις μήνες, σήμερα διάβασα, κύριοι συνάδελφοι, κύριε Χατζηδάκη, το λέω γιατί εσείς είχατε δώσει μάχη μαζί μου τότε, ότι πάνω από δέκα πλοία έχουν ήδη μπει στα Ναυπηγεία Σκαραμαγκά.

**ΔΙΟΝΥΣΙΟΣ ΧΑΤΖΗΔΑΚΗΣ:** Ακριβώς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η ιδιωτικοποίηση των Ναυπηγείων Σκαραμαγκά ξεκίνησε από το γραφείο μου, όταν ήλθε στο γραφείο μου τότε ο Γιώργος Προκοπίου και μου εξεδήλωσε το ενδιαφέρον του να συμμετάσχει στον διαγωνισμό που κάναμε τότε με τον Χρήστο Σταϊκούρα, για να δοθεί το Ναυπηγείο Σκαραμαγκά. Φωνές στη Βουλή, φασαρίες, εναντίον μας όλοι. Σήμερα τα Ναυπηγεία Σκαραμαγκά έχουν δέκα πλοία.

Όταν κάναμε τα Ναυπηγεία Ελευσίνος, προς τιμήν του ο ΣΥΡΙΖΑ το υποστήριξε. Ήταν μια από τις σπάνιες φορές εθνικής ομοψυχίας Νέας Δημοκρατίας και ΣΥΡΙΖΑ εδώ. Το ΠΑΣΟΚ, δυστυχώς, το καταψήφισε. Όποτε περνάω από την εθνική οδό -να αρχίσετε να περνάτε, δεν θα τσακωνόμαστε, παιδιά- είναι "τίγκα" στα πλοία, δεν υπάρχει ένα μέτρο κενό. Έχουν φτιάξει και τις τρεις δεξαμενές που ήταν βυθισμένες και ο κόσμος δουλεύει. Αυτή είναι η δουλειά μας στην πολιτική, δεν είναι να τσακωνόμαστε.

Σας λέω, λοιπόν, ότι η παρούσα μεταρρύθμιση στο Εθνικό Σύστημα Υγείας θα κριθεί στην πράξη, αλλά ισχυρίζομαι ότι δεν με κρίνετε δίκαια και θα σας πω γιατί. Ας υποθέσουμε ότι όλοι εσείς της Αντιπολιτεύσεως, όχι μόνο η κ. Ζωή Κωνσταντοπούλου, που είναι ασφαλώς η υπερευαίσθητη των υπερευαισθήτων και δεν σηκώνει μύγα στο σπαθί της εις τον κατατρεγμό των πτωχών, λέω για τους υπολοίπους…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μιλάτε εκ του ασφαλούς, γιατί δεν θα μου δώσει τον λόγο μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχετε μεγάλη ανάγκη ψυχολογική να υπερασπίζεστε τους αδυνάτους. Πολύ ωραία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ψυχολογική;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένας σας δεν πρόσεξε ότι στις νομοτεχνικές βελτιώσεις, αυτές που έγινε η φασαρία για το άρθρο που έπρεπε να αποσυρθεί, προσθέσαμε, χωρίς να το ζητήσετε εσείς, νομοτεχνική βελτίωση, σύμφωνα με την οποία εξαιρούμε τους χρονίως πάσχοντες από την καταβολή τού ενός και των τριών ευρώ στα ιδιωτικά διαγνωστικά κέντρα; Δεν θεωρείτε εσείς της Αντιπολιτεύσεως ότι είναι σωστό μέτρο το ότι οι χρονίως πάσχοντες τελικά εξαιρούνται; Ένας από εσάς είπε «εντάξει, καλώς, έχουμε κατακρίνει το ένα και το τρία, αλλά το ότι εξαιρείτε τους χρονίως πάσχοντες είναι ένα θετικό βήμα»; Ούτε καν το διαβάσατε. Ξέρετε γιατί; Διότι δεν σας ενδιέφερε να πείτε κάτι καλό. Σας ενδιέφερε να πείτε μόνο το κακό. Αυτό είναι το πρόβλημά σας.

(Χειροκροτήματα από την πτέρυγα της Νέας Δημοκρατίας)

Χθες ο κ. Πολάκης έκανε μια δήλωση έξω στα κανάλια. Θα το πω για να το ξέρει και το Σώμα και ο ελληνικός λαός. Πράγματι προχθές το βράδυ σε μια τηλεοπτική εκπομπή εξεγέρθη. Γιατί εξεγέρθη; Εγώ έτυχε να είμαι εκείνος ο άνθρωπος που ένα βράδυ Πέμπτης, προ της Κυριακής των εκλογών, κουρασμένος ων, βρέθηκα στον τηλεοπτικό σταθμό «BLUE SKY», ήταν προσκεκλημένος ο κ. Κατρούγκαλος, θυμήθηκα ότι ήταν ο Υπουργός που με είχε βάλει να πληρώνω ενάμισι χιλιάρικο ΕΦΚΑ τον μήνα από 700 ευρώ το δίμηνο που πλήρωνα, του είπα «κύριε Υπουργέ, μου επιτρέπετε να σας κάνω μια ερώτηση άσχετη με την επικαιρότητα;». Μου είπε «βεβαίως». Του είπα «τι έχετε κάνει ως Υπουργός;». Εκείνος ένιωσε την ανάγκη να υπερασπιστεί το νομοθέτημά του, δεν το θεωρώ αφύσικο για έναν Υπουργό, θεωρώ προφανώς λάθος τον νόμο του, αλλά ένας Υπουργός λογικό είναι να θέλει να υπερασπιστεί το νομοθέτημά του, έγινε ο χαμός την επόμενη μέρα, αν θυμάστε, παραιτήθηκε ο κ. Κατρούγκαλος και σε έναν μεγάλο βαθμό χρεώθηκε η συντριβή του ΣΥΡΙΖΑ και στις δηλώσεις του κ. Κατρούγκαλου.

Πριν από λίγες μέρες ανακοινώθηκε ότι ο κ. Κατρούγκαλος εξελέγη σε μια Επιτροπή του ΟΗΕ για τα Ανθρώπινα Δικαιώματα και βγαίνει ο κ. Πολάκης και γράφει στο Twitter του ότι τώρα πέφτουν οι μάσκες…

**ΜΑΚΑΡΙΟΣ ΛΑΖΑΡΙΔΗΣ:** Αμισθί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αμισθί θέση, ναι.

Τώρα πέφτουν οι μάσκες, αποδεικνύεται η συναλλαγή του Κατρούγκαλου και γιατί το έκανε αυτό προ των εκλογών, δηλαδή ότι εγώ είχα συναλλαγή με τον Κατρούγκαλο να πει αυτό το πράγμα για να χάσει ο Τσίπρας τις εκλογές, για να πάρει ο Κατρούγκαλος την αμισθί θέση στον ΟΗΕ μετά από έναν χρόνο. Μιλάμε, δηλαδή, για κωμωδία. Αλλά, μάλλον, δεν είναι κωμωδία. Είναι αίσχος.

Ξέρετε, κύριοι συνάδελφοι του ΣΥΡΙΖΑ, που είστε εδώ, να κάνω αυτό που κάνει η κ. Κωνσταντοπούλου, μόνο έναν του ΣΥΡΙΖΑ βλέπω εδώ -αστειεύομαι, αυτή την ώρα δεν θα υπάρχουν πολλοί-, εσείς βρίσκετε καλό για έναν σύντροφό σας και μέλος της Κεντρικής σας Επιτροπής μέχρι σήμερα να θέλετε να τον παρουσιάσετε στον ελληνικό λαό ως έναν δωροδοκημένο προδότη; Εσείς, κύριε Παναγιωτόπουλε, το βρίσκετε σωστό αυτό; Σας αρέσει που το κάνει ο κ. Πολάκης; Είδα, λοιπόν, ότι λέει τον Κατρούγκαλο δωροδοκημένο προδότη και δεν λέει μόνο τον Κατρούγκαλο στο tweet, λέει και τον κ. Λιάκο, λέει και τον κ. Χουλιαράκη.

Δηλαδή, για να το καταλάβουμε λίγο, σ’ αυτή την κυβέρνηση Τσίπρα δεν υπήρχε κανένας κανονικός. Όλοι προδότες ήταν. Υπουργός Επικρατείας του Τσίπρα ο Λιάκος, προδότης. Υπουργός Οικονομικών του Τσίπρα ο Χουλιαράκης, προδότης. Υπουργός Εργασίας του Τσίπρα ο Κατρούγκαλος, προδότης. Και δωροδοκημένοι προδότες, δηλαδή τα παίρνουνε, κατά Πολάκη.

Δεν σας απασχολεί καθόλου στον ΣΥΡΙΖΑ αυτό, ότι ήσασταν όλοι προδότες δωροδοκημένοι από τη Νέα Δημοκρατία κατά Πολάκη; Διότι αν σας απασχολεί, κάποιος πρέπει να πει κάτι στον Πολάκη. Αν δεν σας απασχολεί, πραγματικά έχουμε χάσει την αίσθηση της λογικής.

Βγαίνουν και δηλώνουν, λοιπόν, «αποδεικνύεται το ποιόν του Γεωργιάδη από το ότι άφησε τους ανασφάλιστους χωρίς κάλυψη». Θέλω να καταθέσω στα Πρακτικά όλο το χρονικό, τα ΦΕΚ. «Με την έκδοση του ν.4238/2014 με ημερομηνία 17-2-2014, «Πρωτοβάθμιο Εθνικό Δίκτυο Υγείας ΠΕΔΥ αλλαγής σκοπού ΕΟΠΥΥ και λοιπές διατάξεις» ο τίτλος, που ψηφίστηκε στη Βουλή, συνιστάται Πρωτοβάθμιο Εθνικό Δίκτυο Υγείας ΠΕΔΥ. Άρθρο 1: Το κράτος μεριμνά και εγγυάται την παροχή ολοκληρωμένων υπηρεσιών πρωτοβάθμιας περίθαλψης, πρόληψης, διάγνωσης, θεραπείας κ.λπ.. Οι υπηρεσίες αυτές παρέχονται ισότιμα σε κάθε πολίτη, ανεξάρτητα από την οικονομική, κοινωνική, επαγγελματική, ασφαλιστική του κατάσταση και τον τόπο της κατοικίας του».

Στη συνέχεια εξεδόθη στις 3 Ιουνίου 2014 η κοινή υπουργική απόφαση Υπουργείων Υγείας και Οικονομικών «Καθορισμός προϋποθέσεων κριτήριων και διαδικασιών πρόσβασης στο σύστημα νοσηλευτικής και ιατροφαρμακευτικής περίθαλψης ανασφαλίστων και οικονομικά αδυνάτων πολιτών» όπου καθίστανται δικαιούχοι δωρεάν νοσοκομειακής περίθαλψης πολυήμερης και βραχείας: α) οι ανασφάλιστοι Έλληνες πολίτες ή πολίτες ελληνικής καταγωγής, ομογενείς κ.λπ., οι υπήκοοι κρατών-μελών της Ευρωπαϊκής Ένωσης, οι υπήκοοι τρίτων χωρών νόμιμα και μόνιμα διαμένοντες στην Ελλάδα, οι ασφαλισμένοι που έχουν χάσει την ασφαλιστική τους ικανότητα λόγω οφειλών στα ασφαλιστικά ταμεία, όπως επίσης και τα εξαρτώμενα μέλη της οικογένειάς τους. Αυτό έγινε στις 3 Ιουνίου 2014 από μένα ως Υπουργό Υγείας.

Στις 28 Ιουνίου 2014, με τον κ. Βορίδη Υπουργό Υγείας, βγαίνει η επόμενη ΚΥΑ με το Υπουργείο Οικονομικών, η 56432 του κ. Βορίδη -η δική μου ήταν η 48985- όπου δίνεται «καθορισμός προϋποθέσεων, κριτηρίων και διαδικασιών πρόσβασης στο σύστημα φαρμακευτικής περίθαλψής ανασφαλίστων και οικονομικά αδυνάτων πολιτών». Γράφει η απόφαση ότι δικαίωμα στη δωρεάν φαρμακευτική φροντίδα έχουν οι ανασφάλιστοι Έλληνες πολίτες, οι νομίμως διαμένοντες στην ελληνική επικράτεια ομογενείς κ.λπ..

Πάρτε αυτό όλο το χρονικό. Δώστε το κάποιος στον κ. Πολάκη. Να σταματήσει όλο αυτό το ψεύδος.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και με αυτό ολοκληρώστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όλη αυτή την επίθεση που κάνει την κάνει μόνο για έναν λόγο. Μου έκανε και μήνυση λέει -το είπε και χθες και γι’ αυτό απαντώ, κύριε Πρόεδρε- γιατί, λέει, ότι ο ΕΟΔΥ δεν παραστάθηκε στη δίκη. Μιλάω για την πολιτική δίωξη που έκανε ο ίδιος κατά των Σταμάτη Πουλή, Θεοφιλάτου και τους άλλους.

Θα καταθέσω στα Πρακτικά το χρονικό, το οποίο έχει κάποιο ενδιαφέρον, για καταλάβετε με τι ανθρώπους έχουμε μπλέξει. Τι λέει ο κ. Πολάκης; Ότι κάνω μήνυση στο Διοικητικό Συμβούλιο του ΕΟΔΥ γιατί στη δίωξη για τον παράνομο διορισμό των υπαλλήλων "χι" του Γεωργιάδη δεν πήγαν πολιτική αγωγή. Έπρεπε να πάνε. Αυτό είναι το αδίκημα κατά Πολάκη. Δεν υπάρχει αδίκημα αλλά αυτό λέει ο Πολάκης «γι’ αυτό θα κάνω μήνυση σ’ αυτούς και τον Γεωργιάδη ως ηθικό αυτουργό». Δηλαδή, τι λέει ο Πολάκης; Ότι είναι ποινικό αδίκημα ότι ο ΕΟΔΥ δεν πήγε ως πολιτική αγωγή σε μία δίωξη για παράνομο διορισμό.

Το 2017 η εισαγγελία άσκησε ποινική δίωξη σε βαθμό κακουργήματος για απάτη, παράνομη επεξεργασία προσωπικών δεδομένων και υπεξαγωγή εγγράφων και η ανακρίτρια διαφθοράς διενήργησε ανάκριση για τρεις μετακλητούς υπαλλήλους συνεργάτες του κ. Πολάκη για την ποινική δικογραφία ΑΒΜΩ 2016/105. Αφορούσε την προκήρυξη 9 Φεβρουαρίου 2016 του ΚΕΕΛΠΝΟ για προσλήψεις στις ΜΕΘ, στην οποία ο Πολάκης έκανε παρέμβαση στη διαδικασία επιλογής στέλνοντας υπαλλήλους να πάρουν τους φακέλους. Σε αυτή την υπόθεση όχι μόνο το ΚΕΕΛΠΝΟ δεν πήγε ως πολιτική αγωγή αλλά ο κ. Πολάκης πήγε ως μάρτυρας υπεράσπισης και το ΚΕΕΛΠΝΟ πήρε απόφαση να πληρώσει τα δικαστικά έξοδα των υπαλλήλων, στους οποίους έχει ασκήσει δίωξη η εισαγγελία διαφθοράς. Και βγήκε απαλλακτικό βούλευμα για τους ανθρώπους αφού οι προϊστάμενοί τους πήγαν και είπαν «Αυτοί; Αθώοι. Όλα έγιναν όπως έπρεπε.».

Να κάνω μια ερώτηση στον ΣΥΡΙΖΑ; Για ποιον λόγο αν το ΚΕΕΛΠΝΟ επί Πολάκη πηγαίνει και δεν κάνει παράσταση πολιτικής αγωγής σε μια υπόθεση αλλά αντιθέτως πηγαίνει και μάρτυρας υπεράσπισης και πληρώνει και τα έξοδα, είναι νόμιμο, ενώ αν δεν πάει παράσταση πολιτικής αγωγής επί Γεωργιάδη αυτό είναι παράνομο και πρέπει να του κάνουμε και μήνυση; Πάρτε όλη την υπόθεση, να δείτε τη δικογραφία, να τη χορτάσετε για να ξέρετε περί τίνος πρόκειται.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλος αυτός ο αγώνας του Πολάκη, αυτά που λέει, είναι μόνο για έναν λόγο. Γιατί την άλλη Παρασκευή βγαίνει η απόφαση του δικαστηρίου. Εγώ δεν προδικάζω τι θα πει το δικαστήριο γιατί αυτό δεν μου αρέσει ποτέ. Περιμένω να δω. Αλλά βλέπω έχει πανικό. Κι έχει πανικό γιατί; Αυτή είναι απάντηση του Πολάκη και καθόλου του ΣΥΡΙΖΑ. Προχθές βγήκε η απόφαση του δικαστηρίου όπου καταδικάστηκε το ελληνικό δημόσιο να πληρώσει στον Σταμάτη Πουλή και την Ανδρονίκη Θεοφιλάτου 10.000 ευρώ αποζημίωση για παρέμβαση του Πολάκη στην ελληνική δικαιοσύνη κατά της υποθέσεώς τους. Και θα πληρώσουμε όλοι εμείς 10.000 ευρώ γιατί ο Πολάκης κάνει αυτά τα πράγματα. Κι αυτό έρχεται σε συνέχεια άλλων 15.000 ευρώ που έχει επιδικάσει το Ευρωπαϊκό Δικαστήριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος Πλεύσης Ελευθερίας):** Για το debate θα πείτε τίποτα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν έχω εγώ δικαιοδοσία στο debate, με συγχωρείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος Πλεύσης Ελευθερίας):** Για την κ. Μπακογιάννη και το παιδί που σκοτώθηκε εδώ;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος Πλεύσης Ελευθερίας):** Για το παιδί που σκοτώθηκε μπροστά στη Βουλή από το αυτοκίνητο της κ. Μπακογιάννη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσον αφορά στις περιπτώσεις στις οποίες αναφέρθηκε η κ. Κωνσταντοπούλου, έχω απαντήσει σε όλα αυτά ένα προς ένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος Πλεύσης Ελευθερίας):** Για το παιδί που σκοτώθηκε μπροστά στη Βουλή.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κλείστε. Μην ακούτε παρεμβάσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσον αφορά στο τραγικό δυστύχημα με τη φωτοβολίδα στον Άγιο Νικόλαο στο Λασίθι, ο πρόεδρος του σωματείου εργαζομένων έχει κάνει δήλωση που έχει ανεβάσει στο Twitter μου. Αλλά αν σας ενδιαφέρει πραγματικά το περιστατικό μπορείτε να μιλήσετε με τους γιατρούς. Έκαναν δήλωση ότι ασφαλώς δεν έχει καμμία ευθύνη το νοσοκομείο. Ο χειρουργός ήταν στη θέση του αμέσως διότι το δυστύχημα ήταν στην κεντρική πλατεία όπου ήταν και το σπίτι του χειρουργού. Άκουσε το ασθενοφόρο και μπήκε κατευθείαν και τον περίμενε στο νοσοκομείο. Αλλά δυστυχώς ήταν στην κοιλιά η ναυτική φωτοβολίδα. Αυτή έκαψε όλα του τα σωθικά, όπως ενημερώθηκα. Ακόμα κι αν ήταν όλη η χειρουργική ομάδα πάνω του την ώρα που τραυματίστηκε, δυστυχώς αυτός ο νέος δεν μπορούσε να σωθεί.

Αυτό που είπα για την εφημερία το είχε απαντήσει επίσημα το νοσοκομείο. Εγώ είπα ότι δεν είναι σε εφημερία η χειρουργική κλινική. Και, πράγματι, δεν ήταν σε εφημερία η χειρουργική κλινική. Και μάλιστα είχε ανακοινωθεί στον Τύπο -γιατί ανακοινώνεται κάθε εβδομάδα- ποιο κομμάτι του νοσοκομείου είναι σε εφημερία και ποιο όχι. Ήταν ανακοινωμένο στον Τύπο ότι η χειρουργική κλινική δεν ήταν σε εφημερία.

Αν θέλετε διαρκώς να αντιδικούμε στα αυτονόητα δεν έχει σημασία. Ο ατυχής συμπολίτης μας που αυτοκτόνησε στο Ηράκλειο. Εγώ δεν μπορώ να αναφέρω δημοσίως στοιχεία του ιατρικού του φακέλου, καίτοι θανών. Δεν είναι κομψό αλλά ίσως και να μην είναι και νόμιμο. Θέλω να διαβεβαιώσω όμως τον κόσμο γενικά για να το ξέρει. Είχε λάβει ψυχολογική υποστήριξη από το νοσοκομείο και επίσης είχε κλειστεί ραντεβού στις 4 Μαρτίου, δέκα μέρες πριν από την αυτοκτονία του για να παραλάβει το φάρμακό του. Για λόγους προσωπικούς που εκείνος επικαλέστηκε, δεν πήγε στη θεραπεία του. Το δεύτερο του ραντεβού, το επόμενο που είχε οριστεί, ήταν για την επόμενη μέρα από την ημέρα που αυτοκτόνησε. Αυτά όλα δεν είναι έπεα πτερόεντα. Είναι καταγεγραμμένα στο ηλεκτρονικό σύστημα του νοσοκομείου.

Θέλω μ’ αυτό να κλείσω, κύριε Πρόεδρε. Είναι το Εθνικό Σύστημα Υγείας τέλειο; Όχι. Αν ψάχνουν όλα τα μίντια, όλες οι ιστοσελίδες της χώρας και όλα τα Twitter accounts και τα Facebook accounts αστοχίες στο σύστημα, θα βρίσκουν; Ασταμάτητα. Μα, υπάρχει σύστημα υγείας στον κόσμο που δεν υπάρχουν τέτοιες αστοχίες;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και τραγικά δυστυχήματα πάντα θα συμβαίνουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι όμως αυτός λόγος να παρουσιάζουμε διαρκώς το ΕΣΥ ως ένα αποτυχημένο και υπό κατάρρευση σύστημα, κυρίες και κύριοι συνάδελφοι; Κάθε μέρα το Εθνικό Σύστημα Υγείας σώζει χιλιάδες ανθρώπινες ζωές. Κάθε μέρα χιλιάδες νοσηλευτές, γιατροί και λοιπό προσωπικό των νοσοκομείων είναι στις θέσεις τους και παρέχουν υψηλού επιπέδου υπηρεσίες υγείας στους συμπολίτες μας. Χαίρομαι που η κ. Αχτσιόγλου δημοσιοποίησε την εμπειρία της από τη νοσηλεία της σε ένα δημόσιο νοσοκομείο -και την ευχαριστώ γι’ αυτό- και είπε πόσο καλά της φέρθηκα και πόσο στην εντέλεια δούλευαν όλα και πόσο πραγματικά ήταν ευχαριστημένη απ’ αυτό που είδε από το νοσοκομείο.

Δεν είναι όλα μαύρα στο Εθνικό Σύστημα Υγείας. Δεν είναι όλα τέλεια στο Εθνικό Σύστημα Υγείας. Είναι ένα σύστημα στο οποίο προσπαθούμε με τους διαθέσιμους πόρους που έχουμε να πάμε μπροστά. Θέλω να εκλάβετε, κυρίες και κύριοι συνάδελφοι της Νέας Δημοκρατίας, την παρούσα νομοθέτησή μας ως μια μεταρρυθμιστική προσπάθεια για να δώσουμε περαιτέρω ζωή στο σύστημα.

Ξεκαθαρίζω ότι μόνο ένας ανόητος Υπουργός Υγείας θα πίστευε ότι μπορεί να υπάρχει πλήρης κάλυψη υγείας ενός πληθυσμού χωρίς το δημόσιο σύστημα να έχει τον κεντρικό ρόλο. Το δημόσιο σύστημα θα έχει πάντα τον κεντρικό ρόλο. Και σας το λέω εγώ, που ο κ. Πολάκης με κατηγόρησε ως νεοθατσερικό, νεοαδωνικό. Δεν ξέρω τι σημαίνει νεοαδωνικός αλλά ως προς την αείμνηση Μάργκαρετ Θάτσερ να ξεκαθαρίσω ότι ήταν από τους μεγαλύτερους πολιτικούς της Ευρώπης του 20ού αιώνα. Είναι η γυναίκα χάρις στην οποία το Ηνωμένο Βασίλειο ξέφυγε από το Διεθνές Νομισματικό Ταμείο και είχε τριάντα χρόνια μεγάλης ευημερίας. Το να με συγκρίνουν μαζί της το θεωρώ μεγάλο τίτλο τιμής και ευχαριστώ γι’ αυτό τον κ. Πολάκη.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ. Βάλτε τελεία σάς παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, κυρίες και κύριοι συνάδελφοι, σας καλώ να υποστηρίξετε το παρόν νομοσχέδιο με υπερηφάνεια, γιατί είναι ένα μεγάλο βήμα που θα ολοκληρώσουμε με την τροπολογία την επόμενη εβδομάδα που θα δώσει ένα νέο περιβάλλον, που θα κάνει πιο ελκυστική την υπηρεσία στο Εθνικό Σύστημα Υγείας, που λύνει πολλά από τα χρονίζοντα ζητήματα. Όχι όλα άλλα πολλά.

Να πω στον κ. Παναγιωτόπουλο για να μην το ξεχάσω. Εάν δεν πήγατε στο δικαστήριο σας ζητώ συγγνώμη. Εγώ αναφέρθηκα στο δικαστήριο γιατί εσείς αναφερθήκατε στην επιτροπή. Και είδα τα Πρακτικά. Είπατε «πήγαμε στο δικαστήριο και καλώς πήγαμε». Θεώρησα, λοιπόν, ότι το υπερασπίζεστε ως θέμα. Όμως δεν αλλάζει, κύριε Παναγιωτόπουλε, το βασικό μου επιχείρημα. Εσείς επί είκοσι πέντε χρόνια υπηρετούσατε, είπατε, και ευόρκως και με συνέπεια, ένα δημόσιο σύστημα υγείας και παράλληλα είχατε το ιδιωτικό σας ιατρείο. Άρα, εσείς ο ίδιος είστε η ζωντανή απόδειξη ότι δύναται κάποιος να υπηρετεί ευόρκως το δημόσιο σύστημα και παράλληλα να έχει δουλειά και στον ιδιωτικό τομέα. Δεν καταλαβαίνω γιατί αυτό που εσείς θεωρούσατε καλό για τον εαυτό σας, το θεωρείτε κακό για τους άλλους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ, κύριε Υπουργέ.

Κυρίες και κύριοι συνάδελφοι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Ακούστε, κυρία Κωνσταντοπούλου, μετά από περίπου τριάντα λεπτά -πάρτε τα Πρακτικά να δείτε την αγόρευσή σας- που βομβαρδίζατε τον Υπουργό, ο Υπουργός σάς απάντησε. Επομένως, κατά το άρθρο 68 του Κανονισμού της Βουλής, ο Προεδρεύων κρίνει ότι δεν υπάρχει κανένα προσωπικό, παρά μόνο σας έδωσε απαντήσεις στα λεγόμενά σας αυτά. Κρίνω, λοιπόν, ότι δεν υπάρχει προσωπικό θέμα.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας και άλλες διατάξεις».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΕΥΩΝ (Αθανάσιος Μπούρας):** Μη γράφετε τίποτα από αυτά, σας παρακαλώ, από διακοπές καθόλου.

Προχωρούμε στην ψήφιση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΕΥΩΝ (Αθανάσιος Μπούρας):** Δεν σας τιμούν αυτά που κάνετε, ξέρετε. Δεν σας τιμούν.

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, εξήντα τρία άρθρα, δύο τροπολογίες, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 27όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 35 (Αρχικό άρθρο 36) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Νέο Άρθρο 36 (Αρχικό άρθρο 37) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Νέο Άρθρο 37 (Αρχικό άρθρο 38) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Νέο Άρθρο 38 (Αρχικό άρθρο 39) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Νέο Άρθρο 39 (Αρχικό άρθρο 40) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Νέο Άρθρο 40 (Αρχικό άρθρο 41) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Νέο Άρθρο 41 (Αρχικό άρθρο 42) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Νέο Άρθρο 42 (Αρχικό άρθρο 43) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Νέο Άρθρο 43 (Αρχικό άρθρο 45) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Νέο Άρθρο 44 (Αρχικό άρθρο 46) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Νέο Άρθρο 45 (Αρχικό άρθρο 47) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Νέο Άρθρο 46 (Αρχικό άρθρο 48) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Νέο Άρθρο 47 (Αρχικό άρθρο 49) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Νέο Άρθρο 48 (Αρχικό άρθρο 50) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 49 (Αρχικό άρθρο 51) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Νέο Άρθρο 50 (Αρχικό άρθρο 52) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 51 (Αρχικό άρθρο 53) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Νέο Άρθρο 52 (Αρχικό άρθρο 54) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Νέο Άρθρο 53 (Αρχικό άρθρο 55) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Νέο Άρθρο 54 (Αρχικό άρθρο 56) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΝΑΙ |
| Νέο Άρθρο 55 (Αρχικό άρθρο 57) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 56 (Αρχικό άρθρο 58) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Νέο Άρθρο 57 (Αρχικό άρθρο 59) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 58 (Αρχικό άρθρο 60) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Νέο Άρθρο 59 (Αρχικό άρθρο 61) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Νέο Άρθρο 60 (Αρχικό άρθρο 62) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Νέο Άρθρο 61 (Αρχικό άρθρο 63) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Νέο Άρθρο 62 (Αρχικό άρθρο 64) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Νέο Άρθρο 63 (Αρχικό άρθρο 65) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| ΥΠ. ΤΡΟΠ. 124/9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| ΥΠ. ΤΡΟΠ. 125/10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 443α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.01΄ λύεται η συνεδρίαση για τη Δευτέρα 15 Απριλίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**